
Lukijalle 


Järvi. Sen kallioiset tai ruokoiset rannat, sen tyvenet liplatukset tai myrs- 
kyisät kuohut, lintujen kirkunat, vastarannalta kaikuvat äänet, sen aisteja 
hellivät tuoksut ja kirpeät elämän hajut. Järvimaiseman ääretön kauneus 
saarineen, luotoineen, niemineen, lahtineen. Lähes kaikilla suomalaisil- 
la, myös meillä tämän antologian kirjoittajilla, on vahvoja tunnemuis- 
toja järven rannalla olemisesta lapsuuden, mummolan tai kesämökki- 
elämän kautta. Moni meistä, kuten allekirjoittanut, on jopa syntynyt 
järven rannalla ja ensimmäiset muistomme liittyvät järvimaisemaan. 
Tästä huolimatta tutkijat, tietokirjailijat ja muistelijat ovat kirjoittaneet 
järvikokemuksistaan suhteettoman vähän. Vain harvalla järvellä on oma 
kirjoitettu historiansa. Se ei ole oikein eikä kohtuullista. Tällä teoksella 
haastan lukijat kokoamaan omien järvenrantojensa tarinoita teemalla 
”järvellä on väliä”. Näin on ainakin suomalaisille. 

Huokuva ja paljonpuhuva Laatokka, aikanaan merkittävä rajavesi, 
Euroopan suurin järvi ja karjalaisten meri, on järvenä tarttunut mei- 
dän kirjoittajien iholle vuosien Karjalan-matkojen aikana ja jättänyt 
jälkensä mieliimme arvoituksellisena ja kahlitsemattomana, Karjalan 
maiseman raamittajana. Eräs antoisimmista retkistä Laatokalle ajoittui 
elokuuhun 2019, jolloin osa meistä kirjoittajista pakkautui ensin Alle- 
gro-junaan, Viipurissa ahtautui pakettiautoon ja Käkisalmesta lähti kier- 
tämään järveä. Kenttämatka osoitti konkreettisesti eteläisen ja pohjoisen 
Laatokan erot, asutuksen ja rantojen moninaiset ja moniaikaiset muo- 
dot, jokisuiden virtaukset ja veden laadut. Kierroksemme Käkisalmesta 

Taipaleenjoelle ja Pähkinälinnaan, Novaja Ladogasta Lotinanpeltoon, 
Aunuksesta Salmiin ja Pitkärantaan sekä lopulta Läskelään ja Sortava- 
laan taittui rattoisasti osallistujien kertoessa kukin vuorollaan seudun 
historiasta. Retken lopussa mielissämme oli sata rikasta tarinaa moni- 
etnisestä rantaelämästä, vedenääristen yhteisöjen nousuista ja laskuista, 
sodista ja rauhanajoista, elämän monisataisesta sykkeestä järven ran- 
nalla. 

Iso kiitos Laatokka-hankkeeseen osallistuneille kollegoilleni, jotka 
ovat mukisematta sekä aikaa ja vaivaa säästämättä työstäneet ehdottama- 
ni teemat omannäköisikseen teksteiksi: kiitos Ismo Björn, Alla Bolotova, 
Alfred Colpaert, Augustine-Moses Gbagir, Oona Ilmolahti, Jarkko 
Koukkunen, Simo Laakkonen, Isaac Land, Kalle Michelsen, Aleksandr 
Osipov, Kati Parppei ja Pertti Rannikko. Kiitokset Käkisalmi-tuntija 
Marja Holmilalle ja Salmi-asiantuntija Jukka Kokkoselle sekä muille 
asiaa edistäneille ystävilleni. Työpaikkani Karjalan tutkimuslaitoksen vä- 
keä kiitän parhaasta mahdollisesta Karjala-orientoituneesta työtoveruu- 
desta ja Suomalaisen Kirjallisuuden Seuraa käsikirjoituksen ottamisesta 
arvostettuun sarjaansa. Sortavala-säätiölle suuret kiitokset hankkeen ta- 
loudellisesta tukemisesta, ja henkisestä tuesta peukutuksia perheelleni, 
Jarmolle, Hansille, Tuomakselle ja Liisalle. Suurjärvi-innostukseni vei 
minut myös Amerikan suurille järville ja monien muiden pienempien 
järvien rantayhteisöihin. Lopuksi esitänkin lämpimät kiitokset Isaac 
Landille ja Hanna Snellmanille hauskoista reissuista ja water-front-tuo- 
kioista Amerikan suurten järvien rannoilla. 


Mökkijärven rannalla etätöissä 1.12.2020 
Maria Lähteenmäki 

I 
Maan ja veden välitilassa 


Kuva 1. Luonteenomainen rantakylämaisema Laatokalla; laiturit, rantamajat ja tuvat 
ovat mahdollisimman lähellä lahden rantaa. Koirinojan kylän rantaa Impilahdella 
1930-luvulla. Kuva: Heikki Hyppönen. Museovirasto. 


Laatokka moniulotteisessa raamissaan 


Maria Lähteenmäki 
O https://orcid.org/0000-0001-9142-659X 


Kirjailija Predrag Matvejevic ohjeistaa lukijaa mainion teoksensa Väli- 
meren prevaario (2002) esipuheessa näin: ”Aluksi meidän on valittava 
lähtökohta: rannikko tai näyttämö, satama tai tapahtuma, merimatka 
taikka tarina.” Tässä kokoelmassa lähtökohtana on ranta, tarkemmin 
sanottuna Euroopan suurimman järven ranta, sen asujaimisto sekä poh- 
joisesta sijainnista juontuvat historialliset ulottuvuudet. Kirjallisuuden- 
tutkijat ovat oivaltavasti todenneet, että ranta veden ja maan, luonnon ja 
kulttuurin rajamaalla sijaitsevana tilana toimii ristiriitaisten kokemusten 
tuottajana, mahdollisuuksien maisemana, jossa piilee muutoksen itu." 
Kirjassa esitellään ja analysoidaan pääosin suomalaisesta näkökulmasta 
sitä, miten suurjärven ranta historiallisena asuin- ja kokemuspaikkana 
ja yhteiskunnallisena tilana on muuttunut 1800-luvulta näihin päiviin. 

Suomalaiset tapaavat kehua asuinseutujaan ”tuhansien järvien maak- 
si”. Juuri järvimaisemat on koettu ikonisiksi perisuomalaisiksi kulttuuri- 
maisemiksi ja luonnonperinnöksi. Koulukirjat, tietoteokset ja matkailu- 
mainokset toistavat tätä stereotyyppistä kuvaa Suomesta. Vedellinen 
profiili ei ole syntynyt tyhjästä: Maan noin 180 ooo järveä — ja iso lisä 
pikkujärviä ja lampia — on houkuttanut jo varhaisia tulijoita asettumaan 


1 Ameel 2018, 73. 

aloilleen jokisuille ja järvenpenkereille, rakentamaan sinne aluksi suku- 
yhteisöjä ja sittemmin väen lisääntyessä kyliä ja kaupunkeja. Järvenran- 
nat ovat olleet vuosisatoja suomalaisten asentopaikkoja ja tienristeyksiä, 
joista lähdettiin sekä takamaille että ulapoille. Tästä näkökulmasta kat- 
sottuna on hämmentävää, ettei Suomi kuulu kymmenen maailman 
järvisimmän valtion joukkoon: sen sijaan sinne mahtuu Pohjoismaista 
Ruotsi ja Norja, jotka eivät edes kehuskele järvillään kuten Suomi.? 
Tämä shokeeraava tieto ei kuitenkaan poista sitä tosiasiaa, että suoma- 
laiset kokevat olevansa ja haluavat tulla nähdyksi järvikansana. Tai oi- 
keammin, järvenrantakansana. Suomen vesimaisemahan määräytyy lä- 
hes kokonaan rantojen ulkonäön perusteella, kuten maisemansuojelijat 
ovat muistuttaneet. Vesimaiseman tärkeintä tekijää, rantaviivaa, on kut- 
suttu erittäin haavoittuvaksi maisemaelementiksi, minkä takia rantoja 
tulisi käsitellä kaikissa toimissa mahdollisimman varovaisesti.4 Kuten 
tulemme huomaamaan, näin ei ole aina tehty. 

Vaikka rannat vesi- ja maaelementin välitiloina,5 vyöhykkeinä ja viivoi- 
na, ovat kiistatta erittäin merkittäviä tutkimuskohteita sekä sosiaalihisto- 
rian, talous- ja kulttuurihistorian sekä ympäristöhistorian näkökulmista 
katsottuna, niihin on kiinnitetty hämmästyttävän vähän mielenkiintoa 
akateemisessa humanistis-yhteiskunnallisessa tutkimuksessa. Suoma- 
laisen historiallisen järvitutkimuksen painopiste on viime vuosiin saak- 
ka ollut enemmän järvenrantojen konkreettisia resursseja (kalastus, 
kuljetus, kauppa) nimeävissä taloushistoriallisissa tulokulmissa kuin 
rannallisen vesiluonnon ja ihmisen kohtaamisiin liittyvissä sosiokult- 
tuurisissa tilallisissa ulottuvuuksissa, jotka ovat olleet nähtävissä muun 


2 Eniten järviä on Kanadassa, Venäjällä, Yhdysvalloissa, Kiinassa, Ruotsissa, Brasiliassa, Norjassa, 
Argentiinassa, Kazakstanissa ja Australiassa. Messager et al. 2016, Table 1; Suomi ei sijoitu listalle 
siitä syystä, että sen järvet ovat pinta-alaltaan enimmäkseen pieniä. 

3 Mm. maabrändivaltuuskunta nimesi 2010 yhdeksi Suomen vahvuudeksi läheisen luontosuhteen, ja 
asetti tavoitteeksi, että järvet oli kunnostettava juomakelpoisiksi: Vesien puhdistaminen on suuri kan- 
sallinen projekti, jossa voidaan hyödyntää laaja-alaisesti suomalaista vesiosaamista. Tehtävä Suomelle 
2010, 4. 

Alapassi et al. 1984, 238. 

5 Ranta nähdään tässä yhteiskunnallisena (sosiokulttuurisena ja poliittis-taloudellisena) tilana, jossa 
muutokset sitoutuvat ja punoutuvat laajempiin prosesseihin kuin ainoastaan rantaa fyysisenä alueena 
koskeviin transformaatioihin. Rantaan tilana pätee Masseyn lausuma, jonka mukaan tila ei ole pysy- 
vä ja neutraali, vaan se muodostuu ja muuttuu ajassa ja on luonteeltaan sosiaalisesti rakentunutta. 
Massey 2008. 

muassa jokihistorian klassikoissa, kuten loistavassa Claudio Magrisin 
teoksessa Danubio (suom. Tonava 2002). 

Rantojen historia on toki ollut viitteellisesti läsnä laajasti harrastetun 
merihistoriallisen tutkimuksen, satama- ja laivastohistorian, rannikko- 
kaupunkihistorian ja monitieteisen meritutkimuksen kentällä,* mutta 
vasta viimeisimmän parinkymmenen vuoden aikana ilmastomuutos on 
virittänyt humanistisen ympäristötutkimuksen? tutkijat suuntaamaan 
katseensa etenkin veteen ja vesivarojen kestävään hallintaan ja monisyi- 
seen vesitutkimukseen.* Samassa prosessissa myös rantatutkimus on 
saanut uusia historiallisia tutkimusdimensioita. 

Järvitutkimuksessa yleistä valtavirtaa ovat olleet biologiset tulokulmat, 
kuten vedenlaadun ja etenkin rehevöitymisen tutkimus sekä eläimistön 
ja kasvillisuuden tutkimus. Varsinkin järvien biokemialliset ja ekologiset 
prosessit ovat kiinnostaneet luonnontieteilijöitä.? Rauhattomalla, aallo- 
kon keinuttaman ja jään jyrsimän maan ja veden rajalinjalla — rannalla 
— on muisti, tosin valikoiva ja joskus hyvinkin lyhyt, toteaa Saimaata 
tutkinut biologi Esko Kuusisto." Me historioitsijat arvioimme rantoja 
ennen muuta ihmisyhteisöjen paikkoina, jälkinä ja tiloina, jolloin tutki- 
mustemme aikadimensio on monta kertaa perinteistä luonnontieteel- 
listä tulokulmaa pidempi ja asutushistoriallisesti monikerroksisempi. 


Laatokka, ylirajainen suurjärvi 


Tapaustutkimuksemme kohteeksi on valikoitunut Laatokka sen laajuu- 
den — Euroopan suurin järvi — mutta ennen kaikkea sen historiallis-kult- 
tuurisen ja ylirajaisen luonteen vuoksi. Laatokan valuma-alue ulottuu 


6 Merihistoria 2018; Uudenlaisen merihistorian klassikko on ranskalaisen historioitsijan Fernand 
Braudelin huikaiseva The Mediterranean World. 1.painos 1948. 

7 Mm. DeLoughrey, Didur & Carrigan 2015; Laatokan ”isosiskosta” Itämerestä on kirjoitettu ja kannettu 
huolta suhteellisen runsaasti verrattuna Laatokkaan. Mm. Klinge 2007; Bäck, Ollikainen et al. 2010; 
Baltic Sea Action Group 2019. 

8 Mm. Lehtimäki, Meretoja & Rosenholm 2018, 7-8; Chen, McLeon & Neimanis 2013; AKVA Project 
2012-2016; Euroopan ympäristö, tila ja näkymät 2015. 

9 Messager et al. 2016. 

10 Mm. geohumanististen tieteiden ja humanistisen kaupunkitutkimuksen piirissä, mm. Ameel 2018 ja 
Kuusisto 1999. 

Joensuun takamailta etelään Valko-Venäjän vedenjakajalle saakka, Lap- 
peenrannasta Äänisen itärannoille. Suurjärvi oli Suomen ja Neuvosto- 
liiton rajajärvenä 1812-1944, minkä jälkeen se on ollut Neuvostoliiton ja 
Venäjän perifeerisenä sisävetenä ja pysäkkinä Ääniseltä (Onego) Syvärin 
(Svir) kautta Nevajoelle ja lopulta Suomenlahteen ja Itämeren merel- 
liseen maailmaan. Tunnettu amerikkalainen ympäristöhistorioitsija 
Nancy Langston muistuttaa tutkimuksessaan Sustaining Lake Superior, 
että Yhdysvaltojen ja Kanadan välinen suurjärvi on ajattomuudessaan 
ja monimuotoisine ekosysteemeineen hämmentävä, ja että järvillä on 
— kuten ihmisillä — omat elämänhistoriansa." Sama pätee Laatokkaan. 
Sen tiheimmin asutut pohjois- ja länsiosat elävät yhäkin suomalaisten, 
ei vähiten Karjalan siirtolaisten, muistoissa. Näin siitä huolimatta, että 
keskuudessamme on enää harvoja, jotka ovat asuneet, saati syntyneet 
suurjärven rannoilla. 

Laatokan seutuun liittyy tusinoittain usein toistettuja kuvia ja mieli- 
kuvia. Laatokan Karjala on merityrskyjen, silmänkantamattoman ulapan 
ja kalliosaarten maa, runonlaulajain ja herkkäsieluisen heimon ihana 
kotiseutu. Näin kuvasi Rajaseutu-lehden päätoimittaja Laatokan suur- 
järven aluetta 1928.” Itse Laatokkaa — aikoinaan Suomenlahdesta eriy- 
tynyttä vesialuetta — on kuvattu yleisesti ”Karjalan mereksi” eikä ihme, 
sillä makeasta vedestä ja Nevan laskujoesta huolimatta sen lavea selkä 
(17 900 km?), pitkä rantaviiva (1570 km), pohjoisosan yli 500 saarta kä- 
sittävä kaunis saaristo ja täydellinen merentuntu't puhuvat ennemmin- 
kin meren kuin järven puolesta. Laatokan merellisyyttä ovat todistaneet 
alueen asukkaat, muistelijat ja maisemakuvaajat. Samaa merellisyyden 
painottamista on nähtävissä myös maailman muistakin suurjärvistä ker- 
rotuissa narraatioissa.'* 


11 Langston 2017, 2-3. 

12 Laatokan Karjala. Rajaseutu 1928 2, 41-42. 

13 Mm. Siilahti 2008, 94-96. 

14 Rajaseudun kuvia, kirj. Kehvas. Rajaseutu 1931 1, 9. 

15 Laatokka on 219 km pitkä ja leveimmältä kohdaltaan 138 km. Sen keskisyvyys on 100 m ja syvin kohta, 
225 m, sijaitsee Valamon saaren ja Sortavalan rannan välissä. 

16 About Our Great Lakes: Great Lakes Basin Facts 2019; The Great Lakes An Environmental Atlas and 
Resource Book 2019. 

Laatokka on vaikuttanut ja vaikuttaa yhä suuresti sitä ympäröivän 
valuma-alueen (276 500 km”, Kartta 1) — ja laajemmankin ympäristön 
— lämpötiloihin, vuodenaikoihin sekä faunaan että flooraan. Alue mää- 
ritellään yleensä kuuluvaksi keski- tai etelätaigaan, jolle ovat ominaisia 
käenkaali-mustikka-tyypin kuusimetsät ja rehevät lehdot. Saaristo ja- 
kautuu karuun ulkosaaristoon sekä lehtevään sisäsaaristoon jyrkkine 
rapautuvine riuttavuonoineen ja vaihtelevine kalliokasvistoineen. Järven 
rikkonaisella ranta-alueella on yhä 2010-luvulla Karjalan alueen rikkain 
kasvisto, ja alueella tavataan monia uhanalaisia kasveja ja lintuja." 

Järven pohjoisosat, ”Laatokan rantavuoret”, ovat jylhiä ja syviä, tum- 
mien salmien ja kapeiden labyrinttimaisten luonnonkanavien rikkomia, 
eteläiset ranta-alueet taas matalia ja pääosin hiekkapohjaisia. Laatokan 
profiilia rikastuttivat 1900-luvun alkupuoliskolla vuodenaikojen kierros- 
sa rytmittyvät suunnattomat myrskyt kuin Biskajalla konsanaan, sumut, 
kangastukset, mutta myös autereiset kesäiset udut, lukuisten hinaaja- 
ja höyrylaivojen ja moottoriveneiden"! äänet, Valamon ja Konevitsan 
luostarikellojen kumut sekä kaupunki- ja kyläyhteisöjen arkiset sorinat, 
tehtaan piippujen ujellukset, satamien kolkkeet ja nupokyyttökarjan am- 
munta. Tuoksumaailmaan sekoittuivat ihmisasutusten, kalan, savun, 
kasvillisuuden ja maatilojen agraaris-urbaanit hajumaailmat. Hiekka- 
rantojakaan Laatokalta ei puuttunut; muun muassa Kurkijoen Vätikän'? 
rantaa verrattiin Ranskan Rivieraan ja Ruotsin Marstrandiin.*° 

Pohjois-Laatokan alueen erityistä ”maakunnallista” profiilia, samoin 
kuin Karjalankannaksen alueellista omakuvaa, alettiin rakentaa määrätie- 
toisen suomalaiseksi 1920—1930-luvulla.? Valde Näsi, alkujaan pohjois- 
pohjalainen liberaali ja maanpuolustushenkinen sanomalehtimies, 
muotoili uutta Laatokan aluekuvastoa ollessaan Karjala-lehden toimitta- 
jana Sortavalassa. Hänen mukaansa ”Itä-Karjala”, Sortavalasta Ääniselle 
saakka ulottuva alue, oli lakannut nimenä olemasta Tarton rajanvedon 
(1920) myötä. Fi liioin ollut soveliasta puhua enää ”Raja-Karjalasta”: 


17 Kurkela 2008, 106-107. 

18 Mm. Konkordia, Karjala, Anna, Janaslahti, Koitto, Sirkka, Vulcan, Lennart, Imatra, Otava, Taimi jne. 

19 Vätikkä on Kurkijoen itäisin kylä Laatokan rannalla. Ks. kartta https://www.luovutettukarjala.fi/pitajat/ 
kurkijoki/kurkijoenkart.htm (luettu 20.11.2020). 

20 Suomen Matkailijayhdistyksen vuosikirja 1927 1, 45-60. 

21 Lähteenmäki 2009, 276—277; Lähteenmäki 2012, 33-50. 

paikallisten mielestä ”raja” viittasi heihin alentavasti korostaen paikan 
syrjäseutuleimaa. Niinpä määriteltiin uusi alue, maakunta, nimeltään 
Laatokan Karjala. Näsi oli 1937—1939 toimineen ja alueen profilointia 
edistäneen Laatokan Karjalan maakuntaliiton sihteeri.?* Seudun tuon 
aikaista luonnetta leimasi vahvasti valtakuntien rajan läheisyys ja sii- 
hen kytkeytynyt 1930-luvun lopulla vahvistunut maanpuolustuksellinen 
puhe. Alueen itsenäisempää toimijuutta tuettiin muun muassa suunnit- 
telemalla kanavan rakentamista Kannaksen halki Laatokasta Suomen- 
lahteen. Näin oltaisiin vapauduttu venäläisten kontrolloiman Nevajoen 
vesireitin käytöstä. Kanava ei kuitenkaan ehtinyt koskaan toteutua. 


Osa globaalia suurjärvien perhettä 


Laatokka on osa laajempaa pohjoiseurooppalaista järviketjua, jota kutsun 
Euroopan pohjoiseksi järvialueeksi. Siihen kuuluvat idässä Laatokan lisäksi 
Ääninen (Euroopan toiseksi suurin järvi), Suomessa Päijänne” ja Sai- 
maa laajoine valuma-alueineen,” Ruotsissa Vänernin, Vätternin ja Mäla- 
renin muodostama suurjärvialue,?* sekä Viron ja Venäjän rajalla oleva 
Peipsijärvi.? Tätä järvikokonaisuutta voisi hyvin verrata Yhdysvaltojen 
ja Kanadan rajalla olevaan Suurten järvien alueeseen (The Great Lakes 
Region)” tai Afrikan suurjärvialueeseen.?? Laajemmassa kontekstissa 
tämä pohjoinen suurjärvialue, Laatokka mukaan lukien, on osa globaalia 


22 Maakunnat esittäytyvät II. Laatokan-Karjala, kirj. Valde Näsi. Rajamme vartija 20.1.1939; Myös Näsi 
1935; Laatokan seutu 1937; Näsi & Ovaska 1942; Rajaseutu. Laatokan Karjalan erikoisnumero 1.4.1928. 

23 Mm. Laatokan-Suomenlahden kanavan tarve. Hakkapeliitta 21.7.1928; Kanava Suomenlahteen. Kirj. 
Antero Rautavaara. Suomen sotilas 17.11.1928. 

24 Päijänteestä ks. Hakkari ja Saukkonen 1998. 

25 Ks. Suur-Saimaa 2020. 

26 Sveriges 15 största sjöar 2020. 

27 Pohjoisen suurjärvialueen vesipinta-ala on kaikkiaan 45 219 km2 ja rantaviivaa on 23 491 km (Ääninen 
pois lukien). Vesialaltaan laajin on Laatokka, sitten Ääninen, Vänern, Saimaa, Peipsijärvi, Vättern, 
Mälaren ja Päijänne. World Lake Database 2019. 

28 Suurjärvien suojelun ongelmallisesta tilasta 2010-luvulla ks. Egan 2017; Teos herätti Yhdysvalloissa 
suurta huomiota ja palkittiin. 

29 Siihen kuuluu kolme suurta järveä, Victoria, Tanganjika ja Malawi sekä seitsemän pienempää järveä. 
Aikanaan muodostunutta hautavajoamaa reunustavia maita ovat mm. Kongo, Tansania ja Uganda 
itäisessä Afrikassa. 

Kartta 1. Laatokka valuma-alueineen. Piirros: Augustine-Moses Gbagir 2020. 


suurjärviperhettä, joka vaikuttaa merkittävästi maapallon ilmastolliseen, 

mutta myös historiallis-yhteiskunnalliseen ja kulttuuriseen ilmeeseen. 
Näin suuria ja tiheitä vedellisiä verkostoja on erityisen paljon Pohjois- 

Amerikassa ja Pohjois-Euroopassa. Maailman suurimmaksi järveksi las- 

ketaan kuitenkin yksimielisesti suolajärvenä tunnettu, eteläisen Euroo- 
pan ja Aasian rajamailla oleva Kaspianmeri, jota seuraa yhtä kiistatta 
Siperian etelässä sijaitseva Baikal. Sen jälkeen lista vähän muuntuu 
laskutavasta riippuen. Erään laskelman mukaan näitä seuraa laajuudes- 
saan Tanganjika Afrikassa ja pohjoisamerikkalaiset Superior ja Huron 
Yhdysvaltojen ja Kanadan rajamailla sekä samaan suurten järvien ryp- 
pääseen kuuluva Michigan Yhdysvaltojen sekä Iso Karhujärvi Kanadan 
puolella. Afrikkalaista järvistä pääsee kärkijoukkoon Victoriajärvi ja 
Malawi (ent. Njassajarvi) .3° 

Maailman suurjärvien tapaan myös Laatokan rannat ovat olleet pää- 
osin 1800-luvulta lähtien teollisen tuotannon pilkuttamia sekä kaupan ja 
liikenteen vilkastuttamia. Urbanisoituminen ja luonnonvarjojen hyödyn- 
täminen ajattelematta ympäristöarvoja on leimannut 1900-luvun ran- 
tojen muutoksia: venepoukamista on tullut suursatamia, varattomat on 
karkotettu arvokkaiksi tulleilta rannoilta ja entisille hiekkarannoille on 
määrätty uintikieltoja. Pohjoisella Laatokalla teollisia paikkoja ovat olleet 
etenkin Pitkärannan, Jänisjoen suun Läskelän ja Käkisalmen teolliset yh- 
teisöt sekä eteläisellä Laatokalla Olhavanjoen ja Nevajoen suistoseudut. 
Modernin, rakennetun ja luonnontilaisen ympäristön ristiriitaisesta koh- 
taamisesta syntyi 1800-luvulla kansanpuisto- ja kansallispuistoinnos- 
tus, joka kasvoi sittemmin 1960-luvulta lähtien vihreäksi liikkeeksi ja 
2000-luvulla globaaliksi ympäristöliikkeeksi." 

Amerikan suurjärville saatiin ensimmäiset suojelusäädökset määri- 
teltyä 1970-luvulla. Laatokalla asiaa ajoivat etenkin 1990-luvun alusta 
suomalais-venäläiset yliopistotutkijat,? mutta vasta pitkän prosessin 
jälkeen, vuonna 2017, saatiin Venäjällä määriteltyä Sortavalan saaristoa 
suojaavaksi tarkoitettu Ladoga Skerries -kansallispuisto. Varhaisin luon- 
nonsuojelualue Laatokan seudulla määriteltiin kuitenkin jo 18.2.1938, 
jolloin Salmin metsänhoitoalueelle perustettiin 385 hehtaarin laajuinen 
Hiisjärven suojelualue ja Kymölän kokeilualueet Sortavalan kupee- 


30 Messanger et al. 2016, Table 1. 

31 Merkittävä inspiroija sodan jälkeen oli Rachel Carsonin teos Silent Spring (suom. Äänetön kevät) vuo- 
delta 1962. Ks. Carson 1962. 

32 Yhteistyö oli erityisen vilkasta Joensuun yliopiston ja venäläisten tutkijoiden kesken. Mm. Simola et al. 


1995. 

seen. Luonnonsuojelu ja ympäristösuojelu eivät ole synonyymejä, 
vaan toisiaan täydentäviä strategioita: luonnonsuojelu ideana pyrkii al- 
kuperäisen luonnon rauhoittamiseen, ympäristösuojelulla taas pyritään 
vähentämään haitallisia päästöjä.3t Vesistöjen osalta ympäristöongel- 
maan havahduttiin globaalisti 1960-luvulla, mikä näkyi Suomessakin 
uuden vesilain (1962) laatimisena. Tärkeässä roolissa alkuaikojen ve- 
siensuojelussa olivat lähirannoistaan huolestuneet kansalaisjärjestöt ja 
vesiensuojeluyhdistykset.35 


Olevia ja tulevia tutkimussuuntia 


Ranta-alueiden historian tutkimusta on nykyään pääosin kolmenlaista. 
Yhtäältä on pitkään harrastettu merihistoriallista tulokulmaa (oceanic 
history), jonka piirissä on esitelty etenkin suurten satamakaupunkien, 
merimiesten, merisodankäynnin sekä laivojen ja hylkyjen historiaa. Tä- 
män hallitsevan (maskuliinisen) suuntauksen vastapainoksi on kehitetty 
viimeisen parinkymmenen vuoden aikana erityinen rannikkohistorian 
(coastal history) tutkimus, jonka kiinnostuksen kohteena on vesi- ja maa- 
elementin vuoropuhelusta, ei vastakkainasettelusta, syntynyt monisyi- 
nen ja monisukupuolinen ja -polvinen rantayhteisötutkimus. Rowan 
Jacobsen on osuvasti muistuttanut veden ja maan rajapinnan olevan 
kaiken elämän alku: ”We were make for, and made by, that thin world 
where land meets sea.”** Käsillä oleva kokoomateos asettuu lähtökohdil- 
taan tähän tutkimussuuntaukseen. Kolmas, viime vuosina vahvistunut 
tutkimusalue on monitieteinen, veden ääressä asumisen viihdyttäviä ja 
hengellisyyden merkityksiä pohtiva sinisen tilan tulokulma (blue space, 
seasideness) 37 

Kokoelman teoreettisena lähtökohtana on yhdysvaltalaisen historioit- 
sijan Isaac Landin kehittämä käsite uusi rannikkohistoria (new coastal 


33 Kirjeitä 1924-1979. Valtion luonnonsuojeluvalvojan arkisto. Kansallisarkisto; Heikinheimo 1939; Kakkuri 
2006. 

34 Laakkonen 1999, 209. 

35 Tehtävä Suomelle 2010, 120. 

36 Jacobsen 2009. 

37 Jarrat 2015; Jarrat & Sharpley 2017. 

history), jolla hän alleviivaa nimenomaan vettä ja maata yhdistävän ran- 
nan tutkimisen tärkeyttä vesi- ja maaelementtien vastakkainasettelua ko- 
rostavan tutkimusasetelman sijaan. Intian valtameren tutkijana meri- 
toitunut Michael Pearson puhuu hänkin samasta asiasta: rannalla elävät 
yhteisöt (littoral societies) erottuvat merellisten ihmisten (aquatic people) 
ja sisämaaihmisten maailmoista. Hänen mukaansa rannikkoihmisillä, 
olkoonkin etteivät he asu lähellä toisiaan, on enemmän yhteistä toisten- 
sa kuin kuivan maan ihmisten kanssa. Rannikkoyhteisöjen tunnusmerk- 
keihin kuuluu Pearsonin mukaan veden ja maan symbioosi sekä merel- 
listen ja mantereellisten vaikutusten sekoitus. Kapeaa meren ja rannan 
kohtaamispaikkaa hän pitää maagisena, moni-ilmeisenä paikkana ja 
joustavana rajana 9? Oman ulottuvuutensa kansainväliseen rannikko- 
tutkimukseen antaa ranskalaisen historioitsijan Gerard Le Bouédecin 
käyttämä käsite puolimerelliset (paramaritime) yhteisöt, jolla hän tahtoo 
alleviivata asukkaiden erityistä identiteettiä ja elinkeinorakennetta meren 
ja maan välissä: nämä ovat harjoittaneet kausiluontoisesti sekä merelli- 
siä (kalastus, kauppa) että mantereellisia (karjanhoito, maanviljelys) 
elinkeinoja. 

Paitsi rannikkohistorian laajentuneet painoalueet" ja käsitteet, myös 
itse rannat ovat muuttuneet viimeisen sadan vuoden aikana merkittä- 
västi niin geopoliittisista, taloudellisista, ympäristöllisistä, sosiaalisista 
ja kulttuurisista syistä johtuen. Aikaan ja paikkaan sitoutunut muutos 
on näkynyt kaikilla maailman merillä, mutta myös suurilla ja pienillä 
järvillä. Historioitsija John R. Gillis tiivistää muutoksen skeptisesti totea- 
malla, että menneisyydessä elettiin rannan kanssa tietäen sen ominais- 
piirteet, nykyään asutaan rannikolla tuntematta edessä avautuvaa vesi- 
aluetta.4? 

Kuten edellä olevista ulkolaisten tutkijoiden käsitemuotoiluista huo- 
mataan, koskevat ne nimenomaan merten rannikoiden muuttuvia ym- 


38 Land 2007; Land 2013a; Land 2013b; Land 2016. 

39 Pearson 2006, 353-373. 

40 Le Bouédec 2009, 103-126; Rannan asukkaiden kaksisuuntainen katse näkyy myös saaristolaiselämän 
tutkimuksissa. Ks. mm. Keravuori 2017; Keravuori 2020, 23-49. 

41 Uusimmasta kotimaisesta kulttuuriorientoituneesta meritutkimuksesta Kouri, Räsänen & Tynkkynen 
2020. 

42 Gillis 2011; Gillis 2013; Gillis & Torma 2015. 

päristöjä ja suhteita merien äärellä asumiseen. Itse haluan tuottaa käyttö- 
kelpoisemman uuden rantahistorian käsitteen nimenomaan järvenranto- 
jen tutkimuksen välineeksi. 

Määrittelen käsitteen seuraavasti: Rantahistoria (lakefront history) 
poikkeaa rannikkohistoriasta (coastal history) siinä, että se koskee pää- 
sääntöisesti makeiden ja meriä pienempien ja matalampien vesialtaiden 
— niin järvien kuin lampien — rantoja, rantayhteisöjä, luontoa ja omalaa- 
tuisia ekosysteemejä. Ero on myös siinä, että järvien profiili on useasti 
kansallisempi ja itsenäisempi kuin kansainvälisempien merien, jotka 
voivat erottaa ja yhdistää useita valtioita tai kokonaisia maanosia. Tämä 
vaikuttaa siihen, miten erityyppisiä rantoja ja rannikkoja voidaan käsitel- 
lä tutkimuksellisesti ja minkä tyyppisiä lähdeaineistoja on käytettävissä. 
Järvenrantojen ja merenrannikoiden ihmisten elinkeinorakenteissa on 
eroja tai ne ovat vähintäänkin eri kokoluokan ilmiöitä liittyen etenkin 
merimiesammattien ja kalastuksen harjoittamiseen ja kaupankäynnin 
ja palvelu-alojen erilaisiin muotoihin, liikkuvuuden volyymista johtuviin 
kulttuurisiin virtauksiin ja vaikutteisiin ja vuorovesi-ilmiöstä johtuviin 
erityisyyksiin merten rannikoilla. 

Jokirannat — jokien virtaavan ja usein ylirajaisen luonteen vuoksi — 
asettuvat tulokulmasta riippuen joko rantahistorian tai rannikkohisto- 
rian tutkimuskenttään. Se sopiikin jokien vettä kokoavaan ja alueita yh- 
distävään luonteeseen, kytkeväthän ne usein takamaiden purosten vedet 
järviin ja järvet meriin. Huolimatta kokoon, makeuteen ja kansalliseen 
vs. transnationaaliin olemukseensa liittyvistä eroista, uusi rantahistoria ja 
uusi rannikkohistoria kuuluvat metodiikaltaan ja tutkimuksellisilta lähtö- 
kohdiltaan samaan tutkimusperheeseen. Ne hyödyntävät monitieteisiä 
ja transnationaalisia tulokulmia, painottavat kansainvälisen ympäristö- 
historian tutkimuksellista hedelmällisyyttä sekä korostavat tutkimusfilo- 
sofiassaan ihminen-luonto-suhteen sekä luonnonperinnön ja kulttuuri- 
perinnön vuoropuhelua, yhteiskunnallista muutosta ja kestävää kehi- 


tystä. 


LAATOKKA MONIULOTTEISESSA RAAMISSAAN 2] 


Kuva 2. Veneilijöitä Honkasalmen saaren eteläkärjessä Laatokan saaristossa 
Sortavalan maalaiskunnassa 1930-luvulla. Kuva: Historian kuvakokoelma/Kar- 
jalan Liiton kokoelma. Museovirasto. 

Neljä tulokulmaa Laatokan rantojen historiaan 


Käsillä olevan kokoelman kirjoittajia on yhdistänyt kiinnostus Laatokan 
rantaseutujen historiaan, joka punoutuu paitsi rajamaa Karjalan, myös 
Suomen ja Neuvostoliiton/Venäjän suhteiden historiaan! sekä Euroo- 
pan vihreän vyöhykkeen tarinaan. Vaikka kaikki mainitut kontekstit 
linkittyvät tiiviisti Laatokankin historiaan, on tässä nimenomaisessa ko- 
koelmassa suurjärveä lähestytty kurinalaisemmin ainoastaan neljästä 
tulokulmasta. Käsillä oleva johdanto kartoittaa järvien rantahistorian 
nykytilaa ja tärkeyttä, minkä jälkeen kokoelman ensimmäistä osaa ”Maan 
ja veden välitilassa” jatkaa luku ”Järvillä on väliä — globaalisti”, jossa 
Laatokka-hankkeen amerikkalainen yhteistyökumppani, historioitsija 
Isaac Land muistuttaa aihepiirin laajemmasta, globaalista kontekstista. 
Laatokka, tai edes Euroopan pohjoinen suurjarvialue, ei ole yksinäinen 
saareke, vaan osa globaalia ilmastoon vaikuttavaa suurjärvien verkostoa. 
Land korostaa suurten vesialueiden tutkimuksen tärkeyttä ja nostaa esil- 
le yksittäisiä tutkimushankkeita raamittaen kirjan temaattista metatasoa. 

Laatokan seudun varhaisimmasta asutushistoriasta tiedetään vähän. 
Tunnetuin ja merkittävin — koulukirjoissakin mainittu — löytö tehtiin 
vuonna 1913, jolloin Antrean Korpilahdelta kaivettiin esiin noin vuodelta 
8 500 eaa. peräisin oleva kalaverkko. Historioitsija Kati Parppei pohtii, 
kuinka pirstaleista ja altista monille tulkinnoille tietomme Laatokan 
seudun varhaisesta ranta-asutuksesta on. Aivan ensimmäiset alueen 
kulkijat jäävät meiltä tuntemattomiksi, mutta monitieteisen tutkimuk- 
sen avulla on saatu rekonstruoitua asemapaikkoja kivikaudelta lähtien, 
kuten verkkolöytö konkreettisesti osoittaa. Haudat ja muut arkeologiset 
löydöt tukevat tulkintaa esikarjalaisista ja muista suomalaisugrilaisista 
varhaisasuttajista, joiden joukko tihentyi vuosisatojen saatossa slaavilai- 
sella väellä. Yhteisöjä vakinaistivat 700-luvulta lähtien Laatokan kautta 
avatut viikinkireitit, jotka johtivat aina Mustalle merelle ja arabialaiseen 
maailmaan saakka. Väestön kulkemisesta ja etnisyydestä kertovia histo- 


43 Tuoreimmasta rajamaaproblematiikasta Paaskoski & Talka 2018; Eskelinen, Liikanen & Scott 2013; 
Lähteenmäki 2009. 

44 Mm. Ritvanen 2020; McCauley 2008. 

45 Mm. Sevastiyanov et al. 2014, 27-38. 

riallisia jälkiä ovat jättäneet myös monet Ruotsin ja Novgorodin/Venä- 
jän väliset valtiolliset rauhankirjat,1* joissa Laatokan asukkaita jaettiin 
uskontojen, kielten ja kulttuurien mukaan läntisiin ja itäisiin. Länsi-itä- 
dikotomia ja siihen kuuluva me ja muut -ajattelu sekä identiteettipuhe 
olivat Laatokan seudulla yleisiä ja poliittisesti tarkoituksenhakuisia vielä 
ennen toista maailmansotaa. Koko Karjalaa koskevassa historiantutki- 
muksessa itä-länsi-dikotomia on ollut pitkään hegemoninen tulkinta- 
raami. 

Kokoelman toisessa osassa ”Teollistuvat yhteisöt” suunnataan katse 
1800-luvun lopulla vahvistuneeseen Laatokan suomalaisalueen teollista- 
miseen. Teollisuus- ja innovaatiohistorioitsija Karl-Erik Michelsen nos- 
taa esille teollisuuden maantieteen näkökulmasta Laatokan itärannalla 
olevan Pitkärannan paikallisen kehityksen transnationaalihistoriallisena 
prosessina. Alue kehittyi raaka-aineiden, vesiyhteyksien, työvoiman saa- 
tavuuden, sosiaalisten verkostojen, kaupan ja teknologistaloudellisten 
intressien kohdatessa 1800-luvulla. Pitkärannan profiloitumista teolli- 
suusyhteisöksi edesauttoivat piilevästi myös seudun vanhat, jo 1500- 
luvulla löydetyt mineraalivarat. Teollistumisen vakiintumiseen vaikutti- 
vat merkittävästi valtiollinen tuki, avautuvat rajat, väestön mobiliteetin 
lisääntyminen, työn ammatillistuminen ja tuotannon rajoja ylittävä ky- 
syntä niin Suomessa, Venäjällä kuin Euroopankin markkinoilla. Vaikka 
raja Suomen ja Neuvostoliiton välillä sulkeutui, se ei vaikuttanut tuotan- 
toon Euroopan valtioiden suuren kysynnän vuoksi. Sen sijaan Pitkäranta 
ei kestänyt enää suuren laman ja toisen maailmansodan koettelemuksia. 

Sosiologi ja ympäristöpolitiikan tutkija Pertti Rannikko arvioi Laato- 
kan alueen teollistumista laajemman vaikutusalueen kautta pureutu- 
malla suurjärveen laskevan Jänisjoen suistoon ja Pohjois-Karjalaan ulot- 
tuvan latva-alueen (Kartta 2, s. 100) kehitykseen toimijaverkostomallin 


46 Pähkinäsaaren rauhan raja (1323) jakoi Kannaksen ensimmäisen kerran kahtia itäiseen ja läntiseen 
osaan, mitä rajalinjaa myötäili myös Täyssinän rauhan raja (1595). Stolbovan rauha (1617) vei seudun 
Ruotsin valtakunnan osaksi, ja Uudenkaupungin rauha (1721) puolestaan osaksi Venäjää. Haminan 
rauhan raja (1809) siirsi koko Karjalankannaksen ja Laatokan pohjoisosat autonomisen Suomen hal- 
lintaan. 

47 Mm. Jaakkola 1941 (Suomen idänkysymys -teos käännettiin myös ruotsiksi, saksaksi, englanniksi ja 
ranskaksi, ja siitä otettiin lukuisia uusintapainoksia); Kirkinen 1970; Kirkinen 1976. 

avulla. Jokireitti oli jo varhaisten asukkaiden kulkuväylä etelästä pohjoi- 
seen. Samaa reittiä, mutta toiseen suuntaan, alkoi virrata 1800-luvulla 
puuta jokisuun sahoille ja tehtaisiin. Suistoyritykset saivat seurakseen 
kolme suurta vesivoimalaitosta. Jänisjoki yhdisti metsäiset takakylät Laa- 
tokan merelliseen keskukseen ja risteytti lokaalin ja globaalin kehitys- 
polut. Se tarjosi yhtäältä pohjoisille maalaiskylille ja toisaalta eteläisille 
teollisuustaajamille kulkuväylän, elinkeinon ja energianlähteen, mutta 
myös koko seudulle teolliskulttuurisen ja työläisyhteisöllisen julkikuvan, 
joka on osittain nähtävissä vielä nykyisinkin. 

Teoksen kolmannessa osassa ”Ihmisten jäljillä” ympäristöhistorioitsi- 
jat Simo Laakkonen ja Alla Bolotova avaavat Laatokan laajan valuma- 
alueen saastumisen ja suojelun historiaa 1800-luvulta 2000-luvulle 
sosioekonomisesta tulokulmasta. Merkittävä käännekohta seudun ym- 
päristökehityksessä ajoittuu vuoteen 1703 eli Pietarin perustamiseen ja 
sen saastuttavaan vaikutukseen. Tänä päivänä kaupungissa asuu noin 
seitsemän miljoonaa ihmistä. Orastava suojeluliike käynnistyi Pohjois- 
Laatokalla 1900-luvun alussa liittyen Jänisjoen ja Läskelänjoen suiston, 
ja sittemmin myös Pitkärannan ja Käkisalmen tehtaiden, päästöihin ja 
uittoon. Eteläiselle Laatokalle Olhavanjoen suistoon perustetut vesivoi- 
malaitokset ja tehtaat saastuttivat puolestaan Laatokan matalia rantoja, 
joilta vesi virtasi Nevan kautta Suomenlahteen. Ongelmalliseksi tilanne 
muuttui suurjärven rehevöityessä 1960-luvulla. 

Sotahistorioitsija Jarkko Koukkunen lähestyy seudun ympäristömuu- 
toksia toisen maailmansodan kriisiajan näkökulmasta. Koukkunen 
osoittaa, miten suomalaiset toteuttivat järjestelmällisesti Laatokan seu- 
dulla sekä talvi- että jatkosodan aikana poltetun maan taktiikkaa. Perus- 
teellinen ilmasto-olojen ja maaston tuntemuksen hyödyntäminen oli 
suomalaisen sotilasajattelun kulmakivi, jota harjoiteltiin jo kohta itse- 
näistymisen jälkeen. Luonnonesteet ja säät pyrittiin kääntämään viholli- 
sen tappioksi. Taktiikan käyttöä sovellettiin Laatokan sekä itä- että länsi- 
puolella, kun siltoja ja kokonaisia kyläyhteisöjä tuhottiin. Lähes kaikki 
rantakylät ja -kaupungit vaurioituivat sotatoimissa tai tuhoutuivat täysin. 
Pahimmin kärsineitä olivat Käkisalmi, Metsäpirtti, Impilahden seutu, 
Sakkola, Sortavala, Salmi ja Harlun seutu, jotka olivat keskeisiä teolli- 
suus- ja kauppapaikkoja. Sotahistoriantutkimuksessa suomalaisten hyö- 

dyntämä poltetun maan taktiikka on ollut arka aihe, koska se osoittaa 
myös omien joukkojen tehneen tuhotöitä rajaseuduilla. 

Maantieteilijä Alfred Colpaert ja ilmastovaikutusten tutkija Augus- 
tine-Moses Gbagir tuovat historialliseen Laatokka-kerrontaan monitie- 
teistä tulokulmaa MODIS-satelliittijärjestelmällä saaduilla kuvilla. He 
arvioivat järven ekologista tilaa seuraamalla kasviplanktonin määrän 
muutoksia. 1960-luvulla järven tilaa kuvattiin ensin karuksi, mutta pian 
sen jälkeen jo runsasravinteiseksi eli rehevöityneeksi. Järveä rasittivat 
1980-luvulla lähes 600 teollisuuslaitosta ja 680 maatilaa sekä Vuoksen 
kautta tulevat jätevedet. 1990-luvulla Neuvostoliiton romahdus ja sitä 
seurannut teollisen tuotannon uudelleenpohdinta ja suurtilatalouden 
alasajo paransivat järven tilaa. Suomalais-venäläinen tutkijayhteistyö 
nosti merkittävästi järven näkyvyyttä julkisuudessa. Kirjoittajat muis- 
tuttavat, että Laatokan tilan muutokset eivät ole johtuneet ainoastaan 
ihmisten välittömistä toimista, vaan oma vaikutuksensa on ollut myös 
laajemmilla ja pitkäkestoisemmilla ilmastomuutoksilla. 

Kokoelman viimeisessä osassa ”Ei vettä rantaa rakkaampaa” paneudu- 
taan Laatokan immateriaaliseen antiin. Historioitsijat Oona Ilmolahti ja 
Maria Lähteenmäki esittelevät ja arvioivat suomalaisen Laatokan entis- 
ten ranta-asukkaiden muistitietoa moniaistisen historian tulokulmasta. 
Muistelut sisältävät sekä vesielementin visuaalisia, tuntoaistillisia, tuok- 
suhistoriallisia sekä äänimaailmaan liittyviä komponentteja. Feminiininä 
ajateltu Laatokka on koettu metaforisesti paitsi hehkeänä neitona ja rai- 
voisana kostottarena, myös mystisenä maisemana, hengellisyyden tilana 
ja fyysisenä elinkeinon tarjoajana. Muistitiedossa Laatokkaan on raken- 
tunut ihmisen ja veden suhteen kiinteä läheisyys, vuorovaikutteisuus ja 
kunnioitus, mutta myös raskas nostalgisuus. Onhan puhe menetetystä 
kotirannasta, kotiseudusta ja koskaan palaamattomasta lapsuuden ajasta. 

Yhteisötutkija ja historioitsija Ismo Björn rikastuttaa Laatokka-kuvaa 
viemällä lukijan järvisaariston maailmaan. Laatokan pohjoisrannoilla on 
satoja saaria, jotka elävät vilkkaan itseoikeutetusti historiallisissa doku- 
menteissa — olivatpa ne paikallisten asukkaiden tai satunnaisten matkai- 
lijoiden jälkeensä jättämiä. Kirjoittaja osoittaa, kuinka saaristolainen oma- 
kuva erityisine kulttuuripiirteineen on ollut vahva ja rikas myös järvistä 
puhuttaessa. Saaristoa on kuvattu suomalaishistorioissa pääosin Sorta- 

valan ja ympäröivän seudun yhteiskunnallisten toimintojen kulissina ja 
muistinpaikkana. Toisen maailmansodan jälkeen neuvostoliittolaisissa 
ja venäläisissä kertomuksissa luonnonihailu ja tunnelmointi jatkuivat, 
mutta kuvaan tuli mukaan myös systemaattinen hyötyajattelu: rannoille 
ilmestyi kalastuskolhooseja ja suurtiloja, ja pienemmät saaret tyhjensivät 
asukkaansa asutuskeskuksiin viimeistään 1960-luvulla. Saaristo on tästä 
huolimatta säilynyt merkittävänä virkistys- ja vapaa-ajanviettopaikkana, 
mitä 2000-luvulla noussut luonnonsuojelupuhe on vain vahvistanut. 
Lopuksi historioitsija Aleksandr Osipovin kirjoittamassa luvussa 
arvioidaan Laatokan suojelun nykytilannetta pitkään suunnitellun ja 
lopulta vuonna 2017 perustetun Ladoga Skerries -kansallispuiston nä- 
kökulmasta. Osipov painottaa, että Kurkijoelta Impilahdelle (Kartta 6, 
s. 267) ulottuvan pohjoisen Laatokan ranta-alueiden ja saarien suojelu 
on ollut pitkä prosessi. Neuvostoliiton ensimmäinen kansallispuisto 
avattiin vuonna 1971 eli varsin myöhään verrattuna esimerkiksi Suo- 
meen (1938), mutta puistot yleistyivät 1980-luvulla nopeasti siten, että 
kansallispuistoja oli vuosikymmenen lopulla 27, joista kaksi sijaitsi 
Suomen rajan läheisyydessä. Keskustelu Laatokan luotojen eli Ladoga 
Skerries -kansallispuistosta sai pontta voimaantuvan ympäristökeskuste- 
lun myötä vuonna 1989. Hanketta kiirehti Karjalan erityistä luontoa alle- 
viivaava matkailulaki ja historiallisia luontoalueita koskeva laki samoin 
kuin Euroopan unionin taloudellinen TACIS-apu vuodesta 1999 lähtien. 
Paikallisväestön näkökulmasta prosessi on ollut hämmentävä. Paikalli- 
set eivät välttämättä tiedä, miten suojelutoimet käytännössä vaikuttavat 
heidän arkeensa tilanteessa, jossa kansallispuisto on nimellisesti perus- 
tettu, mutta puiston eteen ei ole tehty konkreettisia jatkotoimenpiteitä. 
Kautta kokoelman tavoitteenamme on murtaa kansallista, jopa natio- 
nalistista, katsetta sellaistenkin (Karjalan) rantojen historioissa, jotka 
ovat olleet transnationaalisia, monietnisiä ja historiallisesti kiisteltyjä. 
Historiallisesti katsottuna Laatokka on Euroopan suurin järvi ja sellaise- 
na yhteinen kulttuuri- ja luontoperintökohteemme. Se on merellinen 
järvi, joka ansaitsee oman erityisen historiansa. Tämä teos olkoon johda- 
tuksena laajemmalle Laatokan rantojen kirjoitetulle historialle. 


48 Kansallisesta katseesta mm. Ahonen 2017; Kettunen 2003, 9—21. 

Järvillä on väliä — globaalisti 

Kirjoittaessaan 1980-luvulla teostaan The Late, Great Lakes ympäristöak- 
tivisti William Ashworth teki taustatutkimusta Chicagon luonnonhis- 
toriallisessa museossa.' Rakennus sijaitsee näköalapaikalla Michigan- 
järven rannalla, mutta suurjärveä esittelevää näyttelyä museosta ei löydy, 
vaikka — kuten Ashworth huomauttaa — dinosauruksia, arkeologisia löy- 
döksiä ja asteroideja esitellään kansainvälisenkin mittapuun mukaan 
laajasti.? Asetelma ei ehkä ole tietoisesti rakennettu, mutta se viestii 
suuremmasta ongelmasta, järvisokeasta historiallisesta katseesta.? Sa- 
manlaista sokeutta on myös eurooppalaisen Laatokan suhteen. Tässä 
yhteydessä en puhu kuitenkaan käsillä olevan teoksen kohteena olevasta 
Euroopan suurjärvestä sinänsä, vaan luon merentakaisen katseen vähin 
erin vahvistuvaan järvihistoriaan ja rantahistorian tutkimukseen laajem- 
masta perspektiivistä. 


1 Field Museum of Natural History. 

2 Ashworth 1986, 245. 

3 Monet kiitokset ehdotuksista ja lainauksista, joita olen saanut aihetta käsittelevän Twitter-keskusteluni 
kautta: kiitos Sam Duncan, Laleh Khalili, Helen Rozwadowski, Michael Stratigos ja Jonathan West. 
Olen kuitenkin itse vastuussa tekstini lopullisesta muodosta. 

Järvisokeutta vastaan 


Järvisokeus-termini on laina merihistorioitsijoilta, jotka ovat käyttäneet 
käsitettä sea blindness, merisokeus, kuvaamaan haluttomuutta tunnus- 
taa valtamerten strategista ja kaupallista merkitystä tai — kuten Duncan 
Redford toteaa, kyvyttömyyttä ottaa kantaa meriin liittyviin ongelmiin 
sekä yksilöiden että yhteiskuntien tasolla. Merenkulun profiili — varsin- 
kin nykyisenä konttilaivojen ja satama-automaation aikana — on huomat- 
tavan matala. Merenkulun näkymättömyyttä kuvaa hyvin Rose Georgen 
teoksen otsikko Ninety Percent of Everything. Inside Shipping, the Invisible 
Industry That Puts Clothes on Your Back, Gas in Your Car, and Food on 
Your Plate (suom. Yhdeksänkymmentä prosenttia kaikesta. Merenkulku, 
tuo näkymätön toimiala, jonka ansiosta meillä on vaatteet päällämme, 
bensaa tankissa ja ruokaa lautasella). Sokeus merenkulun globaalille 
merkitykselle ei kuitenkaan kerro koko tarinaa. Jos suurin osa ihmisistä 
olisi merisokeita, olisi vaikea selittää, miksi Atlantin historiasta tuli 
1990-luvulla yhtäkkiä merkityksellistä. Järvisokeutta ei tue sekään, että 
Välimeren kulttuureihin liitetään niin voimakkaita ennakko-oletuksia, 
että osa tutkijoista tuntee pakottavaa tarvetta taistella ”banaalia Välime- 
ren kulttuurien ihannointia” vastaan.’ 

Vedellisen historian lisäksi myös rantojen ja rannikoiden määrittely 
kaipaisi tarkennuksia. Esimerkiksi Yhdysvalloissa puhutaan yleisesti 
länsirannikosta — kulttuurisine ja poliittisine mielleyhtymineen — ilman 
että sitä on erikseen määritelty tai perusteltu. Näin siitä huolimatta, että 
Tyynen valtameren ja Kalifornian välisen suhteen selvittäminen vaatisi 
melkoisen määrän rannikkotutkimusta käsitemäärittelyineen.* Suur- 
järvien tuotteistamisessa rantapuhe on jäänyt niin ikään puolitiehen. 
Pohjois-Amerikan suurjärvien alue on valtava, mutta Michiganin osa- 
valtion, Chicagon kaupungin tai laajemmankin Keskilännen brändäys- 
yritykset Yhdysvaltojen kolmanneksi rannikoksi tai pohjoisrannikoksi eivät 
ole saaneet merkittävää huomiota. William Ashworth on ehdottanut, että 
suurjärvet voisivat olla Pohjois-Amerikan mantereen viides rannikko (ole- 


4 Redford 2014, 62. 
5 Haller 2004, 29—47; Driessen 2005, 129—141; Toisenlainen esimerkki merellisen brändäämisen 
kompleksisuudesta ks. Marshall 2009, 123-136. 
6 Land 2016, 239-260. 

tettavasti kolmas ja neljäs rannikko olisivat silloin Meksikonlahdella ja 
pohjoisella Jäämerellä), mutta tämäkään idea ei ole ottanut tuulta alleen. 

Keskilännen, kuten myös New Yorkin osavaltion pohjoisosan, asuk- 
kaille on tuttu järvi-ilmiön (lake effect) käsite.” Järvi-ilmiö syntyy, kun läm- 
min vedenpinta lämmittää ja kostuttaa kylmää ilmamassaa, joka sitten 
purkautuu runsaina lumisateina sisämaahan.’ Valtameren läheisyyttä 
saatetaan pitää selityksenä kokonaisille elämäntavoille ja -asenteille sekä 
kulttuureille, mutta järvien saamasta — tai saamatta jääneestä — huo- 
miosta kertoo se, että järven läheisyys on näkynyt ja kuulunut julkisuu- 
dessa vain asukkaiden valittaessa sen aiheuttamasta huonosta säästä. 
Verrattaessa suurjärviä valtameriin on järvien tutkimus kaiken kaik- 
kiaan huomattavasti vähäisempää. 

Järviä käytetään tutkimuksissa alueita identifioivina käsitteinä, mutta 
usein sisällöttä. Esimerkiksi The Oxford Handbook of Genocide Studies 
-teoksen luvussa War and Genocide in Africa's Great Lakes since Indepen- 
dence (suom. Sodat ja kansanmurhat Afrikan suurjärvillä itsenäistymi- 
sen jälkeen)? ei otsikon vastaisesti kerrota lainkaan itse järvialueesta. 
Kuvaavasti Ruandaan ja Burundiin viitataan tekstissä pikkuruisina 
sisämaavaltioina.'* Kumpikin valtio rajoittuu kuitenkin kookkaaseen 
järveen, Burundi lännessä lähes koko pituudeltaan Tanganjikajärveen, 
joka on lähes 700 kilometrin pituinen. Tanganjika on lisäksi Afrikan 
syvin järvi, ja sen arvioidaan sisältävän 16 % maailman makean veden 
varannosta ja olevan tilavuudeltaan maailman järvistä toiseksi suurin." 
Afrikan suurjärvien alue on toki sopivan neutraali termi etnisten ryh- 
mien välisten konfliktien analysointiin, varsinkaan jos ei haluta korostaa 
kansallisuuksien roolia tai yhden etnisen ryhmän, kuten esimerkiksi 
Ruandan, tragediaa muiden etnisten ryhmien kustannuksella. On kui- 
tenkin hämmentävää lukea järvistä kertovaa kuvausta, jossa vesialuetta 
ei mainita oikeastaan kertaakaan. 


7 Ashworth 1986, 3. 

8 Google-haulla poimittuna järvi-ilmiö, lake effect, viittaa hyvinkin monenlaisiin yhteyksiin, kuten penn- 
sylvanialaiseen kirjallisuuslehteen sekä chicagolaiseen panimoon. 

9 McDoom 2010, 550-578; Stager, 2018: sivuilla 89-114 on laaja tieteellinen keskustelu po. järvistä. 

10 McDoom 2010, 553. 

11 Leeden, Troise & Todd 1990, 198-200; Stagerin mukaan iso osa maapallon makeasta vedestä on 
jäätynyttä, hautautuneena tai ilmassa. Stager 2018, 145. 

Kuva 3. Chicagon urbaania maisemaa Michiganin suurjärven rannalla, jolle on ra- 
kennettu ravintoloita, pubeja, leikkipaikkoja ja karuselli, ja jonka edustalle risteilee 
lukuisia historiallisia ja huippumoderneja veneitä matkailijoiden ja paikallisten 
iloksi. Kuva: Maria Lähteenmäki 2019. 


Järvien erityisyydet näkyviin 


Muutamat maailman suurjärvistä ovat toki saaneet poikkeuksellista 
huomiota osakseen. Titicacajärvi Etelä-Amerikan Andeilla on nauttinut 
”pyhän järven” asemasta vuosisatoja. Legenda kertoo, että aurinko — 
kadottuaan ja jätettyään maailman pimeyden valtaan — nousi uudestaan 


12 Dearborn et al. 1998, 240-258. 

entistä säteilevämpänä Isla del Solin, auringon saaren, louhikosta. Jär- 
ven ja sen pyhien saarten herruutta tavoittelivat aikoinaan kansakunnat 
toisensa perään, mukaan lukien inkat, jotka havittelivat lisää vaikutus- 
valtaa etelässä. Inkat väittivät olevansa auringon jälkeläisiä ja siksi oikeu- 
tettuja hallitsemaan aluetta. Heidän pääkaupunkinsa Cusco ei kuiten- 
kaan ollut auringon varsinainen syntymäpaikka, joten alueen herruuden 
varmistamiseksi inkojen oli syytä palvoa Titicacajärveä lähietäisyydeltä. 
Valloitettuaan alueen inkat aloittivat mittavan rakennusprojektin Isla 
del Solilla. Jälkiä projektista on nähtävissä vielä tänä päivänäkin, vaikka 
seutua on laiminlyöty vuosisatojen ajan. 

Espanjalaisten valloittajien tuloa edeltävän ajan loistoa ja pyhän vai- 
kutelman syntyä on vaikea kuvitella. Tiedämme, että inkat olivat pääl- 
lystäneet kullalla rakennustensa ulkoseinät, jotka aurinkoisina päivinä 
heijastelivat kauas veden poikki. Pyhiinvaeltajat saivat lähestyä saarta 
vain paastottuaan, ja papit päättivät, kuka sai luvan nousta saarelle. 
Merkittävinä juhlapäivinä, kuten kesäpäivänseisauksena, inkojen eliitti 
pääsi — mutkikkaiden seremonioiden jälkeen — parhaille paikoille naut- 
timaan auringonlaskusta ja siihen liittyvistä rituaaleista, kun laajemmat 
kansanjoukot saivat tyytyä tarkkailemaan tapahtumia kauempaa saaren 
muista osista. Titicacajärvi oli poliittisesti ja uskonnollisesti niin merkit- 
tävä tekijä, että jokainen inkahallitsija vieraili järvellä vähintään kerran 
kautensa aikana.” 

Järven ei tarvitse välttämättä olla poikkeuksellisen suuri — tai edus- 
taa uskonnollista symboliikkaa — ollakseen merkityksellinen rantojensa 
asukkaille. McGill-yliopiston opiskelija Laura Cameron päätti kirjoittaa 
maisterintutkielmansa Sumasjärvestä, joka sijaitsi hänen kotikaupun- 
kinsa lähistöllä Kanadan Brittiläisessä Kolumbiassa ennen kuin se 
1920-luvulla kuivattiin.“ Tänä päivänä järvestä muistuttaa enää aukea 
preeria, jonka poikki kulkevaa maantietä Cameronilla oli päivittäin tapa- 


13 Dearborn et al. 1998, 244-249, 255-256. 

14 Cameron 1997; Vaikka kuivattujen ja hävinneiden järvien tutkimus saattaa vaikuttaa sekundaarisel- 
ta, päätökset järvien laskemisesta, patoamisesta tai tyhjentämisestä ovat olleet avainasemassa jo 
vuosisatoja arvioitaessa ihmisten ja järvien suhdetta. Esim. Stratigos 2018, 71-89; Samoin poltto- 
aineintensiivisen maansiirtokaluston aikakaudella keinotekoisten järvien rakentamisesta on monia 
ympäristöllisiä ja yhteiskunnallisia seurauksia. Mm. lähes kaikki Texasin osavaltion lukuisat järvet 
luotiin 1900-luvulla vesivarastoiksi tai virkistysalueiksi. 

na ajaa yliopistolle. Tutkielmaansa varten hän joutui rekonstruoimaan 
järven huolellisesti arkistolähteiden ja julkaisujen avulla. Jopa järven 
koon ja syvyyden määrittäminen osoittautui odottamattoman haasta- 
vaksi. Cameron havaitsi, että järven jokaisella mitalla oli oma tarinansa: 
Sumasjärven koko vaihteli eri vuodenaikoina, mitä ei kaksiulotteisista 
kartoista voinut juurikaan havaita. Joissain lähteissä aluetta ei edes 
pidetty järvenä vaan suona, marskina eli alavana lietemaana, joka jäi 
suuren osan ajasta veden alle, tai kosteana preeria-alueena, jossa kasvoi 
harvakseltaan matalia puita.5 Alueen alkuperäiskansojen kanssa tehdyt 
sopimukset olivat riippuvaisia järven tarkasta sijainnista ja laajuudesta, 
mikä teki aiheesta kiistanalaisen. 

Sumasjärvestä syntyi yhtä lukuisia tulkintoja kuin persoonallisuustut- 
kimuksissa paljon käytetystä Rohrsachin musteläiskätestistä, mutta ne 
kertoivat enemmän tulkitsijoiden taustoista ja arvoista kuin itse Sumas- 
järvestä. Eräs tulkitsijoista oli Kanadan ja Yhdysvaltojen rajavaltuus- 
kunnan (International Boundary Commission) palveluksessa ollut britti- 
luonnontieteilijä, joka kuvasi aluetta ”uudeksi Eedeniksi”. Paikalliselle 
alkuperäiskansan päällikölle kalastus taas oli seudun tärkein anti ja 
hänelle Sumasjärvi olikin yksi parhaimmista kalojen kutemispaikoista. 
Brittiläisen Kolumbian yliopiston maantieteen tutkijan laskelmien mu- 
kaan Sumasjärvi oli merkittävä este itä-länsi-suuntaiselle liikenteelle 
Lower Mainlandin alueen poikki. Julkisen terveydenhuollon uudet toi- 
mintamallit johtivat puolestaan tulkintoihin, joiden mukaan järvessä 
sikisi vaarallisen paljon hyttysiä. Ensimmäisen maailmansodan jäl- 
keen järven alue paljastui viljelysmaavarannoksi, joka piti äkkiä saada 
kotiin palaavien sotaveteraanien käyttöön. Yksi lähteistä kertoo, että 
Sumasjärven kuivatus palautti maatalouden hyötykäyttöön yli 120 neliö- 
kilometrin suuruisen suoalueen. Laura Cameron huomauttaa, että 
alueen ”palauttamisesta” puhuminen sisälsi oletuksen, että alue olisi 
jossain vaiheessa menetetty.'* 

Niin ikään värikäs ja monitahoinen tutkimus pienestä, mutta kiistan- 
alaisesta alueesta on ekologi, ympäristönsuojelija Geoff Parkin selvitys 


15 Cameron 1997, 81, 84. 
16 Cameron 1997, 84, 81-82. 

Uuden-Seelannin Papaitongajärvestä.? Vielä 1890-luvulla järveä ympä- 
röi luonnontilainen metsä, ja järven rikas ankeriaskanta kiinnosti eri- 
tyisesti paikallista muatipoko-alkuperdiskansaa. Nousukas harrastelija- 
luonnontieteilijä Sir Walter Buller halusi kuitenkin rakennuttaa luon- 
nonkauniin, eksoottisten lintujen asuttaman järven rannalle kartanon, 
joka tiluksineen olisi ollut vähintäänkin upeiden englantilaisten aatelis- 
kotien veroinen. Buller painosti aluetta hallitsevia muatpokoja, mutta 
nämä halusivat säilyttää itsellään ainakin ankeriaiden pyyntioikeudet. 
Uuden-Seelannin yhteiskunnallinen ilmapiiri oli muuttumassa, ja öyk- 
käriydestään ja patruunamaisesta asenteestaan tunnettu Buller joutui 
ennen pitkää vaikeuksiin poliitikkojen kanssa. Bullerin vastustajat yrit- 
tivät estää tätä saamasta järveä ympäröiviä maa-alueita haltuunsa. He 
epäonnistuivat aikeissaan ja käynnistivät sen sijaan rakennushankkeen, 
joka olisi pilannut Bullerin järvinäkymät. 

Näin monien ristiriitaisten arvo- ja merkitysjärjestelmien paine kou- 
raisi syvällisesti sekä Sumasjärven että Papaitongan ympäristön luon- 
nonnäkymiä. Tämän tekstin puitteissa ei ole mahdollista tehdä oikeutta 
Geoff Parkille ja hänen maorien ajattelumallien ja uskomusjärjestelmien 
analyysilleen.'$ Myös Parkin paikallisten kasvi- ja eläinlajien asiantunte- 
va ja syvällinen esittely ansaitsisi enemmän huomiota. 


Puolimerelliset yhteisöt tutkimuskohteiksi 


Paikallishistorian tasolla järvistä on kirjoitettu ansiokkaita tutkielmia, 
mutta niistä ei ole malliksi, kun kirjoitetaan järvistä, jotka ovat niin 
suuria tai niin vahvasti kytköksissä toisiinsa, että ne ovat kokonaisten 
seutu- tai maakuntien keskiössä. Tällaisen asetelman yhteydessä voisi 
käyttää käsitettä puolimerellinen (paramaritime), jolla viitataan merta 
muistuttaviin kohteisiin. Määrittelen sen merellisten alueiden vieressä, 
ympärillä tai välissä olevaksi tilaksi, yleensä ei merellisinä pidettyjä ele- 
menttejä sisältäväksi ja samankaltaiseksi tai rinnakkaiseksi merellisille 


17 Park 1995, 163—224. 
18 Park 1995, 201-203, 218. 

ilmiöille (tiloille, kulttuureille, ammateille, toiminnoille), mutta niistä 
erillisiksi tai ne ylittäväviksi. Näkemykseni mukaan puolimerellisiä eivät 
ole pelkästään matalat vedet (lahdet, poukamat, suistoalueet, lahdekkeet, 
vuonot, salmet), vaan myös erilaiset välitiloissa sijaitsevat vesialueet (ka- 
peikot ja kannakset, verkkomaiset sisävesistöalueet, saaristot tai saari- 
ryhmät).'? Uudehko termi hydrososiaalinen on tässä yhteydessä niin ikään 
kiinnostava. Jamie Linton ja Jessica Budds ovat määritelleet sen yhteis- 
kunnallis-luonnontieteelliseksi prosessiksi, jossa vesi ja yhteisö vaikut- 
tavat toisiinsa ajassa ja paikassa.” Hydrososiaalisen kiertokulun tutkijat 
ovat alun perin olleet kiinnostuneita kastelujärjestelmistä ja juoma- 
veden saatavuudesta, eikä heitä ole kiinnostanut juurikaan vesialueen 
laajuus, muoto tai alkuperä, joten heidän ajattelunsa soveltuu järvi- 
tutkimuksen yhteyteen paremmin kuin monet muut lähestymistavat. 
Puolimerellinen tai hydrososiaalinen lähestymistapa voisi avata väylän 
eteenpäin ilman saivartelua suurjärvien ja merten yhtenevyydestä tai 
samanarvoisesta roolista. 

Akateemisen tutkimuksen ulkopuolella William Ashworth on alussa 
mainitsemassani teoksessaan (1986) kirjoittanut järvien tutkimussuun- 
tauksista jo vuosikymmeniä sitten. Teos käsittelee lähinnä luonnon- 
varojen käyttöä, liikenneinfrastruktuuria ja saastumista, mutta onnis- 
tuu olemaan enemmän kuin osiensa summa.? Ashworth kertoo yhtä 
vaivattomasti sekä kokonaisen järven morfologiasta että pienimmistä- 
kin pilaantumisilmiöistä: hän muun muassa omistaa kokonaisen lu- 
vun leville, toisen lietteelle. Hänen tyylinsä on sekoitus popularisoitua 
tiedeproosaa, poliittista journalismia ja satunnaisia tajunnanräjäyttäviä 
viittauksia kokonaisiin geologisiin muodostumiin. Hän kirjoittaa muun 
muassa, että ”Wisconsinin Doorin niemimaa, 130 kilometrin pituinen 
ja 13 kilometrin levyinen siluurikieleke, työntyy Michiganjärveen kuin 
jättimäinen neoliittitikari”.?? 


19 Land 2020. 

20 Linton & Budds 2014, 175. 

21 Esim. Ashworth 1986, 92-93. 
22 Ashworth 1986, 241. 

Ympäristökatastrofit nostavat järviä julkisuuteen 


Järvet ovat saavuttaneet näkyvän aseman sekä mediassa että tiedejulkai- 
suissa pääosin ympäristöaktivismin katalysaattoreina.? Tästä mainitta- 
koon varhaisena esimerkkinä Cuyahogajoen öljypalo kesäkuussa 1969. 
Se aiheutti skandaalin, josta sekä Eriejärvi että Clevelandin kaupunki 
joutuivat kärsimään vuosikymmenien ajan. Joen tulipalo kesti niin vä- 
hän aikaa, ettei siitä saatu edes valokuvia eikä kyseessä ollut Clevelandin 
historian pahin öljyvuoto tai edes joen pisin saastunut osuus. Orasta- 
va ympäristöliike kuitenkin yhdisti nopeasti tulipalon, Eriejärven kala- 
kuolemat ja uimavesien ja ulkoilualueiden pilaantumisen. Tapauksesta 
kirjoittivat sekä Time että National Geographic, ja kirjoittelu sai sellai- 
set mittasuhteet, että 1990-luvulla joen tulipaloa muisteltiin ”raama- 
tullisena” katastrofina. Myös Yhdysvaltain ympäristönsuojeluvirasto 
(US Environmental Protection Agency) ja vesiensuojelulainsäädäntö 
(Clean Water Act) saivat alkunsa Cuyahogajoen tapahtumien seurauk- 
sena.” Samassa yhteydessä Clevelandin kaupunki sai unohtumattoman 
lisänimensä ”The mistake on the lake” (suom. ”Virhe järven rannalla”). 

Tuleen syttyvät järvet ovat onneksi harvinaisia, mutta ympäristön pi- 
laantuminen näkyy kiistatta ja silmiinpistävästi monella muulla tavalla. 
Kiinan Taihujärvi on aiemmin tunnettu sään ja veden muokkaamista 
kalkkikivimuodostelmistaan, joita rahdattiin ihailtaviksi muun muassa 
Pekingin Kiellettyyn kaupunkiin. Tällä vuosituhannella Taihun tunnet- 
tavuus liittyy sen ympärille kasvaneeseen maailman nopeimmin kau- 
pungistuvaan talousalueeseen. Järven itä- ja pohjoispuolelle laajentuneet 
Shanghai ja Nanjing ovat edesauttaneet sinilevän katastrofaalista leviä- 
mistä. Tämän vuoksi Taihun vesi ei ole enää juomakelpoista.?* 

Järvien rehevöityminen ei tietenkään koske pelkästään Kiinaa. Viime 
vuosikymmeninä ravinteiden — esimerkiksi typen ja fosforin — valumi- 


23 Myös Schneider 2000, 681-705. 

24 Stradling & Stradling 2008, 518; Visuaalisesta kuvauksesta ks. Ashworth 1986, 166-167: Eriejärvi näyt- 
täytyy tässä kuvauksessa melkein merkityksettömänä. 

25 Syy, miksi tämä koettiin erityisen nöyryyttävänä, juontuu Ohion mieltämisestä Yhdysvalloissa tiheäksi 
asutetuksi mutta maantieteellisesti ja kulttuurisesti syrjäytyneeksi alueeksi; Kirn 2012. 

26 Stone 2020. 

nen pelloilta järviin on johtanut sinilevien räjähdysmäiseen kasvuun ja 
järvivesien värjäytymiseen maailmanlaajuisesti. Kalifornian ja Nevadan 
osavaltioiden välisellä rajalla sijaitsevan Tahoejärven alueen talouselämä 
nojasi aiemmin voimakkaasti järven koboltinsinisen veden vetovoimaan 
luottavaan turismiin.” Elokuvien ystävät saattavat tunnistaa Tahoejärven 
Fredon kuolinkohtauksesta Kummisetä-trilogian toisen osan lopussa. 
Kun järven vesi muutama vuosi sitten alkoi muuttua vähemmän puo- 
leensavetäväksi, tilanteesta kirjoitettiin lehdissä ympäri Yhdysvaltoja. 
Jopa ilmastonmuutosskeptikot ja konservatiiviset yritysjohtajat havah- 
tuivat ja alkoivat vaatia toimenpiteitä asian korjaamiseksi.?* 

Kuten edellä antamistani esimerkeistä voidaan nähdä, avautuu maa- 
ilman suurjärvien ja niiden rantahistoriaa tutkiville sananmukaisesti 
rannattomat mahdollisuudet analysoida ja esitellä monitieteisesti mui- 
den muassa vanhoihin kulttuureihin liittyviä ja rannoille lokalisoituvia 
rituaaleja sekä paikallista etnohistoriaa, mutta myös vuosisatoja vieviä 
sosioekonomisia muutosprosesseja ja lyhyemmällä aikajänteellä tapah- 
tuvaa rantojen pilaantumista. Tässä yhteydessä erityisen kiinnostavaa 
on Euroopan suurimman järven rantojen muutokset ajassa ja tilassa. 
Laatokka ansaitsee kirjoitetun historiansa, eikä vain yhtä, vaan monia. 
William Ashworthin teos The Late, Great Lakes on oiva osoitus onnistu- 
neesta makrotason ilmiöiden ja värikkäiden paikallisesimerkkien yhdis- 
telmästä. Olisi suotavaa, että myös jokunen yliopistotutkijakin voisi 
jakaa työnsä tulokset laajemmalle yleisölle tavalla, joka kannustaisi ar- 
vostamaan laajaa, integratiivista näkemystä järvien historiaan. 


Luvun käännös englannista Päivi Tikkanen ja Maria Lähteenmäki. 


27 Värimuutoksista ks. Lake Tahoa 2020. 

28 Järvien käyttö kasteluun siinä määrin, että ne kuivuvat lähes kokonaan, on yksi tapa kiinnittää suuren 
yleisön huomio ympäristökriiseihin; Esim. Mann 2019; Myös AghaKouchak et al. 2015, 307-311. 

29 Ks. Langston 2017; Langston arvioi byrokratiaa ja sääntelyjärjestelmiä, jotka ovat kasvaneet ympäristö- 
myrkkyjen seurannan sekä ympäristöriskien ja pilaantumisen mittaamisen myötä. 

Laatokan alueen historialliset asutusvirrat 


Kati Parppei 
O https://orcid.org/0000-0002-4322-9046 


Mitä kauemmaksi historiassa mennään, sitä pirstaleisempaa tieto men- 
neisyydestä on. Laatokan alueen varhaista asutushistoriaa sivuavia teksti- 
lähteitä on ylipäänsä vähän. Lisäksi niiden informaatioarvo on usein 
kyseenalainen ja altis monenlaisille kulloiseenkin aikaan sidotuille tul- 
kinnoille. 

Historiantutkimuksen painolastina on lähtökohtaisesti ”kansallinen 
katse”, onhan koko tieteenala versonut kansallisaatteiden maaperästä. 
Erityisesti rajaseutuihin tavataan liittää erilaisia merkityksiä, jotka jaettu- 
jen menneisyyskuvastojen viitekehyksissä kilpailevat keskenään.' Karjala 
ei ole tästä poikkeus. Sanat Karjala, karjalainen ja Laatokka tapaavat he- 
rättää suomalaisissa voimakkaita mielikuvia, joista osa on 1800-luvun 
karelianistien perua. Kuten etenkin muistitietoa hyödyntäneissä tutki- 
muksissa on osoitettu, sodanjälkeisessä Karjala-kuvassa ovat korostu- 
neet erityisesti menetys ja nostalgia.? Venäläisillä on Laatokan alueen 
menneisyydestä omat mielikuvansa, joissa korostuu usein varhaisen 
slaaviasutuksen merkitys sekä — painotuksista riippuen — Skandinavia- 


1 — Viimeisimmästä rajamaa-Karjalan tutkimuksesta ks. Paaskoski ja Talka 2018 ja 2019. 
2 Ks. Oona Ilmolahden ja Maria Lähteenmäen kirjoittama luku tässä kirjassa. 

yhteydet, jotka on liitetty koko Venäjän valtakunnan myyttishistorialli- 
siin syntyvaiheisiin. 3 

Arkeologiset löydöt ovat arvokkaita ja autenttisia jälkiä menneisyydes- 
tä, mutta niissäkin on omat ongelmansa. Ne ovat enemmän tai vähem- 
män sattumanvaraisia ja usein sikäli ”mykkiä”, että vasta suurempi 
kokonaisuus antaa mahdollisuuden tehdä yleisempiä päätelmiä — ja 
silloinkin kyse on varsin sirpaleisesta tiedosta. Viime vuosikymmeninä 
tietojen täydentäjäksi on tullut paleoekologinen tutkimus, jonka avulla 
on saatu tietoa viljelytoiminnan alkamisesta Laatokan rantamilla ja 
saarissa. Myös muun muassa nimistötutkimukset antavat jonkinlaista 
osviittaa siitä, ketkä kulloinkin ovat saattaneet mitäkin aluetta asuttaa. 
Geenitutkimus tullee antamaan osaltaan tietoa Laatokan alueen varhai- 
sen väestön alkuperästä ja liikkeistä. 

Tämä luku on yleiskatsaus siihen kuvaan, joka eri tieteiden menetel- 
miä ja tutkimustuloksia yhdistelemällä voidaan hahmotella Laatokan 
alueen asukkaista kivikaudelta aina 1500-luvulle saakka — ja toisaalta 
siihen, mitä heistä ei ainakaan nykytiedon valossa voida sanoa.* Lisäksi 
luodaan lyhyt silmäys 1600- ja 1700-lukuihin asutushistorian näkö- 
kulmasta. Tarkastelun pääpaino tässä esityksessä on Laatokan länsi- ja 
pohjoispuolella, Karjalankannaksen ja niin kutsutun Laatokan Karjalan 
alueilla. Aunuksen aluetta Laatokan itäpuolella lähinnä sivutaan. 


Mitä haudat kertovat — ja mitä eivät 


Ihmisasutus on tavannut muotoutua suojaisiin paikkoihin vesistöjen 
läheisyyteen: järvet ja joet ovat tarjonneet kivikaudelta saakka niin elan- 
toa kuin kulkureitinkin. Laatokan rantamaat ovat tarjonneet ”esikarja- 
laisille” hyviä asuinpaikkoja, joista arkeologiset löydöt antavat joitakin 


3 Laatokan historiallisen merkityksen painotuserot ovat sidoksissa siihen, miten suhtaudutaan niin 
kutsuttuun normanni- tai varjagiteoriaan, joka on ollut pitkään yksi Venäjän kansallisen historian kiis- 
takysymyksistä. Sen puoltajat korostavat Vuoksen ja Laatokan kautta kulkeneiden skandinaavien roolia 
Rus'in alueen hallintojärjestelmän syntymisessä, vastustajat puolestaan painottavat slaavien luoneen 
sen itsenäisesti. 

4 Suomalaisten eri alojen tutkijoiden kirjoituksia Laatokan alueen asutushistoriaa sivuavista teemoista 
on kattavimmin koottu Viipurin läänin historia -sarjan osiin | 2003, II 2004, III 2010 sekä IV 2013. 

viitteitä. Kaivauksia Laatokan alueella on tehty 1800-luvulta saakka sekä 
suomalaisin että venäläisin voimin, mutta ne ovat olleet hajanaisia ja ny- 
kypäivän näkökulmasta osin puutteellisesti toteutettuja tai raportoituja. 
Löytöjä on voitu tulkita monin tavoin riippuen tulkitsijan kansallisesta 
ja tutkimuksellisesta taustasta sekä viitekehyksestä. 

Kivikautisia ja varhaismetallikauden löytöjä Karjalan alueelta on teh- 
ty runsaasti ja ne pääsääntöisesti mukailevat tyypiltään muita koillis- 
eurooppalaisia löydöksiä. Laatokan ympäristössä kivikautiset asuin- 
paikat ovat tuhansien vuosien ajan sijainneet verraten kaukana nykyi- 
sestä rantaviivasta, koska järven vedenpinta oli noin 3300 vuotta sitten 
tapahtuneeseen Nevajoen puhkeamiseen asti jopa yli kymmenen metriä 
korkeammalla kuin sen jälkeen." 

Keskirautakaudelta eli 300-luvulta 700-luvun puoliväliin on Karja- 
lassa tehty melko vähän arkeologisia löytöjä. Tähän voi olla monia syitä, 
eikä se välttämättä merkitse, etteikö asutusta olisi alueella ollut. Arkeo- 
logisissa tutkimuksissa on aiemmin pitkälti keskitytty metalliesineisiin 
ja esineellisiin hautoihin, ja mikäli nämä eivät kuuluneet seuduilla asu- 
neen väestön kulttuuriin, jälkiä voi näyttää jääneen vähän? 

Mitä hautoihin tulee, niin kutsutut polttokalmistot edustavat vanhem- 
paa hautaustyyppiä. Niissä poltetut luunkappaleet on siroteltu laajem- 
malle alueelle, eikä eri vainajien jäänteitä pysty erottelemaan toisistaan. 
Polttokalmistoja on Laatokan alueelta löydetty muutamia, vanhimpana 
nykyisen Sortavalan vieressä sijaitsevasta Riekkalansaaresta tehty Nukut- 
talahden hautalöytö, joka pronssisten esinelöytöjen mukaan ajoittuu 
500-luvun vaiheille. Sakkolasta, Laatokan eteläpuolelta on löytynyt 
useamman henkilön kiviröykkiöhaudaksi tulkittu hauta, jonka vanhim- 
mat esineet ovat 700-luvulta.® 

Sitä, ovatko jotkut kivimuodostelmat hautoja, ei ole aina voitu toden- 
taa palaneen luun jäänteillä tai hautaan laitetuilla esineillä, kuten aseilla, 
työkaluilla, kolikoilla tai koruilla. Röykkiöillä on voinut olla hautapaikan 


5 Esim. Laakso & Belski 2018, 9-14; Venäläisestä arkeologisesta tutkimuksesta Karjalan alueella voi lukea 
esim. M. G. Kosmenkon ja S. I. KotSkurkinan toimittamasta teoksesta Arheologija Karelii 1996. 

6 Saarnisto 2003, passim. 

Laakso & Belskiy 2018, 10-11; Uino 2003, 295-296. 

8 Uino 2003, 298, 307, 309-312. 

lisäksi monia muitakin tarkoituksia.? Sama epävarmuus koskee myös 
muita kivimuodostelmia ja maanmuotoja: nykypäivän arkeologin on 
usein mahdotonta muiden löytöjen tai pikemminkin niiden puutteen 
valossa selvittää, onko tiettyä kiveä käytetty uhrikivenä tai onko jokin 
mäki ollut linnavuorikäytössä vai ei. Linnavuoriksi tulkittavia kohteita 
on Laatokan rantamailta — eritoten sen kallioiselta luoteisrannalta — löy- 
tynyt enemmän kuin Karjalan alueelta keskimäärin, mutta niiden täs- 
mällistä tarkoitusta ei tunneta. Laatokan rantojen linnavuoret ovat saat- 
taneet toimia niin puolustuksen tukena kuin turvallisina varastoinakin 
esimerkiksi turkiksille.' 

Ruumis- eli kuoppahautauksiin siirryttiin Karjalan alueella vähitellen 
ja niistä on merkkejä 1100-luvulta alkaen. Varhaiskristillisiä ja keski- 
aikaisia kalmistoja on Laatokan rantamilta löytynyt verraten runsaasti." 
Viime aikoina perusteellisten kaivausten kohteena on ollut Kalmisto- 
mäki Kylälahdessa, Laatokan luoteisrannalla. Vuosina 2006-2009 Ville 
Laakso ja Stanislav V. Belski tutkivat siellä liki sata 1300- ja 1400-luvuilta 
peräisin olevaa hautaa, mikä tekee siitä laajimmin kartoitetun keski- 
aikaisen kalmiston luovutetun Karjalan alueella. Arkeologit havaitsivat 
monenkirjavissa löydöksissä viitteitä kulttuuriyhteyksistä moneen suun- 
taan, eritoten Inkerinmaalle, mikä voi tarkoittaa avioliittosuhteita aluei- 
den asukkaiden välillä. Niin ikään niissä on nähtävissä tietty jatkuvuus 
ristiretkiajalta keskiajalle.? Jo aiempien kaivausten osalta on päätelty, 
että samoja kalmistoja on käytetty Karjalan alueella pitkään, sekä esi- 
kristillisellä että kristillisellä ajalla.” 

Kylälahti oli pogostan™ keskus, jonka väestö oli vaurasta ja sillä oli 
luultavasti keskimääräistä enemmän yhteyksiä eri suuntiin. Niinpä kal- 
mistosta tehdyistä löydöistä ei Laakson ja Belskin mukaan tule tehdä ko- 
vin yleistäviä johtopäätöksiä Laatokan Karjalan keskiaikaisesta kulttuu- 


9 Lavento 2018, 129-131; Uino 1997, 44-49. 

10 Kaikkiaan Karjalan alueelta on löytynyt liki sata linnavuoreksi tai linnoitukseksi tulkittavaa paikkaa. 
Taavitsainen 2003, 432—434; Uino 1997, 77-91. 

11 Varhaiskristillistä aikaa kutsutaan myös ristiretkiajaksi. Sillä tarkoitetaan ajanjaksoa 1025—1300 jaa. 
Suomen keskiajan taas katsotaan ulottuneen 1500-luvulle. 

12 Laakso & Belskiy 2018, 300-301, passim. 

13 Laakso 2014, 22. 

14 Pogosta oli aluehallinnollinen yksikkö, joka nykytermein vastaa lähinnä pitäjää. 

rista. Kuvan tarkentamiseksi tarvittaisiin uusien kaivausten tuottamaa 
vertailuaineistoa.5 Suurin osa Laatokan alueelta löytyneistä haudoista on 
ylipäänsä esineettömiä, mikä hankaloittaa niiden ajoittamista. Kuoppa- 
hautoja on tavattu pitää yhtenä merkkinä kristinuskon vaikutuksesta, 
samoin kuin esinelöytöjen puuttumista, mutta aukottomia eivät nämä- 
kään otaksumat millään muotoa ole. Haudan sijainti suhteessa ilman- 
suuntiin voi jo kertoa enemmän: johdonmukaisesti itä-länsi-suuntaisesti 
sijoitetut haudat viittaavat kristilliseen hautaukseen, ja ne näyttävät va- 
kiintuneen Karjalan alueella 1200-luvun alkuun mennessä. 

Alueen hautaustavoissa ei kuitenkaan voida erottaa mitään selkeitä 
kriteereitä, joiden mukaan voisi tehdä päätelmiä väestön kristillistymi- 
sen asteesta. Se oli yhtä kaikki pitkä prosessi ja esikristilliset tavat sekoit- 
tuivat kristillisiin vielä 1800-luvulla ja osin myöhemminkin. Esimerkiksi 
esineitä laitettiin hautoihin mukaan vielä 1300-luvun alussa. Toisaalta 
Kylälahden kalmistosta ei ole löytynyt yhtään kasteristiä tai metalli- 
ikonia joko koska ne ovat olleet puisia tai koska niitä ei ole kyseisessä 
kalmistossa tavattu hautoihin laittaa, vaikka ortodoksinen kirkko jo hau- 
taustapoja säätelikin.? 

On ylipäänsä mahdollista, että kristillistymiseen viittaavat seikat hau- 
taustavoissa ja arkeologisissa löydöissä kertovat enemmän kirkon val- 
tarakenteiden lujittumisesta alueella kuin ihmisten muuttuvasta maa- 
ilmankuvasta ja uskomusjärjestelmästä. Niin kutsutussa Laurentius- 
käsikirjoituksessa kyllä kerrotaan, että ruhtinas Jaroslav olisi kastattanut 
karjalaiset vuonna 1227, mutta väitteelle ei löydy vahvistusta muista tun- 
netuista lähteistä eikä se kestä lähdekriittistä tarkastelua.’ Jotakin nykyi- 
sen Suomen ja Karjalan alueen asukkaiden maailmankuvasta kertonee 
sekin, että 1500-luvulla sekä piispa Mikael Agricola että Novgorodin 
arkkipiispa kantoivat kumpikin tahollaan huolta väestön pakanallisista 


15 Laakso & Belskiy 2018, 300-302, passim. 

16 Esim. Laakso 2014, 131. 

17 Laakso 2018, 207-208; Laakso & Belskiy 2018, 300, passim; Laakso 2014, 21-23, 129-136. Metallin 
merkitykset karjalaisissa kuolema- ja hautausrituaaleissa ovat olleet 1800—1900-luvulla voimakkaita 
ja monitahoisia — sillä on muun muassa merkitty rajaa tämän- ja tuonpuoleisen välillä — ja metalliesi- 
neiden laittamista hautaan on ainakin kyseisenä aikana tietoisesti vältetty. Esim. Jetsu 2013, 406-407, 
417, 420. 

18 Lavrentjevskaja letopis 1846, 191; Korpela 2004, 61; Lind 2004, 5; Laakso 2018, 208-210. 

tavoista ja heikosta sitoutumisesta kristinuskon oppeihin." Selvää kui- 
tenkin on, että Novgorodin ja sen myötä ortodoksisen kirkon hallinnol- 
linen ote Laatokan alueesta vähitellen vahvistui, mitä ikinä se sitten käy- 
tännössä asukkaiden uskonelämän kannalta tarkoittikin. 

Arkeologisen aineiston perusteella jää yhtä lailla hämäräksi itäisten ja 
läntisten vaikutteiden keskinäinen suhde Laatokan alueella, joskin länti- 
nen vaikutus näyttää olleen voimakasta viimeistään 600-luvulta lähtien 
ja vaihtuneen vähitellen idän ja kaakon suuntiin painottuviin yhteyk- 
siin vuoden 1100 vaiheilla.*° Vaikka alueelta löytynyt esineistö on moni- 
kulttuurista — esineiden alkuperä on usein Skandinaviassa, Baltiassa 
tai Venäjällä — tämä voi selittyä sijainnilla kauppareittien liepeillä, eikä 
useinkaan ole selvää, onko jokin esine valmistettu paikallisesti, vaikka 
siinä onkin nähtävissä vaikutteita jostain muualta. Perinteisesti on tavat- 
tu painottaa Karjalan roolia jonkinlaisena idän ja lännen kilpakenttänä, 
mutta vaikka esineistö muuttuu varhaiskristillisen ajan myötä aiempaa 
itäisemmäksi, ei se osoita mitään selkeää kulttuuri- tai uskontorajaa, 
saati viittaa rajuihin väestömuutoksiin. Fsineistön muuttuminen saattaa 
johtua viikinkien idänkaupan hiipumisesta ja sen myötä vähäisemmästä 
läntisestä aineistosta. Itämeren kauppa toki itsessään vilkastui, mutta 
Laatokka jäi siitä syrjään.” 

Uusi 800-luvulta 1500-luvulle ulottuva geenitutkimus hämmentää 
kuvaa entisestään: sen mukaan kahdesta läntisestä kalmistosta on löyty- 
nyt metsästäjä-keräilijöihin yhdistettyjä geenimuotoja, joita nykyisin ta- 
vataan itäisen Suomen asukkaissa. Kolmesta itäisestä hautauspaikasta — 
Kylälahden Kalmistomäeltä sekä Tuukkalassa ja Haminassa sijaitsevista 
kalmistoista — löytyneet, maanviljelijäväestöön yhdistetyt geenimuodot 
taas ovat tavattavissa nykyisin läntisessä asujaimistossa. Tämä viittaa 
väestön aiemmin ajateltua ahkerampaan liikkumiseen itä-länsisuun- 
nassa. Kyseessä eivät kuitenkaan liene mittavat muuttoaallot, vaan pieni- 


19 Materialy po istorii Karelii 1941, n:o 52, 127—131; n:o 64, 154-159; Lind 2004, 9; Korpela 2008, 47—49. 

20 Laakso 2018, 186, 199. 

21 Laakso & Belskiy 2018, 300-301, passim.; Korpela 2004a, 64; Uino 2003, 341-343; Karjalan alueen 
väestöä on asemoitu idän ja lännen väliin tutkijasta riippuen eri tavoin. Esimerkiksi Jalmari Jaakkola 
(1885-1964) painotti Karjalan väestön luontaista ja vapaaehtoista kallistumista läntiseen kulttuuripii- 
riin idän paineista huolimatta, kun taas Heikki Kirkinen (1927—2018) hahmotteli omissa tutkimuksis- 
saan Karjalan varhaista ja itsenäistä hallintojärjestelmää ja yhteyksiä Bysanttiin. 

muotoisemmat siirtymiset pitkän ajan kuluessa. Geenitutkimuksen ede- 
tessä on odotettavissa uutta tietoa aiheesta, kun isälinjoihin päästään 
käsiksi; tähän saakka on päästy tutkimaan vasta äitilinjoja.? Liikkuvuu- 
teen viittaa myös muun muassa hämäläisen ja karjalaisen nimiaineiston 
sekoittuminen keskiajan tekstilähteissä jo ennen 1600-luvun muutto- 
aaltoja.” 


Varhaisten viljelijöiden jäljillä 


Suureksi avuksi Karjalan alueen asutushistorian selvittämisessä ovat ol- 
leet paleoekologiset tutkimukset, joissa on analysoitu ja ajoitettu järvien 
ja lampien pohjasedimenttien siitepölyjäämiä. Vaikka paleoekologia ei 
voikaan antaa tarkkoja vastauksia moniin kysymyksiin, tiettyjen kulttuu- 
ri- ja viljelykasvien ilmaantuminen tutkittavaan aineistoon ja toisaalta 
puiden siitepölyn väheneminen kertovat yhtä kaikki ihmistoiminnasta 
alueella. Paleoekologinen näkökulma siis tarjoaa arvokasta tietoa eten- 
kin yhdistettynä arkeologian ja historiantutkimuksen menetelmiin.”4 

Laatokan alueen varhaisen asutuksen suomalainen paleoekologinen 
tutkimus on keskittynyt ennen muuta Valamon saaristoon ja järven poh- 
jois- ja luoteisrantoihin. Kurkijoen Kuuppalanlammen sedimenteistä on 
löytynyt viitteitä ihmistoiminnasta, kuten metsän raivauksesta — mutta 
ei vielä varsinaisesti maanviljelystä — noin 4000 vuoden takaa. Varhai- 
simpia merkkejä viljelystä on löytynyt Kurkijoelta etelään sijaitsevasta 
Kilpolansaaresta, jossa sitä on ainakin lyhytaikaisesti harjoitettu jo 
300—400-luvulla. Riekkalansaaresta, nykyisen Sortavalan tienoilta, on 
niin ikään löydetty viitteitä viljelystä samoilta ajoilta ja pysyvämmästä 
maanviljelytoiminnasta 600-luvulta eteenpäin.” Pääsääntöisesti viljele- 
minen ja metsien raivaus ovat Laatokan Karjalan alueella yleistyneet 
1000—1200-luvulla. Ajoitus on linjassa nykyisen Savon ja Pohjois-Karja- 
lan alueilta saatujen tutkimustulosten kanssa.?* 


22 Översti et al. 2019, passim. 

23 Katajala 2010, 58; Laakso 2018, 185. 

24 Esim. Alenius 2004, 288-289; Simola 2003, 94-97; Vuorela 2002, 76-92. 
25 Simola 2003, 100-110. 

26 Alenius 2004, 289. 


50 KATI PARPPEI 


Mitä Valamon saaristoon tulee, pysyvää viljelytoimintaa on siitepöly- 
tutkimusten mukaan harjoitettu koko alueella 1200-luvulta eteenpäin, 
mutta viitteitä lyhytaikaisemmasta asutuksesta ja viljelystä on aina 500- 
ja 600-luvuilta alkaen. Näyttää myös siltä, että entisiä viljelypaikkoja on 
hylätty ja uusia otettu viljelyyn.” Verrattain niukat merkit varhaisesta 
viljelystä Laatokan ja Karjalan alueella voivat selittyä sillä, että elanto saa- 
tiin pääasiassa metsästyksestä ja kalastuksesta, kun väestöä oli vähän. ? 

Raivaukseen ja maanviljelyyn viittaavat siitepölynäytteet kertovat va- 
kituisesta asutuksesta, joskin kaskiviljely edellytti jonkinasteista liikku- 
vuutta. Ne eivät kuitenkaan itsessään kerro, keitä Laatokan alueen var- 
haiset maanviljelijät, saati heitä edeltävät asukkaat olivat. Paikannimistö 
paljastaa, että alueen asukkaat ovat puhuneet suomalais-uerilaisia kie- 
liä, mutta juuri muuta ei heistä tiedetä. Paikannimien osalta saamelais- 
peräiset nimet edustavat vanhinta tutkittavissa olevaa kerrostumaa ja 
niitä löytyy koko Karjalan alueelta. Myöhemmät nimitykset ovat johdet- 
tavissa itämerensuomalaisiin kieliin, jotka ovat keskenään siinä määrin 
samankaltaisia, että erottelua on vaikea tehdä.? 

Venäläinen tutkimus on perinteisesti esittänyt, että saamelaisasutusta 
oli alueella verrattain pitkään. Toisaalta on hyvin mahdollista, että var- 
haisten vallanpitäjien edustajat kirjasivat ”lappalaisiksi” kaikki alueen 
erämaiden metsästystä, kalastusta ja keräilyä harjoittavat ryhmät, jot- 
ka puhuivat suomalais-uerilaisia kieliä. Lähteiden perusteella on siis 
mahdotonta sanoa, milloin saamenkieliset asukkaat siirtyivät pohjoiseen 
Laatokan alueelta ja tilalle tuli itämerensuomalaisia ryhmiä. Voinee kui- 
tenkin olettaa, että tämäkin prosessi on tapahtunut vähitellen 3* 

Karjalan alueen etnisten ryhmien nimityksiä alkaa ylipäänsä löytyä 
vasta tekstilähteistä, joita on säilynyt 1300-luvulta eteenpäin ja myös 
niitä on tarkasteltava oman aikansa viitekehyksessä. Eri ryhmien nimet 


27 Simola 2003, 100-110. 

28 Huurre 2003, 290. 

29 Saarikivi 2004, 216-217; Myös KotSkurkina 2004, 99-101; Karjalan, suomen itämurteiden, Äänisen 
länsirannalla puhuttavan lyydin sekä Inkerinmaan inkeroisen katsotaan polveutuvan muinaiskarjalaksi 
kutsutusta kantakielestä, jota arvellaan puhutun Laatokan länsi- ja pohjoisrannalla sekä etelämmässä 
Ladogan ja Novgorodin tienoilla asti noin tuhat vuotta sitten. Se oli tiiviissä yhteydessä myös muinais- 
vepsän kieleen. Sarhimaa 2017, 28-29. 

30 Korpela 2019, 51-52; Katajala 2010, 59; Myös Saarikivi 2006, 294-295. 

ovat käytännössä aina muiden niille antamia, eivätkä kerro mitään siitä, 
miten ryhmien edustajat itse itsensä määrittelivät. Kuten tuonnempana 
käy ilmi, myös ”toiseuden” nimeäminen oli varsin käytännönläheistä ja 
riippui kulloisestakin käyttöyhteydestä." Niin kuin muustakin niukasta 
informaatiosta, myös eri ryhmien nimityksistä on myöhemmin tehty 
monenlaisia tulkintoja ja päätelmiä kulloisenkin tietämyksen ja kulttuuri- 
poliittisten aatevirtausten valossa. 

Esimerkiksi slaavien asettuminen itämerensuomalaisten asuttamille 
alueille on kiistanalainen kysymys. Varsinkin venäläisen tutkimuksen 
piirissä on ajateltu, että 700-luvulta alkaen Laatokan ympäristössä oli 
käynnissä mittava slaavilainen uudisasutus. Sittemmin on kuitenkin esi- 
tetty, että slaavit muuttivat ennen muuta kaupunkimaisiin keskuspaik- 
koihin, kuten Ladogaan ja Novgorodiin saaden vähitellen yhä enemmän 
vaikutusvaltaa. Tämä venäläistymiskehitys olisi sitten ulottunut vähi- 
tellen myös muualle Laatokan ympäristöön ja seudun ihmisten käyttä- 
mään kieleen. Alueen suomalais-ugrilaisten kielten slaavilaisten laina- 
sanojen kerrostuma alkaa todennäköisesti 700-luvulta, ja lainaaminen 
on vilkastunut vähitellen, kun yhteyksiä on muodostunut enemmän. 
Arkeologisen aineiston osalta vasta 1000-1400-luvulla alkaa slaavilais- 
vaikutus Karjalan alueella näkyä selkeästi 3 


Kaupankäyntiä ja varhaiskaupunkeja 


Paitsi ihmiset, myös kauppatavarat kulkivat vesireittejä pitkin. 700-luvulla 
Laatokasta tuli osa skandinaavien väyläverkostoa yhdessä Itämeren, 
Nevan ja Vuoksen kanssa. Laatokka oli osaltaan yhdistämässä Skandi- 
naviaa jokireittejä pitkin Mustanmeren alueeseen, Bysanttiin ja arabia- 
laiseen maailmaan. 

900-luvun alkuun mennessä Ilmajärvestä Laatokkaan laskevasta 
Olhavanjoesta oli tullut viikinkien idäntien valtasuoni. Kaupankäyntiin 
liittyvät arkeologiset löydöt — lähinnä rahat — kertovat vaihdannan vil- 


31 Esim. Katajala 2005, 48-54. 
32 Laakso 2018, 186, 199; Uino 2003a, 314-315; Uino 2003b, 367—369; Saarikivi 2006, 296. 

kastumisesta vesireitin liepeillä. Itämaiset rahalöydöt ajoittuvat pää- 
sääntöisesti 900-luvulle eikä niitä ole paljon. Länsimaiset rahat ovat 
1000-luvulta ja niitä on jo huomattavasti enemmän, mikä kertoo kauppa- 
suhteiden painotuksesta Itämeren suuntaan. Ylellisyystavaroita on löy- 
tynyt idäntien varrelta eurooppalaisittain vähän, mikä kertoo, että oltiin 
reitin syrjäisemmillä reunamilla. Viikinkihautojen puuttuminen Kan- 
nakselta viittaa puolestaan siihen, ettei alueelle syntynyt pysyvämpää 
skandinaaviasutusta, vaan Vuoksen ja Laatokan tienoista kuljettiin lä- 
hinnä läpi. 

Toisin oli Laatokan eteläisten Olhavanjoen rantamien laita. Jo 700- 
luvulla lähelle joen Laatokan-puolen suuta muodostui skandinaavien 
tukikohta ja itäisen Euroopan tärkein kauppakaupunki, joka skandi- 
naavisaagoissa mainitaan Aldeigjuborgina ja slaavilähteissä Ladogana. 
Jokirantojen suomalais- ja slaavilaisasutus alkoi vähitellen sulautua kau- 
punkiin asettuneeseen skandinaaviseen väestöön. Lähialueiden antina 
kauppaan olivat ennen muuta turkikset sekä jossain määrin riista ja 
kala. Ladogan kukoistus kesti aina 1200-luvulle saakka, jolloin Novgorod 
syrjäytti sen alueen tärkeimpänä keskuksena ja Ladoga jäi jälkimmäisen 
ulkosatamaksi.4 

Arkeologiset löydöt osoittavat, että viimeistään 1200-luvulla myös Laa- 
tokan länsirannalle syntyi tukikohta, Käkisalmen linna. Mahdollisesti 
jo sitä ennen paikalla oli jonkinlainen puurakenteinen varustus. Siinä 
missä Ladoga oli ensisijaisesti kauppapaikka ja yksi pitkän kauppareitin 
solmukohdista, Käkisalmi lienee ollut vallan merkki sekä keino kontrol- 
loida aluetta ja siellä kulkemista — samaan tarkoitukseenhan ruotsalaiset 
perustivat Viipurin vuonna 1293. 

Käkisalmi paikkana ilmaantuu ensimmäisen kerran kronikkalähtei- 
siin Korela-nimellä vuoden 1295 merkinnöissä: ensin ruotsalaisten ker- 
rotaan vallanneen sen, mutta novgorodilaiset saivat pian linnoituksen 
takaisin ”tappaen kaikki”.3$ Vuonna 1314 paikalliset asukkaat nousivat 
kapinaan novgorodilaishallintoa vastaan ruotsalaisten avulla — kyse on 


33 Uino 1997, 202-203; Korpela 2004a, 41-42; Laakso 2018, 197-199. 
34 Martin 1995, 125; Uino 2003, 318—319. 

35 Uino 1997, 268; Suhonen 2004, 78-79. 

36 Novgorodskaia pervaia letopis' 1841, 66. 

rt SA-Kuva 


Kuva 4. Laatokan rannalla oleva Käkisalmen linna (Krepost Korela) 1940-luvun 
muodossaan. Kuva: SA-kuva 1941. 


saattanut hyvin olla jonkinlaisesta veronkantokiistasta — mutta Novgorod 
kukisti kapinan kovalla kädellä? Myöhemmin 1300-luvulla Käkisalmi 
oli jo vakiintunut Novgorodin hallinnoima keskus. 

Vuonna 1323 perustettiin Pähkinälinna Pähkinäsaareen, joka sijaitsee 
Laatokan ja Nevan liitoskohdassa. Samana vuonna siellä solmittiin Päh- 
kinäsaaren rauha Ruotsin ja Novgorodin välillä. Kaikella todennäköisyy- 
dellä kyseessä oli vallanpitäjien kesken tehty sopimus nautinta-alueista, 


37 Novgorodskaia pervaia letopis’ 1841, 70. 
38 Suhonen 2004, 78-79. 

eikä sillä liene ollut juuri merkitystä alueen asukkaiden elämässä. Vaik- 
ka ”Pähkinäsaaren rauhan raja” onkin kansallisessa historiankirjoituk- 
sessa tavattu esittää enemmän tai vähemmän konkreettisena rajalinjana, 
ei sitä linjattu maastoon, saati valvottu, vaan määriteltiin sopimuksessa 
rajakohteita mainitsemalla.39 


Tekstilähteet ja vakiintuva valta 


Huolimatta sijainnistaan kauppareitin liepeillä Laatokan alue pysyi 
syrjäisenä ja verrattain epäkiinnostavana vielä kauan sen jälkeen, kun 
maalliset ja hengelliset valtarakenteet alkoivat vakiintua niin idässä kuin 
lännessäkin. Siitä kertovat osaltaan vähäiset maininnat keskiaikaisissa 
tekstilähteissä. Läntiset lähteet mainitsevat ylipäänsä Karjalan vain sa- 
tunnaisesti, joskin Viipurin linnan rakentaminen sekä ilmensi että lisäsi 
ruotsalaisten kiinnostusta alueen eteläisempää osaa kohtaan. Kiinnos- 
tus puettiin ajan hengen mukaisesti ristiretkihankkeiksi ja pakanoiden 
käännytyspyrkimyksiksi, mutta Vuoksen ja Nevan hallinnan saavuttami- 
nen olisi tietenkin tuonut Ruotsille huomattavia hyötyjä kauppareittien 
osalta.4° 

Vanhimmilta osiltaan 1330-luvulta säilyneet novgorodilaiskronikat 
kertovat novgorodilaisten tehneen 1100-luvun mittaan retkiä ”tsudeja” 
ja "jem’eja” vastaan. TSudit eli suomalaisittain tsuudit on tutkimusperin- 
teessä tavattu tulkita tarkemmin määrittelemättömiksi suomalaisugri- 
laisiksi heimoiksi ja jentit eli jäämit hämäläisiksi. Kuten edellä on 
todettu, etnisille ryhmille teksteissä annettujen nimien rinnastaminen 
nykyisiin nimityksiin on kuitenkin varsin riskialtista ja useimmiten 
vailla lähteistä todennettavaa perustaa. Fi löydy esimerkiksi mitään vah- 
vistusta sille yleiselle otaksumalle, että kronikoissa viitattaisiin meidän 
tuntemiimme Hämeeseen tai hämäläisiin, joskaan vaihtoehtoa ei voi 
sulkea poiskaan.1? 


39 Esim. Kokko 2018, 220; Juhola 2011. 

40 Lind 2001, 142-144; Haggren 2018, 248-249. 
41 Esim. Saarikivi 2006, 29. 

42 Esim. Isoaho 2017, 346—356. 

Ihmisryhmästä käytettynä korela-nimitys löytyy novgorodilaiskroni- 
koista ensimmäisen kerran vuodelta 1143, jolloin tämän varovaisesti 
karjalaisiksi tulkittavan väen mainitaan lähteneen laivoilla jäämien 
kimppuun. Kuten edellä todetaan, Korela oli myös Käkisalmen nimitys, 
joten se saattoi viitata sen tai lähialueen asukkaisiin. Vuoden 1191 osalta 
kerrotaan novgorodilaisten ja karjalaisten yhteistyöstä näiden hyökätessä 
jäämien kimppuun niin ikään laivoilla.+ 1200-luvun puolivälin jälkeen 
tällaisia molemmin puolin tehtyjä sotaretkiä kuvataan kronikoissa 
aina vain vähemmän. 1300-luvulle tultaessa ja Novgorodin ja Ruotsin 
nautinta-alueiden vähitellen vakiintuessa jem'-käsite katoaa teksteis- 
tä ja korvautuu läntisiä naapureita yleisesti kuvaavalla nimityksellä 
”nemtsy”. Karjalan alueelle tai sieltä käsin tehtyjen sotaretkien yhtey- 
dessä mainitaan usein vangit. Heidän ottamiseensa pääsyynä lienee 
ollut hyviä tuottoja tarjonnut orjakauppa, jossa pohjoisen ihmisillä oli 
kysyntää kaukana etelässä saakka.** 

Epäsuorasti Novgorodin kasvavasta vallasta Laatokan seudulla ker- 
tovat Novgorodista löytyneet tuohikirjoitukset. Ne viittaavat kaupungin 
vallanpitäjien harjoittaneen jonkinlaista veronkantoa Karjalan alueella 
1300-1400-luvulla. Siitä, millaista tuo varhainen veronkanto täsmälli- 
sesti ottaen oli, ei ole säilynyt tietoja. Kaikella todennäköisyydellä ruotsa- 
laisalueilla se oli järjestelmällisempää ja tehokkaampaa. Novgorodin 
intressit olivat niin ikään ennemmin kaupankäynnissä kuin järjestel- 
mällisessä suurten alueiden hallinnoinnissa.4 

Sen jälkeen, kun Moskova oli vallannut Novgorodin vuonna 1478, 
hallintoa ja verojen keruuta ryhdyttiin kehittämään kattavammaksi ja 
valtakunnan syrjäisempiinkin kolkkiin ulottuvaksi. Yksittäiset ihmiset 
ja perhekunnat alettiin kirjata veronmaksajiksi. Niin kutsutussa Vatjan 
viidenneksen verokirjassa vuodelta 1499-1500 on mukana myös Karja- 
lan alue — verokirjassa se on nimetty ”piiriksi” (ujezd) — jonka väestö 


43 Novgorodskaja pervaja letopis 1841, 9. 

44 Novgorodskaja pervaja letopis 1841, 20. 

45 Vaikka mykkää tarkoittava sana nemets näyttää viittaavan yhteisen kielen puutteeseen (nykyvenäjässä 
se tarkoittaa saksalaista), sen käytöllä on uskontoon liittyviä juuria ja sen yleistyminen teksteissä voikin 
kertoa toiseuden luokittelemisesta ennen muuta uskon, ei etnisyyden mukaan. Lind 2001, 137-142. 

46 Korpela 2019, passim. 

47 Korpela 2008, 235-240; Korpela 2019, 45. 

on listattu kylittäin. Listaajina toimi kaksi Moskovan hallinnon virka- 
miestä.48 

Vatjan viidenneksen verokirjaan on viitattu ahkerasti Karjalan väestö- 
ja taloushistoriaan liittyvissä tutkimuksissa. Sen käytössä lähteenä on 
kuitenkin omat lähdekritiikkiin liittyvät ongelmansa. Esimerkiksi siinä 
listatut verovelvollisten nimet ovat liki yksinomaan slaavinimiä, mikä 
voi tarkoittaa, että suomensukuiset nimet on käännetty slaaviversioiksi 
tai sitten verotettavana on ollut nimenomaan slaaviväestö. Tietyin va- 
rauksin tarkasteltuna verokirja kuitenkin antaa jonkinlaisen käsityksen 
asutuksen sijoittumisessa Laatokan alueelle 1400- ja 1500-lukujen 
vaihteessa. Esimerkiksi J. V. Ronimuksen laatima kartta vuodelta 1906 
havainnollistaa, että verokirjassa mainittujen asuinpaikkojen osalta on 
nähtävissä asutustihentymät nykyisen Sortavalan alueella, Hiitolan seu- 
dulla sekä lounaassa Vuoksen tuntumassa.” Samoilta seuduilta on tehty 
myös eniten arkeologisia löytöjä, joten voi olettaa samojen asuinpaikko- 
jen Laatokan länsirantamilla olleen suosittuja vuosisatojen ajan. 


Laatokan luostarit osana vallan verkostoa 


Yksi osoitus vallan vakiintumisesta Laatokan ympäristöön olivat orto- 
doksiluostarit. Niiden perustaminen — samoin kuin muu kristillisten 
rakenteiden vakiintuminen — on toisinaan ajoitettu satoja vuosia aiem- 
maksi kuin mihin lähteet antavat aihetta. Nykytiedon valossa näyttää 
siltä, että Valamon luostari perustettiin samannimiseen saaristoon 1300- 
ja 1400-lukujen vaihteessa. Samoihin aikoihin sai alkunsa myös toinen 
Laatokan saariluostari, Konevitsa.5" 

Aatteellisena taustana 1300-luvun erämaaluostareiden perustamiselle 
oli niin kutsuttu hesykastinen liike, joka korosti maailmasta vetäytymistä 


48 Verokirja ”Perepisnaia okladnaia kniga po Novgorodu Vot'skoi piatiny 7008 goda” löytyy painettuna esi- 
merkiksi julkaisuista Vremennik Imperatorskago Moskovskago Obshsestva Istorii i Drevnostei Rossiiskikh, 
kniga 11 (1851) ja kniga 12 (1852). 

49 Korpela 2004b, 208-209. 

50 Ronimus 1906, kirjan liite. 

51 Perustamiseen liittyneestä keskustelusta Parppei 2011, 81-86. 

ja kilvoittelua syrjäisissä paikoissa. Toisaalta luostarit tukivat myös val- 
tarakenteiden lujittumista etenkin alueilla, joilla asutus oli muuten har- 
vaa tai — kuten Laatokan Karjalan tapauksessa — rajaseudulla. Varsinaista 
seurakuntaverkostoahan ei Novgorodin hallinnoimilla alueilla ollut, toi- 
sin kuin Ruotsin puolella, missä sitä alettiin hahmotella varsin varhain. 

Luostareiden ja vallanpitäjien yhteisistä tavoitteista kertoo osaltaan 
vuonna 1980 moskovalaisesta arkistosta löytynyt teksti ”Kertomus Vala- 
mon luostarista”. Tekstin kirjoittaminen on ajoitettu 1550—1570-luvulle, 
ja se tarjoaa varsin yksityiskohtainen selonteon luostarin varhaisvaiheis- 
ta. Tekstissä kuvaillaan, miten munkit Efrem ja Sergei saapuivat Vala- 
mon saarille, jossa heitä vastassa olivat paikalliset asukkaat, pakanalli- 
nen ”tsuudien kansa”, joka torjui tulokkaat ja näiden aikeet. Efrem jatkoi 
matkaansa perustamaan toista luostaria, kun taas Sergei pyysi apua 
Novgorodin arkkipiispalta ja sai tältä sekä taloudellista tukea että soti- 
laita. Sotilaat karkottivat tsuudit — tappaenkin osan — ja Sergei perusti 
Valamoon Kristuksen kirkastumiselle pyhitetyn luostarin. Hänen työnsä 
jatkajana toimi munkki nimeltä Hermans 

Kyseiseen kertomukseen, niin kuin muihinkin varhaisiin teksteihin, 
on suhtauduttava kriittisesti. Vaikuttaa siltä, että se on alun perin laadit- 
tu Sergein ja Hermanin yhteistä perustajakulttia lujittamaan. Tekstin 
verrattain realistinen sävy viittaa kuitenkin siihen, että tapahtumista on 
kerrottu osapuilleen niin kuin ne on 1500-luvulla tunnettu, etenkin, kun 
perustamiseen liittyviä väkivaltaisia yksityiskohtia ei ole mitenkään silo- 
teltu ja soviteltu stereotyyppiseen keskiaikaiseen kerrontaan. 

Voimme siis todeta asutusteeman tiimoilta seuraavaa: Ensinnäkin 
kertomus viittaa siihen, että Valamon saaristossa asuttiin jo ennen luos- 
tarin perustamista — asia, jonka myös paleoekologia vahvistaa. Tekstissä 
mainitut tsuudit lienevät kuuluneet suomalais-ugrilaiseen kieliryhmään. 
Toisekseen se omalta osaltaan osoittaa todeksi väitteen, ettei kristilli- 
nen integraatio ollut edennyt kovin pitkälle, vaan alueen väestö näyttää 
harjoittaneen esikristillisiä tapoja; tekstin kirjoittaja kuvailee henkien ja 


52 Esim. Crummey 1987, 123-125. 
53 Okhotina-Lind 1996, 25-79. 
54 Skazanie o Valaamskom monastyre 1996, 164-175. 

tietäjien asemaa tsuudien yhteisössä.55 Kolmanneksi teksti varsin suo- 
rasukaisesti vahvistaa, että luostarin perustamisella oli vallanpitäjien 
tuki, jopa siinä määrin, että alkuperäisten asukkaiden väkivaltaiseen 
karkottamiseen löytyi halua ja valmiudet. 

Kertomus Valamon luostarista viittaa myös Konevitsan luostarin pe- 
rustamiseen. Siinä mainitaan, että Valamon Sergeillä oli veljelliset suh- 
teet Konevitsan perustajaan Arseniin.5* Mikäli luostarit todella perus- 
tettiin samoihin aikoihin, ovat perustajat luultavasti tehneet jonkinlaista 
yhteistyötä tai ainakin tunteneet toisensa. Sen sijaan ajatus, että Arseni 
olisi asunut Valamossa ennen Konevitsan perustamista, näyttää saaneen 
alkunsa vasta 1800-luvulla, kun Karjalan alueen luostariverkostoa ryh- 
dyttiin toden teolla hahmottelemaan venäläisen kansallisromantiikan 
sävyttämässä historiallis-hagiografisessa hengessä. Mitä muiden luosta- 
reiden perustajiin tulee, useampi varhainen lähde viittaa siihen, että 
Solovetskin luostarin perustaja Savvati ja Syvärin luostarin perustaja 
Aleksanteri kilvoittelivat aluksi Valamossa.57 

Laatokan saariluostareilla tiedetään olleen jonkin verran vaikutusval- 
taa ympäristössään. Esimerkiksi 1400- ja 1500-luvuilla niillä oli maa- 
omistuksia Laatokan ympäristössä, joskaan minään erityisen varakkaina 
hengellisinä keskuksina niitä ei voi pitää. Esimerkiksi Vienanmeren 
Solovetskin luostari omisti niitä huomattavasti enemmän maata.%* 
Alueen asukkaat oppivat myös vähitellen hakemaan apua luostareista. 
Tällaisia tapauksia on esitetty luostareiden perustajia koskevissa ihme- 
tekojen kuvauksissa, joissa ihmiset saivat ahdinkoonsa avun rukoilemalla 
pyhiä perustajaisiä ja ”maksoivat takaisin” saamansa avun käymällä py- 
hiinvaelluksella luostarissa ja mahdollisesti työskentelemällä siellä jonkin 
aikaa. Näissäkin tapauksissa on vaikea sanoa, miten syvällisesti kristin- 
uskon opit oli omaksuttu, vai olivatko ne sulautuneet osaksi monitahois- 
ta uskomusjärjestelmää, jossa yhdistyivät vanhat ja uudet käsitykset. Jois- 
sakin parannusihmeitä käsittelevissä kertomuksissa mainitaan, että 
avunhakijat olisivat kääntyneet hädässään pakanallisten tietäjien puoleen 


55 Skazanie o Valaamskom monastyre 1996, 160—161. 

56 Skazanie o Valaamskom monastyre 1996, 184-185. 

57 Skazanie o Valaamskom monastyre 1996, 176-177; Parppei 2011, 183-198. 
58 Esim. Cherniakova 1998, 20. 

Kuva 5. Valamon luostarin varhaishistoria perustuu perimätietoon. Se oli ensim- 
mäinen ortodoksinen luostari Karjalassa ja varhainen turistikohde Laatokalla. Kuva: 
SA-kuva 1941. 


ennen saapumistaan luostariin, mikä omalta osaltaan kertoisi jonkinlai- 
sesta joustavuudesta ja käytännönläheisyydestä uskonelämän suhteen.59 

Valamo ja Konevitsa, kuten koko Laatokan länsipuolinen alue, joutui- 
vat rajasodankäynnin jalkoihin 1500-luvun lopulta alkaen. Täyssinän 
rauha vuonna 1595 toi tilapäisen helpotuksen, mutta kun Stolbovan 
rauha vuonna 1617 vahvisti alueen kuuluvan Ruotsille, luostarit autioi- 
tuivat sadaksi vuodeksi. 


59 Parppei 2014, 346-353. 

Vallanvaihdoksia, väestömuutoksia ja luonnonvaroja 


Kun Stolbovan rauhassa koko Laatokan länsiosa siirtyi Ruotsille, alkoi- 
vat myös paikallishallinto ja verotus muotoutua uuden isännän sääntö- 
jen mukaisiksi. 1600-luvun osalta merkittävimpänä väestömuutoksena 
on pidetty ortodoksien joukkomuuttoa Käkisalmen läänistä Venäjälle ja 
sitä seuraavaa luterilaisten siirtymistä autioituneille alueille. Pääsyyksi 
on tavattu esittää uskonvaino, jota luterilainen hallinto harjoitti valloitta- 
miensa alueiden ortodoksisia asukkaita kohtaan. Selitys lienee kuitenkin 
monitahoisempi. Ruotsalainen hallinto ei suoranaisesti pakottanut tai 
edes painostanut ortodokseja kääntymään luterilaisiksi, vaan sieti ”venä- 
jänuskoisia” maaperällään. Käytännössä kuitenkin ortodokseja koetet- 
tiin ohjata kääntymään luterilaisuuteen muun muassa olemalla palkkaa- 
matta uusia ortodoksipappeja kuolleiden tilalle ja kun tämä osoittautui 
epäonnistuneeksi hankkeeksi, pyrkimällä luterilaistamaan ortodoksien 
uskonharjoitusta.°° 

Samaan aikaan Venäjän vetovoima kasvoi: sotien myötä tyhjentyneille 
alueille kaivattiin lisää asukkaita ja uskonnollinen ja kulttuurillinen yh- 
teys yhdistettynä ruotsalaisen hallinnon vieroksuntaan ja raskaaseen 
verotukseen houkutteli monia ortodoksikarjalaisia muuttamaan itään. 
Tämä ei tokikaan ollut ruotsalaisten toiveissa, vaan väestö olisi haluttu 
pitää vallattujen alueiden resurssina.“ Toisaalta se, ettei voittomailta 
otettu sotaväkeä, houkutteli läntistä asutusta siirtymään idemmäksi 
Käkisalmen lääniin.*? 

Tilanne kärjistyi Kaarle X Kustaan Venäjän-sodan myötä. Vuonna 
1656-1658 käytyä sotaa kutsutaan myös ruptuurisodaksi ja siinä orto- 
doksiset talonpojat asettuivat Venäjän puolelle. Kun sota kääntyi Venä- 
jälle tappiolliseksi, ortodoksit pakenivat joukoittain itään — joskin osa 
palasi myöhemmin takaisin. Joka tapauksessa myös Laatokan läntisten 


60 Esim. Laasonen 2005, 25—49; Katajala 2005, 33-34. 

61 Laasonen 2005, 19. 

62 Saloheimo 2010, 33. 

63 Saloheimo 2010, 104-112; Ruptuuri tarkoittaa repeämää ja tässä yhteydessä sillä viitataan välirikkoon 
luterilaisen ja ortodoksisen väestön välillä. 

ranta-alueiden asutuksen yleiskuva oli 1700-luvulle tultaessa huomatta- 
vasti luterilaisempi kuin sata vuotta aiemmin. 

Pysyväksi merkiksi ruotsalaishallinnosta jäi niin ikään Sortavalan 
kaupunki, joka perustettiin 1640-luvulla Pietari Brahen kenraalikuver- 
nöörikauden aikana. Määräys uusien kaupunkien perustamisesta Käki- 
salmen lääniin oli tosin annettu jo vuonna 1632. Myös Salmin Miinalan 
kylään perustettiin samanaikaisesti kaupunki, mutta näistä kahdesta 
vain Sortavala vakiinnutti asemansa ja jatkoi kehittymistään ja kasvamis- 
taan.% 

Valta vaihtui Laatokan alueella jälleen 1700-luvun alussa Venäjälle 
voittoisan Suuren Pohjan sodan myötä. Vuonna 1721 solmitussa Uuden- 
kaupungin rauhassa Viipurin ja Käkisalmen provinssit liitettiin Venäjän 
keisarikuntaan. Kehityksen suunnan saneli uusi pääkaupunki Pietari, 
joka oli vuonna 1703 perustettu Ruotsilta vallatulle alueelle Nevan suis- 
toon. Siinä, missä Laatokan alue oli aiemmin ollut syrjässä valtakeskuk- 
sista, se muodosti nyt puskuri- ja resurssivyöhykkeen pääkaupungin 
liepeille. Rajaseudun ”henkisen linnoittamisen” tärkeys näkyi muun 
muassa siinä, että sata vuotta aiemmin autioitunut Valamon luostari 
perustettiin tsaarin suostumuksella uudestaan jo vuonna 1716.°° 

Karjalankannakselta ja Laatokan ympäristöstä lahjoitettiin runsaasti 
maita ansioituneille venäläisille aatelisille ja yhteisöille. Esimerkiksi vas- 
ta perustettu Aleksanteri Nevskin luostari Pietarissa sai vuonna 1730 
Sortavalan, Impilahden ja Suistamon lahjoitusmaat. Vaikka maaorjuutta 
ei täydellä voimalla näillä alueilla harjoitettukaan, sääteli maanomistaja 
pitkälti talonpoikien elämää ja näitä koski muun muassa poismuutto- 
kielto.” 

Hallintoa alettiin järjestää uusiksi ja vuonna 1744 perustettiin Viipu- 
rin kuvernementti, johon kuuluivat Viipurin, Käkisalmen ja Kyminkarta- 
non provinssit. Niin sanotun Vanhan Suomen alueella pidettiin ainakin 
periaatteessa voimassa Ruotsin hallintoajan lait, samoin verotusta uudis- 

tettiin Ruotsin mallin mukaan.® Laatokan alueen luonnonresursseja 
alettiin niin ikään 1700-luvulla hyödyntää yhä tehokkaammin. Viipurin 
alueelle ja Karjalankannakselle perustettiin sahoja jo vuosisadan alkuvuo- 
sikymmeninä ja 1700-luvun puolivälin jälkeen sahatoiminta levisi myös 
Laatokan rannoille, etenkin lahjoitusmaille. Sahatavaraa kuljetettiin en- 
nen muuta kasvavan Pietarin tarpeisiin. Vaikka lahjoitusmaiden asuk- 
kaille koitui uusista isännistä jos jonkinmoista riesaa, sahojen perus- 
taminen oli heille mieleinen kehityskulku, koska puutavaran toimitus- 
ketju toi lisäelantoa vanhojen leivänhankintakeinojen oheen.*9 Vuonna 
1765 löydettiin Ruskealan marmorivarat. Niiden hyödyntämiseksi perus- 
tetulta louhokselta toimitettiin sittemmin kiveä muun muassa pietari- 
laisiin arvorakennuksiin.”° 

Laatokan alue nousi 1700-luvulla myös venäläisten tutkijoiden mie- 
lenkiinnon kohteeksi. Esimerkiksi Nikolai Ozeretskovski (1750-1827) 
julkaisi vuonna 1792 yksityiskohtaisen selonteon vuonna 1785 Laatokalle 
ja Ääniselle tekemältään tutkimusretkeltä. Ajan retkikuntahankkeissa 
pääpaino oli — kuten odottaa saattaa — resurssien ja niiden hyödynnettä- 
vyyden kartoittamisessa. Ozeretskovski kiinnitti huomiota myös Laato- 
kan lahjoitusmaiden asukkaisiin ja näiden oloihin todeten muun muas- 
sa, että vaikka talonpojilla olikin velvoitteita maanomistajaa kohtaan, 
tämä ei voinut myydä heitä orjinaan muualle ja että samat velvoitteet 
koskivat venäläisiä, jotka näille maille muuttivat.” 

Vuosina 1808-1809 käyty Suomen sota päättyi Haminan rauhaan. Sii- 
nä Ruotsi luovutti Venäjälle itäiset lääninsä eli Suomen alueen, josta tuli 
Suomen suuriruhtinaskunta. Vuonna 1812 siihen liitettiin jo vuosisata 
aiemmin Venäjälle siirtynyt Vanhan Suomen alue, joka nimettiin Vii- 
purin lääniksi. Autonomisen aseman saanutta suuriruhtinaskuntaa ja 
sen hallintoa alettiin järjestää ja rakentaa jälleen uudelta pohjalta, joka 
toi omat haasteensa ja muutoksensa myös Laatokan rantamaiden asuk- 
kaille. 

Lopuksi 


Tarkasteltaessa liki 2000 vuoden ajanjaksoa — tai pikemminkin sitä, 
mitä siitä meidän aikanamme tiedetään — ei kovin yksityiskohtaisia ar- 
vioita syistä ja seurauksista voi esittää. Kuvasta, joka eri tieteenalojen 
keinoin Laatokan alueen asutusvirroista hahmottuu, voidaan kuitenkin 
esittää seuraavia huomioita. 

Ensinnäkin uudemman tutkimuksen valossa näyttää siltä, että pro- 
sessit ovat olleet hitaita ja vähittäisiä. Mistään kovin rajuista ja äkillisistä 
väestömuutoksista ei ole viitteitä. On myös vaikeaa — usein käytännössä 
mahdotonta — päätellä jäljelle jääneistä merkeistä, keitä alueella asuvat 
ihmiset kulloinkin ovat olleet, mitä kieltä he ovat puhuneet ja miksi 
itseään kutsuneet. Kuten todettu, tekstilähteistä löytyvistä eri väestöryh- 
mien nimistä ei voi sanoa mitään varmaa ja esinelöydöt ovat voineet 
kaupankäynnin ja vaihdannan myötä kulkeutua löytöpaikalle kaukaa- 
kin. Nykytiedon valossa on todennäköistä, että Laatokan alueen varhais- 
asutus koostui pitkään lähinnä suomalais-uerilaisia kieliä puhuvista 
ihmisistä. 

Laatokan rantamaat ovat sijainneet kauppaväylien ja vähitellen muo- 
toutuvien hallinnollisten aluekeskusten liepeillä, millä on ollut oma vai- 
kutuksensa alueen taloudelliseen ja kulttuuriseen kehitykseen. Seutu 
oli kuitenkin syrjässä pääreiteiltä ja pysyi pogostojen keskuksia lukuun 
ottamatta harvaan asuttuna alueena. Turkiksia ja muita erämaiden re- 
sursseja lukuun ottamatta se ei herättänyt erityisen suurta kiinnostusta 
vallanpitäjissä tai kauppamiehissä, vaikka valta pariin otteeseen vaih- 
tuikin. Vasta Pietarin perustaminen vuonna 1703 teki siitä tärkeän vyö- 
hykkeen Venäjän keisarikunnan uuden pääkaupungin ja rajanaapuri 
Ruotsin väliin. 

Edellä mainittuun liittyen ei ole tarkoituksenmukaista korostaa liikaa 
idän ja lännen eroa, mitä Karjalan ja Laatokan alueen väestöön tulee. 
Alueellisia eroja on varmasti ollut, mutta valtarakenteita ja väestöä on 
tarkasteltava pitkälti erikseen aina keskiajan lopulle saakka. Niin maalli- 
sen sen enempää kuin hengellisenkään hallinnon ote ihmisistä ei liene 
ollut erityisen vahva etenkään syrjäisemmillä alueilla. Hyvällä syyllä voi 

olettaa, että Laatokan rantojenkin asujaimisto eli arkista elämäänsä olo- 
suhteisiin mukautuen pitkälti riippumatta siitä, mikä taho kulloinkin 
alueella katsoi pitävänsä valtaa. 

Niin kutsutun kristillistymisen prosessi näyttää olleen yhtä lailla hi- 
das ja vähittäinen, mistä kertovat niin arkeologiset löydökset kuin teksti- 
lähteetkin. Myös myöhempi lähteistö osoittaa, että Karjalan alueella 
muinaisuskoon liittyneet tavat ja käytännöt elivät pitkään rinnan kristin- 
uskon oppien kanssa. 

Eri tieteenaloilla etenevä tutkimus joko vahvistaa tai haastaa aiemmat 
tutkimustulokset, otaksumat ja mielikuvat. Mustavalkoiset asetelmat ta- 
paavat uuden tiedon myötä muuttua sävykkäämmiksi ja samalla esiin 
saattaa nousta uusia kysymyksiä. Viimeistä sanaa ei liene sanottu Laato- 
kan rantojen asutuksenkaan osalta. 


KIRJALLISUUS 


Alenius, Teija 2004: Siitepölyanalyysi maankäytön ja kasvillisuushistorian tutkimusväli- 
neenä. Teoksessa Viipurin läänin historia II. Viipurin linnaläänin synty. Toimittanut Jukka 
Korpela. Gummerus, Jyväskylä, 288-289. 

TSernjakova, Irina 1998: Karelija na perelome epoh. Otserki sotsialnoi i agrarnoi istorii XVII 
veka. |zdatel'stvo Petrozavodskogo gosudarstvennogo universiteta, Petroskoi. 

Crummey, Robert O. 1987: The Formation of Muscovy 1304—1613. Longman, Lontoo. 

Haggren, Georg 2018: Keskiaika vuoteen 1570. Teoksessa Rajamaa. Etelä-Karjalan historia |. 
Toimittaneet Jyrki Paaskoski & Anu Talka. Edita, Helsinki, 238—337. 

Huurre, Matti 2003: Viipurin läänin kivikausi. Teoksessa Viipurin läänin historia |. Karjalan 
synty. Toimittanut Matti Saarnisto. Gummerus, Jyväskylä, 151-244. 

Isoaho, Mari 2017: Yksityiskohdista kokonaisuuteen. Häme Novgorodin kronikoissa. Histo- 
riallinen Aikakauskirja 3, 346—356. 

Jetsu, Laura 2013: Elämän päättyminen. Teoksessa Juuret Karjalassa. Karjalainen perhe pe- 
rinteiden ja muutosten äärellä. Kirjoittaneet/toimittaneet Laura Jetsu, Mirkka Jukarainen, 
Teppo Korhonen et al. Tammi, Helsinki, 389—467. 

Juhola, Sulevi 2011: Pähkinäsaaren rauhan raja arkeologian ja raja-alueelle jääneen paikan- 
nimistön valossa. Ennen ja nyt. Historian tietosanomat. 7. heinäkuuta. http://www.ennenja- 
nyt.net/2011/07/pahkinasaaren-rauhan-raja-arkeologian-ja-raja-alueelle-jaaneen-paikanni- 
miston-valossa/ (luettu 31.1.2020). 

Karonen, Petri 2013: Jaetun alueen talouselämä. Teoksessa Viipurin läänin historia IV. Van- 
han Suomen aika. Toimittaneet Yrjö Kaukiainen, Risto Marjomaa & Jouko Nurmiainen. 
Otava, Helsinki, 68—107. 


LAATOKAN ALUEEN HISTORIALLISET ASUTUSVIRRAT 65 


Katajala, Kimmo 2010: Viipurin Karjala rajamaakuntana. Viipurin läänin historia 1534-1617. 
Teoksessa Viipurin läänin historia III. Suomenlahdelta Laatokalle. Toimittaneet Kimmo 
Katajala, Antti Kujala & Anssi Mäkinen. Bookwell Oy, Porvoo, 11—214. 

Katajala, Kimmo 2005: Suurvallan rajalla. Ihmisiä Ruotsin ajan Karjalassa. Suomalaisen Kir- 
jallisuuden Seura, Helsinki. 

Knapas, Rainer & Paaskoski, Jyrki 2013: Viipurin ja Käkisalmen provinssit. Teoksessa Viipu- 
rin läänin historia IV. Vanhan Suomen aika. Toimittaneet Yrjö Kaukiainen, Risto Marjomaa 
& Jouko Nurmiainen. Otava, Helsinki, 12—42. 

KotSkurkina, S. |. 2004: Narody Karelii. Istorija i kultura. Karelija, Petroskoi. 

Kokko, Ossi 2018: Etelä-Karjalan kielimuodoista. Teoksessa Rajamaa. Etelä-Karjalan historia 
I. Toimittaneet Jyrki Paaskoski & Anu Talka. Edita, Helsinki, 216—237. 

Korpela, Jukka 2019: Slaves from the North: Finns and Karelians in the East European Slave 
Trade, 900-1600. Brill, Leiden. 

Korpela, Jukka 2008: The World of Ladoga. Society, Trade, Transformation and State Building 
in the Eastern Fennoscandian Boreal Forest Zone c. 1000—1555. Nordische Geschichte, band 
7. Lit Verlag, Berlin. 

Korpela, Jukka 2004a: Vuoksen maailma. Teoksessa Viipurin läänin historia II. Viipurin linna- 
läänin synty. Toimittanut Jukka Korpela. Gummerus, Jyväskylä, 48—110. 

Korpela, Jukka 2004b: Vatjan viidenneksen verokirja. Teoksessa Viipurin läänin historia II. 


Viipurin linnaläänin synty. Toimittanut Jukka Korpela. Gummerus, Jyväskylä, 208—209. 
Kosmenko, M. G. & KotSkurkina, S. 1. 1996: Arheologija Karelii. Karelski nautSni tsentr RAN, 
Petroskoi. 
Laakso, Ville & Belskiy, Stanislav 2018: The Kalmistomäki Cemetery of the Kylälahti Pogost 
in Hiitola, Karelia. Archeological materials from the excavations in 2006-2009. Painosalama, 
Turku. 
Laakso, Ville 2018: Raudan ja pronssin aika (400-1300 jKr.). Teoksessa Rajamaa. Etelä- 
Karjalan historia I. Toimittaneet Jyrki Paaskoski & Anu Talka. Edita, Helsinki, 166-215. 
Laakso, Ville 2014: Papinniemi in Uukuniemi and Related Archeological Sites of the Eastern 
Orthodox Cultural Area in Finland. Suomen keskiajan arkeologian seura, Turku. 
Laasonen, Pentti 2005: Novgorodin imu. Miksi ortodoksit muuttivat Venäjälle Käkisalmen 
läänistä 1600-luvulla? Suomalaisen Kirjallisuuden Seura, Helsinki. 
Lavento, Mika 2018: Pronssin tuntijat (1900 eKr.-400 jKr.). Teoksessa Rajamaa. Etelä- 
Karjalan historia I. Toimittaneet Jyrki Paaskoski ja Anu Talka. Edita, Helsinki, 120—165. 
Lavrentjevskaja letopis [Laurentiuksen kronikka] 1846. Polnoe sobranie russkih letopisei. 
Tom I, Lavrentjevskaja i troitskaja letopisi. Tipografia Eduarda Pratsa, Pietari. 
Lind, John 2004: The politico-religious landscape of medieval Karelia. Fennia 182(1), 3-11. 
Lind, John 2001: Conseguences of the Baltic Crusades in Target Areas: The Case of Karelia. 
Teoksessa Crusade and Conversation on the Baltic Frontier 1150-1500. Toimittanut 
Alan V. Murray. Ashgate, Aldershot, 133—150. 
Martin, Janet 1995: Medieval Russia 980—1584. Cambridge University Press, Cambridge. 
Materialy po istorii Karelii XII-XVI v.v. 1941. Toimittanut V. G. Geiman. Gosudarstvennoe 
izdatel'stvo karelo-finskoi SSR, Petroskoi. 
Novgorodskaja pervaja letopis [Novgorodin ensimmäinen kronikka] 1841. Polnoe sobranie 
russkih letopisei. Tom III, IV, Novgorodskija letopisi. Tipografia Eduarda Pratsa, Pietari. 


66 KATI PARPPEI 


Ozeretskovski, N. la. 1792: PuteSestvie po ozeram Ladozskomu i Onezskomu. |mperatorskoi 
Akademii Nauk, Pietari. 

Paaskoski, Jyrki 2013: Vakiintuvat olot. Teoksessa Viipurin läänin historia IV. Vanhan Suomen 
aika. Toimittaneet Yrjö Kaukiainen, Risto Marjomaa ja Jouko Nurmiainen. Otava, Helsinki, 
43-67. 

Paaskoski, Jyrki ja Talka, Anu (toim.) 2018: Rajamaa. Etelä-Karjalan historia |. Etelä-Karjalan 
liitto & Edita, Helsinki. 

Paaskoski, Jyrki ja Talka, Anu (toim.) 2019: Rajamaa. Etelä-Karjalan historia Il. Etelä-Karjalan 
liitto & Edita, Helsinki. 

Parppei, Kati 2014: ”Ja pian jo paranivat ja lähtivät terveinä koteihinsa.” Pyhiinvaellukset 
ortodoksisen Karjalan luostareihin. Teoksessa Suomalaisten pyhiinvaellukset keskiajalla. 
Toimittaneet Sari Katajala-Peltomaa, Christian Krötzl & Marjo Meriluoto-Jaakkola. Suoma- 
laisen Kirjallisuuden Seura, Helsinki, 341—353. 

Parppei, Kati 2011:”The Oldest One in Russia.” The Formation of the Historiographical Image 
of Valaam Monastery. Brill, Leiden. 

Pashkov, Aleksandr M. 2004: The presentation of Old Finland in the descriptions of Rus- 
sian travellers and observers from the end of 18th to the beginning of the 2oth century. 
Fennia 182(1), 13—22. 

Pelkonen, Harri 2001: Laatokan Karjalan sahateollisuuden historiaa. Viipurin Suomalaisen 
Kirjallisuusseuran Toimitteita 13, Helsinki. 

”Perepisnaja okladnaja kniga po Novgorodu Vodskoi pjatiny 7008 goda” 1851. Vremennik 
Imperatorskogo Moskovskogo obstsestva istorii i drevnostei Rossijskih, kniga 11. Universitets- 
kaja tipografija, Moskova. 

”Perepisnaja okladnaja kniga po Novgorodu Vodskoi pjatiny 7008 goda” 1852. Vremennik 
Imperatorskogo Moskovskogo obstsestva istorii i drevnostei Rossijskih, kniga 12. Universitets- 
kaja tipografija, Moskova. 

Ronimus, J. V. 1906: Novgorodin vatjalaisen viidenneksen verokirja v. 1500 ja Karjalan silloinen 
asutus. Väitöskirja. Joensuun kirjapaino, Joensuu. 

Saarikivi, Janne 2006: Substrata Uralica. Studies on Finno-Ugrian Substrate in Northern 
Russian Dialects. Academic dissertation. 

http://ethesis.helsinki.fi/julkaisut/hum/suoma/vk/saarikivi/substrat.pdf (luettu 12.12.2019). 

Saarikivi, Janne 2004: Karjalan nimistötyypeistä. Teoksessa Viipurin läänin historia II. Viipu- 
rin linnaläänin synty. Toimittanut Jukka Korpela. Gummerus, Jyväskylä, 261—217. 

Saarnisto, Matti 2003: Karjalan synty. Karjalan geologia ja arkeologia. Teoksessa Viipurin 
läänin historia |. Karjalan synty. Toimittanut Matti Saarnisto. Gummerus, Jyväskylä, 15-19. 

Sarhimaa, Anneli 2017: Vaietut ja vaiennetut. Karjalankieliset karjalaiset Suomessa. Suomalai- 
sen Kirjallisuuden Seura, Helsinki. 

Saloheimo, Veijo 2010: Entisen esivallan alle, uusille asuinsijoille. Ortodoksikarjalaisten ja inke- 
roisten poismuutto 1500- ja 1600-luvuilla. Pohjois-Karjalan historiallinen yhdistys, Joensuu. 

Sihvo, Hannes 1994: Vanhasta Suomesta autonomian ajan Karjalaan. Teoksessa Karjalan 
kansan historia. Toimittaneet Heikki Kirkinen, Pekka Nevalainen & Hannes Sihvo. WSOY, 
Helsinki, 175—291. 

Simola, Heikki 2003: Karjalan luonto ja ihminen. Teoksessa Viipurin läänin historia 1. Karja- 
lan synty. Toimittanut Matti Saarnisto. Gummerus, Jyväskylä, 81—115. 


LAATOKAN ALUEEN HISTORIALLISET ASUTUSVIRRAT 67 


Skazanie o Valaamskom monastyre 1996. Toimittanut N. A. Ohotina-Lind. Glagol, Moskova. 

Suhonen, Mervi 2004: Käkisalmen vanha linna. Teoksessa Viipurin läänin historia II. Viipurin 
linnaläänin synty. Toimittanut Jukka Korpela. Gummerus, Jyväskylä, 78-79. 

Taavitsainen, J.-P. 2003: Karjalan muinaislinnat. Teoksessa Viipurin läänin historia |. Karjalan 
synty. Toimittanut Matti Saarnisto. Gummerus, Jyväskylä, 432—435. 

Uino, Pirjo 2003a: Keskirautakausi n. 300-800 jKr. Teoksessa Viipurin läänin historia |. Kar- 
jalan synty. Toimittanut Matti Saarnisto. Gummerus, Jyväskylä, 281—312. 

Uino, Pirjo 2003b: Viikinkiaika n. 800-1100 jKr. Teoksessa Viipurin läänin historia |. Karjalan 
synty. Toimittanut Matti Saarnisto. Gummerus, Jyväskylä, 313-382. 

Uino, Pirjo 1997: Ancient Karelia. Archeological Studies. Muinais-Karjala. Arkeologisia tutki- 
muksia. Suomalaisen muinaismuistoyhdistyksen aikakauskirja 104, 76-92. 

Vuorela, Irmeli 2002: Luonnon kerrostumat säilövät menneisyyttä. Teoksessa Ennen, mui- 
noin. Miten menneisyyttämme tutkitaan. Toimittanut Riho Grönthal. Suomalaisen Kirjalli- 
suuden Seura, Helsinki, 76—92. 

Översti, Sanni et. al. 2019: Human mitochondrial DNA lineages in Iron Age Fennoscan- 
dia suggest incipient admixture and eastern introduction of farming-related maternal 
ancestry. Scientific Reports (2019) 9: 16883 https://www.nature.com/articles/s41598-019- 
51045-8 (luettu 13.1.2019). 


68 KATI PARPPEI 


I] 
Teollistuvat yhteisöt 


Kuva 6. Suomalaiset kehuivat Uuksunjoen patoa kauniiksi. Se oli ennen ollut voi- 
malaitos, mutta 1940-luvulle tultaessa sitä kautta uitettiin tukkeja ränniä myöden 
alempana olevalle sahalle. Kuva: SA-kuva 1941. 


Teollisuus tulee ja menee Pitkärannasta 


Karl-Erik Michelsen 
O https://orcid.org/0000-0002-0607-8621 


Modernia yhteiskuntaa on yritetty selittää monesta eri näkökulmasta. 
Sen syntyyn ja kehitykseen liittyy erottamattomasti tekijä, joka muodos- 
taa modernin yhteiskunnan kivijalan: teollistuminen, eli tuotannon siir- 
täminen ihmiseltä koneille ja tuotantovoimien keskittäminen yhteen 
paikkaan. Vaikka teoriat teollistumisesta poikkeavat toisistaan, niitä 
yhdistää ymmärrys pitkästä ja monimutkaisesta prosessista, jossa ih- 
miset, pääomat, luonnonvarat, tieto ja teknologia liittyvät toisiinsa ja 
lopputuloksena on kehittyneeseen työnjakoon perustuva uudenlainen 
yhteiskunta." 


Teollisuuden maantiede 


Teollistuminen on ollut vaikeasti selitettävä ilmiö historiantutkijoille. 
Rakennehistoriassa teollistuminen käsitetään prosessiksi, jossa yhteis- 
kunta siirtyy agraarisesta tuotantomuodosta teollisuuteen, josta puoles- 
taan siirrytään kehittyneemmän teknologian avustamana jälkiteolliseen 
yhteiskuntaan. Taloushistoria taas määrittää teollistumisen talouden 
muuttujien eli pääomien kasaantumisen, teknologisen kehityksen sekä 


1 Walton 1987, 89-108. 


TEOLLISUUS TULEE JA MENEE PITKÄRANNASTA 71 


markkinoiden muodostumisen ja eriytymisen kautta. Sosiaalihistoria 
puolestaan kiinnittää huomiota tuotantovoimiin sekä teollistumisen roo- 
liin sosiaalisten rakenteiden ja sitä kautta yhteiskuntaa muokkaavien 
ideologisten jännitteiden syntymiseen.? 

Vaikka historiantutkijat liittävät teollistumisen modernin yhteiskun- 
nan syntyyn ja kehitykseen, tutkimukset vain harvoin kohdistuvat teol- 
listumiseen itsenäisenä historiallisena prosessina. Mitä tarkoittaa teolli- 
suus, miten teollistuminen muuttaa yhteisöjä ja yhteiskuntia, ja miten 
eri maat ja alueet valikoituvat teollisten investointien kohteeksi? Histo- 
riantutkijat ovat myös luoneet käsitteet teollinen vallankumous ja teollisuu- 
den läpimurrot, vaikka samaan aikaan tutkimus kertoo hitaasta ja moni- 
vaiheisesta prosessista, joka ei täytä vallankumouksen tai läpimurron 
edellytyksiä.3 

Historiantutkijat sijoittavat teollistumisen kansallisen historian ko- 
vaan ytimeen. Teollisuuden syntyä ja kasvua tarkastellaan kansallisten 
rajojen sisäpuolella, jolloin teollistuminen heijastaa kansakunnan talou- 
dellista, poliittista ja sosiaalista kehitystä. Kuten Pekka Ahtiainen ja 
Jukka Tervonen ovat todenneet, kansallisen historiantutkimuksen yhte- 
nä keskeisenä tavoitteena on ollut kuvittaa tärkeimpiä kehitystä ohjaavia 
ilmiötä ja liittää ne osaksi valtiollista muutosta.t Pertti Haapala on ku- 
vannut valtiokeskeistä tutkimuksen paradigmaa osuvasti: ”Valtio on suo- 
malaisen historian lempilapsi, onhan valtio oma ja verellä lunastettu. 
Klassinen valtiollis-poliittinen historiankirjoitus on hallitsevin tapa kä- 
sittää oma historiansa”; 

Teollisuus ei ole suomalainen ilmiö. Se on tullut jostain ja se myös 
menee jonnekin, kuten nykyään tiedämme. Perinteisen näkemyksen 
mukaan teollisuuden alkukoti sijoittuu 1700-luvun lopun Britanniaan. 
Sieltä se levisi 1800-luvun taitteessa läntiseen Eurooppaan ja Pohjois- 
Amerikkaan, josta se palasi uudessa muodossa takaisin Eurooppaan 
1800-luvun puolivälin jälkeen. Skandinavia, Etelä-Eurooppa ja Venäjä 
saivat ensikosketuksen teollisuudesta 1800-luvun puolivälissä. 


Esim. Haapala 2018. 

Möttönen 2017, 79. 

Ahtiainen & Tervonen 1996, 165. 
Haapala 1999, 11. 

Suomeen, kuten moneen muuhunkin maahan, teollisuus tuotettiin 
globaalin teollistumisaallon toisessa vaiheessa eli 1800-luvun puolivälin 
jälkeen. Miten Suomi otti vastaan uuden ilmiön, siitä vallitsee historian- 
tutkimuksessa ristiriitaisia näkemyksiä. Keijo Alhon varhaisen tulkin- 
nan mukaan Suomi teollistui nopeasti ja yllättäen 1800-luvun puolivälin 
jälkeen. Uusi tuotantomuoto synnytti voimakkaan muutoksen yhteis- 
kunnan kaikilla alueilla: 


Tässä kehityksen kulussa tapahtui kuitenkin vuosisadan puolivälin 
jälkeen täydellinen muutos, jonka vaikutuksesta vuosien 1860 ja 
1914 välisestä ajanjaksosta muodostui erittäin voimakkaan eteen- 
päinmenon ja kaikilla elämän aloilla tapahtuneen suuren nousun 
kausi. Tällöin näyttäytyi myös, että tässä maassa ja kansassa oli kät- 
kössä ennen aavistamattomia sekä aineellisia että henkisiä voima- 
varoja, jotka kerran päästyään valloilleen ja mursivat jäittentähdön 
tavoin kansamme elämää kahlehtineet esteet.* 


Tämä tulkinta on ollut vallitsevana historian tutkimuksissa ja yleisesityk- 
sissä aina 1900-luvun lopulle saakka. Sen rinnalle on sittemmin kehit- 
tynyt ristiriitainen narraatio, joka kyllä ajoittaa teollistumisen alun 
1800-luvun puolivälin jälkeen, mutta korostaa prosessin ja sen tuotta- 
man yhteiskunnallisen muutoksen hitautta. Vaihtoehtoisen narraation 
mukaan suomalaisen yhteiskunnan laajamittainen siirtyminen pois 
agraaritaloudesta teollisuuden aikakauteen tapahtui vasta toisen maail- 
mansodan jälkeen? 

Ristiriitaiset tulkinnat Suomen teollistumisen aikataulusta ovat seu- 
rausta historiantutkimuksen pyrkimyksestä yleistää muutosilmiöt ja 
tarkastella niiden vaikutuksia kansalliseen kehitykseen. Teollistumisen 
osalta tämä on hankalaa, sillä kuten Sidney Pollard on osoittanut, teol- 
listuminen tapahtuu rajatuilla maantieteellisillä alueilla. Tämä perus- 
tuu teollisuuden omaan sisäiseen dynamiikkaan, jossa tehtaat tarvitse- 
vat raaka-aineita ja luonnonvaroja, energiaa, pääomaa, työvoimaa sekä 


6 Alho1949,1. 
7 Hjerppe 2017, 332-338; Myös Möttönen 2017, 81-83. 

tieto- ja liikenneinfrastruktuuria. Vain valikoidut maantieteelliset alueet 
tarjoavat nämä edellytykset teollisen tuotannon perustamiseen ja laa- 
jentamiseen. Pollardin tutkimus piirtääkin kartan teollisuuden maantie- 
teestä, jossa tehtaat ja teollisuusyhdyskunnat sijoittuvat jokilaaksoihin, 
suurten vesistöjen rannoille sekä runsaiden raaka-ainekeskittymien ja 
luonnonvarojen läheisyyteen. $ 

Teollistuminen on näin ollen aina myös paikallinen ilmiö. Se on vah- 
va taloudellinen, poliittinen ja sosiaalinen ilmiö, joka vaikuttaa kansan- 
talouden kehitykseen ja jopa ohjaa sitä. Teollisuuden elinvoima perus- 
tuu virtauksiin, jotka tuovat tuotantolaitoksiin raaka-aineita, energiaa, 
pääomaa, työvoimaa, tietoa ja teknologiaa. Samalla virtaukset kuljettavat 
teollisesti valmistettuja tuotteita paikallisille, kansallisille ja kansainväli- 
sille markkinoille. Teollisuus on riippuvainen näistä virtauksista, jotka 
puolestaan tarvitsevat rajat ylittäviä taloudellisia, teknologisia ja tiedolli- 
sia verkostoja.? 

Teollisuuden sijoittumista ja kehitystä ohjaavia tekijöitä tutkitaan 
monitieteellisellä analyysikehyksellä eli teollisuuden maantieteellä, joka 
ottaa vaikutteita talousmaantieteestä sekä talous- ja yhteiskuntatieteistä. 
Teollisuuden maantiede hahmottaa teollisten alueiden kehityksen histo- 
riallisena prosessina, jossa teollistuminen vaikuttaa yhteisöihin useiden 
toisiaan tukevien ilmiöiden yhteisvaikutuksesta. Kyse ei ole yksisuuntai- 
sesta prosessista, vaan yhteisöt ja niiden luonnonolosuhteet muokkaavat 
teollisuuden kehitystä. Anders Malmbergin mukaan teollisen tuotanto- 
prosessin kehitystä ei voida ymmärtää, jos teollisuuslaitoksia ei sidota 
alueelliseen infrastruktuuriin sekä inhimillisiin ja sosiaalisiin resurssei- 
hin. Teollistumiseen vaikuttavat myös alueen hallinto- ja koulutusinsti- 
tuutiot sekä palveluja tuottavat yritykset." 

Olav Sorensonin mukaan teollisuusalueiden menestyminen tai me- 
nestymättömyys on riippuvainen alueen historiasta, johon puolestaan 
vaikuttavat sosiaaliset rakenteet, poliittiset tapahtumat sekä kulttuuri. 
Yrittäjien halu investoida alueelle heijastuu sosiaalisista verkostoista, 


8 Pollard 1981, 32-33. 
9 Esim. Ankil 1992, 228-236. 
10 Malmberg 1994, 532-540. 

jotka ulottuvat usein tehdaspaikkakuntien ulkopuolelle. Teollistuminen 
aiheuttaa aina alueellisen muutoksen, joka syntyy, kun yrittäjien intres- 
sit kohtaavat alueen luonnonolosuhteet ja resurssit sekä alueen sosiaa- 
liset, taloudelliset, poliittiset ja kulttuuriset rakenteet. Kuten historia on 
osoittanut, teollistuminen voi jatkua ja kehittyä, mutta se voi myös py- 
sähtyä ja taantua." 

Kuten edellä todetaan, teollistumista on tutkittu useilla historiantutki- 
muksen menetelmillä. Tässä luvussa hyödynnetään transnationaalin 
historian metodiikkaa, joka haastaa perinteisen kansallisen historiankir- 
joituksen. Kansallisvaltion sijaan transnationaali historia kiinnittää huo- 
miota rajat ylittäviin ilmiöihin, joiden virtausta säätelevät kansallisvaltiot 
sekä kansalliset ja kansainväliset instituutiot. Tällaisia ilmiöitä ovat esi- 
merkiksi työvoiman, pääomien, tiedon ja teknologian liikkeet rajojen 
yli, mutta myös siirtolaisuus ja pakolaisuus sekä poliittiset, taloudelliset, 
sosiaaliset ja kulttuuriset aatteet ja trendit. Transnationaali historia ei 
tutki kansallisvaltiota tutkimuksen kohteena vaan aktiivisena toimijana, 
jolla on valtaa ja resursseja edistää, hidastaa tai pysäyttää ilmiötä kuljet- 
tavat virtaukset.” 

Luvun perustan muodostavat teollisuuden maantieteen ja transnatio- 
naalin historian kehittämät käsitteet ja teoreettiset viitekehitykset. Tut- 
kimuksen näkökulma liittyy monin tavoin tämän teoksen johdanto- 
luvuissa esiteltyyn uuteen rantahistoriaan, joka pohtii monitieteellisesti 
rannikkojen ekologista, sosiologista, kulttuurista ja taloudellista histo- 
riaa. Kuten Pierre-Yves Saunier on todennut, transnationaali historia 
haastaa tutkijat tarkastelemaan merkittäviä ajallisia kehitysilmiöitä uu- 
desta näkökulmasta. Virtaukset kohdistuvat alueille, joiden taloudelli- 
nen, sosiaalinen, poliittinen ja kulttuurinen rakenne muuttuu. Virtauk- 
set eivät kuitenkaan ole sattumanvaraisia, vaan ne keskittyvät strategi- 
sesti tärkeille alueille. Tällaisia alueita ovat erityisesti ranta-alueet, jo- 
kilaaksot ja kannakset, joiden kautta materiaaliset ja ei-materiaaliset 
virtaukset leviävät laajemmille alueille.3 


11 Sorenson 2003, 513-527. 
12 Saunier 2013, 1-21. 
13 Saunier 2013, 218. 

Huomion polttopiste sijoittuu Laatokan pohjoispuolelle, Impilahden 
kunnan Pitkärannan teollisuusyhteisöön, jonka elämänkaarta seurataan 
1800-luvun alusta toisen maailmansodan syttymiseen saakka. Pitkäran- 
nan teollistumiseen vaikuttivat yhteisön sijainti Laatokan rannalla ja 
Karjalan suurten jokilaaksojen eli Vuoksen, Syvärin, Olhavan ja Nevan 
vaikutusalueella. Pitkärannasta kuljetettiin teollisuustuotteita Viipuriin, 
Pietari/Leningradiin sekä Suomenlahden satamien kautta Itämeren 
rannikon ja Euroopan kaupunkeihin. Toisaalta Karjalan suuret ja myös 
pienemmän joet toivat Pitkärantaan raaka-aineita ja energiaa. Laatokan 
pohjoinen rannikko oli myös perinteisesti idän ja lännen kulttuurinen 
kohtauspaikka, jossa tapahtui vilkasta tiedon, teknologian ja aatteiden 
virtausta. 

Teollisuus tuli Pitkärantaan useista eri ilmansuunnista. Muutos ei 
kuitenkaan ollut ”teollinen vallankumous”, vaan Pitkäranta teollistui 
epälineaarisesti ja pitkän ajan kuluessa. Yksityiset pääomasijoittajat, val- 
tio ja yrittäjät pyrkivät edistämään teollista toimintaa, mutta sisäiset ja 
ulkoiset esteet aiheuttivat ongelmia, joka johti teollistumisen epäjatku- 
vuuteen. Pitkärantaa voidaan siten pitää ”laboratoriona”, jonka kautta 
seurataan alueellista teollistumisprosessia ja siihen vaikuttavia taloudel- 
lisia, sosiaalisia ja kulttuurisia vuorovaikutussuhteita.“ 

Tässä luvussa tarkastellaan kolmea ajanjaksoa, jotka seuraavat krono- 
logisesti toisiaan. Ensimmäinen ajanjakso sijoittuu 1800-luvun alkuun, 
jolloin Pitkärantaan perustetiin ensimmäiset teollisuuslaitokset. Tutki- 
muksen ensimmäisen osan keskiössä on teollisuuden tulo paikkakun- 
nalle eli kuinka teollisuuden tulo synnytti paikkakunnalle uusia insti- 
tuutioita sekä sosiaalisia ja taloudellisia rakenteita. Toinen osa keskittyy 
1800-luvun puolivälin jälkeiseen aikaan, jolloin Pitkärantaan alkoi muo- 
dostua suurteollisuuden rakenteita. Alueelle tuli uudentyppisiä yrittäjiä, 
suurpääomaa sekä korkeaa teknologiaa, jolla rakennettiin suurtuotan- 
toon tähtäävää tuotantokapasiteettia. Julkinen valta tuki teollisuutta 
rakentamalla ja subventoimalla logistiikka-, energia- ja kommunikaa- 
tiojärjestelmiä. Tutkimuksen kolmas vaihe ajoittuu 1900-luvun en- 
simmäiselle puoliskolle. Tuolloin Pitkäranta muuttui merkittäväksi teolli- 


14 Esim. Biernacki 2015. 

suuskeskukseksi, jossa suurteollisuus ohjasi ja muokkasi alueen sosiaa- 
lisia, poliittisia, taloudellisia ja kulttuurisia rakenteita. Teollisuuden kas- 
vu kuitenkin lisäsi Pitkärannan riippuvuutta valtiosta ja sitä ympäröivien 
alueiden poliittisista, taloudellisista ja ideologisista ratkaisuista. Suo- 
men itsenäistyminen oli jo sulkenut idän markkinat ja vaikeuksia tuli 
myös lännessä, jossa 1930-luvun suuri lama ja sitä seurannut poliittisen 
tilanteen kärjistyminen katkaisivat virtaukset ja lopulta tuhosivat Pitkä- 
rannan teollisuuskeskuksen. 


Pitkäranta teollisena enklaavina 


Miksi teollisuus tuli Pitkärantaan? Yksi syy löytyy alueen mineraaliva- 
roista, joista oli saatu viitteitä jo 1500-luvulla. Laatokan ranta-alueilla 
peltojaan muokanneet talonpojat löysivät punaisena hohtavia korukiviä, 
joita kutsuivat rubiineiksi. He kauppasivat niitä koristeiksi Valamon 
luostariin ja myöhemmin Pietarin kirkkoihin ja palatseihin. Teolliseen 
tuotantoon tarvittiin kuitenkin käyttömineraaleja eli kuparia ja rautaa, 
joita uskottiin myös löytyvän Pitkärannan alueelta. Eräiden tietojen 
mukaan ensimmäisiä yrityksiä kuparimalmin jalostamiseksi olisi tehty 
1700-luvun lopulla, mutta tämä tieto ei varmennu lähteistä. Malmivaro- 
jen etsinnät kiihtyivät sen jälkeen, kun Suomi liitettiin Venäjään ja 
Suomen rautatehtaat menettivät yhteyden entisiin raaka-ainelähteisiin. 
Vaikka ruotsalaisen malmin ja takkiraudan tuontia jatkettiin Haminan 
rauhan (1809) jälkeen, tuonnin ehdot kiristyivät ja malmivirta Pohjan- 
lahden yli hyytyi. Rannikon ruukit jäivät lähes kokonaan Haverin kai- 
voksen tuotannon varaan. 

Senaatti rahoitti malminetsintöjä, joita ulotettiin rannikkoalueilta sisä- 
maahan ja nyt myös Vanhan Suomen alueelle. Vuonna 1810 venäläinen 
ylivuorimestari Anton Furman teki koekaivauksia Pitkärannan alueella ja 
etsinnöissä löytyikin useita lupaavia malmioita. Furmanin tekemä loppu- 
arvio oli kuitenkin negatiivinen. Vaikka Pitkärannassa oli malmia, varan- 
not olivat liian pieniä ja hankalasti jalostettavia teolliseen tuotantoon.” 


15 Laine 1950, 5. 

Ylivuorimestari Anton Furman oli opiskellut Saksassa Freiburgin 
vuoriakatemiassa, jossa vuori-insinöörin opintoihin sisältyi perustiedot 
geologiasta, matematiikasta ja mineralogiasta, mutta myös oppijaksot 
kaivosteknologiasta ja kaivostoiminnasta. Furman pystyi siten päättele- 
mään, oliko Pitkärannan kaivoksen rakentaminen taloudellisesti järke- 
vää. Hanketta puolsivat Pietarin markkinat, jonne kaivoksesta nostettu 
ja alueella rikastettu malmi oli mahdollista kuljettaa joko Laatokan yli 
veneillä tai maanteitä pitkin Nevan suulle, josta oli organisoitu sään- 
nölliset kuljetusreitit Pietariin. Toisaalta kaivoksen perustaminen vaati 
paljon pääomaa, teknologista ja taloudellista osaamista ja ennen kaikkea 
kärsivällisyyttä. Tuloksia ei voitu odottaa heti, vaan parhaimmassakin ta- 
pauksessa kaivos alkoi tuottaa taloudellista voittoa vasta vuosien päästä.'* 

Furmanin kielteinen lausunto ei kuitenkaan tyrehdyttänyt kiinnos- 
tusta Pitkärannan malmivarantoihin. Vuorimestari Carl Lundström teki 
Senaatin toimeksiannosta uuden selvityksen Pitkärannan malmiesiinty- 
mistä ja tällä kertaa lausunto oli positiivinen. Pitkärannan alueella oli 
useita laajoja malmioita, jotka sisälsivät runsaasti kupari-, rauta- sekä 
tinamalmeja. Kaivoksen arvioitiin tarvitsevan taloudellisia tukia, jotka 
voisivat olla esimerkiksi Senaatin myöntämät privilegiot. Ne antoivat 
kaivoksen yrittäjälle oikeudet käyttää kruununmetsiä sekä alueen vesi- ja 
energiavaroja. 

Vuorimestari Lundströmin myönteinen lausunto käynnisti kaivos- 
hankkeet Pitkärannassa. Ensimmäisenä haasteeseen tarttuivat kolme 
venäläistä yrittäjää, M. Osvintsov, J. Branov ja A. Anisimov, jotka tekivät 
vuonna 1814 useita valtauksia Suistamon ja Impilahden pitäjistä. Kol- 
mikon tavoitteena oli rakentaa kaivos, joka tuottaisi kuparikiisua, lyijy- 
hohdetta ja grafiittia. Valtauksia laajennettiin edelleen lähellä sijaitsevan 
Hopunsuon alueelle, josta löydettiin rautamalmia ja marmoria. Koe- 
kaivauksissa maanpinnalle nostettua kuparimalmia sulatettiin pienessä 
koesulatossa, joka rakennettiin Ruokojärven rannalle. Tavoitteena oli 
laajentaa toimintaa teollisiin mittasuhteisiin, mikä olisi kuitenkin edel- 
lyttänyt huomattavia investointeja kaivoksiin sekä suuren kuparisulat- 
tamon. Carl Lundströmin mielestä koekaivauksissa ei saatu tarpeeksi 


16 Guagnini 2004, 598. 

luotettavaa tietoa malmivarojen todellisesta riittävyydestä, joten kaivos- 
hankkeen katsottiin sittenkin olevan liian suuri riski.” 

Kun venäläiset yrittäjät vetäytyivät hankkeesta, valtausoikeudet siirtyi- 
vät ensin kauppias P. Worobjeffille, joka siirsi ne edelleen pietarilaiselle 
A. Derjabinille ja tämän liikekumppanille. Nämä olivat onnistuneet 
hankkimaan rahoitusta Pietarista, ja kaksikko investoi heti huomattavia 
summia koekaivauksiin ja kaivosalueen kehittämiseen. Tulos oli kuiten- 
kin jälleen pettymys. Kaksi vuotta myöhemmin rahat loppuivat ja kaivos- 
hanke jäi toteutumatta. Yhtä heikon tuloksen sai aikaan myös Britan- 
niasta Suomeen tullut keksijä Lionel Lukin, joka haki nimiinsä kaikkia 
Suistamon, Sortavalan ja Impilahden alueella olevia valtauksia. Sen 
lisäksi Lukin neuvotteli Senaatin kanssa laajoista privilegioista, jotka 
olisivat antaneet hänelle oikeuden käyttää kruunun metsävaroja. Lukin 
solmi sopimuksen Senaatin kanssa vuonna 1823, mutta hän ei saanut 
hankittua tarvittavaa pääomaa ja yritys jäi kesken." 

Senaatti huolestui Suomen malmiomavaraisuudesta ja vuorihallituk- 
sen pääjohtaja Nils Nordenskiöldille annettiin tehtäväksi tehostaa mal- 
minetsintää. Valtio varasi myös varoja ja privilegioita yrittäjille, jotka 
sitoutuivat rakentamaan ja käynnistämään kaivostoiminnan. Panostus 
tuotti tulosta ja 1830-luvun alussa löydettiin ja käynnistettiin useita rauta- 
malmikaivoksia eri puolilla Suomea. Nordenskiöld innosti myös venä- 
läistä Vsevolod Omeljanoffia käynnistämään Pitkärannan kaivoshank- 
keen, joka oli ollut jäissä jo lähes kymmenen vuotta. Omeljanoff hankki 
rahoitusta Pietarista, minkä lisäksi Senaatti siirsi hänelle Lukinille tar- 
jotut privilegiot. Tällä kertaa valtio asetti privilegioiden ehdoksi sen, että 
yrittäjä rakentaa ja käynnistää kaivoksen ja sulaton kolmen seuraavaan 
vuoden aikana." 

Vaikka Omeljanoff panosti kaivoksen rakentamiseen ja toiminnan 
käynnistämiseen, hanke ajautui heti alussa vaikeuksiin. Sulaton raken- 
tamista viivästytti tulipalo, joka tuhosi rakennustarvikkeita sisältävän 
varaston. Malminetsintää edistettiin palkkaamalla saksalainen vuori- 


17 Thirstedt 1914. 
18 Roms 2004, 31-32. 
19 Thärstedt 1914, 5. 

komissaari Gustaf Albrecht, joka oli jo ehtinyt tehdä vahvan uran Senaa- 
tin palveluksessa. Koekaivauksissa kupariesiintymä saatiin laajennettua, 
minkä lisäksi alueelta löydettiin merkittävä tinamalmio. Omeljanoff 
anoikin Senaatilta kahden vuoden jatkoaikaa, mutta sekin osoittautui 
riittämättömäksi. Uusi lainahakemus ei enää mennyt Senaatissa läpi ja 
Omeljanoffin hanke kaatui vuonna 1840.”° 

Gustaf Albrecht oli jättänyt Omeljanoffin yrityksen vuonna 1839, min- 
kä jälkeen hän teki itsenäisesti malminetsintää Pitkärannan itäpuolella. 
Hän löysi useita uusia malmisuonia, joihin hän haki valtausoikeudet ja 
privilegiot. Albrecht käynnisti myös kahden kuparisulaton rakennus- 
työt, joista niin sanottu Aleksandra-sulatto valmistui Kelinojan ja toinen 
Impilahden suun itäpuolelle. Albrecht ei saanut yrityksistään huolimatta 
tarvittavaa rahoitusta eikä privilegioita, joten hänkin joutui luopumaan 
hankkeestaan. Tämän jälkeen Pitkärannan kupari-, rauta- ja tinamalmin 
louhintaa ja rikastusta yritti pietarilainen liikemies Henrik Klee. Hän 
avasi uusia malmisuonia, mutta ei lopulta onnistunut käynnistämään 
kannattavaa kaivostoimintaa.” 

Miksi Pitkärannan ensimmäiset kaivoshankkeet epäonnistuivat? Vaik- 
ka jokaisen yrityksen tarina on erilainen, niiden kesken voidaan löytää 
yhdistäviä tekijöitä. Kaivosteollisuus on aina ollut pääomavaltainen ala, 
jossa kaivoksen taloudellinen menetys vaatii kärsivällisyyttä ja pitkäjän- 
teistä työtä. Kaivosteollisuus edellyttää myös pitkälle erikoistunutta tek- 
nologista osaamista, hyvää työjohtoa sekä taloudellisia taitoja. Malmin 
louhinnassa, rikastuksessa ja mineraalien jatkokäsittelyssä yhdistetään 
kone- ja materiaalitekniikkaa, energiatekniikkaa sekä kemiaa. Tällaisten 
prosessien suunnittelu, rakentaminen ja ylläpito vaativat kokemusta ja 
osaavaa henkilökuntaa. Taustalle tarvitaan sitoutuneita rahoittajia, joilla 
on pitkämielisyyttä ja kykyä sietää tappioita. Kaivostoiminta sisältää näin 
ollen paljon riskejä, mutta onnistuessaan se tarjoaa mahdollisuuksia 
suuriin voittoihin. Paikallisesta näkökulmasta katsottuna kaivos tuo 
alueelle työtä ja pääomaa, mutta kaivoksilla on pitkäaikaiset vaikutukset 
ympäristöön, aluetalouteen ja sosiaaliseen rakenteeseen.?? 


20 Thirstedt 1914, 6. 
21 Thirstedt 1914, 7. 
22 Mononen 2020. 

Kuva 7. Pitkäranta Oy:n pääkonttori sijaitsi tässä rakennuksessa Pitkärannassa. 
Kuva: SA-kuva 1944. 


Pitkärannan ensimmäisiltä yrittäjiltä puuttui, Gustaf Albrechtia lu- 
kuun ottamatta, teknologista osaamista ja kokemusta kaivostoiminnasta. 
Rahoitusta oli saatavissa hankkeiden käynnistämiseen, mutta sijoitta- 
jat vetäytyivät hankkeista, kun kaivokset joutuivat vaikeuksiin. Julkisen 
vallan tuki Pitkärannan teollistamiselle tuli epäsuorasti privilegioiden 
kautta, mikä oli hidas ja hankalasti hyödynnettävä keino teollisuuden 
kehittämiseen. 

Pitkärannan ensimmäiset kaivoshankkeet eivät myöskään integroitu- 
neet paikallisyhteisöön. Kaivokset olivat ”ryöstöviljelmiä”, joista otettiin 

paras malmi, minkä jälkeen malmiot hylättiin. Näin kaivoksista ei saatu 
kestävää taloudellista hyötyä omistajille eikä myöskään aluetaloudelle. 
Sen sijaan kaivoksista tuli eristyneitä enklaaveja, joilla ei ollut ympäril- 
lään tarvittavaa palvelutuotantoa. Ehkä räikein esimerkki ryöstöviljelystä 
oli Vsevolod Omeljanoff, joka toi Pitkärannan kaivokselle työvoimaksi 
venäläisiä maaorjia.” 


Siirtymä horisontaalisesti rakennettuun 
tuotantojärjestelmään 


Historiantutkimus määrittää teollistumisen usein lineaariseksi poluksi, 
jossa yksi vaihe korvautuu kehittyneemmällä vaiheella teollisen vallan- 
kumouksen kautta. Tutkijat ovat käyttäneet tätä mallia myös Pitkäran- 
nan teollistumisen kuvauksessa. Suomen kaivoshistoriaa yksityiskohtai- 
sesti tutkinut Evert Laine ei puhu ”vallankumouksesta”, mutta suuresta 
kehitysloikasta, jonka tuloksena Pitkärantaan syntyi suurteollisuuden 
yhdyskunta. Vaikka kyse oli edelleen alueen malmivarojen käytöstä, 
Pitkärannan yhdyskunnan seuraavaa kehitysvaihetta ohjasivat teolli- 
suusmiehet, joilla oli vähän, tai tuskin lainkaan, yhteyttä aikaisemman 
vaiheen teollistumiseen. Tämän uuden teollisuuden toimintamallit ra- 
kentuivat modernin teollisen yhteiskunnan periaatteille. Paikkakunnalle 
kohdistui massiivisia taloudellisia investointeja, joilla rakennettiin suur- 
tuotantoon tarvittavaa alueellista kapasiteettia, joka hyödynsi taas uusin- 
ta teknologiaa ja osaamista. Kuten Alfred Chandler on todennut, toinen 
teollinen vallankumous ei tarkoita pelkästään teollisen kapasiteetin li- 
säämästä, vaan monimutkaista yhteiskunnallista prosessia, jossa tuo- 
tanto, sen edellyttämät luonnonvarat ja pääoma sekä henkiset ja fyysiset 
kompetenssit sidotaan toisiinsa saumattomaksi järjestelmäksi. Erona ai- 
kaisempaan on ennen kaikkea mittakaava, jolla teollisuutta rakennettiin 
ja ohjattiin. Yksittäisten yrittäjien tilalle tulivat ammattimaisesti johdetut 
yritykset, joihin keskitettiin pääomaa ja osaamista.? 


23 Roms 2004, 32-33. 
24 Chandler 1977. 

Pitkärannan malmiesiintymät ja kiinteistöt siirtyivät pietarilaisen 
pankkiiriliike Meyer & Co:n omistukseen 23.2.1875. Uuden omistajan 
toimintaa johti englantilainen Edvard Mayer, joka oli saanut yhtiökump- 
panikseen Venäjältä luutnantti Carl Oskar Winbergin ja Henrik Theodor 
Schwartzin. Sijoittajat palkkasivat hankkeen teknilliseksi johtajaksi vuo- 
ri-intendentti Hjalmar Furuhjelmin. Uusi yhtiö päätti Furuhjelmin 
vuonna 1879 laatiman perusteellisen selvityksen pohjalta investointi- 
ohjelmasta, jolla Pitkärannan kaivokset kehitettäisiin kilpailukykyisiksi 
tuotantolaitoksiksi. Furuhjelmin laskelmissa alueella oli huomattava 
mineraalivarat, mutta aikaisemmat kaivoyhtiöt olivat etsineet ja hyödyn- 
täneet ainoastaan parhaita ja helpoiten hyödynnettäviä esiintymiä. Tämä 
oli johtanut lyhytnäköiseen ja aggressiiviseen kaivuutoimintaan, jonka 
jäljet näkyivät edelleen Pitkärannan maisemassa. Uudessa suunnitel- 
massa jo olemassa olleet esiintymät yhdistettiin käytävillä, joiden kaut- 
ta malmi voitiin siirtää tehokkaasti jatkojalostukseen. Karkea lajittelu 
voitiin tehdä uusilla koneilla jo kaivoksissa, mikä vähensi nostettavaa 
määrää ja nopeutti tuotantoa. Pitkärantaan tuotiin myös Yhdysvalloissa 
kehitettyjä timanttiporia, joilla päästiin tutkimaan syvemmällä maape- 
rässä sijaitsevia esiintymiä ja kasvattamaan kaivosten malmimäärää. 
Malmin louhinnassa vähennettiin käsityön määrää ja räjäytyksiin käy- 
tettiin Nobelin kehittämää dynamiittia. Myös kaivoksissa tehtävä työ 
organisoitiin uudelleen. Tehottomaksi todettu päiväpalkkajärjestelmä 
korvattiin urakkatyöllä, joka nosti tuottavuutta ja toi lisää tehoa työpro- 
sesseihin.?* 

Furuhjelm laati suunnitelmat myös malmin jatkojalostukselle. 
Kelinojan rappiolle ajautunut huuhtomo sekä Omeljanovin eteläpuolella 
sijainneet rouhimis- ja lajittelulaitteet uudistettiin ja Klee 1 -sulattamoon 
rakennettiin uudet kuilu-uunit. Pitkärannan malmin jalostusasteen 
nostamiseksi tarvittiin vielä uuttamislaitos, jossa heikompien malmien 
pitoisuutta voitiin nostaa. Uusi laitos nousi Laatokan rannalle Lamatgu- 
saarta vastapäätä vuonna 1881. Laitos suunniteltiin ranskalaisen Frederic 
Claudetin 1870 hankkiman patentin mukaan, jota paranneltiin Furu- 


25 Laine 1955, 18—20. 
26 Laine 1955, 20-21. 

hjelmin Falunissa saamien kokemusten pohjalta. Malmi hienonnettiin 
ensin valsseilla, minkä jälkeen se pasutettiin kloorin ja ruokasuolan 
avustamana. Uuttamisessa käytettiin vielä useita kemikaaleja, minkä 
tuloksena malmista erottuivat kupari, hopea ja rauta sekä jätteenä syn- 
tyvästä lipeästä natriumsulfaatti.”” 

Kaivoksen toiminnan tehostuminen nosti yhtiön tuotantoa ja 1880- 
luvun lopulla Mayer & Co tuotti puhdasta kuparia kahdeksan kertaa 
enemmän kuin aikaisemmat kaivokset yhteensä. Tuotannon kasvattami- 
nen uhkasi kuitenkin ehdyttää Pitkärannan rikkaimman kaivoksen eli 
Omeljanov 4:n malmivarat. Kuparia oli malmissa entistä vähemmän, 
eivätkä ongelmat ratkenneet, vaikka louhintaa tehtiin yhä syvemmällä 
maan alla. Timanttiporauksista saadut havainnot kertoivat, kuinka Pitkä- 
rannan malmivarat sijaitsivat kerroksittain maanpinnan alapuolella. Ku- 
pari- ja tinavarannot sijaitsivat saarekkeina lähellä maanpintaa ja mitä 
syvemmälle mentiin, sen suuremmaksi kohosivat malmin rautapitoi- 
suudet. Geologi Otto Thiirstedtin tekemän perusteellisen selvityksen 
mukaan Pitkärannan maaperässä riitti rautamalmia varovaisenkin arvi- 
on mukaan useiksi kymmeniksi vuosiksi.” 

Otto Thiirstedtin tutkimusten perusteella Mayer & Co -yhtiö muutti 
strategiaansa ja huomio keskitettiin Pitkärannan rautamalmin louhin- 
taan ja jalostukseen. Yhtiö levitti vaikutusaluettaan pohjoiseen Impi- 
lahden, Suojärven ja Salmin pitäjiin, joista oli saatavissa järvimalmia 
ja mahdollisesti myös uusia rautamalmiesiintymiä. Yhtiö osti myös 
noin 70 kilometrin päästä Lupikon ruukin, jossa oli jalostettu kuparia 
1800-luvun puolivälistä saakka. 

Suuret investoinnit malmikenttiin horjuttivat Mayer & Co:n taloutta. 
Kuparin hinta laski voimakkaasti 1800-luvun lopulla, mikä lisäsi painei- 
ta kaivosten kannattavuudelle. Strateginen siirtyminen raudan valmis- 
tukseen oli suuri riski, jota vahvisti vielä Senaatin asettama ehto, jonka 
mukaan yhtiön oli rakennettava Pitkärantaan masuuni kolmen vuoden 
sisällä tai oikeudet malmivarojen hyödyntämiseen raukeaisivat.?9 


27 Laine 1955, 22—24. 
28 Thirstedt 1907, 366. 
29 Laine 1955, 25-28. 

Pitkärannan teollisuuden pääomapulaan saatiin ratkaisu vuonna 
1896, kun keisari hyväksyi Vuoriteollisuusyhtiö Laatokan perustamisen. 
Yhtiö oli fuusio, jossa Mayer & Co ja pietarilainen Rauta- ja Rautalanka 
Oy yhdistivät omistuksensa ja taloudelliset resurssinsa. Yhtiön toimi- 
paikka oli Pietari ja osakepääomaa yhteensä 1,5 miljoonaa ruplaa. Johtaja- 
kolmikkoon kuuluivat Theodor Schwarz, Vasili Beck-Gerhard sekä 
Balthasar Herbert. Teknillisenä johtajana jatkoi insinööri Gustaf Grön- 
dahl. Suomen Senaatin päätöksellä Vuoriteollisuusyhtiö Laatokka sai 
nimiinsä kaikki Mayer & Co:lle annetut valtaukset Pitkärannan, Suojär- 
ven ja Salmin alueella. 

Uusi yhtiö käynnisti välittömästi investointisuunnitelman, jonka tär- 
kein osa oli suuri rautamalmin rikastuslaitos. Se sijoitettiin Laatokan 
rannalle, lähelle satamaa, josta jalostettu rauta vietiin höyrylaivoilla 
Nevan suulle ja edelleen Pietarin markkinoille. Malmi kuljetettiin kai- 
voksista ilmaratoja pitkin rikastuslaitokseen, johon oli asennettu Gus- 
taf Gröndahlin suunnittelemat neljä rouhijaa, kahdeksan kuulamyllyä 
ja kahdeksan magneettista erotinta. Käyttövoimaa rikastuslaitoksille ja 
kaivoksille saatiin Uuksunjoelta, jonne yhtiö rakensi vesivoimalaitoksen 
vuonna 1899. Sähköä riitti myös kaivosalueen ja sitä ympäröivän asuin- 
alueen valaisemiseen. Yhtiön investointiohjelmaan sisältyi myös masuu- 
ni, mutta sen rakentamista siirrettiin ja Pitkärannan malmi kuljetettiin 
toistaiseksi laivoilla Pietarin lähellä sijainneeseen suureen koksilla läm- 
mitettävään masuuniin. 39 

Vaikka investointiohjelma saatiin suurimmalta osalta toteutettua yh- 
tiön omilla varoilla, kaivostoiminnan kehittäminen ja metallien jalosta- 
minen vaativat jatkuvasti lisää pääomaa. Vuoriteollisuus Laatokan johto 
etsikin sopivaa partneria, jonka kanssa toteutettu fuusio vahvistaisi yh- 
tiön omaa pääomaa ja varmistaisi tulevat investoinnit. Ajatukseen tarttui 
Aleksandrovskin teräsvalimo, jonka tuotantolaitokset sijaitsivat Nevan 
rannalla, Pietarin läheisyydessä. Tehtaalla oli läheiset suhteet Pitkäran- 
taan, sillä yhtiön pääjohtaja Frans Koch oli yksi Vuoriteollisuus Laatokka 
-yhtiön pääomistajista. Aleksandrovskin teräsvalimoon oli alun perin 
kuulunut teräsvalimo ja teräskiskotehdas, mutta tuotantoon otettiin 


30 Laine 1955, 30. 

1800-luvun lopulla myös panssarilevyt, tykit, ammukset ja muut sota- 
tarviketuotteet. Fuusio toteutettiin vuonna 1898 ja sopimuksen mukaan 
kaikki Vuoriteollisuus Laatokka -yhtiön kiinteistöt, valtaukset ja omis- 
tukset siirrettiin uuteen yhtiöön. Aleksandrovskin teräsvalimon pääoma 
kaksinkertaistettiin ja fuusion jälkeen yhtiöstä tuli suurin kaivos- ja me- 
talliteollisuutta harjoittava yritys Viipurin läänissä. 

Uusi yritys toteutti pikaisesti kesken jääneet hankkeet: Pitkärantaan 
rakennettiin masuuni ja sähköasemalta vedettiin puuttuvat voimajohdot 
kaivosalueelle ja tuotantolaitoksille. Samalla rationalisoitiin yrityksen toi- 
mintaa ja tuotannon sivuvirtoja hyödyntäneet pullo- ja punamultatehdas 
lopetettiin. Teollisuusyhteisöä vahvistettiin investoimalla kouluun, ter- 
veydenhoitoon ja infrastruktuuriin. Pitkärannasta kehittyikin 1800-luvun 
lopulla omaperäinen kansainvälinen teollisuusyhteisö, jossa läntinen 
teknologia ja osaaminen yhdistyivät venäläiseen pääomaan ja suomalai- 
seen työkulttuuriin. Kuten seminaarinjohtaja K. A. O. Relander totesi: 


Pitkäranta on pieni yhteiskunta ja omituinen kosmopoliittinen yh- 
teiskunta, palanen suurta maailmaa keskellä erämaata. Niin kuin 
jo mainittiin omistaa Pitkänrannan Pietarilainen pankkiirifirma 
Meyer & Winberg. Nämä ovat tehtaan hoitajaksi lähettäneet pietari- 
laisen saksalaisen. Yli-insinööri on ruotsalainen, muut insinöörit 
ovat osaksi suomalaisia, osaksi Venäjän saksalaisia, joskus on ollut 
ruotsalaisia, konttorihenkilökunta on suomalaisia ja ruotsalaisia. 
Kaivostyönjohtajat on yli-insinööri tuonut mukanaan Ruotsista, 
lasinpuhaltajat ovat enimmäkseen saksalaisia, muuraustyöhön on 
käytetty venäläisiä, muu työväki on suomalaisia, muutamia venä- 
läisiä, virolaisia ja tanskalaisia lukuun ottamatta. Yllä olevasta voi 
arvata, minkälainen kielten sekoitus Pitkärannassa vallitsee." 


Teollisuus etabloitui Pitkärantaan 1800-luvun lopulla monestakin eri 
syystä. Tärkeimmät syyt löytyvät kaivos- ja metalliteollisuusyritysten 
organisaatioista sekä tuotantojärjestelmän horisontaalisesta integraatios- 
ta. Pitkärannan kaivosteollisuuden työnjako selkeytyi, kun kaivosten ja 


31 Relander 1893, 37—40. 

tuotantolaitosten omistajiksi tulivat varakkaat pietarilaiset pankit, jotka 
pystyivät investoimaan ja sietämään alkuvaiheen taloudellisesti haastavia 
vuosia. Ftabloitumista vauhditti myös professionalisoituminen, mikä 
organisoi työtä tehtaalla ja suunnittelukonttorissa. Pitkärantaa johtivat 
kansainväliset ammattijohtajat ja tuotannon laajentaminen tapahtui 
ammattilaisten ohjauksessa. Ammattitaitoisia työntekijöitä rekrytoitiin 
Ruotsin kaivoksilta esimiestehtäväiin. Työntekijät saivat työtään raha- 
palkkaa ja Pitkärantaan rakennettiin yhteisö, jossa oli tarjolla terveys-, si- 
vistys- ja vapaa-ajanpalvelut. Kaivokset, voima-asemat, jatkojalousyksiköt 
sekä Pitkärannan satamat ja logistiikkareitit integroitiin horisontaalisesti 
saumattomaksi verkostoksi. Näin tehostettiin luonnonvarojen käyttöä ja 
hallittiin ympäristöä. Pitkärannasta tuli moderni teollisuusyhteisö, jossa 
toimi Suomen suurin metalleja valmistava teollinen yritys.? 

Pitkärannan teollisuus oli kuitenkin täysin riippuvainen maailman- 
kaupan virtauksista. Maailmantalouden pitkä kasvu-ura käynnistyi 1870- 
luvun jälkipuoliskolla, kun rajat imperiumien välillä avautuivat ja kan- 
sainvälinen kultakanta integroi kansantalouksia toisiinsa. Uudet inno- 
vaatiot nopeuttivat tiedon ja teknologian virtausta ja infrastruktuuri- 
ratkaisut helpottivat energian, raaka-aineiden ja tuotteiden siirtoa. 
Suomen investointiaste oli 1800-luvun lopulla vuosittain yli 10 % ja in- 
vestointien volyymi kasvoi yli viisinkertaiseksi 1900-luvun alkuun men- 
nessä. Samoin Suomen ulkomaankauppa kasvoi koko 1800-luvun lopun 
kokonaistuotantoa nopeammin. Pitkäranta oli optimaalisesti sijoittunut 
Suomen ja Venäjän raja-alueelle, josta oli lyhyt matka Pietarin markki- 
noille, jossa teollinen kehitys oli nopeaa ja jossa tarvittiin raaka-aineita 
ja puolivalmisteita. 

Maailmankaupan voimakas virtaus ei kuitenkaan turvannut Pitkäran- 
nan teollisuuden jatkuvuutta. Suurvallat ajautuivat poliittiselle ja talou- 
delliselle törmäyskurssille eri puolilla maailmaa, kun nopeasti kasvavalle 
teollisuudelle haettiin raaka-ainelähteitä ja markkina-alueita. Venäjän 
suurin haaste oli imperialistinen Japani, joka uhkasi keisarikunnan val- 
ta-asemaa Kaukoidässä. Kun neuvotteluyhteys Venäjään katkesi, Japani 


32 Wallace 1972, 4-10. 
33 Hjerppe 1988, 159—163. 

Kuva 8. Pitkärannan selluloosatehdas sijaitsi ja sijaitsee yhä aivan Laatokan rannas- 
sa. Kyläasutusta on molemmin puolin lahtea. Kuva: Historian kuvakokoelma/Kar- 
jalan Liiton kokoelma, 1930-luku. Museovirasto. 


teki yllätyshyökkäyksen Port Arthuriin vuonna 1904. Venäjä vastasi 
hyökkäykseen, mutta huonosti valmisteltu sota aiheutti poliittisen kata- 
strofin, joka horjutti itsevaltaisen keisarin asemaa. 

Venäjän sisäpoliittinen kriisi horjutti myös keisarikunnan taloutta. 
Pietari katkaisi globaalin talousvirtauksen, mikä käytännössä lopetti 
suurvallan modernisoitumisen. Huomattava joukko yrityksiä ajautui 
konkurssiin ja yksi uhreista oli Aleksandrovskin teräsvalimo. Sen toi- 
mintaa rasittivat suuret velat, joilla yhtiö oli rahoittanut Pitkärannan 
kaivosten ja metallitehtaiden kehittämistä. Venäjän valtionpankki ryh- 
tyi perimään saataviaan, ja vuonna 1903 Aleksandrovskin teräsvalimo 
joutui valtiopankin haltuun. Tämä pysäytti Pitkärannan kaivosten ja 
teollisuuslaitosten toiminnan ja suurin odotuksin rakennetut laitokset 
alkoivat täyttyä vedellä. Valtionpankki etsi Pitkärannalle uutta omista- 
jaa ja lopulta yhtiö myytiin brittiläiselle United Mining and Finance 
Corporationille. Kuparin hinnan romahtaminen sai kuitenkin aikaan 
sen, että kaivoksen käynnistäminen oli kannattamatonta. Pitkäranta 
palautui jälleen Venäjän valtionpankin omistukseen vuonna 1910 pide- 

tyssä huutokaupassa ja pankin päätöksellä kaivos ja tuotantolaitokset 
suljettiin. 34 


Vertikaalinen integraatio valtaa alaa 


Norjalainen yrittäjä Cristopher D. Diesen muutti perheineen vuonna 
1907 Viipurin lähelle Rääsiän kartanoon. Hän perusti liikekumppanien- 
sa kanssa Temola Ab -yhtiön, jonka tarkoituksena oli hankkia omistuk- 
seensa metsävaroja ja ryhtyä harjoittamaan sahateollisuutta Viipurin 
läänin alueella. Temola-yhtiö sai ensimmäisenä haltuunsa Rääsiön kar- 
tanon noin tuhannen hehtaarin metsävarat, joista kaadetut puut sahat- 
tiin Saimaan kanavan varrella sijainneessa Juustilan sahassa. Tämän 
jälkeen Temola Ab laajensi toimintaansa maailmansodan aikana kohti 
pohjoista, jossa houkutuksena olivat lähes koskemattomassa tilassa 
olleet Venäjän entiset lahjoitusmaat. Yhtiö hankki ensin vuonna 1914 
omistukseensa Ladoga Trävaru Ab:n Kotkaniemen sahan Salmin Lunku- 
lansaaresta, ja kaksi vuotta myöhemmin se osti Pitkärannan kaivokset 
ja teollisuuslaitokset. Kaupan mukana Temola sai haltuunsa noin 3 000 
hehtaaria maata ja metsää. Tämän jälkeen yhtiö eteni Aunukseen, jos- 
ta ostettiin Tulemajärven rautatehdas ja siihen kuuluvat metsäalueet. 
Ostoillaan Temola Ab jäi historiaan uudella nimellään Diesen Wood 
Co Ab. Yhtiö osti vielä Nurmisaaren sahan sekä Gromoff ja Kumppanit 
Oy:n liiketoiminnat. 

Christopher Diesenin investointipolitiikka heijasti uskoa avoimen 
maailmankaupan jatkumiseen myös maailmansodan ja poliittisten mul- 
listusten jälkeen. Yhtiö hankki itselleen suuret raaka-ainereservit, jois- 
ta oli tarkoitus jalostaa sahatavaraa Venäjän ja Euroopan markkinoille. 
Pitkärannan kaivokset ja metallitehtaat olisivat muodostaneet yhtiön lii- 
ketoimintojen toisen tukijalan. Suomi, Venäjä, Eurooppa ja lopulta koko 
maailma eivät kuitenkaan palanneet 1800-luvun lopun ja 1900-luvun 
vapaakaupan ja liberaalin markkinatalouden aikaan. Suuret imperiumit 


34 Laine 1955, 37-38. 
35 Pelkonen 2001, 73-74. 

hajosivat ja niiden tilalle tulivat kansallisvaltiot, jotka sulkivat rajansa. 
Rajat ylittävää kauppaa ohjattiin laeilla, säädöksillä ja rajoituksilla. Eu- 
roopan kartta muuttui mosaiikiksi, josta puuttuivat yhteiset talouden ja 
kaupan pelinsäännöt. Suomen kannalta suurin muutos oli keisarillisen 
Venäjän hajoaminen ja Neuvostoliiton synty. Maailman ensimmäinen 
sosialistinen yhteiskunta sulki rajansa ja ryhtyi kehittämään uutta yh- 
teiskuntajärjestelmäänsä erossa Euroopasta. 

Kun alkuperäinen, globaaleista virtauksista elävä liiketoimintastrate- 
gia menetti uskottavuutensa, Diesen Wood Co rakensi toimintansa itse- 
näisen Suomen teollistumistarinan osaksi. Yhtiö ei kilpaillut vain suur- 
ten metsäyhtiöiden kanssa, vaan uutena haastajana mukaan tuli myös 
Suomen valtio. Valtio osti vuonna 1918 enemmistön norjalaisen Hans 
Gutzeitin omistamasta yhtiöstä, joka hallitsi suuria metsäalueita Sai- 
maan ympäristössä ja tuotti sahatavaraa, puuhioketta, sellua ja paperia 
useissa tehtaissa Itä-Suomessa ja Kymijoen suulla Kotkassa. Valtion 
omistama Enso-Gutzeit Oy levittäytyi kohti itää, jossa se törmäsi Diesen 
Wood Co:n imperiumiin Laatokan pohjoispuolella. Suomen valtio haas- 
toi myös Diesen Wood Co:n kaivos- ja metalliteollisuuden ostamalla 
norjalaisilta sijoittajilta Outokummun kaivoksen. Siitä tuli 1920-luvulla 
Suomen suurin kuparimalmin louhija ja jalostaja. Diesen Wood Co jou- 
tui myös kamppailemaan raaka-ainevaroista, kun Suomen eduskunta 
sääti sisällissodan jälkeen niin sanotun Lex Pulkkinen -lain, joka rajoitti 
metsäyritysten mahdollisuuksia hankkia itselleen raaka-ainevarastoja.* 

Diesen Wood Co oli täysin riippuvainen Euroopan sahatavara- ja sel- 
lumarkkinoista, jotka aukenivat voimakkaaseen kasvuun ensimmäisen 
maailmansodan jälkeen. Asiakkaiden näkökulmasta katsottuna Pitkä- 
ranta sijaitsi kuitenkin ”pussin perällä” eli kaukana Laatokan pohjois- 
rannalla, josta oli pitkät ja kalliit kuljetusmatkat Suomenlahdelle ja sieltä 
edelleen Itämeren kautta Eurooppaan. Toisaalta yhtiön haasteena oli 
myös Suomen metsäteollisuuden sisäinen kilpailu. Yhtiö keskitti toi- 
mintansa Laatokan pohjoispuolelle, jonka metsävaroista kilpaili huo- 
mattava joukko pieniä ja keskisuuria yrityksiä. Sen lisäksi Karjalan suu- 
ret metsävarat kiinnostivat metsäteollisuuden markkinajohtajia, joiden 


36 Kuisma 2006. 

tehtaat sijaitsivat Kymijoen ja Kokemäenjoen suistossa sekä Vuoksen 
yläjuoksulla. 

Diesen Wood Co ryhtyi rakentamaan metsäteollisuuskeskittymää pala 
palalta 1920-luvun alussa. Pitkärannan Pusunsaarelle nousi sulfaattisel- 
luloosatehdas, jonka maksimikapasiteetti oli noin 28 000 tonnia sellua 
vuodessa. Sellutehtaan raaka-aine saatiin yhtiön sahoilta, joiden jätteet ja 
rimat haketettiin ja vietiin maakuljetuksina Pitkärantaan jatkojalostusta 
varten. Sellun laatutasoa nostettiin kloorivalkaisulla, jota varten yhtiö ra- 
kensi amerikkalaisen Frank Fordin johdolla elektrokemiallisen tehtaan, 
jossa suolasta hajotettiin sähköllä klooria ja lipeää. Valkaisukemikaaleja 
valmistava tehdas tarvitsi runsaasti sähköä, jota saatiin Salmin pitäjän 
Tulemanjoen kahdesta voimalaitoksesta.? 

Sellutehdas integroitui horisontaalisesti sahoihin, voimalaitoksiin 
ja elektrokemialliseen tehtaaseen. Sen lisäksi Diesen Wood Co rakensi 
horisontaalisen ketjun, jolla yhtiön tuotteet kuljetettiin Laatokan rannal- 
ta Suomenlahden rannikolle. Yhtiön laivastoon kuului neljä suurta 
höyrylaivaa, kahdeksan hinaajaa ja 25 proomua. Niillä kuljetettiin saha- 
tavara ja sellu Laatokan yli Nevalle ja sieltä edelleen Koiviston satamaan. 
Toinen yhteys oli 1920-luvun puolivälissä valmistunut Hiitola-Antrea- 
Viipuri-rata, joka tarjosi nopean ja kiinteän yhteyden Pitkärannasta Vii- 
puriin ja edelleen Koiviston satamaan.’ 

Diesen Wood Co:lla oli merkittävä rooli Laatokan pohjoispuolen 
”Karjalan Klondikessa”, josta tuli 1920-luvulla Suomen dynaamisin 
metsäteollisuuskeskittymä. Viipurin sataman kautta kulki enemmän 
puutavaraa, paperia ja sellua kuin Kotkan ja Länsi-Suomen satamista. 
Diesen Wood Co oli Laatokan pohjoispuolen suurin yksittäinen toimija. 
Nurmisaaren sahalle asennettiin 6-kehäinen sahalaitos, jonka vuosituo- 
tanto oli 100 000 kuutiometriä. Suojärvellä yhtiö omisti Litsman sahan, 
joka tuotti vuosittain noin 10 000 kuutiometriä sahatavaraa. Salmin pi- 
täjästä Diesen Wood Co hankki Miinalan ja Kotkaniemen sahat, joiden 
yhteenlaskettu vuosituotanto oli noin 30 000 kuutiometriä. 39 


37 Pelkonen 2001, 75-76. 
38 Pelkonen 2001, 74; Myös Michelsen 1989, 45—47. 
39 Ahvenainen 1984, 339—341. 

Diesen Wood Co:n nopea kasvu ajoi kuitenkin yrityksen taloudelli- 
seen ahdinkoon 1930-luvun suuren laman vuosina. Sahatavaran kauppa 
hyytyi ja valuuttakurssitappiot kaatuivat yrityksen niskaan. Kun vientiin 
perustuva liiketoimintamalli romahti kansainväliseen lamaan, yhtiö 
ajautui maksuvaikeuksiin. Obligaatiolainat, jotka Diesen Wood Co oli 
ottanut kotimaan markkinoilta investointeja varten, tulivat maksettavak- 
si. Kansallis-Osake-Pankki ei pystynyt pelastamaan yhtiötä, vaan se otet- 
tiin pankin hallintaan. Pitkän saneerausjakson aikana Diesen Wood Co 
ja Pitkäranta Bruk Ab sulautettiin toisiinsa ja yhtiö aloitti vuonna 1935 
toimintansa uudelleen Pitkäranta Oy -nimisenä yrityksenä. Lopullisesti 
Diesen Wood Co:n ja sen seuraajan Pitkäranta Oy:n taru päättyi neljä 
vuotta myöhemmin, kun tehtaat jäivät Moskovan rauhassa Neuvostolii- 
ton hallintaan.1* 

Miksi Diesen Wood Co:n yritys Pitkärannan teollistamiseksi epäon- 
nistui? Yhtiön liiketoimintamalli perustui sahateollisuuden noususuh- 
danteeseen. Yhtiö otti suuria riskejä, kun se osti yli 56 000 hehtaaria 
metsää Laatokan pohjoispuolelta ja rakensi modernin metsäteollisuus- 
keskittymän Pitkärannan Pusunsaarelle. Yhtiön alkuvaihe sai vauhtia 
markkinavirtauksesta, joka syntyi ensimmäisen maailmansodan jälkeen 
käynnistyneestä talouden nousukaudesta. Diesen Wood Co yritti kom- 
pensoida maantieteellistä asemaansa kaukana asiakkaista rakentamalla 
horisontaalisesti ja vertikaalisesti integroidun tuotantojärjestelmän. 
Sen strategisesti herkimmän osan muodostivat kuljetuskäytävät, joiden 
laivareitit kulkivat Neuvostoliiton alueelle Nevajoelle ja sieltä takaisin 
Suomen puolelle Koiviston satamaan. Suomi sai Tarton rauhanneuvotte- 
luissa sovittua kuljetusoikeuden Nevajoelle, mutta käytännössä sopimus 
ei toiminut, koska Neuvostoliitto häiritsi kuljetuksia. Kun rahtiliikenne 
Nevajoella katkesi vuoden 1930 tienoilla, yhtiö joutui siirtämään kulje- 
tukset rautateille. Ajoitus oli kuitenkin huono, sillä ratalinja Pitkäran- 
taan valmistui vasta vuonna 1932, mikä oli liian myöhään yhtiön pelasta- 
miseksi." 


40 Kuisma 2004, 34; Myös Hjerppe, Ikonen & Valkama 1993. 
40 Laine 1950, 5. 

40 Guagnini 2004, 598. 

41 Palvo 2012. 

Lopuksi: Teollisuuden maantiede Laatokan Pitkärannassa 


Anthony Wallacen mukaan teollisuus ja teollistuminen ovat paradig- 
maattisia prosesseja, jotka etenevät epälineaarisesti ja ”vallankumous- 
ten” kautta. Toisin kuin kansallisessa historiankirjoituksessa annetaan 
ymmärtää, teollisuus ei ole kansalaisomaisuutta. Se on yritystoimintaa, 
jonka syntyä, kehitystä ja myös tuhoutumista säätelevät useat eri teki- 
jät. Teollisuusyritykset hakeutuvat maantieteellisille alueille, jossa niille 
on tarjolla raaka-aineita ja energiaa. Niiden lisäksi ne tarvitsevat tietoa, 
teknologiaa, pääomaa ja työvoimaa. Teollistuminen on siten monen toi- 
mijan yhteispeliä, jossa suurimman riskin kantavat aina yrittäjät. Yrittä- 
jyys on ilmiö, joka muuttuu suhteessa aikaan ja paikkaan. Yrittäjyydelle 
myönteiset yhteiskunnat vahvistavat yrittäjyyttä avaamalla rajoja, kehit- 
tämällä tieto- ja teknologiapääomaa sekä tarjoamalla mahdollisuudet 
pääoman ja työvoiman vapaalle liikkuvuudelle. Nämä tekijät eivät ole 
vakioita, vaan poliittiset, ideologiset ja taloudelliset tekijät muokkaavat 
yhteiskuntien suhtautumista yrittäjyyteen.4? 

Laatokan pohjoisrannalla sijaitsevan Pitkärannan teollistumiskehitys 
kuvaa hyvin teollistumisen epälineaarisesta paradigmaa. Alueella oli 
suuret mineraali- ja metsävarat ja Laatokka takasi luonnollisen logistiik- 
kareitin Suomenlahden rannikolle ja sieltä eteenpäin Euroopan markki- 
noille. Laatokka sitoi yhteen myös Suomen ja Venäjän talousmaantie- 
teelliset alueet, joihin kasaantui pääomaa, yrittäjyyttä sekä tietoa ja tek- 
nologiaa. Pitkäranta sijaitsi näiden resurssien virtausten risteyskohdassa, 
joten alue pääsi hyötymään niiden kehitystä ohjaavasta vaikutuksesta. 

Pitkärannan teollistuminen tapahtui kolmessa jaksossa 1800-luvun 
puolivälin jälkeen. Vaikka jaksot seurasivat toisiaan, ne eivät olleet suo- 
raan sidoksissa toisiinsa. Ensimmäisessä vaiheessa Pitkärannan malmi- 
varat houkuttelivat alueelle yrittäjiä, jotka käyttivät teollisia tuotantome- 
netelmiä malmin louhintaan ja jalostukseen. Vaikka malmivarat olisivat 
riittäneet pitkäjänteiseen teolliseen toimintaan, yrittäjät tyytyivät lyhyen 
aikavälin tuottoihin ja teollinen toiminta tyrehtyi. Teollistumisen toinen 
vaihe toi Pitkärantaan huomattavia pääomia ja yrittäjiä, jotka rakensivat 


42 Wallace 1972, 6-8. 


TEOLLISUUS TULEE JA MENEE PITKÄRANNASTA 93 


horisontaalisesti integroidun tuotantojärjestelmän. Vaikka tuotantojär- 
jestelmän kapasiteetti olisi riittänyt suuren mittakaavan teolliseen tuo- 
tantoon, poliittiset ristiriidat katkaisivat virtaukset ja Pitkärannan kaivos- 
ja metallitehtaat suljettiin. Kolmas vaihe Pitkärannan teollistamisessa 
käynnistyi 1900-luvun alussa, jolloin tuotanto hyödynsi Laatokan poh- 
joispuolen suuria metsävaroja. Vaikka raja Venäjälle sulkeutui, sahata- 
varalle ja sellulle avautuivat kasvavat markkinat Euroopassa. Tuotanto- 
järjestelmästä hiottiin kilpailukykyinen horisontaalisella ja vertikaalisella 
integraatiolla. Sillä kompensoitiin Pitkärannan epäedullista sijaintia 
kaukana markkinoista. Pitkärannan teollistaminen kolmas vaihe tör- 
mäsi ensin 1930-luvun suureen lamaan ja sen jälkeen maailmansotaan, 
joka tuhosi yrittämisen mahdollisuudet Pitkärannassa. 

Vaikka käsillä olevassa luvussa on esitelty teollisuutta ja teollistumista 
yhdellä paikkakunnalla, Pitkärannan teollistumisen historiasta saadaan 
tutkimustuloksia, joita voidaan hyödyntää laajemmin teollisuuden ja 
teollistumisen historian tutkimuksessa. Teollistuminen ei ole lineaarinen 
prosessi, joka syntyy ja kehittyy ja tuottaa tuloksena modernin teollisen 
yhteiskunnan. Sen sijaan teollisuus on rajat ylittävä epälineaarinen ilmiö, 
jonka syntyyn ja kehitykseen vaikuttavat monet samanaikaiset virtauk- 
set. Teollisuus tuli Pitkärantaan myönteisten taloudellisten ja poliittisten 
virtausten mukana 1800-luvun alussa ja vaikutti alueen talouteen sekä 
sosiaaliseen ja ekologiseen rakenteeseen. Teollisuuden kehitystä ohjaavat 
virtaukset kuitenkin häiriintyivät 1900-luvun alussa, minkä seurauksena 
teollistuminen hidastui. Uudet virtaukset käynnistyivät uudelleen seu- 
raavan, 1920—1930-luvun kehitysvaiheen aikana, mutta lopulta sota ja 
rajojen sulkeutuminen tuhosivat teollisuuden edellytykset Pitkärannassa. 

Teollisuuden maantiede hahmottaa teollistumiskehitystä monitieteel- 
lisessä käsiteverkostossa, joka ottaa huomioon maantieteelliset, ekolo- 
giset, taloudelliset, sosiaaliset, poliittiset ja kulttuuriset tekijät. Trans- 
nationaali historia puolestaan tarkastelee teollistumista ilmiönä, jonka 
kehitykseen vaikuttavat monet rajat ylittävät virtaukset. Pitkärannan 
teollistuminen sitoutui alueen luonnonvaroihin, mutta siihen vaikutti 
ratkaisevasti myös Laatokka, sen ympärillä olevat kaupungit sekä vesi- ja 
kulkureitit. Näiden reittien poliittinen hallinta ohjasi niin Pitkärannan 
teollisuuden menestystä kuin menestymättömyyttä. 

Laatokan rannoilta Jänisjoen latvoille 

Vesistöt niihin kuuluvine järvineen ja jokineen ovat muiden luontoele- 
menttien tavoin ihmisille ja yhteiskunnille sekä resurssi että rajoite. Joet 
yhdistävät peräkkäiset järvet toisiinsa ja muodostavat vesireittejä, joita 
pitkin saattoivat ihmiset aikoinaan kulkea ja asuttaa aina vaan syrjäisem- 
piä erämaita. Joesta saatiin kalaa ja koskipaikkoja opittiin hyödyntämään 
voimanlähteenä. 1800-luvun lopulla voimistuneen teollistumisen myötä 
ihmisten mahdollisuudet käyttää vesistöjä omiin tarkoituksiinsa kasvoi- 
vat entisestään. Samalla Laatokan tapaisten vesistöllisten solmukohtien 
vaikutusalueet suurenivat. 

Laatokan vaikutus on ulottunut siihen laskevia ja siitä pois virtaavia 
vesistöjä pitkin itse järveä ja sen rantoja huomattavasti laajemmalle. 
Nevan kautta siirtyy Suomenlahteen vettä Laatokan valuma-alueelta, 
jonka vesipinta-ala on viisitoistakertainen itse järveen verrattuna.' Laa- 
tokkaan laskee useita kymmeniä jokia. Laajimmilleen Laatokan vaikutus 
on levittäytynyt siihen laskevien suurten järvivesistöjen Syvärin, Olha- 
vanjoen ja Vuoksen kautta (ks. Kartta 1, s. 17). Syväri tuo vesiä Äänisestä, 
Olhavanjoki Ilmajärvestä ja Vuoksi Suomen puolelta Saimaan vesistöstä. 
Suomen puolelta Laatokkaan laskevista joista Vuoksen jälkeen merkittä- 


1 Taskinen 1998, 5. 

vin on ollut Jänisjoki, jonka koskilla on ollut suuri merkitys teollisuuden 
kehitykselle. 

Jänisjoen pääuoma alkaa Loitimojärvestä, josta se laskee noin 50 kilo- 
metriä Suomen ja viisi kilometriä Venäjän puolella Jänisjärveen ja jatkaa 
lopuksi vielä 20 kilometriä Laatokkaan (Kartta 2). Loitimojärvi on Jänis- 
joen vesistön ylimpien haarautumien kokoaja-allas, johon laskee monia 
pienempiä jokia aina Ilomantsia ja Enoa myöten. Valtaosa Loitimosta 
sijaitsi ennen viime vuosien kuntaliitoksia Kiihtelysvaaran kunnan 
alueella, loppuosa Tuupovaaran puolella. Järven sokkeloisille rannoille 
ja ympäröiville vaaroille levittäytyi aikoinaan Oskolan kylä, joka sai Kiih- 
telysvaaran kylistä ensimmäisenä vakituiset asukkaansa keskiajalla Laa- 
tokalta tulleista uudisasukkaista. 

Teollistumisen käynnistyessä Oskolaan ja muualle Jänisjoen latva- 
vesille tuli joen alajuoksun ja Laatokan rantojen sahoilta ja tehtailta 
puun- ja metsänostajia. Kylästä tuli muutamaksi vuosikymmeneksi 
metsä- ja uittotyöläisten yhteisö, joka erottautui Kiihtelysvaaran talon- 
poikaisesta kulttuurisesta ja historiallisesta perinnöstä. 

Jänisjoen alajuoksulle Hämekoskelle, Leppäkoskelle ja Läskelään 
rakennettiin 1800- ja 1900-lukujen vaihteessa voimalaitoksia, sahoja ja 
paperitehtaita. Vielä ennen toista maailmansotaa ne sijaitsivat Suomen 
puolella. Tehtaiden ympärille kasvaneista tehdasyhdyskunnista muo- 
dostettiin vuonna 1922 Jänisjoen jokilaaksoon Laatokan rannalle oma 
kunta, Harlu. 

Tarkastelen ja arvioin Laatokan merkitystä Jänisjoen varren kehityk- 
sessä keskittymällä Jänisjoen alajuoksun teollisuusalueeseen eli enti- 
seen Harlun kuntaan sekä joen latvavesillä Loitimojärven ympäristöön 
ja Oskolan kylään. Tutkimuksessani nousee esiin vesistöjen rooli kulku- 
ja kuljetusreitteinä ja voimanlähteenä sekä maiseman ja asuinyhteisöjen 
muokkaajana. Samalla kun vesistöillä oli aktiivinen rooli yhteiskunnal- 
lisessa kehityksessä, muokkasivat ihmiset puolestaan omilla toimillaan 
jatkuvasti vettä ja vesistöjä. 

Lähestymistapaa, jossa korostetaan materiaalisen luonnon aktiivista 
roolia yhteiskunnan ominaisuuksien muotoutumisessa, on kehitelty eri- 
tyisesti toimijaverkkoteorian piirissä. Nimestään huolimatta toimijaverk- 
koteoriaa ei voida pitää varsinaisena teoriana. Käyttökelpoisin se on väl- 


98 PERTTI RANNIKKO 


jänä tutkimuksellisena viitekehyksenä, jonka avulla voidaan ymmärtää, 
miten keskenään yhteismitattomat toimijat ja eritasoiset prosessit liitty- 
vät yhteen. Toimijoina voivat olla inhimillisten toimijoiden ohella myös 
luonto ja muut ei-inhimilliset toimijat. Toimijaverkkoteoriassa puhutaan 
osatoimijoiden ja elementtien värväämisestä verkoston osiksi niin, että 
kukin osanen saadaan omaksumaan verkoston kannalta tärkeä rooli tai 
identiteetti.? 

Toimijaverkkoajattelussa korostuu vuorovaikutuksen ja yhteyksien 
merkitys kilometreissä laskettavan välimatkan sijaan. Paikat ja toiminnat 
kytkeytyvät moninaisin sitein muihin paikkoihin ja järjestelmiin, jotka 
voivat sijaita lähellä tai kaukana. Tässä luvussa olen kiinnostunut siitä, 
miten vesistöt (Laatokka ja Jänisjoki) ovat liittäneet Jänisjoen jokilaakson 
teollisuusyhdyskunnat ja latvavesien kylät toisiinsa. Jänisjoen varren elä- 
mää ja yhteisöjä muuttaneet virikkeet ja vaikutusvalta ovat virranneet 
usein Laatokan rannoilta yläjuoksulle päin, mutta resurssit (vesi, vesi- 
voima, puut) latvavesiltä Laatokalle päin. 

Tutkimukseni keskiössä on Jänisjoen rooli jokivarren kehityksessä 
teollistumisen aikana ja sen jälkeen aina nykypäiviin saakka. Tutkimus- 
alueilta on pyritty keräämään mahdollisimman monipuolinen aineisto. 
Tietoja on kerätty erilaisista lähteistä tutkimusprosessin edetessä tutki- 
muskysymysten ohjaamana. Kirjallisina lähteinä on käytetty paikallishis- 
torioita, yrityshistorioita, tutkimusartikkeleita, kyläkuvauksia, tilastoja, 
sanomalehtiä, internet-sivuja sekä arkistoja ja kirjoittajan omia kenttä- 
töitä ja haastatteluja. Aineiston analyysissä on kiinnitetty huomiota ve- 
sistöjen roolin ohella myös laajempiin yhteiskunnallisiin prosesseihin 
ja yhteyksiin. Näitä ovat valtakunnan rajan muutokset, neuvostojärjestel- 
män ja sen tuhoutumisen vaikutukset sekä metsäteollisuuden ja maa- ja 
metsätalouden rakennemuutokset. 

Tulokulmani edustaa paikallistutkimuksen perinnettä, jossa ollaan 
kiinnostuneita siitä, miten globaalit prosessit ja paikalliset erityispiirteet 
yhdistyvät. Tutkimus ei keskity vain rajattuun paikallisyhteisöön, vaan 


2 Toimijaverkkoteoriasta tarkemmin esim. Akerman 2009; Toimijaverkkoajattelun omaksumiseen ar- 
tikkelini näkökulmaksi inspiroi erityisesti Jarmo Kortelaisen tutkimukset, joissa hän on tarkastellut 
toimijaverkkoteorian pohjalta metsäteollisuuden ja vesiympäristön (erityisesti Pielisjoen) suhdetta. 
Kortelainen 1999; Kortelainen 2007. 

Kartta 2: Jänisjoen reitti voimalaitoksineen. Piirros: Augustine-Moses Gbagir 2020. 

huomiota kiinnitetään myös niihin verkostoihin ja siirtymätiloihin, jotka 
vaikuttavat paikalliseen elämään ja uudelleenmäärittävät paikkoja. 


Jänisjoen ja jokimaiseman"' teollistuminen 


Jänisjoki laskee Laatokkaan Hiidenselän kohdalla. Joen suuhun muotou- 
tui vuosisatoja sitten kalastajien ja kauppamiesten suojaisa tukikohta, 
johon pääsi aavalta Laatokalta turvaan. Joen suuta suojasivat monet saa- 
ret, joilta matkaa saattoi jatkaa Jänisjokea pitkin Jänisjärvelle ja muual- 
le Itä-Suomeen. Kulkureitin ohella joki tarjosi myös elantoa, minkä 
ansiosta pysyvä asutus levittäytyi yhä pidemmälle jokea pitkin. Jänisjoki 
oli aikoinaan parhain Laatokan pohjoisosiin laskevista lohi- ja siikapitoi- 
sista joista, joihin vaelluskala nousi kudulle.5 Ihmisten ja kalojen ohella 
jokea pitkin kulki aikoinaan myös terva, jota kuljetettiin Pohjois- 
Karjalasta Jänisjoen suuhun ja edelleen Laatokkaa pitkin Nevanlinnaan 
ja nykyisen Pietarin tienoille.* 

Maanviljelyskulttuurin levitessä jokivarsi tarjosi asukkaille tasaisia ja 
hedelmällisiä viljelysmaita sekä jokiniittyjä.? Jänisjoen koskiin rakennet- 
tiin useita vesimyllyjä, joiden avulla vilja jauhettiin jauhoiksi.* Jänisjoes- 
sa oli myös niin suuria koskia, että niiden valjastaminen teollisuuden 
voimanlähteeksi alkoi kiinnostaa liikemiehiä. Voimansiirto oli teollis- 
tumisen alkuvaiheessa vielä niin tehotonta, että teollisuuslaitokset piti 
sijoittaa voimanlähteensä viereen. 

Jänisjoen koskista suurin putouskorkeus oli Läskelänkoskella, jolle oli 
matkaa joen suulta seitsemän kilometriä. Jänisjärvestä Laatokkaan las- 
kevaa Jänisjoen osaa kutsutaankin toisinaan myös nimellä Läskelänjoki. 


Paikallistutkimuksen kehityksestä erityisesti kylien tutkimuksen näkökulmasta Rannikko 2020. 

4 Koska tässä luvussa huomio kiinnitetään siihen, miten maiseman muutos on osa laajempaa toimija- 
verkostoa ja toimijoiden käytäntöjä, viitataan maiseman käsitteellä lähinnä vain fyysiseen näkymään 
eikä ihmisten maisemakokemuksiin. Maisemantutkimuksessa on viime aikoina yleisemminkin kiinnos- 
tuttu yhä enemmän maiseman materiaalisuudesta ja avautumisesta ylipaikallisiin toimijaverkostoihin. 
Häyrynen 2017. 

Jääskeläinen 1917, 232-233. 

Juvonen 1996, 314. 

Suomenmaa 1923, 367-372. 

Vauramo 1984, 19, 53, 76; Juvonen 1996, 298-307. 

Ensimmäiset kauppasahat Läskelään rakennuttivat viipurilaiset kauppa- 
huoneet 1700-luvun loppupuolella.’ Tuolloin elettiin niin sanotun Van- 
han Suomen aikaa, jolloin Laatokka ympäristöineen kuului Venäjälle ja 
tukin myynti Ruotsin puolelta Venäjälle oli kielletty. Koska käytössä oli 
joen tarjoama hyvä uittoreitti, Jänisjoen varrella asuneet talonpojat pyrki- 
vät viranomaisten kielloista ja valvonnasta huolimatta hanakasti harjoit- 
tamaan laitonta puunpyyntiä rajan yli.'* 1800-luvun alkupuoliskolla, kun 
Vanha Suomi oli palautettu Suomen yhteyteen, Läskelänkosket omisti 
Venäjän tykistöhallitus, jolla oli alueella pieni saha. Tuon ajan sahat tar- 
vitsivat voimanlähteeksi virtaavaa vettä pyörittämään sahan vesipyörää. 
Vuonna 1860 tykistöhallitus päätti lopettaa sahalaitoksen toiminnan ja 
myydä huutokaupalla sahan, vesioikeudet, maat ja metsät. Korkeimman 
tarjouksen teki ruukinpatruuna Nils Ludvig Arppe, jota on myöhemmin 
kutsuttu Karjalan teollisuuden perustajaksi. Hän oli avannut 1850-luvun 
alussa Wärtsilän rautatehtaan Jänisjärven luoteiskolkkaan, Jänisjoen 
sivujoen Juvanjoen koskien äärelle. Enin osa tuotannosta meni Venäjälle 
Jänisjoen, Laatokan ja Nevan muodostamia vesireittejä hyödyntäen." 
Arppe oli aloittanut teollisuustoimintansa jo ennen rautaruukkia 
hankkimalla eri puolilta Itä-Suomea useita vesisahoja, joista yksi sijaitsi 
Värtsilässä. Samalla hän osti metsiä ja hankki itselleen vähitellen kym- 
menien tuhansien hehtaarien maaomaisuuden. Hän siirtyi sahauksesta 
rautateollisuuteen, koska katsoi esivallan määräysten rajoittavan metsän- 
hakkuita ja sahaustoimintaa yritystoimintaansa haittaavasti. Vasta kun 
rajoitusmääräyksistä 1860-luvun alussa oltiin luopumassa, Arppe katsoi 
ajan olevan sopivan ryhtyä uudelleen harjoittamaan sahausliikettä.'? 
Värtsilän sahan toiminta tosin hiipui vähitellen ja sitä ylläpidettiin lo- 
pulta vain rautaruukin tarpeisiin. Hiipumiseen vaikutti sekin, että sahan 
tuotteiden kuljettaminen Värtsilästä Laatokan rannalle laivattavaksi oli 
hankalaa. Sen sijaan Läskelästä sahatavaran kuljettaminen Laatokalle oli 
monin verroin helpompaa. Arppe omisti laajoja metsäalueita Jänisjoen 


9 Ahvenainen 1984, 70-73. 

10 Saloheimo 1980, 169—173. 

11 Hoving 1949, 59-60; Juvonen 2020, 141. 
12 Hoving 1949, 59-62; Mustelin 1973. 

vesistön varrella, joten raaka-aineen hankintakin oli edullista.” Niinpä 
vuonna 1897 sahaustoiminta siirrettiin Läskelästä Laatokan rannalle 
Jänisjoen suulle vieläkin parempien kulkuyhteyksien äärelle. Läskelän- 
koskella ollut vesisaha purettiin ja joen suuhun rakennettiin höyrysaha." 
Voimanlähteenä käytettiin virtaavan veden sijasta höyryä, jota tuotettiin 
muun muassa polttamalla myyntiin kelpaamatonta sahausjätettä. Järven 
rannalle siirtymisen myötä tukkien hankinta-alue voitiin ulottaa laajem- 
malle Laatokan ranta-alueelle. Joen suuhun kehittyi sahatavarasatama ja 
oma yhdyskuntansa, joka tunnettiin aikaisemmin nimillä Joensuu tai 
Läskelänsuu ja nykyään nimellä Hiidenselka.5 

Laskelankoskelle rakennettiin puretun vesisahan tilalle vuonna 1899 
myös voimalaitos. Voimansiirtotekniikka oli kehittynyt niin, että vesi- 
voima voitiin muuntaa sähköksi ja myydä kahdeksan kilometrin päässä 
Impilahdella sijaitsevalle Välimäen rautakaivokselle. Tämä oli vasta toi- 
nen kerta, kun Suomessa siirrettiin sähkövoimaa. Ensimmäisenä säh- 
köä siirrettiin vuotta aikaisemmin Salmissa sijaitsevista Uuksunjoen 
koskista Pitkärannan kaivoksille. Laatokan pohjoisrannalla oltiin siten 
sähkönsiirron eturintamassa koko Suomessa.'* 

Sähkönmyynti Läskelästä oli tarkoitettu vain tilapäiseksi, sillä tavoit- 
teena oli voiman siirtäminen Läskelänkoskesta oman puuhiomon ja 
paperitehtaan käyttöön. Läskelään valmistui puuhiomo vuonna 1903 
ja ensimmäinen paperikone saatiin käyttöön vuonna 1906. Läskelän 
tehtaan valmistama paperi vietiin pääasiassa Venäjälle." 

Nils Ludvig Arppen kuoltua 1860-luvun alussa Värtsilän rautatehtaan 
ja Läskelän sahan toimintaa jatkettiin. Yhtiön nimi muutettiin vuonna 
1898 Wärtsilä Aktie Bolag -osakeyhtiöksi, joka puolestaan jaettiin useam- 
maksi eri yhtiöiksi vuonna 1905. Läskelän teollisuuslaitokset ja Joen- 
suun saha sekä suuri osa emoyhtiön metsämaista siirtyivät uudelle 
Läskelä Bruks Aktiebolagille.'s 


13 Hoving 1949, 62; Juvonen 1996, 320-325. 
14 Ahvenainen 1984, 255. 

15 Vauramo 1984, 62-68, 192—194. 

16 Hoving 1949, 63; Keskinen 1993, 163. 

17 Hoving 1949, 64-67. 

18 Hoving 1949, 62-67; Haavikko 1984, 9-10. 

Itä-Suomen koskien vesivoima kiinnosti myös länsisuomalaisia teolli- 
suuden harjoittajia ja sijoittajia.'? Tamperelainen kauppaneuvos W. von 
Frenckell ja porilainen tehtailija F. A. Juselius hankkivat omistukseensa 
vuonna 1893 Jänisjoen varrelta Leppäkosken, joka sijaitsee Läskelänkos- 
kelta kahdeksan kilometriä pohjoiseen. Kosken äärelle ehdittiin rakentaa 
ennen vuosisadan vaihdetta voimalaitos, saha, puuhiomo, paperitehdas 
ja tiilitehdas. Laatokan rannalta Rautalahdesta Leppäkoski Osakeyhtiö 
hankki satamapaikan, jonka kautta tehtaan tuotteet kuljetettiin Laatok- 
kaa pitkin Sortavalan rautatieasemalle.*° 

Muutama kilometri Leppäkosken pohjoispuolella sijaitsevaan Häme- 
koskeen iskivät silmänsä puolestaan viipurilaiset liikemiehet. Kauppias 
ja teollisuusmies Wilhelm Dippell hankki kosken omistukseensa ja pe- 
rusti vuonna 1897 osakeyhtiön Hämekoski Aktiebolag. Yhtiö rakennutti 
paikalle vesivoimalaitoksen ja karpiiditehtaan, joka kuitenkin viiden 
vuoden kuluttua lopetettiin kannattamattomana, ja sen tilalle rakennet- 
tiin puuhiomo ja kartonkitehdas. Pääosin ulkomaille myydyt tuotteet 
kuljettiin rautateille Jänisjärven kautta.” 

Jänisjoki ja jokimaisema teollistuivat nopeasti. 1890-luvun alkaessa 
Jänisjärven ja Laatokan välinen jokimaisema oli vielä varsin luonnon- 
mukainen. Läskelänkosken sahan ohella ihmistoiminnan jälkiä olivat 
lähinnä joen varren viljelykset ja vesimyllyt, joita oli rakennettu muuta- 
miin koskiin lähikylien maanviljelijöiden jauhatustarpeita varten. Muu- 
tamassa vuodessa maisema teollistui dramaattisesti. Läskelänkosken 
sahan tilalle tuli paperitehdas ja Joensuuhun, Leppäkoskelle ja Häme- 
koskelle perustettiin kokonaan uudet teollisuusalueet. Jokimaisemaa 
alkoivat hallita säännöstelypadot, voimalaitokset ja punatiiliset tehdas- 
rakennukset ja joen suuta saha ja satama lautatarhoineen. Joen rannoil- 
le ilmestyi teitä ja siltoja. 

Jokimaiseman lisäksi teollistui myös itse Jänisjoki. Patojen vuoksi 
kosket tuhoutuivat ja veden virtaus muuttui, minkä vuoksi vaelluskala 
ei päässyt enää nousemaan Laatokasta jokeen kutemaan. Myös tehtaista 
valuneet jätteet pilasivat vesiä. Sitä mukaa kun Jänisjokeen rakennettiin 


19 Kiinnostuksesta laajemmin Wolf 2004, 262-263. 
20 Vauramo 1984, 184-187. 
21 Vauramo 1984, 212—214. 

Kuva 9. Läskelän paperitehtaan viereinen uittoränni. Kuva: O. Varsta 1939. Metsä- 
museo Lusto. 


lisää voimalaitoksia ja tehtaita, heikkenivät kalasaaliit koko vesistön 
alueella.?? Vuonna 1908 Läskelän tehtaiden aiheuttamaa vesien likaan- 
tumista tutkimaan lähetetty kalabiologi T. H. Järvi toteaa katselmukses- 
saan käyneen selville, että ”kalastuselinkeinon harjoittajat ja kalastus- 
oikeuden omistajat Läskelän joen alajuoksulla olivat jokeen päästetyn 
runsaan puumassalian takia saaneet kärsiä taloudellisia tappioita”. 


Jokilaakson tehdasyhteisöt 


Teollinen vallankumous muutti merkittävästi myös Laatokan luoteis- ja 
pohjoisrannikon maataloutta ja viljelymaisemaa. Tehokkaampien konei- 
den ja työvälineiden käyttö kasvatti peltoalaa ja vastaavasti luonnon- 


22 Jääskeläinen 1917, 233; Vihervuori 1985, 42—46. 
23 Järvi 1912, 96-97; Tehtaiden aiheuttamia ympäristöongelmia on tarkemmin käsitelty Simo Laakkosen 
ja Alla Bolotovan kirjoittamassa luvussa tässä kirjassa. 

niittyjen ja laidunmaiden pinta-ala väheni. Jänisjoen laaksossa maatalous 
kehittyi teollisuuden rinnalla. Vaikka viljavat savikkomaat tarjosivatkin 
maataloudelle hyvät edellytykset, jäi alueen viljelmien keskimääräinen 
peltopinta-ala pienemmäksi kuin muualla Laatokan Karjalassa. Tätä on 
selitetty teollisuuslaitosten tarjoamilla ansiomahdollisuuksilla, joita hyö- 
dynnettiin useilla tiloilla rinnan maatalouden harjoittamisen kanssa? 

Maatalous ja tehdas eivät yhdistyneet ainoastaan työntekijöiden ajan- 
käytössä, sillä myös teollisuuslaitokset harjoittivat maataloutta. Niin 
Läskelässä, Leppäkoskella kuin myös Hämekoskella alettiin heti tehdas- 
toiminnan käynnistyttyä raivata viljelysmaata ja pystyttää rakennuksia 
yhtiöiden omille maatiloille. Niinpä olennainen osa tehdasyhdyskuntien 
taloutta olivat tehtaiden omat maatilat talleineen ja navetoineen. Niillä 
tuotettiin elintarvikkeita yhtiön ruokalaan ja työntekijöiden perheille.?5 

Keskeinen osa jokimaiseman teollistumista olivat työläisyhteisöjen 
syntyminen Jänisjoen alajuoksun tehtaiden ympärille. Lähialueen maa- 
tilat eivät riittäneet tyydyttämään kasvavaa työvoiman tarvetta, vaan 
väkeä oli hankittava runsaasti myös kauempaa. Varsin tavanomainen 
lienee ollut muun muassa Puustisen perheen muutto Tohmajärveltä 
Hämekoskelle sen jälkeen, kun Juhana-isä oli kuollut. Leskeksi jäänyt 
Anna-Kaisa ja lapsista vanhin, 18-vuotias Hermanni, yrittivät selviytyä 
nuorempien lasten kanssa. 


Tohmajärveä kiusasi jatkuvasti suuri työttömyys. Perheen lapset 
kasvoivat. Toimeentulo oli vähäisen köyhäinhuollon varassa. Erää- 
nä päivänä Hermanni huomasi lehdestä, että Hämekosken teh- 
taille haettiin työvoimaa. Sieltä tarjottiin myös asuntoja. Sitä tietoa 
perhe oli kipeästi kaivannut. Puolentoista vuoden kuluttua Juha- 
nan kuolemasta Anna-Kaisa pakkasi vähäiset tavaransa ja kolme 
lastansa. He nousivat junaan Tohmajärven asemalta ja matkustivat 
Jänisjärvelle, joka sijaitsi Ruskealan pitäjässä Laatokan-Karjalassa. 
Perhe odotti muuton tuovan heille paremman tulevaisuuden? 


24 Lintunen et al. 1998, 30-38; Alvi Patrikainen, ks. Karjala 16/1976. 

25 Vauramo 1984, 184-215; Lintunen et al. 1998, 103. 

26 Sitaatti on Anna-Kaisa ja Juhana Puustisen pojantyttären Elsa Leppäsen kirjoittamasta sukutarinasta. 
Leppänen 2004, 16. 

Työntekijöiden houkuttelemiseksi yhtiöt rakensivat suuria asuntokasar- 
meja ja pienempiä asuintaloja. Tehtaalaisten käytössä olivat myös sau- 
nat, pesutuvat ja mankelit. Tehdasyhdyskunnat olivat hyvin hierarkki- 
sesti rakentuneita, sillä virkailijoilla oli omat asuinalueensa ja saunansa. 
Yhtiöt vastasivat tehdasyhdyskuntien monista peruspalveluista, muun 
muassa lääkintähuollosta. Läskelässä tehtaalla oli myös ammattikoulu.”” 

Läskelästä, Leppäkoskesta ja Hämekoskesta muodostui omaleimaisia 
teollisuusyhdyskuntia, jotka olivat ympäristön maatalouskyliä tiiviim- 
min asuttuja. Ne olivat myös palvelukeskuksia, joissa ympärillä olevien 
kylien asukkaat kävivät asioimassa. Työntekijöiden määrän kasvaessa 
kasvoi myös tehdasyhteisöjen merkitys alueella. 1920-luvun alussa 
Läskelän puuhiomossa ja paperitehtaalla oli noin 400 työntekijää, Joen- 
suun sahalla noin 450, Leppäkosken puuhiomossa ja paperitehtaalla 
noin 500 ja Hämekosken tehtailla noin 200.78 

Tehtaille ja sahoille töihin tulleet ihmiset vilkastuttivat Jänisjoen laak- 
son elämänmenoa monin tavoin. Alueen kylät sijaitsivat verrattain pit- 
kän matkan päässä kuntiensa keskuksista Sortavalasta ja Ruskealasta. 
Kehitys johti vääjäämättä siihen, että kasvavalla teollisuusalueella alettiin 
suunnitella omaa kuntaa. Ensin ehti aloittaa toimintansa vuonna 1918 
Harlun seurakunta, ja vuonna 1922 perustettiin Harlun kunta. Leppä- 
kosken tehtaan kasvun myötä Harlun vanhasta kylästä oli kehittynyt teh- 
taan kyljessä elävä yhdyskunta, jonka asukkaat saivat toimeentulonsa 
tehtaalta. Läskeläläisten harmiksi keskellä uutta kuntaa sijainnut Harlu 
valittiin kunnan hallinnon keskuspaikaksi.?9 

Uuden kunnan nimeksi olisi soveltunut erinomaisesti myös Jänisjoki. 
Kunta sai kiittää olemassaolostaan teollisuudelle käyttövoimaa antaneita 
Jänisjoen koskia sekä joen tarjoamaa kuljetusreittiä, jota pitkin laajoilta 
metsäalueilta saatiin puut alajuoksun tehtaiden ja sahojen käyttöön. 
Jänisjoen merkitys Harlun kunnalle näkyy havainnollisesti Entiset har- 
lulaiset -seuran teettämässä Harlun viirissä. Siinä on punaisella pohjalla 
valkoinen ratas ja siinä neljä valkoista puuta, jotka yhdessä kuvaavat 


27 Vauramo 1984, 13-94. 
28 Suomenmaa 1923, 370-371. 
29 Vauramo 1984, 100-105; Kokko et al. 2001, 12-17. 

Harlun teollisuuskuntaa ja siellä ollutta neljää puunjalostuslaitosta, 
Läskelää, Joensuuta, Leppäkoskea ja Hämekoskea. Viirin alaosaa hallit- 
see valkoinen aaltoileva viiva, joka kuvaa Janisjokea.’° 

Harlun kunnan henkikirjoitetun väestön määrä oli kunnan aloittaes- 
sa 5300 ja 1930-luvun lopussa 7200." Kunnan ensimmäiseen valtuus- 
toon kuului 21 jäsentä, joista 11 kuului työväenpuolueisiin ja 10 porva- 
rillisiin puolueisiin.? Myöhemmissä valtuustoissa ero sosialistien hy- 
väksi oli selvempi. Teollisuusvaltaisen Harlun poliittinen ilmapiiri ero- 
si hyvin selvästi maatalous- ja maalaisliittovaltaisen Laatokan Karjalan 
valtavirrasta. Harlu oli Viipurin läänin itäisessä vaalipiirissä ainoa kun- 
ta, jossa eduskuntavaleissa selvä enemmistö säännöllisesti äänesti työ- 
väenpuolueita. Koko vaalipiirissä porvaripuolueita äänesti yleensä kolme 
neljästä äänestäjästä.34 

Työväenliikkeen läpimurto tapahtui Jänisjoen jokilaaksossa, kuten 
yleisemminkin maaseudun teollisuuskeskuksissa, suurlakon 1905 ai- 
koihin. Kyseisenä vuonna perustettiin Läskelän, Läskelänsuun ja Leppä- 
kosken työväenyhdistykset Sortavalasta saadun herätteen innoittamina. 
Hämekoskelle perustettiin samana vuonna työväenyhdistys Värtsilän yh- 
distyksen tekemän retken tuloksena. Samoihin aikoihin myös amma- 
tillinen liike sai alkunsa alueella. Vuonna 1908 Läskelään perustettiin 
Paperi- ja Puuhiomotyöväen ammattiosasto ja Metallityölästen ammatti- 
osasto.3° 

Kunnan ja työväenliikkeen ohella keskeisiä vaikuttajia Harlussa oli- 
vat teollisuusyhtiöt ja Pohjoismaiden Yhdyspankki, jolla oli konttori 
Läskelässä. Yhtiöiden luotottajana pankki pystyi järjestelemään niiden 
omistuksia. Se oli saanut Leppäkoski-yhtiön osakekannan haltuunsa 
yhtiön taloudellisten vaikeuksien aikana ja myi osakkeet vuonna 1924 


30 Tulkinta, että aaltoileva viiva kuvaa Jänisjokea, on peräisin Karjala-lehden Harlu-liitteestä. Ks. Karjala 
16/1976, 6; Harlu-seuran kotisivuilla esitetään tulkinta, että viirin aaltoileva vesi kuvaa paitsi Jänisjokea 
myös Laatokkaa ja Jänisjärveä. Ks. https://www.harlu-seura.com/ (luettu 19.2.2021). 

31 STV 1924 ja 1940. 

32 Vauramo 1984, 102. 

33 SVT XXIX B, Vaalitilasto: Kunnallisvaalit vuosina 1921-1928. 

34 SVT XXIX A, Vaalitilasto: Eduskuntavaalit vuosina 1924, 1930, 1936 ja 1939. 

35 Soikkanen 1970, 108-109, 488. 

36 Saavalainen et al. 1935, 9. 

Läskelä-yhtiölle. Yhtiö rakensi Leppäkoskelle selluloosatehtaan, jonka 
tuotannosta valtaosa meni yhtiön omaan paperinvalmistukseen. Häme- 
koski-yhtiön osakkeet siirtyivät Läskelän ja Wärtsilä Osakeyhtiön omis- 
tukseen. Omaisuus jaettiin niin, että Wärtsilä sai tuotantolaitokset ja 
kosket, Läskelä 15 000 hehtaaria metsämaita.37 

Wärtsilä kiinnostui Jänisjoen tarjoamasta vesivoimasta laajemmin 
sitä mukaa, kun voimansiirtotekniikka kehittyi ja sähkönsiirto tehostui. 
1900-luvun alussa tuli mahdolliseksi koota koskien voima sähkövoimak- 
si ja siirtää käytettäväksi kokonaan uudessa paikassa. Tyydyttääkseen 
Värtsilän rautatehtaan kasvavaa energian tarvetta rakennutti yhtiö joen 
Jänisjärveen laskevaan osaan voimalaitokset vuonna 1908 Saarionkos- 
keen ja vuonna 1915 Vääräkoskeen.’ Suomessa elettiin sähkövoiman 
myötä ”uuden merkillisen koskikauden kynnyksellä”?9, mikä tuli seuraa- 
vina vuosikymmeninä määrittämään myös Jänisjoen yhteiskunnallista 
tehtävää. 


Latvavesien uitto- ja metsätyökylät 


Jo ennen Laatokan ranta-alueiden teollistumista olivat Jänisjoen latva- 
alueet monin tavoin yhteydessä Laatokalle. Kun 1400-luvun lopulla pe- 
rustettiin uusi Ilomantsin pogosta, ei joen varrella sijainneita Oskolan 
ja Uskalin kyliä liitetty eräiden naapurikylien tavoin Ilomantsiin, vaan 
ne jäivät Sortavalan pogostaan.‘° 

Ihmisten toiminta alkoi Jänisjoen yläjuoksulla muuttaa joen virtaa- 
maa ja luonnontilaa jo ennen alajuoksun tehtaiden ja voimalaitospato- 
jen rakentamista. Kun karjanhoidon merkitys alkoi kasvaa, alettiin joki- 
varren maatiloilla tarvita yhä enemmän heinämaata. Sitä saatiin laske- 
malla järvien vedenpintaa alemmaksi. Yläjuoksun suurimman järven 
Loitimon ympäristökylissä Oskolassa ja Konnunnimessä heräsi 1850- 


37 Hoving 1949, 73-87. 

38 Vihervuori 1985, 8-9. 

39 Näillä sanoilla aikakautta kuvasi Väinö Voionmaa vuonna 1922 ilmestyneessä oppikirjassaan Suomen 
talousmaantieto. 

40 Könönen & Kirkinen 1975, 77-90. 

Kuva 10. Jänisjoen varrella olevan Läskelä-yhtiön Leppäkosken selluloosatehtaan 
ilmarata. Taustalla laaja hakkuualue. Kuva: SA-kuva 1944. 


luvulla ajatus laskea vettä järvestä kanavoimalla Oskolankoski. Seuraa- 
valla vuosikymmenellä kaivuutyöt saatiin suoritettua ja järveä laskettua 
kaksi metriä. Vesijätön heinänkasvu oli kuitenkin huonoa, joten koko 
maatuma myytiin lopulta Läskelän ja Värtsilän teollisuuslaitoksille.4" 
Kun Nils Ludvig Arppe hankki 1830- ja 1840-luvuilla mittavan maa- 


omaisuuden Jänisjoen vesistön varrelta, hän osti myös Oskolasta neljä 
tilaa. Tiloilla oli metsämaata yhteensä yli 4000 tynnyrinalaa, joista 


41 Juvonen 1996, 212-217; Vihervuori 1985, 8-9. 

Arppe maksoi 50 kopeekkaa tynnyrialalta. Hän hankki metsää alun 
perin sahojaan varten, mutta rautatehtaiden osoittautuessa kannatta- 
vammiksi puita käytettiin ruukkien masuuneissa puuhiilend.*? Raaka- 
aineensa Värtsilän rautaruukki sai lähiseudun järvistä. Useina vuosina 
eniten järvimalmia nostettiin Loitimosta, mikä työllisti alueen väkeä 
paitsi malmin nostossa myös sen kuljettamisessa.* 

Puunjalostuslaitosten perustaminen Jänisjoen alajuoksulle ja kasvava 
puuntarve näkyivät Jänisjoen varrella ja vesistön sivuhaaroilla niin yh- 
tiöiden maanostojen kuin puunostojenkin lisääntymisenä. Kun kaupat 
tehtiin pelkistä puista, sai ostaja oikeuden hakata sovitulta pinta-alalta 
kaikki määrämitat täyttävät puut. Hakkuuaika kesti usein jopa kymme- 
nen vuotta.4+ Puutavarayhtiöt eivät aina tyytyneet pelkkiin puihin vaan 
ostivat talonpojilta myös kokonaisia maa- ja metsätiloja. Yhtiöille metsä- 
maiden ostaminen oli varmuustoimenpide, jolla ne halusivat turvata 
raaka-aineiden jatkuvan saannin. Tilojen siirtymistä metsäyhtiöille edisti 
suuren maailman virtauksista syrjässä elävien tilallisten tietämättömyys 
metsiensä arvosta. Metsäteollisuusyhtiöiden maanostot saivat erityisesti 
Itä-Suomessa sellaiset mittasuhteet, että valtiovalta ryhtyi vuonna 1915 
rajoittamaan ostoja lainsäädännöllisin keinoin. Ennen uutta lainsää- 
däntöä ehtivät lukuisat Jänisjoen vesistöalueen maa- ja metsätilat siir- 
tyä talonpojilta yhtiöiden omistukseen. Vedenjakajat muodostivat puun 
uittamisen takia selkeät rajat metsäyhtiöille, eikä kauppoja tehty veden- 
jakajien yli. Jänisjoen vesistöalueella omistajina näkyivät Läskelä Oy, 
Leppäkoski Oy, Hämekoski Oy, Wärtsilä-yhtiö, Pitkäranta Oy ja Laatokan 
Puu Oy. 

Ensimmäiset savotat alkoivat parhaiden uittoväylien läheltä Loitimo- 
järven rantamaisemissa ja Jänisjoen varressa. Loitimoon laskevat pie- 
nemmät joet olivat vielä perkaamatta uittokelpoisiksi. Uitoista huolehti 
kukin puutavaran ostaja itse. Uittajien keskinäinen kilpailu siitä, kuka 
sai puunsa ensin pääuittoväylille, tuli kalliiksi ja aiheutti ristiriitoja. 


42 Mustelin 1975, 175; Juvonen 1996, 323; Juvonen 2020, 124-125. 
43 Puustinen 2013, 122; Juvonen 1996, 327; Sykkö 1991, 5. 

44 Peltonen et al. 1977, 409—410. 

45 Rannikko 1987, 26-27. 

46 Keronen 1989, 160—161; Björn 2006, 334; Juvonen 2020, 126—127. 


LAATOKAN RANNOILTA JÄNISJOEN LATVOILLE 111 


Vuonna 1913 perustettiin Jänisjärven Lauttausyhdistys, jonka piiriin 
kuului koko Jänisjoen vesistö Laatokalta joen alkulähteiden sivuhaaroille 
saakka. Viipurin läänin kuvernöörille jätetyn yhdistyksen sääntöehdo- 
tuksen olivat allekirjoittaneet Läskelä Bruks A.B., Hämekoski A.B., Lep- 
päkoski Fabrikers A.B., Suomalainen Puuliike OLY. ja A. Ahlström O.Y.f 

Lauttausyhdistyksen vedet jaettiin viiteen lauttausväylään: Korpijär- 
ven, Jänisjoen, Jänisjärven, Läskelänjoen ja Soanjoen väyliin.* Niistä 
selvästi pisin oli 120-kilometrinen Jänisjoen uittoväylä, jonka keskus- 
järveen Loitimoon koottiin puut vesistön latvavesiltä Kiihtelysvaaran, 
Tuupovaaran, Enon ja Ilomantsin pitäjien alueelta. Yhdistys aloitti väy- 
lien kunnostamisen uittokelpoisiksi muun muassa perkaamalla koskia 
ja rakentamalla patoja ja uittorännejä. Oli myös hankittava uittokalustoa 
kuten hinaajia, hevosponttooneja ja veneitä. Puut saatiin talvikelillä ve- 
dettyä hevosilla uittopurojen varsille, josta ne uitettiin keväällä sulamis- 
vesien turvin pääuittoväylille. Loitimolla ja Jänisjärvellä puut kuljetettiin 
lauttoina, joita siirrettiin alkuvuosina elävällä hevosvoimalla ja myöhem- 
min hinaajilla.49 

Uittotyövoiman yhdistys sai pääosin paikkakuntalaisista, jotka olivat 
talvella metsätöissä ja kesällä uitossa. Maataviljelevän väestön lisäksi 
suuri osa heistä oli työväestöä, joka hankki pääasiallisen elatuksensa 
metsä- ja uittotöistä.;? Metsätyön eteneminen noudatti tarkoin vuoden- 
aikojen vaihtelua. Talviset tukinhakkuut ja keväiset purouitot vaativat 
suuren määrän työvoimaa. Kun puut oli saatu latvavesiltä pääuittoväy- 
lille, työllisti uitto enää varsinaiset uittomiehet, joista useat olivat uitossa 
syksyyn saakka." 

Massa- ja paperitehtaiden perustaminen Jänisjoen alajuoksulle lisäsi 
kuitupuun hakkuita yläjuoksulla. Kuitupuun teko alkoi elokuussa, jo 
ennen talvista tukkisavottaa. Yhtiöt ostivat jatkuvasti enemmän puuta 


47 Keronen 1989, 159-160; Oksala 1924, 5-11. 

48 Vuonna 1925 Jänisjärven Lauttausyhdistyksen toiminta-alueeseen liitettiin suoraan Laatokkaan laskevat 
Kiteenjoen, Tohmajoen ja Ryttyojan vesistöt. Sierla 1933, 26-29. 

49 Oksala 1924, 19-33; Eino Tikkasen haastattelu 1980-luvulta. 

50 Oksala 1924, 34. 

51 Uitossa mukana olleiden muisteluiden mukaan Loitimon ja Jänisjärven välillä työskenteli 1920- ja 
1930-luvuilla kesäisin 6-8 uittoporukkaa, joissa oli yhteensä 150-200 uittomiestä. Peltonen et alia 
1977; Eino Tikkasen haastattelu 1980-luvulta. 

yksityisiltä metsänomistajilta. 1920-1930-luvulla metsäyhtiöiden omien 
metsien merkitys oli kuitenkin vielä suuri, ja hakkuut Loitimon ympä- 
ristössä ja Oskolan metsissä olivat tuolloin kiihkeimmillään. Työmaat 
olivat pääosin Läskelä Oy:n savottoja sen jälkeen, kun Leppäkoski Oy ja 
Hämekoski Oy olivat siirtyneet Läskelän omistukseen? 

Metsätöiden keskus oli Läskelä-yhtiön talo Riihivaarassa, jossa myös 
yhtiön työnjohtaja asui ja organisoi hakkuita. Läskelä Oy omisti lähi- 
ympäristössä maita tuhansia hehtaareita.5t Uiton keskeisin paikka oli 
Jänisjoen niska Oskolankoskella, jonne tukkilautat Loitimon yli hinat- 
tiin. Nuorena uittotöissä mukana ollut oskolalainen Uuno Sykkö kuvaa 
uittoja muistelmissaan Kun kylä eli seuraavasti: 


Uittomiesten topparoikat kulkivat keväisin purojen ja jokien ran- 
noilla, mistä kuului vesien auetessa veteen vieritettävien tukkien 
ja propsipinojen kolina. Kesä kesältä lipui puulautta toisensa pe- 
rästä Loitimon selkiä pitkin, ensin hevoskiertoponttuulla, sitten 
vinssiveneiden voimalla ja myöhemmin moottorihinaajan vetämä- 
nä. Lautta ankkuroitiin kosken niskalle, mistä sitten laskumiehet 
saappanilla seisten, keksit kourissa, mustiksi paahtunein niskoin 
solivat tukit ja pöllit tammenaukosta kosken kuohuihin pitkälle 
matkalleen sahoihin ja tehtaisiin. 5 


Oskolan pääkylä sijaitsi Oskolankosken ympäristössä, jonne perustettiin 
vuonna 1902 Kiihtelysvaaran eteläisen osan ensimmäinen koulu. Kou- 
lun oppilasmäärä oli alkuvuosikymmeninä vuodesta riippuen Go-go. 
Monista muista syrjäisistä kouluista poiketen Oskolan koulu sai heti 
pitkäaikaisen ja aktiivisen opettajan, jonka aikana koulu oli kylän henki- 
sen elämän keskus. Nuorisoseurakin toimi innokkaasti, järjesti erilaisia 
kursseja ja julkaisi säännöllisesti omaa lehteä.5* 


52 Keronen 1989, 157—162; Rannikko 1987, 8, 38—40. 

53 Sykkö 1991, 36—41, 80-100. 

54 Pohjois-Karjalan maarekisteri ja erikoisluettelojäljennökset: Kiihtelysvaara, Oskola. 
55 Sykkö 1991, 5. 

56 Peltonen et al. 1977, 338-341, 500-504. 

Oskolan keskeistä asemaa koko pitäjän alueella 1900-luvun alkupuo- 
lella kuvaa hyvin se, että neljäntuhannen asukkaan Kiihtelysvaaran kol- 
mesta äänestysalueesta yksi oli Oskolan äänestysalue.5? Metsistä saadut 
palkka- ja puunmyyntitulot toivat rahatalouden Jänisjoen latvavesille. 
Osuusliike Kauppa-Sammon myymälän perustamisen lisäksi vuonna 
1922 perustettiin Oskolan Osuuskassa. Se toimi itsenäisenä vuoteen 
1935 saakka, jolloin se sulautettiin naapurikylä Huhtilammin Osuus- 
kassaan 

Metsistä saadut tulot kytkivät Jänisjoen latva-alueet osaksi globaalia 
markkinataloutta ja sen suhdannevaihteluja. 1920-luvun lopulla alka- 
neen talouslaman myötä joen alajuoksun tehtaiden tuotanto ja puuraaka- 
aineen tarve romahtivat.59 Laman syövereihin joutunut Läskelä Oy ajau- 
tui taloudelliseen ahdinkoon ja luotonantajansa Pohjoismaiden Yhdys- 
pankin valvontaan. Seurauksena oli yhtiön siirtyminen vuonna 1935 
Kymi Oy:n omistukseen.°° Jänisjoen latva-alueilla oli metsätöitä tarjolla 
lamavuosina niukasti. 1930-luvun puolivälissä nousukausi kasvatti puu- 
tavaran kysynnän ennätyksellisen suureksi. Hakkuut ja uitot jatkuivat 
entiseen malliin uuden omistajan nimissä. Nousukausi päättyi syksyllä 
1939, kun toinen maailmansota alkoi." 


Neuvostoliiton ja Venäjän aika jokilaaksossa 


Sotien jälkeen mikään ei jatkunut Jänisjoen varrella entiseen tapaan. 
Uusi raja katkaisi Jänisjoen ja seudun asukkaat vaihtuivat Neuvostoliitol- 
le luovutetun Harlun kunnan alueella kokonaan. Harlulaisia maatalous- 
siirtolaisia asutettiin runsaasti Jyväskylän ja Pieksämäen tienoille. Run- 
saslukuinen teollisuusväestö hakeutui eri puolille Suomea paikkakun- 


57 Kansanedustajavaalien asiakirjat 1924-1929. Kuopion läänin itäisen vaalipiirin keskuslautakunnan 
arkisto. 

58 Parpola 2003, 34, 67. 

59 Romahdus näkyy Harlun kunnan teollisuustyöntekijöiden määrän laskuna vuosien 1928 ja 1931 välillä 
1280:stä 830:een. SVT XVII, Teollisuustilasto vuosilta 1928 ja 1931. 

60 Hoving 1949, 97-99. 

61 Keronen 1989, 162-163. 

nille, joista evakkotyöläiset arvelivat voivansa saada työtä.*? Uudet asuk- 
kaat Harlun seutu sai Neuvostoliiton eri puolilta, usein aivan toisenlai- 
sista oloista ja kulttuureista. 

Kaikki Jänisjoen varren teollisuuslaitokset vaurioituivat sodassa, mut- 
ta vahinkojen suuruus vaihteli. Huonoiten kävi Hämekosken tehdas- 
rakennuksille, jotka sortuivat talvisodan pommituksissa melkein maan 
tasalle. Tehdasta ei käynnistetty sotien jälkeen enää uudestaan, mutta 
voimalaitoksen toimintaa jatkettiin. Uusia asukkaita Hämeenkoskelle 
tuli enää vähän.“ Leppäkosken ja Läskelän tehdasrakennukset ja voima- 
laitokset olivat pystyssä, mutta ne vaativat mittavia korjauksia. Koneet ja 
kalusto oli sotien aikana evakuoitu osin Neuvostoliiton ja osin Suomen 
puolelle. Ne saatiin kuitenkin takaisin niin, että ensimmäiset paperi- 
koneet saatiin toimintaan vuoden 1945 loppuun mennessä. 

Leppäkosken ja Läskelän tehtaat kuuluivat neuvostoaikaan samaan 
kombinaattiin, joten Läskelän paperitehdas sai selluloosan Leppäkoskel- 
ta. Läskelän tehdas säilyi suhteellisen pienenä yksikkönä eikä tuotanto 
juuri lisääntynyt 1930-luvun jälkipuolen tasosta. Koneistoja korjattiin, 
mutta ei modernisoitu. Leppäkosken tehdasta sen sijaan uudistettiin ja 
automatisoitiin 1960-luvulla. Sellun ja paperin tuotanto sekä työntekijä- 
määrät olivat huomattavasti suurempia kuin Suomen aikana. Tehdas 
kuitenkin suljettiin vuonna 1988, kun perestroikan myötä alettiin kiin- 
nittää huomiota tehtaan ympäristöä saastuttaviin jätevesipäästöihin. 
Tehdasrakennuksissa tuotantoa jatkoi Sortavalan suksi- ja huonekalu- 
kombinaatin sahausosasto.** 

Läskelän ja Harlun taajamissa osa asuintaloista ja julkisista rakennuk- 
sista säästyi sodassa pahemmilta vaurioilta, mutta valtaosa kuitenkin 
tuhoutui.” Asuntokanta uudistui tehtaiden rakentaessa uusia asuntoja 


62 Leena Alasen tutkimuksessa tarkastellaan erilaisen taustan omaavien siirtolaisten sijoittumista, minkä 
vuoksi teollisuusvaltaisesta Harlusta lähteneet valittiin yhdeksi tutkittavaksi ryhmäksi. Alanen 1975, 
77—100. 

63 Kokko et al. 2001, 106, 113. 

64 Kokko et al. 2001, 38. 

65 Verigin 2020, 293. 

66 Nevalainen 2010, 438; Tehtaalla työskennelleen Vladimir Smirnovin haastattelu 19.1.2019. 

67 Sodan aiheuttamia aineellisia tuhoja on tarkasteltu laajemmin Jarkko Koukkusen kirjoittamassa 
uvussa tässä kirjassa. 

työntekijöilleen. Suomalaisperäisiä rakennuksia on kuitenkin edelleen 
käytössä, kuten Läskelässä rautatieasema ja Pohjoismaiden Yhdyspan- 
kin talo sekä Harlussa entinen kunnantalo, jossa toimii nykyinen pai- 
kallishallinto. Molemmissa taajamissa ovat suomenaikaiset kouluraken- 
nukset edelleen koulukäytössä.$ 

Läskelän Joensuun vanha satama- ja sahakylä on sotien jälkeen tun- 
nettu nimellä Hiidenselkä. Saha kasvoi neuvostoaikana huomattavasti 
suuremmaksi kuin se oli ennen sotia. Tiiviistä asutuksesta huolimatta 
maisema säilyi maalaisempana kuin Läskelässä ja Harlussa. Noin kilo- 
metrin päähän vanhasta kylästä venäläiset rakensivat uuden asuin- 
alueen, jonka yksi- ja kaksikerroksiset asuintalot koottiin osin lähisaa- 
rilta purettujen suomalaistalojen hirsistä.*9 

Yhteiskuntajärjestelmän muutos näkyi luovutetun Karjalan maata- 
lousmaisemassa selvemmin kuin tehdasyhdyskunnissa. Yksittäiset tilat 
liitettiin aluksi yhteen kolhooseiksi, mutta jo muutaman vuoden pääs- 
tä kolhooseja yhdistettiin valtiontiloihin eli sovhooseihin. Pitkärannan 
piirissä, johon entisen Harlun kunnan aluekin kuului, kaikki kolhoosit 
lakkautettiin huhtikuussa 1956 ja yhdistettiin paikallisiin sovhoosei- 
hin.?* Jänisjoen varrelle Läskelän kupeeseen perustettiin Jänis-nimiseen 
kylään sovhoosi, johon alueen kolhoosit liitettiin ja joka sai nimekseen 
Harlu. Sovhoosilla oli navettoja, sikaloita ja hevostalleja pääkylän lisäksi 
myös muissa kylissä. Lehmiä oli enimmillään noin 3000 ja työhevosia 
satakunta." 

Hajallaan sijainneet asuinrakennukset eivät sopineet keskusjohtoi- 
seen suurmaatalouteen. Suomalaisrakennuksia alettiin purkaa ja siirtää 
tiivisiin keskuskyliin. Erityisen järjestelmällistä rakennusten purkami- 
nen ”perspektiivittömistä” kylistä oli 1960-luvun alussa. Syrjemmällä 
sijaitsevien peltojen, niittyjen ja laidunten käyttö oli vaivalloista, joten 
ne jäivät hoitamatta.” 


68 Lintunen et al. 1998, 193-194; Vauramo 1984, 53; Pertti Rannikon kenttätyöhavainnot vuodelta 2019. 

69 Lintunen et al. 1998, 193; Pertti Rannikon kenttätyöhavainnot vuodelta 2019. 

70 Laine 2010, 408-415. 

71 Vladimir Smirnovin ja Marina Saskovan haastattelu 19.11.2019. 

72 Lintunen et al. 1998, 20; IsatSenko 2005, 36-37; Vladimir Smirnovin ja Marina Saskovan haastattelu 
19.11.2019. 

Kun harlulaiset siirtolaiset 1990-luvulla pääsivät käymään entisissä 
kotikylissään, he löysivät kotitalojensa ja navettojen kivijalkoja sekä vilje- 
lysmaat muuttuneina ”kesällä kauniisti kukkiviksi luonnonniityiksi”.? 
Luovutetun Karjalan maaseutumaisemaa tarkastelleet tutkijat erottelevat 
yleensä kolme päällekkäistä kulttuurimaisemaa ja rakennuskerrostu- 
maa: suomalaisen, neuvostoaikaisen ja Venäjän aikaisen. Venäjän 
kautta leimaa sovhoosijärjestelmän purkaminen ja maatalouden romah- 
dus, mikä kiihdytti vuosituhannen vaihteessa entisestään maatalous- 
kylien tyhjenemistä ja peltojen vesakoitumista. Jäniksen kylässä on jäl- 
jellä karjataloutta harjoittava yritys, jonka toiminta on aikaisempaa huo- 
mattavasti pienimuotoisempaa: lehmiä on jäljellä noin sata.” 

Sosialismin romahtamista seurannut talouden äkillinen ja perinpoh- 
jainen muutos lamaannutti rajantakaisen Karjalan teollisuuden. Valtion 
omistamat metsäteollisuus- ja puunkorjuuyritykset muuttuivat yksityis- 
ten omistamiksi osakeyhtiöiksi. Monet niistä osoittautuivat kannatta- 
mattomiksi ja ajautuivat taloudelliseen kriisiin. Vielä Neuvostoliiton 
loppuaikoinakin satoja ihmisiä työllistäneet Läskelän ja Leppäkosken 
tehtaat olivat vararikon partaalla ja välillä pysähdyksissä. Pitempiaikais- 
ten sijoittajien löytäminen on ollut vaikeaa tehtaille, joiden koneet ja 
rakennukset ovat vanhoja.?* 

Harlussa entisen Leppäkosken tehtaan tiloissa toimiva saha on ehti- 
nyt vaihtaa jo useamman kerran omistajaa. Välillä on tilanne joksikin 
aikaa vakiintunut ja työntekijöiden palkat voitu maksaa säännöllisesti. 
Työntekijöiden määrää ei kuitenkaan enää ole laskettu sadoissa vaan 
kymmenissä. Tehdasrakennukset olivat vuonna 2019 edelleen käytössä, 
sillä siellä oli aloittanut liimapalkkeja valmistava yritys.7 

Läskelän tehdas oli jo 1970-luvulla alkanut valmistaa sanomalehtipape- 
rin sijaan kääre- ja tapettipaperia, joilla oli kysyntää ympäri Neuvosto- 
liittoa. Sosialismin romahtamisen jälkeiset seisokit ja palkanmaksu- 


73 Kokko et al. 2001, 113; Matkakertomuksia harlulaisten kotiseutumatkoista on julkaistu mm. Nuori 
Karjala -lehdessä. Esimerkiksi numeroissa 1/1995, 1/2000, 1/2001 ja 4/2006. 

74 |satsenko 2005; Böök 2006. 

75 Vladimir Smirnovin ja Marina Saskovan haastattelu 19.11.2019. 

76 Läskelän paperitehdas opettelee markkinataloutta. Helsingin Sanomat 30.9.1995. 

77 Harlu. Yle, TV2, Kotimaa nyt 31.8.2001; Vladimir Smirnovin ja Maria Saskovan haastattelu 19.11.2019. 

78 Nevalainen 2010, 438; Läskelän paikallishallinnon viralliset kotisivut, www.laskela.ru (luettu 
26.10.2019). 

vaikeudet aiheuttivat tehtaan 500 työntekijälle koko 1990-luvun ajan 
toimeentulo-ongelmia ja epävarmuutta. Vuonna 1999 tehdas sai uu- 
det omistajat, jotka investoivat jonkin verran uusiin koneisiin. Vanhan 
koneiston modernisointi olisi vaatinut kuitenkin paljon suurempia 
investointeja ja tehtaan toiminta päättyi vuonna 2004.79 Läskelänkos- 
ken voimalaitos sen sijaan on edelleen toiminnassa. Pietarilainen Nord 
Hydro korjasi voimalaitoksen ja uusi turbiinit muutama vuosi sitten. 
Myös Harlun (tunnettiin aikaisemmin Leppäkoskena) ja Hämekosken 
voimalaitoksissa on tehty peruskorjauksia ja ne ovat toiminnassa." 

Jänisjokilaakson puunjalostuslaitoksista on viime vuosina parhaiten 
selviytynyt Laatokan rannalla Hiidenselässä toimiva saha. Laitos uudis- 
tettiin vuosina 2008-20009 siirtämällä Paltamosta toimintansa lopetta- 
neen Vapo Timberin sahan laitteisto Hiidenselkään, jossa on nykyisin 
automatiikalla toimiva pyörösaha lajittelu- ja pakkauslaitteineen. Monia 
aikaisemmin ihmistyönä tehtyjä työvaiheita hoidetaan koneellisesti, 
joten saha työllistää enää 30-40 työntekijää. Sahayhtiön aikaisemmin 
omistamat kahden perheen talot on yksityistetty ja asukkaat ovat remon- 
toineet osan asunnoista. Kylässä toimii terveysasema, koulu, lastentarha, 
kulttuuritalo ja kirjasto." 

Metsäyhtiöiden yksityistämisen myötä niiden aiemmin tuottamat pal- 
velut ja asunnot niin ikään yksityistettiin tai siirrettiin julkishallinnon 
ylläpidettäviksi tai lopetettiin. Entisen Harlun kunnan kylistä ja taajamista 
eniten palveluja on Läskelässä. Kylään on rakennettu äskettäin myös 
sekä ortodoksinen että luterilainen kirkko. Sortavalasta tulevan asfaltti- 
tien varrella sijaitsevan Rautalahden neuvostoaikainen turkissovhoosi 
on lopetettu, mutta kylään on tullut uusia matkailuyrityksiä, muun 
muassa Laatokan rannalla sijaitseva kasvava lomakylä. Ilmeisesti Harlun 
ja Läskelän teollinen ympäristö ja historia ovat syynä siihen, ettei alueel- 
la ole kovin runsaasti kesämökkejä. %? 


79 Kortelainen & Kotilainen 2003, 392; Vladimir Smirnovin haastattelu 19.11.2019. 

80 ELY Kainuun ja Hämeen matkakertomus 2014. 

81 Sahalaitteita Hiidenselässä asentamassa olleen Antti Sivosen haastattelu 23.10.2019; Karjalan kylät: 
Hiidenselkä. Karjalan Sanomat 7.11.2018; Vladimir Smirnovin ja Maria Saskovan haastattelu 19.11.2019. 

82 Pertti Rannikon kenttätyöhavainnot vuodelta 2019. 

Suomen aikaisen kuntakeskuksen Harlun asukasmäärä on viime vuo- 
sina laskenut ollen nykyään alle 900. Nuorten perheiden muutettua 
pois työpaikkojen perässä on Harlun koulun oppilasmäärä laskenut 
20 vuodessa kahdestasadasta Go oppilaaseen.8 Myös Läskelän asukas- 
määrä on työpaikkojen hävittyä laskenut. Vuonna 2015 siellä oli suunnil- 
leen saman verran asukkaita kuin Hiidenselässä eli noin 1500. Entisen 
Harlun kunnan alueella väki on tällä vuosikymmenellä vähentynyt ollen 
nykyään noin 5000.% Asutuksen painopiste on siirtynyt lähemmäksi 
Laatokkaa, jonka rannoilta asutus muutama sata vuotta sitten lähti levit- 
täytymään sisämaahan päin. 


Vesistöjen supistuvat tehtävät ja muuttuvat merkitykset 


Jänisjoen ja Laatokan tuotannollinen rooli, maisema sekä sosiaalinen 
merkitys ovat ehtineet muuttua monta kertaa 1890-luvulta nykypäivään 
tultaessa. Joki ja jokimaisema ovat teollistuneet ja muokanneet jokivar- 
ren asutusta ja synnyttäneet omaleimaisia asuinyhteisöjä. Joen alajuok- 
sulla perustetut tehtaat saivat käyttövoimansa sen koskista ja joki tarjosi 
kulkureitin raaka-aineen kuljetukselle. Laatokan kautta avautui sahojen 
ja tehtaiden tuotteille kuljetusreittejä. 

Valmiiden tuotteiden kuljettaminen Laatokan kautta maailmalle nou- 
si ongelmaksi aikaisemmin kuin raakapuun kuljettaminen Jänisjokea 
pitkin. Sahatavaran kuljetus Läskelän Joensuusta vientisatamiin tapahtui 
proomuilla, jotka hinattiin Laatokan yli ja Nevan kautta Pietarin vienti- 
satamaan. Paperilastit vietiin useimmiten Laatokkaa pitkin 1890-luvun 
alkupuolella valmistuneelle Karjalan radalle, joka kulki Laatokan länsi- 
rantaa. 


83 Harlun koulusta kävi vieraita. Nokian Uutiset 16.10.2017; Harlun koulun kotisivut, www.skolaharlu. 
edisite.ru (luettu 14.12.2019). 

84 Asukaslukutiedot on saatu Läskelän ja Harlun paikallishallintojen virallisilta kotisivuilta. Entinen 
Harlun kunnan alue on nykyään jakautunut kahteen paikallishallintoalueeseen, Harluun ja Läskelään. 
Suomeksi näitä paikallishallintoja kutsutaan usein maalaiskunniksi, vaikka ne ovatkin huomattavasti 
pienempiä kuin Suomen kunnat. 

85 Vauramo 1984, 187, 200; Kuujo 1987, 74. 

Laatokka ei ollut kuljetusreittinä paras mahdollinen, sillä myrskyt 
estivät usein liikennöimisen ja laivaston ylläpitäminen aiheutti yrityk- 
sille kustannuksia. Varsinainen purjehduskausikin kesti vain viisi kuu- 
kautta.° Suomen itsenäistyminen tiukensi valtakunnan rajan valvontaa 
Laatokalla. Tämä vaikeutti laivaliikennettä huolimatta siitä, että Tarton 
rauhansopimuksessa oli sovittu suomalaisten laivojen kauttakulusta 
Nevalla Laatokan ja Suomenlahden välillä.97 Joensuussa sijainnut saha 
yritti sitkeästi pitää yllä Nevan laivakuljetuksia, mutta 1920-luvun lopul- 
le tultaessa oli senkin luovuttava niistä.’ 

Laatokan pohjoispuolen kunnat ja teollisuuslaitokset toimivat aktii- 
visesti rautatien saamiseksi. Läskelä saatiin liitettyä valtakunnalliseen 
rataverkkoon vuonna 1925, Hämekoski ja Harlu jo pari vuotta aikaisem- 
min.’ Laatokan merkitys Jänisjoen laakson metsäteollisuuden tuottei- 
den kuljetuksissa jäi rautatien valmistuttua marginaaliseksi. 

Raakapuun kuljettamisessa Jänisjoki säilytti keskeisen asemansa talvi- 
sotaan saakka. Uusi raja katkaisi uittoreitin ja puun kuljetuksen joen 
alajuoksulle. Puun kuljetus siirtyi niin Suomessa kuin rajan toisella 
puolellakin vähitellen maantie- ja rautatiekuljetuksiin ja uitto Jänisjoen 
vesistössä loppui kokonaan. Viimeinen tukkilautta uitettiin Loitimo- 
järven yli vuonna 1953, nostettiin kuorma-autoihin ja ajettiin Tohma- 
järven sahalle.9° 

Kun Jänisjoen merkitys kuljetusreittinä romahti, korostui sen rooli 
sähkön tuottajana molemmin puolin rajaa. Jänisjoen laakson puunjalos- 
tuslaitoksista on toiminnassa enää Laatokan rannalla Hiidenselässä toi- 
miva saha, mutta sen sijaan Hämekoskessa, Leppäkoskessa ja Läskelän- 
koskessa toimivat edelleen voimalaitokset. Suomen puolella toimin- 
nassa ovat 1900-luvun alkupuolella rakennetut Saarion ja Vääräkosken 
voimalaitokset Tohmajärvellä. Niiden yläpuoliseen Jänisjoen osaan 
Kiihtelysvaaraan Wärtsilä-yhtiö rakennutti 1950-luvulla Vihtakosken ja 
Ruskeakosken voimalaitokset. 


86 Hämynen 1993, 226. 

87 Kuujo 1987, 56-60. 

88 Ahvenainen 1984, 338. 

89 Vauramo 1984, 228; Hämynen 2010, 127—130. 
go Keronen 1989, 166—167. 

91 Vihervuori 1985, 25-26. 

Voimalaitoksista johtuva Loitimon vedenkorkeuden säännöstely on 
vaikuttanut haitallisesti vesistön kalakantoihin sekä aiheuttanut tulva- 
vahinkoja ja rantavyörymiä. Alueen kyläyhdistysten aloitteesta on käyn- 
nistetty kehittämishankkeita haittojen vähentämiseksi.9? Suomen puo- 
leiset neljä voimalaitosta ovat nykyään Pohjois-Karjalan Sähkön omis- 
tuksessa. Ne eivät työllistä paikallista väkeä, sillä niitä valvotaan monito- 
reista Joensuusta käsin. 

Asutusrakenne ja asuinyhteisöt ovat muuttuneet dramaattisesti mo- 
lemmin puolin rajaa sotien jälkeisinä vuosikymmeninä, mikä ei johdu 
ensisijaisesti vesistöjen roolin muutoksista vaan siitä riippumattomasta 
yhteiskuntarakenteiden kehityksestä. Jänisjoen laaksossa asukkaat ja 
yhteiskuntajärjestelmä vaihtuivat sotien seurauksena. Suomen aikainen 
hajautettu maaseutuasutus ei soveltunut keskusjohtoiseen suurmaata- 
louteen, vaan väestö keskitettiin muutamaan suurempaan keskuskylään. 
Keskeisessä asemassa olivat vanhat tehdasyhdyskunnat, joissa Häme- 
koskea lukuun ottamatta puunjalostusteollisuus jatkui. Keskuskylien 
kasvun ansiosta alueen kokonaisväkimäärä saavutti Suomen aikaisen 
tason. Väki alueella alkoi vähetä vasta metsäteollisuuden ja suurmaata- 
louden romahtaessa sosialismin luhistumisen myötä. 

Suomen puolella maa- ja metsätalouden rakennemuutos alkoi huo- 
mattavasti aikaisemmin kuin rajan toisella puolella. Uuden rajan ja 
uiton päättymisen merkitys näkyi Loitimon ympäristössä lähinnä siten, 
että siellä ei 1950-luvulla koettu samanlaista kasvun ja kukoistuksen 
kautta kuin Itä-Suomen metsätyövaltaisilla alueilla yleisesti. Väkimäärä 
alkoi vähetä ja suorastaan romahti 1960-luvulle siirryttäessä. Kehityk- 
seen vaikutti ennen muuta metsätyön koneellistaminen, joka toteutettiin 
koko maassa hyvin nopeasti.” Kun metsätöitä ei enää ollut, metsätyön ja 
pienviljelyn yhdistelmältä hajosi perusta. Pellot ovat metsittyneet, tien- 
varret pusikoituneet ja avoimet maisemat hävinneet samalla tavalla kuin 


92 Sutela et al. 2009. 

93 Suomen ja Venäjän maaseudun kehitystä vertaillut Leo Granberg (2015) arvioi rakennemuutoksen 
käynnistyneen Venäjällä 25 vuotta myöhemmin. Samaa osoittavat myös Venäjän Karjalan eri piirejä 
kuvaavat väkilukutilastot, joita on koottu Variksen toimittamaan kylätutkimusjulkaisuun. Varis 2016, 
14-15. 

94 Rannikko 1987, 53-64. 

rajan toisella puolella Jänisjoen jokilaakson kylissä. Oskolan koulu lak- 
kautettiin vuonna 1961, kun kylän asutuksen painopiste siirtyi Loitimon 
rannoilta lähemmäksi päätietä Haapalosolle.95 Oskolan maarekisteri- 
kylän alueella asui 1900-luvun alussa miltei 600 ihmistä ja vuosisadan 
puolivälissä noin 500. Tällä hetkellä meitä? ympärivuotisia asukkaita 
on alle 50. 

Väen vähetessä entistä useampi Jänisjoen rannoilla liikkuja on kesä- 
asukas, ulkopuolinen retkeilijä tai virkistyskalastaja.°* Loitimoon laske- 
villa Jänisjoen vesistön lukuisilla latvahaaroilla on sekä rauhalliseen joki- 
ja järvimelontaan että haastavampaan koskimelontaan sopivia osuuksia. 
Kesäasukkaat ja vakituiset asukkaat tapaavat toisensa vuosittain Oskolan- 
koskella juhannusjuhlissa. Alueen aktiivisimpia toimijoita on paikalli- 
nen metsästysseura, jonka jäsenistöstä valtaosa asuu muualla. Vielä 
1990-luvulla Oskolan Erän metsästäjät olivat mukana Läskelä-yhtiön 
entisten maiden silloisen omistajan Kymi Oy:n edustushirvijahdeissa. 
Heidän tehtävänään oli ajaa hirviä passissa odottavien yhtiön oman 
väen ja vieraana olleiden elinkeinoelämän johtomiesten ammuttaviksi. 
Maiden nykyinen omistaja UPM myy parhaillaan kesämökkitontteja 
Loitimon rannalta. Kysymys metsäyhtiön maaomaisuuden alkuperästä 
saattaa johdattaa paikallisia keskustelijoita vielä nykyään muistelemaan 
sadan vuoden takaista uittokautta. 


Lopuksi: Hydrososiaalinen toimijaverkko 


Isaac Land esittelee tämän kirjan johdanto-osassa termin hydrososiaali- 
nen, jonka hän määrittelee yhteiskunnallis-luonnontieteelliseksi proses- 
siksi, jossa vesi ja yhteisö vaikuttavat toisiinsa ajassa ja paikassa. Oma 
tulokulmani on korostuneen hydrososiaalinen, sillä olen keskittynyt tar- 
kastelemaan Laatokan valuma-alueen yhden osan, Jänisjoen vesistön, 
muuttuvaa roolia monipuolisessa toimijaverkostossa. Luvun raamina 


95 Peltonen et al. 1977, 338; Sykkö 1991. 

96 Kiihtelysvaaran henkikirjat vuosilta 1890, 1910, 1950, 1955 ja 1960. 
97 Artikkelin kirjoittaja on asunut Oskolassa vuodesta 1986 lähtien. 
98 Sutela et al. 2009, 20—21. 

olevan toimijaverkkoteorian tavoitteiden mukaisesti olen pyrkinyt ku- 
vaamaan, millä tavoin vesistö ja yhteiskunta, ei-inhimillinen ja inhimil- 
linen, kietoutuvat yhteen ja tuottavat muuntuvaa todellisuutta. 

Veden ja yhteiskunnan yhteenkietoutumisen kartoittaminen on kul- 
jettanut minut kymmenien kilometrien päähän Laatokasta Jänisjoen 
latvavesille. Kun tutkitaan virtaavan veden hyödyntämistä, on myös tut- 
kimuskentän liikuttava ja venyttävä. Joen varrelta on löytynyt toimintoja 
ja toimijoita, jotka ovat keskeisesti vaikuttaneet Laatokan ranta-alueiden 
kehitykseen. Järven ja valuma-alueen vuorovaikutus on tärkeä osa Laato- 
kan suurjärvenkin historiaa. Hydrososiaaliseen rantahistoriaan onkin 
aiheellista sisällyttää maan ja veden vuorovaikutuksen tutkiminen myös 
järveen laskevien jokien varsilla. 

Jänisjoki vesineen ja eliöineen oli jo olemassa ennen kuin ensimmäi- 
set ihmiset tulivat Laatokan rannoille. Joki virtaa edelleen, mutta toimi- 
javerkkoon on tullut jatkuvasti uusia toimintoja ja toimijoita, ja samalla 
vesistön rooli on muuttunut. Toimijaverkkoteorian ajatuksena on, ettei- 
vät toimijat tuota verkostoa vaan verkosto tuottaa toimijat. Ajatus sovel- 
tuu hyvin hydrososiaaliseen tutkimukseen, sillä esimerkiksi yrityksestä 
tulee sähköntuottaja vasta, kun se on saanut ”värvättyä” mukaan verkos- 
toon koskessa virtaavan veden ja sopivaa teknologiaa. 

Jokien yhteiskunnallinen merkitys oli monipuolisimmillaan ja suu- 
rimmillaan teollistumisen alkuaikoina. Ruukinpatruuna Nils Ludvig 
Arppe saattoi perustaa Värtsilään rautatehtaan sen jälkeen, kun hän pys- 
tyi yhdistämään Jänisjoen vesistön koskien voiman ja järvien malmin 
osaksi raudantuotannon prosessia. Valmiiden tuotteiden kuljetuksessa 
voitiin hyödyntää Jänisjoen, Laatokan ja Nevan muodostamia vesireit- 
tejä. 

Arppe perusti sahojakin, mutta puunjalostusteollisuuden läpimurto 
tapahtui vasta 1800- ja 1900-lukujen vaihteessa. Tuolloin Jänisjoen ala- 
juoksun suurten koskien tarjoama käyttövoima ja joen tarjoama puu- 
raaka-aineen kuljetusreitti alkoivat houkutella suomalaisia liikemiehiä. 
Valmis sahatavara ja paperi voitiin kuljettaa Laatokkaa ja Nevaa pitkin 
markkinoille. Joen varteen rakennettujen paperikoneiden voimanlähtee- 
nä toimi joessa virtaava vesi, jonka virtausta ohjattiin säännöstelypadoil- 
la. Puunjalostusyritykset rakensivat jokilaaksoon tuotantorakennusten 

lisäksi myös asunnot ja peruspalvelut houkuttelemaan työvoimaa. Näin 
tehtaiden ympärille muodostuneiden toimijaverkostojen osaksi kasvoi- 
vat työläisyhteisöt huolehtimaan tehtaiden työvoimasta. 

Jänisjoen latvavesien kylissä elämä muuttui, kun ne tulivat riippuvai- 
siksi alajuoksun ja Laatokan rantojen puunjalostusyritysten tarjoamista 
metsä- ja uittotöistä. Tärkeäksi toimijaksi Jänisjoella tuli uittoyhdistys, 
jonka yhtiöt perustivat yhteisuittojen organisoimiseksi. Puuntarpeen 
kasvaessa puun hankinta-alueet laajenivat Jänisjokeen virtaavien sivu- 
jokien ja purojen varsille. Laajimmillaan toimijaverkosto oli toisen maa- 
ilmasodan puhjetessa. Jänisjoen merkitys verkoston synnylle ja olemas- 
saololle oli keskeinen, sillä se oli määrännyt tehtaiden sijainnin. 

Sodan jälkeen uusi raja katkaisi Jänisjoen, ja toimijaverkon osat jou- 
tuivat eri puolille rajaa. Veden virtaamissuunta oli vuosisatoja suunnan- 
nut Jänisjoen latvavesien kyliä Laatokalle, ja puun varassa tapahtunut 
teollistuminen oli jatkanut yhteyttä. Uusi raja katkaisi uittoreitin ja no- 
peutti puun kuljetuksen siirtymistä maanteille. Puita ei toimitettu enää 
Jänisjoen alajuoksulle vaan muihin tuotantolaitoksiin. Neuvostoliiton 
aikana Jänisjoen laakson paperitehtailla tuotanto jatkui ja jopa kasvoi, 
mutta sosialismin romahtamisen myötä niiden toiminta päättyi. Paperi- 
koneet olivat saaneet tehtaiden perustamisesta lähtien prosessivetensä 
Jänisjoesta, jonne se palautui jätevetenä ja saastutti joen lisäksi myös 
Laatokan. Perestroikan myötä vesistöjen saastumiseen alettiin kiinnittää 
entistä enemmän huomiota, mikä johti sellu- ja paperikombinaatin lo- 
pettamiseen. 

Kun Jänisjoen rooli puun kuljetusreittinä loppui, korostui joen rooli 
sähkön tuottajana molemmin puolin rajaa. Voimansiirtotekniikan kehit- 
tyessä pystyttiin Jänisjoen koskista saatu sähkövoima siirtämään yhä 
kauemmaksi. Tehtaiden voimalaitosten lisäksi laitoksia rakennettiin 
myös joen yläosan koskiin. Jänisjoessa on tällä hetkellä toiminnassa seit- 
semän voimalaitosta, kolme Venäjän ja neljä Suomen puolella. Alun pe- 
rin paikallisen teollisen tuotannon voimanlähteeksi perustetut laitokset 
ovat siirtyneet sähköntuotantoon erikoistuneiden yritysten omistukseen 
ilman yhteyttä paikalliseen teolliseen tuotantoon. 

Uitosta ja paperitehtaista poiketen voimalaitokset eivät niiden raken- 
tamisvaiheen jälkeen ole juurikaan työllistäneet paikallista väkeä. Jänis- 

joki ja sen rannat eivät ole enää työympäristö vaan ihmisten vapaa-ajan 
maisemaa ja virkistyksen lähde. Joella ja rannoilla liikkuvat nykyään 
melojat, kalastajat ja kesämökkiläiset, joita houkuttelee vesi ja jokimaise- 
ma. Luonto- ja ympäristöarvot ovat tulleet Jänisjoella ja sen rannoilla 
aikaisempaa tärkeämmiksi. 

Käyttämääni aineistoa analysoidessa käy ilmi, miten Jänisjoen vesistö- 
alueen toimijaverkostot ja toiminnat ovat muuttuneet historian kulues- 
sa. Toimijaverkkoajattelu on auttanut minua analysoimaan vesistön ja 
yhteiskunnan välisiä monitasoisia prosesseja ja vuorovaikutussuhteita. 
Se on antanut empirian puhua ja sallinut tilannekohtaiset tulkinnat. 
Toimijaverkkoajattelu on yksi varteenotettava vaihtoehto pohdittaessa 
tutkimuksellista viitekehystä hydrososiaalisten prosessien empiirisen 
analyysin tueksi. 

todennäköisesti 1980-luvun puoliväli, haastattelija ei tiedossa 

Kuva 11. Aamupesulla Aunuksen Viteleessä Laatokan itärannalla. Kuva: SA-kuva 1941. 

Ihminen on muuttanut niin veden määrää kuin laatuakin aikojen saa- 
tossa. Maatalouden, kaupungistumisen ja teollistumisen myötä men- 
neen vuosisadan aikana vesistöjen saastuminen on noussut merkittä- 
väksi ongelmaksi lähes jokaisessa vesistössä, jonka valuma-alueella on 
ollut asutusta. Laatokkakaan ei ole säästynyt saastumiselta. Milloin, 
missä ja miksi saasteongelmista alettiin keskustella Laatokan alueella? 
Entä milloin vesiensuojelun tarve nostettiin esille Karjalan suurjärven 
rannoilla? Haemme vastauksia näihin kysymyksiin selvittämällä Laato- 
kan saastumisen ja suojelun ympäristöhistorian päävaiheita 1800-luvun 
lopulta eli autonomian ajalta 2000-luvun alkuun. 


1 Kiitokset Suomen kalastusmuseoyhdistys ry:n puheenjohtajalle, Ari Lappalaiselle mahdollisuudes- 
ta tutustua yhdistyksen arkistoaineistoon Riihimäen välivarastolla, jonne osa Laatokan arvokkaasta 
kulttuuriperinnöstä on ollut sijoitettuna kalastusmuseon perustamista odotettaessa. Eeva Raikkeelle 
kiitokset kuvan 12 ja Anni Vesteriselle kuvakarttojen 3 ja 4 teknisestä käsittelystä sekä Koneen Säätiölle 
taloudellisesta tuesta. 

Vesistötutkimukselle olennainen käsite on valuma-alue, joka luo jär- 
vestä moninkertaisesti laajemman kokonaisuuden kuin mitä järvi itse 
on. Laatokan valuma-alueen vesipinta-ala on peräti 15 kertaa suurjärven 
pinta-alaa suurempi (ks. Kartta 1 s. 17), joten ympäröivä alue vaikuttaa 
Laatokkaan poikkeuksellisen voimakkaasti. Tarkemmin katsottuna Laato- 
kan ympärillä on kolme suurta valuma-aluetta. Lännessä valuma-alue 
ulottuu pitkälle Saimaan järviseudulle, josta vedet laskevat Vuoksen 
kautta Laatokan luoteisrannalle. Idästä, Äänisen valuma-alueelta vedet 
laskevat Syväriä myöten Laatokan kaakkoiskulmalle. Kolmas mittava va- 
luma-alue on Laatokasta etelään. Sen keskellä sijaitsee Ilmajärvi, josta ve- 
det laskevat Olhavanjokea myöten Laatokan etelärannalle. Lisäksi Laato- 
kan ympärillä on muutamia pienempiä valuma-alueita, joilta siihen vir- 
taa useita lyhyitä jokia. Laatokasta, joka on käytännössä sen edellä mai- 
nittujen valuma-alueiden kokooja-allas, vedet laskevat Nevajokea myöten 
Nevalahteen, Suomenlahteen ja Itämereen. Nevajoen valuma-alueen pää- 
järvet — Laatokka, Ääninen, Saimaa ja Ilmajärvi — ovat Euroopan suurim- 
pia järviä, jotka muistuttavat monella tavalla Pohjois-Amerikan suuria 
järviä, joita Isaac Land esittelee kirjan toisessa luvussa. Tästä merkittä- 
västä vesistöalueesta voidaan siksi puhua hyvällä syyllä Euroopan suurina 
järvinä, koska vähäjärvisellä mantereellamme ei ole mitään vastaavaa 
— Laatokka valuma-alueineen on Euroopassa ainutlaatuinen järvialue. 

Kirjamme keskiössä on ranta, jolla viisi hyvin erilaista olomuotoa 
kohtaavat toisensa. Siinä, missä maa on suhteellisen paikallaan pysyvä 
mineraalien muodostama elementti, muodostaa vesi jatkuvasti liikkuvan 
ja olomuotoaan (kaasu, neste, kiinteä) muuttavan ainesosan. Ilma ja sen 
ilmiöt, kuten ilmanpaine, tuulet ja myrskyt liikuttavat puolestaan niin 
vettä kuin maaperän pintaakin. Eliöt muodostavat rannan neljännen ele- 
mentin. Maanisäkkäät, linnut, kalat, hylkeet, hyönteiset, kasvit ja pien- 
eliöt hyödyntävät maata, vettä ja ilmaa ja liikkuvat pitkiä matkoja niitä 
myöten. Rannan viides ja uusin elementti on ihminen. Lajin edustajat 
ovat perinteisesti liikkuneet pitkiä matkoja vesitse, ja heidän mukanaan 
ovat kulkeutuneet myös rantoja koskevat kulttuuriset arvostukset, tiedot 
ja toiminnot. Näiden tekijöiden virtaavasta luonteesta johtuen Laatokkaa 
on syytä tarkastella sen rantoja hieman laajemmissa sosioekologisissa 
puitteissa — maan, veden, ilman, eliöiden ja ihmisten ristiaallokossa. 

Tässä luvussa lähestymme Laatokan rantoja ympäristöhistorian näkö- 
kulmasta. Ympäristöhistoriassa tarkastellaan ihmisen ja muun luonnon 
välistä vuorovaikutusta ajassa. Ympäristöhistorian lähestymistavat voi- 
daan jakaa luontoa koskevia yleisiä näkemyksiä ja käytänteitä selvittä- 
vään sekä erityisiä kriisejä selvittävään lähestymistapaan.? Viimeksi 
mainitussa kohteeksi otetaan erityisesti ympäristön ja sen muutosten ai- 
heuttamat yhteiskunnalliset konfliktit. Tutkimuksemme keskittyy Laato- 
kan saastumisen ja suojelun ympäristöhistoriaan. Lähestymme tee- 
maamme toimijaverkkomallin näkökulmasta, jossa tutkittava ilmiö py- 
ritään yhdistämään asiaan oleellisesti liittyneisiin mikro- ja makrotason 
toimijoihin? Ympäristöoikeudenmukaisuuden kannalta katsoen saastu- 
misen haitat ja hyödyt eivät yleensä jakaudu yhteiskunnallisesti kovin 
tasaisesti. Olennaista tutkimukselle on siksi myös ympäristöpolitiikalle 
ominainen intressi- ja resurssinäkökulma.t Minkälaiset mahdollisuudet 
yhteiskunnan eri ryhmillä on ollut saada ja jakaa tietoa ja osallistua on- 
gelmien ja niiden ratkaisujen määrittelyyn? 

Aiemmin vesien saastumisen historiaa Laatokalla on tutkittu pää- 
asiassa Vuoksessa ja lähialueilla, esimerkiksi Kannaksella, niin Suomen} 
kuin neuvostovallan alla. Venäläiset tutkijat ovat selvittäneet myös luon- 
nontieteellisten tutkimusten historiaa Laatokalla.” Yleiskuvaa Laatokan 
saastumisen ja suojelun ympäristöhistoriasta ei ole kuitenkaan aiem- 
min koostettu näin pitkältä ajalta. 

Luku pohjautuu tutkimuskirjallisuuteen, historialliseen lehdistötutki- 
mukseen ja Kansallisarkiston, Suomen kalastusmuseoyhdistyksen ja 
Metsäteollisuus ry:n arkistoihin sekä Viipurin aluearkiston viranomais- 
asiakirjoihin. Arkistoaineistoja on käyty läpi osana Itämeren pilaantumi- 
sen ja suojelun ympäristöhistorian tutkimusohjelmaa.® Mitään järjestel- 
mällistä arkistotutkimusta Laatokan ympäristöhistoriasta ei kuitenkaan 


McNeill 2003, 6; Myös Schönach 2014. 

Toimijaverkkoajattelusta Lehtonen 2008; Ks. myös Pertti Rannikon kirjoittama luku tässä kirjassa. 
Ympäristöpolitiikan lähestymistavoista Haila & Jokinen 2008. 

Seppovaara 1984; Myllyntaus 1991; Korjonen-Kuusipuro 2013. 

Kochetkova 2013; Kochetkova 2018; Kochetkova & Pokidko 2019a; Kochetkova & Pokidko 2019b. 
Rukhovets & Filatov 2011. 

Aiemmasta monitieteisestä vesihistorian tutkimuksesta Laakkonen & Laurila 1999; Laakkonen & 
Laurila 2001; Laakkonen et al. 2007. 


ON OU A w R 


RISTIAALLOKOSSA: LAATOKAN PILAANTUMISEN JA SUOJELUN YMPÄRISTÖHISTORIAA 133 


ole ollut mahdollista tehdä. Siksi lukumme kykenee muodostamaan 
Laatokan saastumisen ja suojelun ympäristöhistoriasta vain yleiskuvan, 
jonka toivomme kuitenkin tarjoavan lähtökohtia tarkemmille jatkotutki- 
muksille. Ympäristöhistorian näkökulmasta katsoen Laatokan horisontti 
on rannaton. 


Pietari ja kutsumaton vieras 


Laatokkaan valuu 70:n suuremman ja pienemmän joen kautta 
tuhansien järvien vedet Maanselän kumpaiseltakin vietteeltä, ja 
Nevajoki ne sitten vie Laatokasta ulos Suomenlahteen. Lukematto- 
mat Vellamon tyttäret vievät täten veronsa tälle hallitsevalle, suu- 
remmalle sisarelleen — vievät vetensä läpikuultavat, kirkkahat kuin 
kristalli, liian viattomat oikeastaan, tullakseen suuren pääkaupun- 
gin saastaisuuden huuhtojiksi.? 


Näin kuvasi Zacharias Topelius vuonna 1873 vesien pitkää matkaa Suo- 
men suuriruhtinaskunnan ja emo-Venäjän joilta ja järviltä Laatokan 
kautta Suomenlahteen. Merkittävintä tässä maalailevassa ja avarakatsei- 
sessa valuma-alueiden kuvauksessa on se, että Topelius määritteli yli 
puolitoista vuosisataa sitten kyseisen vesireitin myös veden puhtauden 
ja likaisuuden näkökulmasta. Syykin tälle käy kuvauksesta selväksi: pää- 
kaupunki Pietari. 

Pietari Suuri perusti 1703 Nevajoen suulle sataman ja sotilastukikoh- 
dan, josta tehtiin Venäjän uusi pääkaupunki vuonna 1712. Kaupungin 
väestö kasvoi nopeasti: vuonna 1750 kaupungissa asui 100 000 ja vuon- 
na 1800 jo 200000 asukasta. Pietarista muodostui koko Itämeren 
alueen suurin kaupunki. Kanavien, hallintorakennusten, linnoitusten, 
kirkkojen ja palatsien rakentamisessa ei säästelty ja Pietarin keskustasta 
muodostui vaikuttava näky: Venäjän uusi ikkuna läntiseen Eurooppaan 
säihkyi kultakupoleineen kauas. Lähemmässä tarkastelussa ikkunassa 
näkyi kuitenkin säröjä, sillä jossain asioissa Nevan metropoli säästi. 


9 Topelius [1873] 1984, 104. 

Pietarin vesijohtolaitos oli riittämätön ja tarvittavia yleisiä viemäreitä ja 
etenkään kokoojaviemäreitä ei rakennettu kaupunkiin lainkaan.'* 
Pietarilaisten tilanne kävi tukalaksi, kun kaupunkiin saapui kutsuma- 
ton vieras — kolera. Intiasta saapunut kulkutauti alkoi raivota Euroopassa 
1800-luvun alussa. Läntisen Euroopan kaupungit ryhtyivät investoi- 
maan vuosisadan puolivälistä lähtien merkittäviä summia vesijohtoihin, 
viemäreihin ja yleiseen terveydenhoitoon, ja 1800-luvun lopulla kolera 
ei aiheuttanut enää mittavia epidemioita Länsi-Euroopassa." Pietarissa, 
joka oli tuolloin Euroopan neljänneksi suurin metropoli, vastaavia uu- 
distuksia ei tehty ja koleraepidemiat jatkuivat keisarillisessa pääkaupun- 
gissa aina ensimmäiseen maailmansotaan saakka. Suomella oli 1900- 
luvun vaihteessa naapurina Pohjois-Euroopan epäterveellisin suurkau- 
punki.” Niin venäläiset kuin suomalaiset lehdet painottivat sarkasti- 
sesti, että Venäjän jatkuvien koleraepidemioiden syynä ei ollut tauti, 
kolera vibrio, vaan pikemminkin heikko keisarillinen yhteiskunta, kolera 
russica, ja erityisesti sen sairas pääkaupunki, kolera Petropolitana.'4 
Laiminlyönneistään johtuvien koleraepidemioiden pakottamana Pieta- 
ri alkoi viimein etsiä kaupungin läheisyydestä vaihtoehtoisia vesilähteitä. 
Pääkaupunkiin ehdotettiin jo vuonna 1908 johdettavaksi järvivettä Laa- 
tokasta, pohjavettä keisarillisen kesäkaupungin Tsarskoje Selon hiekka- 
mailta, Duderhofin kukkuloilta Nevalahden rannalta ja jopa Suomen 
suuriruhtinaskunnan puolelta.5 Vain Laatokasta katsottiin kuitenkin 
saatavan suurkaupungille riittävästi puhdasta raakavettä.'* Asiaa val- 
mistellut komissio pyrki lunastamaan Laatokan rannalta suunnitellulta 
vedenottopaikalta laajan alueen, jossa kaikki vesiä saastuttava toiminta 


10 Keisarin ajan Pietarista Bater 1976. 

11 Suomessakin pahin koleraepidemia oli 1850-luvulla. Viimeinen huomattavampi koleraepidemia vuo- 
sina 1871—1872 vaati koko maassa enää noin 300 kuolonuhria. von Bondsdorff 1978, 103. 

12 Patterson 1994. 

13 G.V. L., Mitenkä koleraa rajalla odotettiin. Suomen terveydenhoitolehti 2/1909, 21-24. 

14 Koleran. Nya Pressen 29.7.1910, 5. Venäjän vetämättömästä kolerapolitiikasta julkaistiin useita pilkka- 
kirjoituksia ja runoelmia. Esim. Laulajapoika, Kolera. Tuulispää 25.9.1908, 2; Pietarissa. Kurikka 
1.12.1911, 17; Konr. ReijoWaara: Serkukset Kolera ja Lavantauti kohtaavat toisiaan maantiellä. Suomen 
terveydenhoitolehti 1.9.1909, 10. 

15 Vattenförsörjningen och kanalisationen i Petersburg. Hufvudstadsbladet 6.10.1908, 8; Till frågan om 
Petersburgs förseende med vatten ur Ladoga. Hufvudstadsbladet 9.11.1908, 4. 

16 Pietarin vesijohto ja Laatokka. Käkisalmen Sanomat 2.11.1908, 2; Petersburgs dricksvatten. Hvilka ät- 
gärder kunde vidtagas till dess förbättrande? Hufvudstadsbladet 9.10.1910, 12; Vesijohto Laatokalta 
Pietariin. Inkeri 22.11.1913, 2. 

olisi kiellettyä. Komissio ehdotti myös lain säätämistä ”Laatokan suoje- 
lemiseksi kaikelta saastutukselta”. Aloite Laatokan puhtauden lakisäätei- 
seksi suojelemiseksi tuli siten hieman ironisesti Pietarista. Komissio toi- 
voi, että Laatokan vesijohdon rakentamiseen päästäisiin keväällä 1914.7 
Työt aloitettiinkin, mutta maailmansota ja viimeistään sitä seurannut 
Venäjän sisällissota 1917—1922 teki niistä lopun: kevät ei enää koittanut 
keisarillisen Venäjän pääkaupungille. 


Kaupunkien ja teollisuuden aiheuttamat haitat 
Suomen puoleisella Laatokalla 


Suomen suuriruhtinaskunnassakaan ei ollut syytä juhlaan, koska Laato- 
kan alueella huolenaiheena oli koleran sijaan toinen saastuneen veden 
levittämä vitsaus — lavantauti. Sortavalan kaupunki oli rakennettu pak- 
sun savipatjan päälle, mistä syystä useimmista kaupungin kaivoista 
ei saatu kunnon pohjavettä. Sortavalan väestö haki suurimman osan 
juoma- ja käyttövedestään sangoilla tai hevosvoimin saaveilla Laatokan 
lähimmästä lahdesta, Läppäjärvestä. Talvella vesi otettiin lahden yleisistä 
avannoista. Sortavalan rantavedet pysyivät pitkään kohtuullisen puhtai- 
na, koska valumat vähän vettä käyttävästä, jätteitä kierrättävästä ja vä- 
hän teollistuneesta kaupungista pysyivät pieninä. Kaupungin rantaan 
laskevat puiset viemärit alkoivat vähitellen kuitenkin saastuttaa edellä 
mainittuja vedenottopaikkoja. Viemärinsuista tuli taattu ravinnonlähde 
niiden lähellä viihtyville lahnansukuisille kaloille, pasureille.?* Kasvavat 
päästöt kaupungista ja valumat viljelyksiltä johtivat paikallisten asukkai- 
den mukaan lopulta lähilahtien, Läppäjärven ja Vakkolahden, ja järvistä 
etenkin matalan Airanteen saastumiseen ja leväongelmiin.? 


17 Veden johtaminen Laatokasta Pietariin. Inkeri 25.2.1914, 2. 

18 Lavantauti on bakteerin aiheuttama suolistosairaus, joka leviää ulosteiden saastuttaman veden 
tai ruuan välityksellä ja tappaa hoitamattomana sairastuneista 10-20 prosenttia. Lavantaudista 
Tampereella ks. Koskinen 1999. 

19 Kaupunkiyhdyskunnan eri kehitysvaiheiden päästöjen määrällisestä arvioinnista 1850-2000, ks. 
Laakkonen & Lehtonen 1999. 

20 Jääskeläinen 1917, 272; Kaupungin vedenottopaikka. Laatokka 2.4.1914, 2. 

21 Piirilääkäri: Sortavalan juomavesi. Laatokka 28.2.1903, 2; Hyvää juomavettä! Laatokka 22.9.1908, 1; 
Sortavalan juomavesi. Raja-Karjala 10.2.1912, 2; Lavantauti. Laatokka 19.12.1912, 2. 

Ulkopuoliset asiantuntijat olivat 1900-luvun alussa samaan mieltä 
kuin kasvava joukko sortavalalaisia: kaupungin rantavedet olivat saastu- 
misen takia juomakelvottomia ja asialle tuli tehdä jotain.?* Sortavalan 
kaupunginvaltuusto päättikin 1910-luvulla rakennuttaa insinööritoi- 
misto YIT:n suunnitteleman modernin likaviemäri- ja vesijohtoverkon, 
johon raakavesi johdettiin läheiseltä Helmijärveltä.3 Verkoston valmis- 
tuttua kaupunkilaiset saivat viimein puhdasta juoma- ja käyttövettä. 
Laatokan rantavedet kuitenkin likaantuivat entisestään, koska vesi- ja 
viemäriverkosto teki mahdolliseksi vesikäymälöiden käyttöönoton, kor- 
keiden kerrostalojen rakentamisen ja suurempien teollisuuslaitosten 
perustamisen.™ Aikalaisten mielestä viimeistään kaupungin rantaan pe- 
rustetut uudet teollisuuslaitokset samensivat rantavesiä siinä määrin, 
että kirkkaita ja puhtaita vesiä suosiva siika ei 1930-luvun lopulla enää 
noussut perinteisille kutupaikoilleen Sortavalan kaupungin vuonomai- 
siin lahtiin (Kartta 3). 

Jokien teollistaminen — eli niissä olevien energia- ja raaka-aineresurs- 
sien laajamittainen ja pysyvä käyttöönotto sekä virtavesien säätely tuo- 
tantoelämän ehdoilla — alkoi Laatokan pohjoisilla rannoilla Jänisjoelta.?* 
Sortavalan itäpuolella sijaitsevan Jänisjoen alajuoksu, noin kaksikym- 
mentäneljä kilometriä pitkä Läskelänjoki, oli sivuhaaroineen ollut pe- 
rinteisesti pohjoisen Laatokan parhaita siika- ja lohijokia.? Läskelän- 
joen kolmestatoista koskesta suurimpia ryhdyttiin valjastamaan 1800- ja 
1900-lukujen vaihteessa ja niiden yhteyteen ryhdyttiin perustamaan 
moninaisia puunjalostuslaitoksia, joita Pertti Rannikko on esitellyt 
edellä olevassa luvussa. Tuotannossa syntyneet jätteet — roskat, sahan- 
puru, jätemassa, käytetyt kemikaalit ja koneöljyt — päästettiin sellaise- 


22 Sortavalan vesijohtokysymys. Laatokka 19.12.1912, 2; Sortavalan vesijohtokysymys. Rajavahti 13.12.1913, 
2; Sen sijaan lääkintöhallitus katsoi myöhemmin Läppäjärven veden juomakelpoiseksi. Ks. Sortavalan 

aupungin vesijohtokysymys. Laatokka 10.5.1913, 3. 

23 Sortavalan kaupungin vesijohtokysymys. Laatokka 13.12.1913, 2. 

24 Nimimerkki Wasara valitti, että maataloutta harjoittava Sortavalan kaupunki ei tuntenut järkiperäistä 

annanhoitoa ja ehdotti kaupungissa olevan lannan hyödyntämistä, jotta kasvinravintoaineita ei las- 

ettaisi "oikonaan” Laatokkaan. Kevät. Karjalan Ääni 6.5.1922, 4. 

25 Santeri Riihimäki: Mikä on syynä siikojen vähenemiseen Pohjois-Laatokalla? Laatokka 12.6.1937, 5; 

Riihimäki oli Laatokan Kalastajaseurojen Liiton kalastusneuvoja. 

26 Jakobson 2002. 

27 Jääskeläinen 1917, 232. 

Kartta 3. Kalastus oli merkittävä elinkeino ja 
ravinnon lähde Pohjois-Laatokalla. Karttaan 
on merkitty pisteillä Laatokan pääsaaliskalojen 
— lohen, nieriän, siian, muikun ja kuoreen — 
tärkeimmät pyyntipaikat. Lähde: Jääskeläinen 
1917, kartta 1. 

naan jokeen. Saastumisen toteen näyttämiseksi tarvittiin kuitenkin vielä 
luonnontieteiden apua. Sellaista ei jokivarren maalaiskunnille ollut saa- 
tavilla, koska maalaiskunnissa ei ollut olemassa kaupunkien tavoin laki- 
sääteistä terveydenhoitolautakuntaa, joka olisi voinut omin valtuuksin, 
voimin ja laboratorioin tehdä tarvittavat tutkimukset. Saastekysymyksien 
selvittäminen oli kiinni voimavaroista ja vallasta. 

Iainsäädännöllisessä ”pattitilanteessa” paikallinen asukas, kauppias 
A. S. Waschko ryhtyi toimeen. Hän päätti tilata omalla kustannuksellaan 
ja viipurilaisen asianajotoimiston avustuksella luonnontieteellisen tutki- 
muksen Läskelänjoen tilasta.** Hän tilasi tutkimuksen kalastustentarkas- 
tajalta, joka oli valtiollinen kalatalouden etuja valvova viranomainen. 
Tämän virkatyön yhtenä uutena ja kasvavana ongelma-alueena oli teolli- 


28 T.H. Järvi, Asianajotoimisto Fritz Wiik, Viipuri, 1909. Tammik. 18 p., No 39. Kalastustarkastajan kirje- 
konseptit 1889-1923. Da 10. Maataloushallitus. Kansallisarkisto. 


138 SIMO LAAKKONEN & ALLA BOLOTOVA 


KARTYA | 


suuden aiheuttama vesistöjen saastuminen. Kalastustentarkastaja T. H. 


Järvi teki syys-lokakuun vaihteessa 1908 tutkimuksen Läskelänjoesta 
tehtaiden ylä- ja alajuoksuilla. Hän määritteli puumassan määrän joki- 
vedestä planktonhaavilla otetuin näyttein. Rekihaavilla ja haralla otettiin 
pohjasta kasvi- ja eläinnäytteitä, jotka säilöttiin formaliiniin analysoita- 
vaksi. Vesinäytteitä otettiin joen eri vesikerroksista ja näytteet kuljetet- 
tiin kylmäsäilytyksessä rautateitse Helsingin kaupungin terveydellisten 
tutkimusten laboratorioon, jossa niistä tehtiin fysikaaliset ja kemialliset 
analyysit.?9 

Järvi julkaisi tutkimustuloksensa Läskelänjoen tilasta vuonna 1912 
Suomen Kalastuslehdessä, jolloin tiedot levisivät ympäri maata. Tulosten 
mukaan ”Läskelän tehtaan jätevesi katselmuksen aikana puumassallaan 


29 Vesinäytteitä kuljetettiin yleisesti rautateitse 1800-luvun lopulta lähtien Helsingin laboratorioihin ana- 
lysoitaviksi. Laakkonen 1999, 7-16. 

saastutti veden Läskelän joessa tehtaasta alkaen ainakin yli 2 km päähän 
tehtaasta alaspäin”. Koemielessä jokeen jätetyt pyydykset likaantuivat yh- 
den yön aikana kauttaaltaan puumassalla. Laajemmin ottaen jätemassa 
vaikeutti kalojen nousua jokeen kutemaan ja hävitti sekä jo laskettua 
mätiä että kutupaikkoja. Vaikka Läskelän tehdas toimi tutkimuksen ai- 
kana vain puolella teholla ja Hämekosken tehdas ei tulipalon takia ollut 
lainkaan toiminnassa, tutkimustulos oli yksiselitteinen: Läskelänjoki oli 
1900-luvun alussa pahoin saastunut. 

Ensimmäisen maailmansodan jälkeen Jänisjoen alueen ongelmat 
nousivat uudelleen esille. Vuonna 1937 Ruskealan, Suistamon ja Harlun 
kunnan sekä viiden kalastuskunnan edustajat katsoivat, että tuotannon 
kasvaessa Jänisjärven ja Jänisjoen kalasto — etenkin lohi, siika ja harjus 
— olivat huolestuttavasti vähentyneet ja aiemmin yleinen ankerias oli 
hävinnyt kokonaan. Läskelänjoen teollisuuslaitosten padot estivät aellus- 
kalojen nousun ja Jänisjärven säännöstely tuhosi puolestaan kalojen 
luonnollisia kutupaikkoja. Lisäksi ”erikoisesti Läskelän ja Leppäkosken 
paperitehtailta jokeen laskema lipeämyrkky ja sulfiittijätteet aiheuttivat 
kalojen kuolemista”. Edustajat lähettivät pöytäkirjaotteen maataloushalli- 
tukselle vaatien puunjalostusyhtiöitä rakennuttamaan jokeen tarpeelliset 
kalaportaat sekä puhdistuslaitteet.? Läskelänjoki oli neljässä vuosikym- 
menessä muuttumassa elävästä luonnonympäristöstä lähes elottomaksi 
teolliseksi joeksi. 

Ongelmat eivät rajoittuneet Läskelänjoen ympäristöön. Kuten edellä 
on esitetty, norjalaistaustainen Diesen Wood Ab osti vuonna 1920 Pitkä- 
rannan maalaiskunnassa sijainneen sahan, rakennutti Tulemajokeen 
vesivoimalan ja läheiselle Pusun- eli Nurmisaarelle sulfaattiselluloosa- 
tehtaan, joka alkoi klooritehtaan valmistuttua tuottaa valkaistua sellua. 
Muutaman vuoden sisällä sulfaattiselluloosatehtaan käynnistämisestä 
Laatokan Kalastajaseurojen Liitto lähetti maataloushallitukselle selvitys- 


30 Järvi 1912, 106—113. 

31 Pöytäkirja tehty Jänisjärven ympäristön kalastuskuntien edustajain kokouksessa kalanviljelyslai- 
toksen huoneustossa Suistamon kunnan Ulmalan kylässä 12. päivänä syyskuuta 1937 sekä Maa- 
taloushallitukselle, Harlussa maaliskuun 18 päivänä 1938. Kumpikin asiakirja: Maataloushallituksen 
kalataloudellisen tutkimustoimiston vesien likaantumistutkimuksia. Vesilikaannus 133. Suomen kalas- 
tusmuseoyhdistys ry:n varastoarkisto, Riihimäki. 

pyynnön tehtaan saasteista ja niiden vaikutuksista vesistöön. Toimeen 
ryhtyi Viljo Jääskeläinen, joka toimi kalastustentarkastajain manttelin- 
perijän, maataloushallituksen kalataloudellisen tutkimustoimiston ka- 
lastusbiologina. Sortavalassa syntynyt ja koulunsa käynyt Jääskeläinen 
oli oikea henkilö tähän tehtävään, koska hän oli aiemmissa tutkimuksis- 
saan perehtynyt syvällisesti Laatokan kalastusoloihin ja kaloihin.? 

Sortavalan tavoin myös Pitkärannan väestö oli ottanut Laatokasta juo- 
ma- ja käyttövetensä. Flokuun alussa vuonna 1927 tekemässään pieni- 
muotoisessa tutkimuksessa Jääskeläinen havaitsi omakohtaisesti, että 
Pitkärannan rantavedet olivat muuttuneet rikinmakuisiksi ja juoma- 
kelvottomiksi. Yhtiö kuljettikin puhdasta vettä paikkakuntalaisten käyt- 
töön muualta. Koekalastuksen ja -maistamisen perusteella Jääskeläinen 
totesi, että saasteet olivat antaneet myös kaloille vastenmielisen ”lipeän- 
rikin” maun tehden niistä syömä- ja myyntikelvottomia. Tehtaan edus- 
talta pohjasta nousi pohjaharauksissa ”rikiltä tuoksahtavaa sinertävää 
selluloosa-lietemassaa, missä tavallisia pohjalla eläviä, kalojen ravintona 
olevia eläimiä en havainnut”. Laatokan pohja kärsi tehtaan edustalla ha- 
pen puutteesta ja oli biologisesti kuollut. Jääskeläisen mukaan ”selluloo- 
salikaannusta” oli silmämääräisesti arvioiden havaittavissa ainakin kilo- 
metrin päässä tehtaasta. Diesen Wood Ab:n omien tutkimusten mukaan 
rannikkovedet olivat vielä kahden kilometrin päässä tehtaasta enemmän 
tai vähemmän likaantuneita 3 

Ongelmia oli myös Laatokan vastarannalla. Saksan Mannheimista 
kotoisin oleva metsäteollisuusyhtiö, Zellstofffabrik Waldhof AG, perusti 
viimeisimmän ja suurimman yrityksen Laatokan alueelle. Pääosin saksa- 
laisten omistaman tytäryhtiön, Oy Waldhof Ab:n rakennuttama sulfiitti- 
selluloosatehdas valmistui Käkisalmen kaupunkiin Laatokan rannalle 
Vuoksen toisen suuhaaran kohdalle vuonna 1931. Tehdas otti käyttö- 
vetensä Laatokasta ja johti jätevedet Vuoksen suussa olevan Satamalah- 
den kautta takaisin Laatokkaan. Myrkyllisimmät jätekemikaalit pyrittiin 
johtamaan tehtaan lähelle jätelampeen, josta päästettiin jätevesiä pari 


32 Jääskeläinen 1917; Jääskeläinen 1921; Jääskeläinen 1925. 

33 Laatokan Kalastajaseurojen liitolle, Sortavala, Helmik. 25. 1929, V. J. Maataloushallituksen kalatalou- 
dellisen tutkimustoimiston kirjekonseptit 1924-1930. Maataloushallitus. Kansallisarkisto; Jätevesi- 
komitean kiertokysely 1937. Kiertokirjeet 1937-1939. Metsäteollisuus ry:n arkisto. Helsinki. 

kertaa vuodessa Vuokseen, mikä aiheutti kalakuolemia. Tuotannossa 
syntyneet kaasut johdettiin korkeaan savupiippuun, mutta silti Käkisal- 
messa haisi ajoittain kuvottavalle.3+ 

Laatokan Kalastajaseurojen Liiton hoitokunta huolestui Waldhofin 
tehtaan saasteista jo ennen tuotannon aloittamista. Lopullisen sysäyksen 
toiminnalle antoi heti syksyllä 1931 kaupungin Satamalahdessa tapahtu- 
nut laaja kalakuolema, jota seurasi pienempi kalakuolema kesällä 1933.35 
Kalakuolemat johtivat ilmoituksen tekemiseen Viipurin lääninhallituk- 
selle ja poliisille. Kalataloudellinen tutkimustoimisto ryhtyi yhteistyössä 
yhtiön kanssa tekemään jätevesiselvityksiä. 3* Jääskeläisen tutkimuksissa 
selvisi, että Waldhofin tehtaan edustalla Laatokan pohjalla oli paksu, hai- 
seva kerros jäteselluloosaa, jota bakteerit pyrkivät hajottamaan, minkä 
seurauksena vesi pohjalla oli sulfiittipitoista, hapanta ja ”täysin happiva- 
paata”.7 Siten Laatokan pohja oli myös Käkisalmen edustalla saastumi- 
sen aiheuttaman happikadon takia biologisesti kuollut. Waldhof-yhtiön 
mukaan kilometrin päässä tehtaalta ei pohjassa ollut havaittavissa enää 
jätemassaa ja suurin osa jätelipeästä hävisi Laatokan syvyyksiin. Ranta- 
vedet eivät haisseet rikkivedylle kolmen kilometrin päässä ja Laatokan 
vesi oli juomakelpoista viiden kilometrin etäisyydellä. Laatokan vesien 
todellisten asiantuntijoiden eli paikallisten kalastajien mielestä tehtaan 
perustamisen jälkeen kalantulo oli vähentynyt Vuoksen suun molem- 
milla puolin jopa kymmenien kilometrien päässä rannikosta.?9 

Vuoden 1902 vesilain määräysten vastainen vesistöjen pilaaminen ei 
rajoittunut Sortavalan kaupungin, Läskelänjoen, Pitkärannan ja Käkisal- 
men puunjalostustehtaitten läheisyyteen. Käytännössä eri teollisuuden- 


34 Huovila et al. 2008, 18, 45, 66, 74, 82, 149, 164; Hajuhaitta niin joella kuin kaupungissa oli todellinen, 
vaikka paikallisen sanonnan mukaan "sulfit luktar fint, men sulfat luktar fant”. 

35 Omituista kalojen kuolemista Käkisalmen satamalahdessa. Käkisalmen Sanomat 8.8.1931, 2; Eikö il- 
meistä epäkohtaa saada korjattua? Käkisalmen Sanomat 13.7.1933, 1. 

36 Kalataloudellinen tutkimuslaitos (vuosikertomus 1932 ja 1936). Maataloushallituksen kalatalou- 
dellisen tutkimustoimiston kirjekonseptit 1931-1937. Maataloushallitus. Kansallisarkisto; Viipurin 
Lääninhallitukselle, Maataloushallituksen puolesta, Kesäk. 17 p:nä 1940. Maataloushallituksen kalata- 
loudellisen tutkimustoimiston kirjekonseptit 1938-1944. Maataloushallitus. Kansallisarkisto. 

37 O.Y. Waldhof A. B., Käkisalmi, 30.9.1933, V. J. Maataloushallituksen kalataloudellisen tutkimustoimis- 
ton kirjekonseptit 1931-1937. Maataloushallitus. Kansallisarkisto. 

38 Svar pa avfallsvattenskomitténs rundskrivelse till träförädlingsindustrierna. Oy Waldhof Ab, Kexholm, 
27.9.1937, Blomqvist. Vesilikaannus 133. Maataloushallituksen kalataloudellisen tutkimustoimiston 
vesien likaantumistutkimuksia. Suomen kalastusmuseoyhdistys ry:n varastoarkisto, Riihimäki. 

39 Eikö ilmeistä epäkohtaa saada korjattua? Käkisalmen Sanomat 13.7.1933, 1. 

alojen perusrakenteet, toiminnot ja päästöt vaikuttivat lähes jokaiseen 
Pohjois-Laatokan jokeen ja sitä kautta alueen rantavesiin. Kun jokien 
valtaväylä oli perinteisessä käytössä jätetty aina niin sanotuksi kunin- 
kaan väyläksi, vapaaksi vaelluskalojen nousulle, sen sijaan sähkön tuot- 
taminen voimaloissa edellytti poikkipatojen rakentamista. Suomen puo- 
leiseen Laatokkaan laski 40 yli viisi kilometriä pitkää jokea, joista 21 jo- 
keen oli perinteisesti noussut lohikaloja lisääntymään. Teollistamisen 
ja sähköistämisen myötä lähes jokaiseen lohijokeen, myös Vuokseen, 
rakennettiin poikkipatoja, jotka estivät kalojen nousun joko kokonaan 
tai osaksi. Siksi jo suuriruhtinaskunnan aikana selvitettiin patojen vai- 
kutuksia lohen ja järvilohen nousulle esimerkiksi Hiitolanjoella. Kaiken 
kaikkiaan Laatokan vaelluskalojen perinteinen nousualue oli Suomen 
itsenäistyessä patojen takia puolittunut (Kartta 4).1 

Toinen jokien teollistamiseen liittyvä vesistöihin vaikuttava tekijä oli 
uitto. Laatokkaan laskevien jokien latvavesien, purojen, järvien, jokihaa- 
rojen ja valtaväylien voimakas muokkaaminen miljoonien tukkien vuo- 
sittaista uittoa varten haittasi sekä jokien perinteistä moninaiskäyttöä 
että kalojen lisääntymistä. Uitettaessa tukit ruhjoivat jokiuomia ja tukeis- 
ta liuenneet kemikaalit, kuten parkkihappo, saastuttivat vesiä. Tukeista 
irtoava kaarna ja nila tuhosivat pohjalle vajottuaan kutusoraikkoja sekä 
jo laskettua mätiä. Lauttauksen aiheuttama liike ja melu häiritsivät kalo- 
ja ja uppotukit kalastusta. Lisäksi poltto-, propsi- ja tukkipuulauttojen 
laajamittainen ja pitkäaikainen seisottaminen ja varastointi jokisuihin 
ja lahtiin haittasi merkittävästi arvokalojen kutua Laatokan rantavyöhyk- 
keellä.t Laatokan arvokkain saaliskala, siika, menetti käytännössä lähes 
kaikki parhaimmat kutupaikkansa pohjoisen Laatokan rannikolla vesien 
saastumisen ja puiden lauttauksen vuoksi. Myös muiden arvokalojen, 
kuten lohen, järvilohen ja nieriän kannat vähenivät. 


40 Viipurin läänin kuvernöörille. Elokuun 15 p:nä 1903. Da 6, Kalastuksentarkastajan kirjekonseptit 1889- 
1923. Maataloushallitus. Kansallisarkisto; Jääskeläinen 1917, 230—234; Kalataloudellinen tutkimuslai- 
tos (vuosikertomus 1934). Maataloushallituksen kalataloudellisen tutkimustoimiston kirjekonseptit 
1931-1937. Maataloushallitus. 

41 Puutavaraliikkeiden Laatokan kalastukselle tuottamat haitat. Karjala 22.7.1925, 2; Käkisalmen Sanomille 
Jorma Raekallio: Kalavesien hoitotoimenpiteistä sisävesillämme. Käkisalmen Sanomat 17.8.1939, 5; 
Raekallio oli Viipurin läänin maanviljelysseuran kalatalousneuvoja. 

42 Santeri Riihimäki: Mikä on syynä siikojen vähenemiseen Pohjois-Laatokalla? Laatokka 12.6.1937, 5. 

KARTTA 4. KOILIS-LAATOKKAAN LASKEVAT LOHIJOET. SUONEN KALATALOUS. store. 1018-1917. JÄÄSKELÄINEN: PONI LAATOKAN KALASTUKSTI. 

Lobien ja järvilohien nykyistä nousua esittävät taytelifise pisteet; avonaiset pisteet osirtävit aluvita, joilla vain purolohi esiintyy. Poikittainen vitew joen ylitse merkitsee paloa. 


Kartta 4. Lähes jokainen pohjoiseen Laatokkaan laskeva joki padottiin ensimmäi- 
seen maailmansotaan mennessä. Padot on merkitty kartan jokiin poikkiviivoilla. 
Lähde: Jääskeläinen 1917, kartta 4. 


Laatokan rantojen ja jokivarsien asukkaiden näkemykset saastumisen 
haitoista eivät syntyneet tyhjiössä. Huomattava osa Laatokan asukkaista 
näki ja koki saastumisen haitat omakohtaisesti. Lisäksi rivikansalaiset 
lukivat ahkerasti sanomalehtiä ja osin ammattilehtiäkin. Lukemista riit- 
ti: alueen sanomalehdet saattoivat kirjoittaa 1800-luvun lopulta alkaen 
hyvinkin ärhäkkäästi niin paikallisista, lähialueiden kuin muun Suo- 
menkin saastetapauksista. Vuoksen jokivarren asukkaat ja kunnat valit- 
tivat puunjalostusteollisuuden saasteista taajaan. Puunjalostusteollisuus 
nostatti protesteja myös Viipurin seudulla.“ Laatokan rannoilla tunnet- 


43 Korjonen-Kuusipuro 1999; Laakkonen, Laurila, Rahikainen 1999; Lahtinen 2005. 

44 Pitkällinen vesiriita päättynyt. Nurmin selluloosatehdas velvotettu ryhtymään erikoistoimenpiteisiin, 
ettei vesi Rakkolanjoessa saastuttuisi. Viipurin Sanomat 8.5.1914, 4; Vuoksen veden tutkimista vaadi- 
taan. Käkisalmen Sanomat 30.1.1934, 2; Sulfaattitehtaiden jätelipeä vaarallista kalakannalle. Käkisalmen 


144 SIMO LAAKKONEN & ALLA BOLOTOVA 


tiin tietysti hyvin myös Pietarin pitkäaikaiset saasteongelmat. Vastaavasti 
muualla Suomessa kirjoitettiin Laatokan vesiongelmista.*5 Saastumis- 
keskustelulla oli siten Suomessa pitkät, 1800-luvun lopulle kurottautu- 
vat painomusteen värjäämät juuret, jotka ulottuivat Laatokan lisäksi lä- 
hes kaikkiin Suomen päävesistöihin. 

Jätevedenpuhdistus on ollut teollistumisen ja kaupungistumisen aika- 
kaudella vesiensuojelun päämenetelmä ympäri maailman. Jätevedenpuh- 
distamojen rakentaminen alkoi Suomen kaupungeissa ennen ensim- 
mäistä maailmansotaa ja nopeutui seuraavina vuosikymmeninä.4* Sor- 
tavalan ja Käkisalmen kaupungit tai Lahdenpohjan kauppala eivät tänä 
aikana tehneet mitään vesiensuojelun eteen. Läskelänjoen metsä- 
teollisuusyhtiöt eivät käytettävissä olevan aineiston pohjalta myöskään 
tehneet mitään vesiensuojelun tai kalastonhoidon eteen. Sen sijaan 
Diesen Wood Co otti Viipurin lääninhallituksen vaatimuksesta 1920- 
luvun lopulla Pitkärannan selluloosatehtaassaan saksalaisia niin sanot- 
tuja Wolffin suodatus- ja puhdistuslaitteita käyttöön jätemassan ja myr- 
kyllisen lipeän vähentämiseksi jätevesistä. Silti kalat alkoivat kalasta- 
jien mukaan 1930-luvun lopulla hävitä Pitkärannan selluloosatehtaan 


Sanomat 2.4.1935,1; Tehtaiden jätevesien vaikutusta tutkimaan on asetettu komitea. Käkisalmen 
Sanomat 1.7.1937, 3; Vesiemme puhtaus. Laatokka 26.8.1937, 3; Jorma Raekallio: Kalavesien hoitotoimen- 
piteistä sisävesillämme. Käkisalmen Sanomat 17.8.1939, 5; Vuoksesta ks. Seppovaara 1984, 111, 114-125. 

45 Esimerkiksi uutinen ”Puutavaraliikkeiden Laatokan kalastukselle tuottamat haitat” julkaistiin useissa 
lehdissä, jotka on seuraavassa lueteltu aikajärjestyksessä julkaisupäivän mukaan: Karjala 22.7.1925, 2; 
Iltalehti 23.7.1925, 1; Maakansa 23.7.1925, 2; Uusi Suomi 24.7.1925, 8; Jaakkiman Lehti 24.7.1925, 2; Kansan 
Voima 25.7.1925, 2; Hämeen Sanomat 25.7.1925, 2. Tiedot levisivät siten nopeasti ympäri Suomen. 

46 Vertaileva tutkimus kunnallisen vesiensuojelun historiasta Suomen kaupungeissa 1800-luvun lopulta 
vuoden 1962 vesilakiin, ks. Laakkonen, Laurila, Rahikainen 1999. 

47 Täydellinen viemäri- ja vesijohtoverkosto parantaisi kaupungin terveydellisiä eloja. Käkisalmen Sanomat 
19.6.1937, 3. Kaupunginlääkärin mielestä pääviemäriä olisi tullut jatkaa lähemmäksi Vuoksen koskia 
viemärivesien laimentamiseksi. 

48 Läskelä-Bruks Ab velvoitettiin useampaan otteeseen rakentamaan kalaportaat Läskelänjokeen sekä 
osallistumaan tarvittaessa kalavesien hoitoon T. H. Järvi, Viipurin läänin maaherralle Läskelän kos- 
ken patoamista kosk. asiassa. Huhtikuun 25. p. 1921. Kalastustarkastajan kirjekonseptit 1889-1923. 
Da 20. Maataloushallitus. Kansallisarkisto. Jääskeläinen (1917, 233) mainitsee yhdet kalaportaat 
Läskelänjoessa Hämekosken poikkipadon kohdalla. 

49 Lausunto, P. B. ja V. J., Helsingissä, Maataloushallituksessa, joulukuun 16 p:nä 1930 & Viipurin lää- 
nin Herra Maaherralle. Jakob Solin, Viipurissa, 5 päivänä joulukuuta 1928. Molempien lähteenä on 
Vesilikaannus 133. Maataloushallituksen kalataloudellisen tutkimustoimiston vesien likaantumistutki- 
muksia. Suomen kalastusmuseoyhdistys ry:n varastoarkisto, Riihimäki. Yhtiö vastasi myös kalanpoikas- 
ten velvoiteistutuksista. 

Kuva 12. Valtavien raakapuumäärien uittaminen joissa ja varastointi Laatokan ranta- 
vesissä haittasi niin kalojen kutua kuin kalastustakin. Kuvassa Pitkäranta Oy:n tukki- 
lautat täyttävät useamman lahden. Kuva: Historian kuvakokoelma/Karjalan Liiton 
kokoelma, Museovirasto. 

vaikutusalueelta.’ Käkisalmessa Oy Waldhof Ab rakennutti tehdas- 
alueen rantaan vuonna 1934 lankuista yksinkertaisen laskeutusaltaan, 
johon osa jätekuiduista jäi suurimman osan jätemassasta päätyessä 
edelleen Laatokan pohjaan. Muutoin kalanviljelyllä ja laajoilla kalanpoi- 
kasten istutuksilla pyrittiin hidastamaan Laatokan kalakantojen heikke- 
nemistä 5? 

Nämä edistysaskeleet, lyhyetkin sellaiset, kuvaavat yksityisten kansa- 
laisten, Laatokan kalastajien ja maanomistajien, etujärjestöjen, alueen 
kuntien, Viipurin lääninhallituksen ja valtion kalatalousviranomaisten 
ponnistuksia vesiensuojelun eteen. Laatokan suojeluponnistelut joudut- 
tiin kuitenkin lopettamaan tilanteessa, jota itsekin evakoksi joutunut 
kalatutkija Viljo Jääskeläinen kuvasi kesäkuussa 1940 kuivakkaasti: 
”Yllämainitun alueen jouduttua Neuvosto-Liitolle ei asia enää anna ai- 
hetta enempään.”53 


Neuvosto-Laatokan saastuminen ja rehevöityminen 


Laatokan pohjoiselle rannalle oli ominaista graniittisen kallioperän ja savi- 
maiden vuorottelu, suurehkot korkeuserot, laaja saaristo, melko tiheä 
asutus ja vahva metsäteollisuus. Laatokan eteläpuolinen rantavyöhyke 
oli sen sijaan alavaa, soista ja historiallisesti harvaan asuttua. Eteläisen 
puolen joet olivat hitaasti virtaavia, mikä vaikeutti niiden valjastamista ja 
teollisuuden kehittämistä. Osin näistä tekijöistä johtuen Laatokan poh- 
joisten ja eteläisten rantojen väestömäärät, elinkeinot ja yhteiskunnalli- 


50 Santeri Riihimäki: Mikä on syynä siikojen vähenemiseen Pohjois-Laatokalla? Laatokka 12.6.1937, 5. 

51 Landtbruksstyrelsen, Betr. värt avloppsvatten i Wuoksenmynningen, Oy Waldhof Ab, 21.12.1934. 
Vesilikaannus 133. Maataloushallituksen kalataloudellisen tutkimustoimiston vesien likaantumistut- 
imuksia. Suomen kalastusmuseoyhdistys ry:n varastoarkisto, Riihimäki. 

52 Liittoon kuuluu 21 kalastajaseuraa ja lähes 1600 henkilöjäsentä. Laatokan kalastajat kasvattivat viime 
vuonna 1 milj. haukea. Käkisalmen Sanomat 8.2.1936, 3; Vesiemme puhtaus. Laatokka 26.8.1937, 3; 
Tehtaiden jätevesien vaikutusta tutkimaan on asetettu komitea. Käkisalmen Sanomat 1.7.1937, 3. 

53 Viipurin Lääninhallitukselle, Maataloushallituksen puolesta, Kesäk. 17 p:nä 1940. Maataloushallituksen 
alataloudellisen tutkimustoimiston kirjekonseptit 1938-1944. Maataloushallitus. Kansallisarkisto; Eräs 
irjoittaja ehdotti valveutuneesti vesikäymälöiden vesistöjä saastuttavien jätteiden hyödyntämistä maa- 
taloudessa ravinteina: Viljelysmaitten fosforinpuutetta voidaan torjua monin keinoin. Eräitä kotimaisia 
mahdollisuuksia tarjolla. Laatokka 13.1.1944, 3. 

set olot erosivat toisistaan huomattavasti jo ennen ensimmäistä maail- 
mansotaa. 

Pietarista alkoi loppuvuonna 1917 vallankumous, mikä sai erään suo- 
malaisen kirjoittajan kuvailemaan kaupunkia seuraavin sanoin: ”Pietari, 
tuo ruumiillisten ja henkisten tautien, koleran ja bolshevismin pesä- 
paikka.”5+ Nuori neuvostovaltio otti V. I. Leninin johdolla kuitenkin 
tehtäväkseen niin vesi- ja viemäriverkostojen rakentamisen kuin säh- 
köistämisen. Pääasiassa Leningradin sähkönsaannin turvaamiseksi 
Olhavanjokeen valmistui vuonna 1927 Newvostoliiton ensimmäinen 
vesivoimalaitos, joka oli aikansa suurimpia koko Euroopassa. Sen lähelle 
nousi runsaasti sähköä tarvitseva Olhavan alumiinisulatto, joka hyödyn- 
si läheisen Tihvinän alumiinimalmi- eli bauksiittiesiintymiä. Vuonna 
1938 rakennettiin Laatokkaan laskevan Säsjoen (Sääsjoen) varteen toi- 
nenkin alumiinisulatto. Säsjoen rannalle nousi vuonna 1928 myös 
Sjasskin sulfiittiselluloosaa ja paperia tuottava tehdaskombinaatti ja sen 
viereen rakentajien kaupunki, Sjasstroi.5 Läheiselle ala-Syvärille perus- 
tettiin pakkotyövankien yhdyskunta Svirslag ja henkilökunnan asuinalue 
Svirstroi, joiden viereen valmistui vuonna 1933 suuri vesivoimalaitos 
teollisuuslaitoksineen.5* Näiden suurien ja muiden pienempien hankkei- 
den seurauksena teollisuuden jätevedet alkoivat kuormittaa paikallisesti 
myös Laatokan eteläisen osan laskujokia ja matalia lahtia. 

Etenkin Pietarin synkeän kolerahistorian takia Neuvostoliiton terveys- 
viranomaiset olivat hyvin perillä vesistöjen saastumisen vaaroista. Neu- 
vostoliitto perustikin vuonna 1922 ensin valtion terveysviraston ja sen 
jälkeen terveystarkastusviraston, joiden yhtenä tehtävänä oli seurata 
vesistöjen saastumista ja kontrolloida saastuttajia. Vesiensuojelua oh- 
jeistettiin 1930-luvulla lainsäädännöllä, jossa painotettiin erityisesti 
teollisuuden jätevesipäästöjen seurantaa. Olhavan sulatto aiheutti fos- 
foripäästöjä, mutta niitä ei pidetty haitallisina, koska fosforin katsottiin 
tuolloin yleisestikin hyödyttävän kalakantoja. Padon haitoista ei sen 


54 K., Suomi ja Inkeri: Pietari, tuon ruumiillisten ja henkisien tautien, koleran ja bolshevismin pesäpaikka. 
Nuori Voima 1919, 26. 

55 Aranovski 2010; Sokolov 2010, 212—214. 

56 Svirstroy 2020; Itä-Karjalan pakkotyöleireistä mm. Kangaspuro 2000. 

57 Käsitys fosforin hyödyllisyydestä kalastolle oli tuolloin yleinen kansainvälisen vesitutkimuksen piirissä. 
Kasviravinteiden käsitehistoriasta ks. Laakkonen & Parpola 2010. 

sijaan ollut epäselvyyksiä. Kalastajat protestoivat välittömästi, kun Olha- 
vanjokeen rakennettu voimalapato esti muikun vaelluksen joessa. Kirjai- 
lija Aleksei Tolstoi kritisoi jättiläispadon ”pirullisia” seurauksia luon- 
nolle.’ Patoprotestit olivat Laatokan eteläpuolella kuitenkin yhtä turhia 
kuin Laatokan pohjoispuolellakin — sähkö oli niin kapitalistisille kuin 
sosialistisille teollistuville yhteiskunnille tärkeämpi hyödyke kuin vael- 
luskalat. 

Neuvosto-Laatokan ainoat hieman suuremmat historialliset asutus- 
keskukset olivat Pähkinälinna ja Uusi-Laatokka (Novaja Ladoga), joiden 
päästöt olivat suhteellisen vähäiset. Siksi aiemmat ajatukset raakaveden 
johtamisesta Leningradiin Laatokasta, jonka ”vesi ei pääse saastumaan”, 
nousivatkin uudelleen esille 1920-luvun lopulla. Ajatuksen innoittama- 
na Laatokan hydrobiologiaa tutkittiin laajalti 1930-luvun alussa, mutta 
suunnitellun runkovesijohdon rakentamisesta Laatokalta Leningradiin 
luovuttiin lopulta pääasiassa korkeiden kustannusten johdosta.59 

Toinen maailmansota oli katastrofi Laatokan seudun väestölle sekä 
Suomen että Neuvostoliiton puolella. Alueen koko suomalaisväestö sekä 
suurin osa venäläisväestöstä ja Laatokan rantain teollisuudesta, mukaan 
lukien sellutehtaat ja alumiinisulatot, evakuoitiin." Voitto toisessa maail- 
mansodassa kulutti kuitenkin Neuvostoliiton voimat loppuun ja valloi- 
tetun Karjalan asuttaminen siirtoväestöllä, maaseudun tilojen ja tuotan- 
torakenteiden kollektivisointi, tuhottujen ja tyhjentyneiden kaupunkien 
sekä teollisuuslaitosten kärsimien tuhojen korjaaminen kesti pitkään.“ 
Toisen maailmansodan vaikutuksesta Laatokan, joka oli nyt ensimmäis- 
tä kertaa kokonaisuudessaan Neuvostoliiton hallussa, jätevesikuormitus 
väheni merkittävästi.*? 

Laatokan rantavedet alkoivat kuitenkin saastua sitä myöden, kun 
alueelle asettui siirtoväkeä muualta Neuvostoliitosta ja teollisuuden pyö- 
rät saatiin pyörimään. Vuonna 1962 julkaistun tutkimuksen mukaan 


58 Tolstoi 1923. 

59 Suurkaupungin ”kaivo”. Työläisen ja talonpojan kalenteri 1928, 171; Glezerov 2007. 

60 Neuvostoliiton osalta ks. Gilbert 2007, 121; Molshanov 1945. 

61 Outi Fingerroosin ja Maunu Häyrysen toimittaman Takaisin Karjalaan -kirjan (2012) artikkelit kuvaavat 
sodanjälkeistä Karjalaa niin suomalaisten kuin venäläisten näkökulmasta. 

62 Suomen kemiallisen metsäteollisuuden tuotanto ja sitä myötä päästöt puolittuivat toisen maailman- 
sodan aikana palaten sotaa edeltävälle tasolle vuonna 1950; Laakkonen, 2004, 185—187. 

vain yhdellä Laatokan neljästä sulfiittitehtaasta oli jätevedenpuhdistamo. 
Muissa tehtaissa jätekuitujen määrää pyrittiin vähentämään mekaanisin 
keinoin ja neutralisoimalla jätevesien kemikaaleja. Tutkimuksen mu- 
kaan Laatokan pohja oli tehtaiden jätevesiviemärien ympärillä keski- 
määrin noin puolen kilometrin etäisyydellä hapetonta eli kuollutta. Teh- 
taiden aiheuttama fysikaalinen ja kemiallinen saastuminen ulottui 10 kilo- 
metrin ja bakteerien vaikutus 20 kilometrin päähän. Todennäköisesti 
Laatokan rantavesien saastetilanne oli 1960-luvun alussa melko saman- 
lainen kuin 1930-luvun lopulla. 

Kokonaisuutena katsoen Laatokka oli 1950-luvulla vielä puhdas järvi. 
Muutos järven yleisessä tilassa ja saastumisen luonteessa alkoi vasta 
seuraavalla vuosikymmenellä. Suurimpana syynä oli Laatokan teollistu- 
va eteläosa. Olhavanjoen vesi oli luontaisesti poikkeuksellisen fosfori- 
pitoista, koska Laatokan muista valuma-alueista poiketen Ilmajärven 
valuma-alue koostui pääasiassa pehmeistä kerrostuneista kivilaaduista, 
joista fosforia liukeni helposti valumavesiin. Tällä laajalla valuma-alueel- 
la oli suhteellisesti eniten maatalousmaata ja neuvostovalta perustikin 
sinne satoja kolhooseja ja sovhooseja, joista useista kasvoi yli 100 000 
eläimen sika- ja karjatiloja.°+ Lisäksi neuvostomaataloutta alettiin moder- 
nisoida pääsihteeri Nikita HruStSovin aikana ottamalla käyttöön koneita 
ja väkilannoitteita, mikä kasvatti osaltaan maa- ja karjatalouden päästöjä. 
Eniten Olhavanjoen fosforikuormitusta kasvatti kuitenkin se, että Olha- 
van alumiinisulatolla ruvettiin 1960-luvun alussa tuottamaan alumiinin 
sijaan alumiinioksidia ja käyttämään raaka-aineena Tihvinän bauksiitin 
sijaan Kuolan niemimaalta tuotavaa nefeliini- ja apatiittirikastetta. Tämä 
muutos moninkertaisti Olhavan sulaton jätevesien fosforipitoisuuden. 
Fri tekijöiden seurauksena Olhavanjoen fosforipitoisuus nousi neuvosto- 
tutkimusten mukaan 1950-luvun lopun tasoon verrattuna lähes viisin- 
kertaiseksi 1970-luvun loppuun mennessä. 


63 Dengina 1962, ks. Okun et al. 1965, 896. 

64 HELCOM 2013, 81-82; Laatokan Venäjän puoleisella valuma-alueella oli ao. aikana kaiken kaikkiaan 
600 tehtaan lisäksi 700 suurta karjatilaa. Markku Viljamaa & Riitta Niinioja: Laatokka on pahoin saas- 
tunut. Helsingin Sanomat 19.8.1996, 2. 

65 Rukhovets & Filatov 2011, 10, 32. 

Ravinnepäästöjen näin raju nousu vaikutti koko Laatokkaan, sillä 
Olhavanjoen vedet kulkeutuivat Coriolis-ilmiön mukaisesti ensin itä- 
rantaa myötäillen Laatokan pohjoisosaan, josta ne päätyivät järven länsi- 
rantaa seuraten lopulta Nevajokeen ja Suomenlahteen. Ihmistoiminnan 
seurauksena myös Laatokan kahden muun päävaluma-alueen laskujoen, 
Syvärin ja Vuoksen, fosforipitoisuudet kaksinkertaistuivat. Lisäksi Laa- 
tokkaan laskevien lukuisten pienten jokien pitoisuuden nousivat 1960- 
ja 1970-lukujen kuluessa 1.5—4-kertaisiksi. Näiden muutosten tuloksena 
Laatokkaan päätyneen kokonaisfosforin vuosikuormitus nousi 1960- 
luvun alun 2400 tonnista vuosina 1982-1983 huippuunsa, yli 8 000 
tonniin.* 

Laatokka on karun valuma-alueensa ja suuren tilavuutensa ansiosta 
ollut luontaisesti kirkasvetinen ja vähäravinteinen järvi. Suurjärvi pysyi 
neuvostotutkimusten mukaan vähäravinteisena aina 1970-luvun puoli- 
väliin saakka. Tämän jälkeen järvi alkoi ihmistoiminnan seurauksena re- 
hevöityä nopeasti. Laatokan vuonoihin ja ulapalle ilmestyi sinilevää, 
pahimmillaan hernerokkaa muistuttavia levälauttoja. Kasvavasta laiva- 
liikenteestä päätyi järveen jäteöljyä. Järven eliöihin, kaloihin ja etenkin 
laatokannorppiin alkoi kertyä myös ympäristömyrkkyjä. Laatokan saas- 
tuminen ja rehevöityminen alkoi uhata sen vedestä riippuvaisten pai- 
kallisten asukkaiden ja Leningradin väestön terveyttä. Tilannetta ei 
helpottanut, että kolera palasi Venäjälle 1960-luvun lopulla.” Taudin- 
aiheuttajia, sinileviä, raskasmetalleja ja muita ympäristömyrkkyjä si- 
sältävä Laatokan vesi alkoi olla Nevajoessa niin saastunutta, ettei sitä 
pystytty enää puhdistamaan täysin juomakelpoiseksi. Laatokan tilan 
heiketessä myös Nevalahti ja Suomenlahti alkoivat saastua.*$ Laatokan 
suojelun tarve määriteltiin jälleen pääasiassa Nevajoen suiston metro- 
polin näkökulmasta käsin. Myös Itämeren kansainvälisen suojeluso- 
pimuksen allekirjoittaminen vuonna 1974 kasvatti päästöjen poliittista 
merkitystä.*9 


66 Rukhovets & Filatov 2011, 31-33, Fig. 1.14. 

67 Koleraan sairastui Venäjällä 1960-luvun lopussa ja 1970-luvun alussa yli 10 000 ihmistä ja kulkutautiin 
varauduttiin myös Leningradin alueella. F. R-2182. Op. 1, d. 134, s. 15. Viipurin alueellinen arkisto, 
Viipuri, Venäjän federaatio. 

68 Markku Viljamaa & Riitta Niinioja: Laatokka on pahoin saastunut. Helsingin Sanomat 19.8.1996, 2. 

69 Itämeren suojelusopimuksen poliittisesta historiasta Laakkonen & Räsänen 2007. 

Kohti puhtaampaa Laatokkaa 


Neuvostovalta toi toisessa maailmansodassa valloittamilleen alueille 
paitsi tiukan keskusjohtoisen poliittisen hallinnon, myös uudistuksia. 
Neuvostovalta perusti kaikille vallatuille alueille vesistötutkimukseen 
keskittyneitä valtion laitoksia?” Neuvostoliiton tiedeakatemian limno- 
logian laboratorion vuosien 1956—1963 tutkimusohjelmissa selvitettiin 
laajalti Laatokan hydrokemiallisia ja -biologisia perusprosesseja. Näiden 
laajojen selvitysten perusteella pystyttiin myöhemmissä tutkimuksissa 
hahmottamaan järven ekologiassa tapahtuvia suuria muutoksia.” Poh- 
joiselle Laatokalle luotiin myös ympäristöviranomaisten verkosto, joka 
seurasi nimenomaisesti alueen vesistöjen saastumista, tarkasti ja luvitti 
tuotantolaitoksia. Lisäksi neuvostotutkijat alkoivat selvittää jo vuonna 
1940 kalastusmahdollisuuksia vallatulla pohjoisella Laatokalla, jossa 
alkoi sodan jälkeen ilmetä samanlaisia teollisuuden ja sen saasteiden 
aiheuttamia ongelmia kuin ennen sotaa.?* Vastoin yleistä käsitystä 
neuvostotutkijat ja -viranomaiset olivat toisen maailmansodan jälkeen 
tietoisia Laatokan ja sen jokien saastumistilanteesta ja vesiä pilaavista 
toiminnoista.” 

Ympäristöviranomaiset pyrkivät vaikuttamaan Laatokan suojelun 
puolesta huolimatta alueen hallinnollisista jakolinjoista sekä resurssien 
ja poliittisen vaikutusvallan puutteesta. Kun paperipulasta kärsivässä 
Neuvostoliitossa pyrittiin 1960-luvulla nostamaan metsäteollisuuden 
tuotantokapasiteettia, suunnitellut suurtehtaat ohjattiin Laatokan sijaan 
rakennettaviksi Baikalille, joka oli laskelmien mukaan ainoa järvi Laa- 
tokan ohella, jossa oli tarpeeksi makeaa vettä tehtaiden kulutukseen.” 
Baikal, joka oli tilavuudeltaan lähes 30 kertaa Laatokkaa suurempi, kesti 
teollisuuden jätevesiä periaatteessa paremmin. Laatokalla neuvosto- 
viranomaiset suuntasivat vesiensuojelutoimet järven ylivoimaisesti 
suurimpaan pilaajaan, Olhavan alumiinisulattoon, jonka fosforipäästöjä 


jo Cetkauskaite & Laakkonen 2019. 

71 Rukhovets & Filatov 2011, 10-11; Petrova 1945. 

72 PistSula & Pravdin 1940; Gusev 1969; Kudersky et al. 1996. 
73 Filtzer 2010; Cetkauskaite & Laakkonen 2019. 

74 Josephson et al. 2013, 227. 

vähennettiin merkittävästi vuosina 1980-1983. Neuvostoviranomaisten 
vesiensuojelutoimien tuloksena Laatokan kokonaisfosforikuormitus 
laski 1980-luvun lopussa neljänneksellä, hieman yli 6 000 tonniin vuo- 
dessa.” Siten neuvostovalta toteutti ensimmäiset merkittävät vesiensuo- 
jelutoimet Laatokalla. 

Jos kaupunkien ja teollisuuslaitosten kuriin saaminen ei ollut helppoa 
Suomen aikana, se ei ollut sitä neuvostovallan aikanakaan. Käkisalmen, 
joka oli saanut uusilta vallanpitäjiltä nimen Priozersk (Järvenrantainen), 
tapaus on tästä hyvä esimerkki.?* Neuvostotutkijat varoittivat 1960-luvul- 
la Käkisalmen paperi- ja sellukombinaatin olevan yksi Laatokan pääsaas- 
tuttajista.? Ratkaisuja tilanteeseen haki etenkin Leningradin oblastin eli 
kaupunkia ympäröivän laajan hallintoalueen asutuskeskusten kunnallis- 
tekniikasta ja sitä kautta vesiensuojelusta vastuussa oleva organisaatio, 
Lenoblispolkom.?* Vuonna 1965 Priozerskin paperi- ja sellukombinaatti 
velvoitettiin rakennuttamaan yhteistyössä Lenoblispolkomin kanssa teh- 
taan ja kaupungin tarpeisiin kokoojaviemärit ja jätevedenpuhdistamo.?9 
Velvoite ei miellyttänyt kombinaatin johtoa, joka ryhtyi viivyttelemään 
rakennustöiden aloittamista jättäen jopa puhdistamon rakentamiseen 
jo myönnettyjä varoja käyttämättä. Lopulta kombinaatin johto päätti 
sivuuttaa koko velvoitteen ottamalla väliaikaisella luvalla jätevesiensä 
päästöaltaaksi tehtaan pohjoispuolella, lähellä Laatokan rantaa sijain- 
neen Pärnälammen, uudelta nimeltään Drozdovonjärven. Lupien ”väli- 
aikaisuus” kesti lopulta neljännesvuosisadan. Päästöjen kasvaessa pieni 
järvi muuttui vähitellen kemialliseksi kaatopaikaksi, josta virtasi myr- 
kyllisiä jätevesiä Nevajokeen. Leningradin vesihuollon ollessa uhattuna 
asian merkitys muuttui kansalliseksi, ja vuonna 1984 Neuvostoliiton 
ministerineuvosto julkisti erityismääräyksen Laatokan ja sen lähijärvien 
vesivarojen puhtauden turvaamisesta.8 


75 Rukhovets & Filatov 2011, 32. 

76 Priozerskin suomenkielinen käännös on Pekka Hakamiehen (2012, 85) muotoilema. 

77 Gusev 1969; Mosevitsh 1969. 

78 Lenobispolkom: Leningradskii oblastnoi Sovet narodnik deputatov, Leningradin alueen kansanneuvos- 
ton edustajiston suunnittelu- ja hallinto-organisaatio. 

79 Postanovlenije Lenobispolkoma N2173 ot 28.4.1965 g. O stroitelstve vodoprovoda i kanalizatsii v 
Priozerske [Vedenjakelun ja viemärien rakentamisesta Priozerskiin]. Viipurin alueellinen arkisto, Viipuri. 

80 F.R-2182, op.1, d. 27, s. 2. Viipurin alueellinen arkisto, Viipuri. 

81 Janshin & Melua 1991, 122. 

Kuva 13. Saksalaisen Zellstofffabrik AG:n tytäryhtiön Käkisalmeen rakennuttama 
sulfiittisellutehdas valmistui Laatokan rannalle vuonna 1931. Tehtaan tuotanto päät- 
tyi vuonna 1986, kun neuvostoviranomaiset sulkivat tehtaan ympäristöhaittojen 
vuoksi. Kuva: Enson kokoelma, Metsämuseo Lusto. 


Suurimman riskin kombinaatin jätteet, jätevedet ja ilmansaasteet 
muodostivat kuitenkin Priozerskin asukkaille, jotka ryhtyivät glasnostin 
hengessä protestoimaan saasteita vastaan. Esille nostettiin jopa kaupun- 
gin evakuoiminen mikäli saasteita ei saataisi kuriin. Päätös paikallisen 
paperi- ja selluloosakombinaatin sulkemisesta tehtiin lokakuussa 1986. 
Päällimmäisenä syynä sulkemiseen oli kaupunkilaisten juomaveden 
fenolipitoisuus, joka ylitti sallitun rajan seitsenkertaisesti. Keskeinen 
osuus sulkemispäätöksen tekemisessä oli alueen ympäristöterveystoi- 
miston päälliköllä, mikä osaltaan osoitti, että protesteilla oli Neuvosto- 
liitossa vaikutusta mikäli ne tulivat järjestelmän sisältä." Kombinaatin 
lopettaminen toi vauhtia neljännesvuosisadan viivästyneeseen jäteveden- 


82 Laajemmin ks. Goryshin 1989a ja 1989b; Käkisalmen saastuttava sellutehdas suljettiin. Helsingin 
Sanomat 17.10.1986, 35. 

puhdistamon rakentamishankkeeseenkin ja neuvosto-Käkisalmen bio- 
loginen jätevedenpuhdistamo valmistui lopulta vuonna 1988.8 Myös 
Läskelänjoen tuotantokoneistoltaan pahoin vanhentunut ja huonosti 
kannattanut Leppäkosken sellutehdas Karelija suljettiin samoihin ai- 
koihin osin ympäristösyistä.$4 

Vuonna 1985 alkaneen avautumisen aikakausi merkitsi aiempaa va- 
paampaa tiedottamista ja kansalaiskeskustelua ympäristöongelmista. 
Avoimuuden suurin käytännön merkitys oli kuitenkin sillä, että Suo- 
men ja Neuvostoliiton vesiensuojeluviranomaiset saattoivat aloittaa yh- 
teistyön. Yhteisenä tavoitteena oli kalliiden jätevedenpuhdistamojen ra- 
kennushankkeiden käynnistäminen kansainvälisellä osarahoituksella. 
Yhteistyön tuloksena Sortavalan ensimmäinen biologinen jäteveden- 
puhdistamo valmistui vuonna 1989, joskin kolmasosa jätevesistä joh- 
dettiin edelleen kaupungin edustalle. Ongelmana oli lisäksi perustusten 
sortuma, mikä vioitti kolmasosaa puhdistamosta. Pitkärantaan valmistui 
kaupungin ja selluloosatehtaan yhteiskäyttöön biologinen jätevedenpuh- 
distamo vuonna 1990, ja puhdistetut jätevedet johdettiin puolen kilo- 
metrin päähän rannasta. Lahdenpohjan jätevedet oli johdettu Laatok- 
kaan sellaisinaan, kunnes kaupunkiin valmistui vuonna 1995 biologinen 
jätevedenpuhdistamo, joka sekin vaati nopeasti korjaamista. Sortavalaan 
valmistui uusi biologinen puhdistamo vuonna 2003, mistä lähtien kau- 
pungin kaikki jätevedet puhdistettiin ja johdettiin aiempaa ulommaksi 
Laatokalle. Tämä oli tarpeen, sillä Helmijärven ehdyttyä Sortavala joutui 
ottamaan juoma- ja käyttöveden jälleen Laatokan rantavesistä. Vesi- ja 
jätevesikysymysten ratkaisemiseksi kaikissa kolmessa kaupungissa py- 
rittiin laajentamaan ja uusimaan myös vesi- ja viemäriverkostoa.$5 

Lisäksi ympäri Laatokkaa sijaitseviin pieniin asutuskeskuksiin, ku- 
ten Räisälään (Melnikovoon) ja Aunuksen Viteleeseen, rakennettiin pie- 
nempiä jätevedenpuhdistamoita. Vaikka paikallisia ongelmia on edel- 


83 Janshin & Melua 1991. 

84 Työntekijöiden omistukseen siirtynyt Läskelän tehdas avattiin välillä uudelleen. Markku Viljamaa & 
Riitta Niinioja: Laatokka on pahoin saastunut. Helsingin Sanomat 19.8.1996, 2. 

85 Kari Kiuru: Sortavalan jätevesien puhdistamo hajoamassa. Lahdenpohjan vedet valuvat suoraan 
Laatokkaan. Helsingin Sanomat 20.4.1993; Aila Käyhty: Lahdenpohjan puhdistamo valmistui viimein 
Karjalaan. Helsingin Sanomat 29.6.1995, Ag; Simola et al. 1996, 167; Tanskanen & Savolainen 2006. 

leen etenkin matalalla Olhavanlahdella®® sekä kaupunkien edustoilla, 
kalastus, uiminen ja virkistäytyminen Laatokan rannoilla alkaa olla taas 
mahdollista. Vesiensuojelutoimien ansiosta Laatokan kaupunkien ja 
kuntakeskustojen rantavedet alkoivat vähitellen puhdistua 2000-luvun 
kuluessa. 

Suurin syy sille, että Laatokka saattoi toipua alennustilastaan, oli 
Neuvostoliiton romahdus. Neuvostojärjestelmän kaatuminen, teollisen 
tuotannon puolittuminen, maataloustuotannon jyrkkä alamäki, väestön 
väheneminen alueella ja kulutuksen yleinen lasku olivat kaikki myöntei- 
siä muutoksia Laatokan jokien, lahtien ja rantojen tilan näkökulmasta. 
Järven ravinnekuormitus, joka oli huipussaan 1980-luvun alussa, puo- 
littui 2000-luvun alkuun tultaessa. Laatokka alkoi hitaasti palautua. 


Lopuksi 


Ranta mielletään helposti vain rantaviivaksi. Käytännössä ranta on vii- 
den elementin — maan, veden, ilman, eliöiden ja ihmisten — vuorovaiku- 
tussuhteiden tihentymä ja kohtaamispaikka. Rantaviivalta ranta ulottuu 
kauas metsään, syvälle maapohjaan ja pohjavesiin, kauas järven selälle 
sekä ylös taivaalle. Niin luonnonvoimat kuin ihmisyhteisöt muokkaavat 
rantaviivaa, joka muodostaa viiden pääelementin yhteisen historian ääri- 
viivat. 

Verkostonäkökulmasta katsoen Laatokan ympäristöhistorialliset ääri- 
viivat ovat muovautuneet kansainvälisessä vuorovaikutuksessa. Maanvil- 
jelys mullisti saapuessaan alueen väestö- ja yhteiskuntahistorian. Venä- 
jän länteen työntämä uusi pääkaupunki Pietari ja Intian niemimaalta 
lähtöisin oleva kolerabakteeri korostivat järvialtaan vesivarojen merki- 
tystä. Sittemmin Saksassa ja Ruotsissa kehitetyt puunjalostusteknolo- 
giat ja Yhdysvalloissa keksitty vaihtovirtatekniikka muuttivat niin jokia 
kuin järveä. Laatokkaa muokkasivat syvällisesti myös erilaiset poliittiset 


86 Sekä Olhavan sulatto että Säsjoen sellu- ja paperitehdas olivat vielä 2010-luvun alussa HELCOM:n 
Itämeren pahimpien saastuttajien listalla. HELCOM 2013, 50-80. 
87 Rukhovets & Filatov 2011, 31-32. 

ideologiat ja kansainvälisen voimapolitiikan keskukset Tokiossa, Mosko- 
vassa, Berliinissä ja Washingtonissa. Suurvaltapolitiikan jäljet siivottiin 
lopuksi bakteerien ja kemikaalien voimalla: angloamerikkalaisilla ja suo- 
malaisilla jätevesien puhdistustekniikoilla. Laatokka on kansainvälisen 
ristiaallokon muovaama järvi. 

Paikallisesti tarkasteltuna Laatokan pilaantuminen alkoi sen pohjois- 
osissa jo autonomian ajan lopulla. Suomalaisten, norjalaisten ja saksa- 
laisten liikemiesten rakennuttamat puunjalostustehtaat olivat Laatokan 
ensimmäiset huomattavat saastuttajat. Sotien välisenä aikana uusia 
puunjalostustehtaita rakennettiin niin Neuvostoliiton kuin Suomen 
puolelle. Toisen maailmansodan luonnolle antaman hengähdystauon 
jälkeen tehtaat ja kaupungit jatkoivat rantavesien saastuttamista neuvos- 
tovallan alla. Laatokan ylivoimaiseksi suurimmaksi saastuttajaksi nousi 
nyt eteläisen Laatokan alumiinisulatot ja maatalous fosforipäästöineen: 
koko järviallas alkoi rehevöityä. 

Ensimmäiset pyrkimykset suojella Laatokkaa saastumiselta nousivat 
esille keisarillisessa pääkaupungissa Pietarissa, jonka vesihuolto oli täy- 
sin riippuvainen Laatokan vedestä. Suomen puolella kaupungit eivät 
tehneet mitään ja puunjalostustehtaat vain vähän vesiensuojelun eteen. 
Newvostoliiton tutkijat ja viranomaiset veivät vesiensuojelua hitaasti 
eteenpäin, kunnes neuvostojärjestelmän avautuminen teki mahdollisek- 
si kansainvälisen viranomaisyhteistyön ja puuttuvien jätevedenpuhdis- 
tamoiden rakentamisen Laatokalle noin 10-15 vuoden viiveellä Suomen 
oman vesiensuojelun kehitykseen verrattuna. Pohjimmiltaan Laatokan 
pelasti kommunistisen hallinnon ja sitä kautta sosialistisen maatalou- 
den ja teollisuuden kaatuminen. Venäjän federaation vakautuminen, 
Laatokan Karjalan nivoutuminen Pietarin vaikutusalueeseen ja Laatokan 
muuntuminen luonteeltaan vapaa-ajan ja luonnon ympäristöksi lupaa- 
vat hyvää järven tulevaisuudelle. Topeliuksen mainitsemien Vellamon 
tyttärien, Laatokan päävaluma-alueiden, suojelu on Äänisen ja Ilmajär- 
ven osalta Venäjän ja Saimaan osalta Suomen valtiojohdon vastuulla. 
Huolenpito Pohjois-Euroopan suurista järvistä edellyttää kansainvälisen 
yhteistyön jatkamista. 

Laatokalla oli laajana Suomen ja Neuvostoliiton rajalla sijaitsevana vesis- 
tönä huomattava merkitys sotatoimille toisessa maailmansodassa. Suur- 
järvi erotti toisistaan Karjalankannaksen ja Laatokan Karjalan operaatio- 
alueet ja vaikutti monin eri tavoin sitä ympäröivien rantaseutujen kohta- 
loihin. Lisäksi Laatokka mahdollisti sulana kautenaan sekä lopputalven 
vahvan jääpeitteen aikana suuret joukkojen ja tarvikkeiden kuljetukset. 
Talvi- ja jatkosotien aikana Laatokan rannoilla käytiin lukuisia taisteluita, 
jotka vaurioittivat myös rantaseutua. Pommitusten ja muun taistelu- 
toiminnan ohella sekä suomalaiset että neuvostoliittolaiset joukot sovel- 
sivat nimittäin laajamittaisesti poltetun maan taktiikkaa. 

Tässä luvussa esittelen ja arvioin Laatokan ranta-alueiden hävitystä 
sota-aikoina poltetun maan taktiikan näkökulmasta. Maantieteellisesti 
olen rajannut tarkastelun Suomelle ennen talvisotaa kuuluneisiin Laato- 
kan rantaseutuihin. Poltetun maan taktiikkaa on kautta historian käytet- 
ty keinona vaikeuttaa vihollisen toimintaa sen valtaamilla alueilla. Taktii- 
kan periaatteena on tuhota viholliselle käyttökelpoisia liikennereittejä, 
varastoja, rakennuksia tai elintarvikkeita, jotka helpottaisivat sen takti- 
sia, operatiivisia tai strategisia päämääriä. Poltetun maan taktiikkaa 

käyttäneiden asevoimien resurssit riittivät harvoin kaiken viholliselle 
potentiaalisesti hyödyllisen materiaalin tuhoamiseen, joten hävitysten 
kohdentamiseen ja priorisointiin vaikuttivat voimakkaasti maantieteelli- 
set seikat sekä sääolosuhteet ja vuodenajat." 

Käsittelen Laatokan ranta-alueiden hävitystä kolmena kronologisena 
tapahtumasarjana. Ensimmäisessä osassa tarkastelen hävitystoimintaa 
talvisodan aikana. Tämän jälkeen tutkin, millaisia tuhoja alueet kohtasi- 
vat jatkosodan alkuvaiheessa kesästä 1941 vuoden loppuun. Tätä seurasi 
asemasotavaihe, joka rauhoitti rintamatilannetta useiksi vuosiksi. Kol- 
mannessa osassa analysoin tuhoamistoimintaa kesäkuussa 1944 alka- 
neesta puna-armeijan suurhyökkäyksestä aselevon alkamiseen syyskuu- 
hun 1944. Talvisodanaikaista hävitystoimintaa käsittelevä osio pohjau- 
tuu väitöskirjatutkimukseeni, jossa käsittelen koko Suomen itärajan 
alueella talvisodan aikana tapahtunutta hävitystoimintaa.? Jatkosodan 
aikaisen hävityksen tarkastelu on jatkoa väitöskirjatutkimukselleni ja 
pohjautuu osittain sen aikana löytämääni jatkosodan aikaiseen lähde- 
aineistoon. 

Arvioin hävitystoimintaa suomalaisten näkökulmasta ja suomalai- 
seen arkistoaineistoon pohjaten. Sodanaikaisten tapahtumien tutkimi- 
sessa olen hyödyntänyt suomalaisjoukkojen sotapäiväkirja- ja asiakirja- 
aineistoa. Näiden aineistojen perusteella on mahdollista luoda riittävän 
yksityiskohtainen kuva hävitystoiminnan kehittymisestä talvi- ja jatko- 
sodan aikana. Joukkojen asiakirja- ja sotapäiväkirja-aineistosta saatavaa 
tietoa vertailemalla on mahdollista saada varsin selkeä kuva tapahtu- 
mien kulusta ja toiminnan tavoitteista. Erityisen kiinnostavaa on näiltä 
osin tutkia nimenomaan Laatokan seutuja, sillä, kuten tunnettua, suur- 
järven erottamat Karjalankannaksen ja Laatokan Karjalan rintamat koet- 
tiin Suomen olemassaolon kannalta kaikkein keskeisimmiksi ja uhan- 
alaisimmiksi rintamalohkoksi. Laatokka puristui rintamien väliin, sekä 
sillaksi että esteeksi. 

Tutkimusaihettani käsitellään tutkimuskirjallisuudessa verrattain vä- 
hän. Kokonaisvaltaista tutkimusta poltetun maan taktiikan käytöstä talvi- 


1 Carell 2005, 331-332; Hävitysohjesääntö 1938, 11. 
2 Koukkunen Jarkko 2020: Hävitysten talvi. Poltetun maan taktiikan kehitys ja käyttö talvisodassa 1939-1940. 

ja jatkosodissa ei ole toistaiseksi tehty, vaan aihetta on käsitelty lähinnä toi- 
sen maailmansodanaikaista pioneeritoimintaa laajemmin käsittelevien 
teosten yhteydessä. Uusinta tutkimustietoa aihepiiristä edustaa Janne 
Mäkitalon Räjähtävää voimaa 1. Suomalaisten pioneeritaktiikan kehitty- 
minen itsenäisyyden aikana (2019), joka tarjoaa erityisen runsaasti tietoa 
hävityskoulutuksen kehityksestä itsenäisyyden alkuvuosikymmeninä. 
Aiemmin samaa aihepiiriä on käsitellyt Eero-Eetu Saarinen teoksessaan 
Pioneeriaselajin historia 1918-1968 (1975). Laajemmalta kannalta suoma- 
laisen sotataidon kehitystä kuvaa Vesa Tynkkysen kirjoittama Hyökkäyk- 
sestä puolustukseen (1996), joka sivuaa osaltaan myös hävitystoiminnan 
merkityksen muutosta suomalaisessa sotilasajattelussa viivytys- ja puo- 
lustustaisteluiden käymisessä itsenäisyyden alusta talvisodan alkuun. 
Laatokan rannikkopitäjien rakennustuhojen selvittämisessä ja havain- 
nollistamisessa olen hyödyntänyt Johannes Virolaisen teosta Siirtokarja- 
laiset 1941-1944, Kotiinpaluu, jälleenrakennus, uusi lähtö (1989) ja Yrjö- 
Pekka Mäkisen ja Ilmari Lehmusvaaran toimittamaa teosta Karjala 3 


(1982). 


Laatokan ranta-alueiden tuhot talvisodassa 


Suomalaiset valmistautuivat poltetun maan taktiikan käyttöön mahdol- 
lisissa sotatoimissa Neuvostoliittoa vastaan jo ennen toisen maailman- 
sodan alkua. Hävitystoiminnan koulutuksen kehitys sitoutui pioneeri- 
aselajin kehitykseen itsenäisyyden alkuvuosista lähtien. Ilmasto- ja 
maasto-olosuhteiden hyödyntäminen nousi 1920-luvun lopulla yhdeksi 
suomalaisen sotilasajattelun kulmakivistä. Tällöin poltetun maan taktii- 
kan merkitys kasvoi, sillä hävitystoiminnan avulla oli mahdollista kasvat- 
taa luonnonesteiden ja ilmasto-olosuhteiden vaikutusta vihollisen etene- 
miseen varsin kustannustehokkain keinoin. Laatokan rannikkoalueiden 
maasto-olosuhteilla ja erityisesti jokiuomilla oli suurta merkitystä taiste- 
luille, koska joet ovat merkittäviä puolustustaisteluita tukevia luonnon- 
esteitä. 


3 Mäkitalo 2019, 274-275, 322—324; Tynkkynen 2014, 25, 54. 

Kuva 14. Pommitusten jälkiä Sortavalassa alkuvuodesta 1940. Kuva: SA-kuva. 


Toista maailmansotaa edeltäneet Suomen puolustussuunnitelmat 
lähtivät oletuksesta, että Suomi ei ehtisi toteuttaa liikekannallepanoa 
kokonaisuudessaan ennen kuin puna-armeijan joukot ylittäisivät valta- 
kunnan rajan. Sodan uhatessa raja-alueille sijoitettujen suojajoukkojen 
tehtävänä oli konfliktin alkaessa hidastaa neuvostojoukkojen etenemistä 
Suomen sisäalueille, kunnes kenttäarmeija ehtisi ryhmittyä puolustuk- 
seen pysäyttääkseen vihollisen etenemisen. Poltetun maan taktiikalla 
oli ennakkosuunnitelmissa merkittävä rooli suojajoukkojen taisteluissa 
erityisesti talviolosuhteissa.1 

Talvisotaa edelsi syksyn 1939 kestäneiden ylimääräisten kertausharjoi- 
tusten aika, jonka ansiosta suomalaisjoukot olivat sodan alkaessa ehti- 
neet valmistella hävitystoimintaa. Valmisteluja tehtiin joka puolella 
sotatoimien uhan alaisina olleilla alueilla. Sotatoimien kannalta tär- 


4 Perus-240/1. Kan. A. Esik. oper. toim. (toim. III) 1939. [1] 1/11, Armeijakunnan esikunta, Sota-asiain- 
osasto, n:o 175/111/239 op.sal./34. Erikoismääräys II ryhmityskäskyyn | Armeijakunnalle VK 1-VK 2. 
Hävitys- ja kenttälinnoitustyöt. KA; Mäkitalo 2019, 392; Saarinen 1975, 139, 162; Tervasmäki 1978, 72, 
84; Tervasmäki, Vuorenmaa & Juutilainen 1978, 90. 

keimmäksi nähdyllä Karjalankannaksella suomalaisjoukkojen määrä 
oli suurin ja hävitystoiminnan valmistelut laajimmat. Syrjäisemmillä 
ja harvaan asutummilla seuduilla Laatokan Karjalassa ja erityisesti tätä 
pohjoisemmassa Suomessa hävitysvalmistelujen resurssit olivat vaati- 
mattomammat.> 

Suomalaisjoukot kohdistivat havitysvalmistelunsa alueille, joiden 
kautta puna-armeijan arvioitiin suuntaavan Suomeen kohdistuvan 
hyökkäyksensä päävoimat. Tämä tarkoitti suurimpia rajat ylittäviä lii- 
kennereittejä ympäristöineen. Rautatielinjat olivat suuren kuljetus- 
kapasiteettinsa takia erityisen tärkeitä hävittää. Neuvostojoukkojen pää- 
etenemisreiteiltä syrjässä sijainneiden seutujen hävityksen vaikutuksen 
vihollisen toiminnalle suomalaiset katsoivat minimaaliseksi, joten tällai- 
silla alueilla valmisteluja tehtiin vain vähän.* 

Laatokan ranta-alueista hävitystä valmisteltiin toisaalta Karjalankan- 
naksen itäosissa ja toisaalta Laatokan Karjalan eteläosien rannikko- 
alueilla. Karjalankannaksen itäosan puolustuksesta vastasi kenraali- 
majuri Erik Heinrichsin komentama III armeijakunta, jonka vastuu- 
alueena oli Vuoksen ja Laatokan länsirannikon välinen alue. Armeija- 
kunnan suojajoukkoina itärajan läheisyydessä toimivat varusmiehistä, 
nuorista reserviläisistä ja rajajoukoista kootut Raudun ryhmä ja Metsä- 
pirtin Osasto, joiden tehtävänä oli sodan alkaessa vetäytyä viivytystaiste- 
luita käyden III armeijakunnan pääpuolustuslinjalle, joka tukeutui 
Vuoksen ja Taipaleenjoen vesistöihin. Alueella ei kuitenkaan ennen so- 
taa juurikaan valmisteltu hävityksiä, koska rajan ylittäneet liikenneyhtey- 
det, joita neuvostojoukkojen arvioitiin käyttävän hyökkäysreitteinään, 


5 —Perus-240/1. Kan. A. Esik. oper. toim. (toim. III) 1939. [1] I/II, Armeijakunnan esikunta, Sota-asiain- 
osasto, n:o 175/II1/239 op.sal./34. Erikoismääräys II ryhmityskäskyyn | Armeijakunnalle VK 1-VK 2. 
Hävitys- ja kenttälinnoitustyöt. KA; Perus-240/1. Kan. A. Esik. oper. toim. (toim. III) 1939. [1] I/II, 
Yleisesikunta, Osasto 3, Oper. toim., n:o 181/VK 27/Op. sal. Kannaksen pakkotyhjentämissuunni- 
telma ”VK27”, KA; Karhu 1932, 50-52, 220; Kilin 2002, 6; Takala 2017, 94; Tervasmäki, Vuorenmaa & 
Juutilainen 1978, 90-91; Tynkkynen 2014, 20-21; Usva 1975, 167. 

6 Perus-240/1. Kan. A. Esik. oper. toim. (toim. III) 1939. [1] 1/11, Armeijakunnan esikunta, Sota-asiain- 
osasto, n:o 175/II1/239 op.sal./34. Erikoismääräys II ryhmityskäskyyn | Armeijakunnalle VK 1-VK 
2. Hävitys- ja kenttälinnoitustyöt. KA; Perus-1727/5. Rajaesikunta. Oper.toim. 1939-1940. [8] 1/111. 
Rajaesikunta. Kajaanissa lokakuun 28 p:nä 1939. Hävitysvalmiusohje, KA; Perus-2454/1. III/JR 12. 
Esikunta. 1939-1940. [10]. III/JR 12. Sissitoimintaohjeet. KA; SPK 2787, Päämaja. Operatiivinen osasto. 
Maavoimatoimisto, 9.11.1939, jakso 40, KA, DA; Takala 2017, 94. 

sijaitsivat sisämaassa. Lisäksi lähinnä rannikkoa suojajoukkona toimi- 
neelle Metsäpirtin Osastolle ei alistettu lainkaan pioneerijoukkoja, joilla 
olisi ollut paras osaaminen ja kyky hävitysten valmisteluihin? 

Pohjoisempana Laatokan Karjalassa IV armeijakunnan vastuualueella 
oli Laatokan koillisrannikon merkitys sodankäynnin kannalta huomatta- 
vasti suurempi. Itärajan ylittänyt, Salmin ja Impilahden kautta Sortava- 
laan kulkenut niin sanottu Laatokan rantatie oli puna-armeijalle erin- 
omainen etenemisreitti Laatokan pohjoisosan kautta syvemmälle 
Suomeen ja lopulta Karjalankannasta puolustavien Suomen kenttä- 
armeijan päävoimien selustaan. Tien varrella sijaitsi paljon siltoja sekä 
suuria asutuskeskuksia, jotka suomalaisten oli tärkeää hävittää neuvos- 
tojoukkojen etenemisen vaikeuttamiseksi. Laatokan koillisrannikon 
puolustuksesta vastanneen 13. divisioonan sotaa edeltäneistä hävitysval- 
misteluista huomattava osa keskittyikin rantatien liikennöinnille kes- 
keisiin kohteisiin ja rantatien varrella sijainneisiin asutuskeskuksiin. 

Talvisota alkoi 30.11.1939 aamulla puna-armeijan ylitettyä Suomen 
valtakunnanrajan useista kohdista. Hyökkäyksen voima yllätti monin 
paikoin suomalaiset, jotka olivat odottaneet vihollisen etenevän suurin 
voimin ainoastaan Karjalankannaksella. Neuvostojoukkojen suuren yli- 
voiman vuoksi rajan läheisyyteen sijoitetut suomalaiset suojajoukko- 
pataljoonat joutuivat usein vetäytymään viivytystaisteluita käyden sel- 
keästi suunniteltua nopeammin. Samanaikaisesti taisteluiden kanssa 
käynnistyi suomalaisten poltetun maan taktiikan mukainen hävitystoi- 
minta.’ 

Pääsotanäyttämöllä eli Karjalankannaksen itäosissa taistelut alkoivat 
aamuhämärissä. Lähimpänä Laatokan rannikkoa toimineen Metsäpirtin 
Osaston vastuualueella hävitystoiminta alkoi pian sodan sytyttyä. Rajan 
läheisyydessä viivytysasemissa oli vain kaksi rajakomppaniaa, jotka 
joutuivat ylivoiman edessä irtautumaan asemistaan iltaan mennessä. 


Kilkki 1978a, 20—21; Saarinen 1975, 177; Tervasmäki, Vuorenmaa & Juutilainen 1978, 108-109. 

8 Perus-4087/4. IV AK. Esik. pion tsto. 1939-1940. [12] II/II,IV AKE, N:o 484/ / / Pion. kom.: 
Pioneerikäsky N:o 15, Sortavala 4.11.3., KA; Perus-4087/6. IV AK. Esik. pion tsto. 1939-1940. [14] I/I, 
13. DE, pion. komentaja: Hävitysten toimeenpanosuunnitelma: Salmin suunta, KA. 

9 Perus-1233/2.1/JR 36. Esik. Tilannekatsaus N:o 8 ajalta 2.12.39—2.3.40. 1939-1940 KA; Chew 1971, 11-13; 

Juutilainen 1985, 69-70; Kilin 2002, 15; Raunio 2004, 42; Siilasvuo 1940, 16; Usva 1978, 255. 

Tällöin Metsäpirtin Taipaleenjoen eteläpuolella sijainnut osa jäi kokonai- 
suudessaan neuvostojoukkojen haltuun. Puna-armeijan eteneminen 
Metsäpirtin alueella ei ollut aggressiivista, joten suomalaiset pystyivät pi- 
tämään viimeisen Taipaleenjoen eteläpuoleisen tukikohtansa Neosaaren 
hallussaan 6.12.1939 saakka. Suomalaisjoukot hävittivät Metsäpirtin 
alueita sisämaassa, mutta eivät Laatokan rannikon välittömässä läheisyy- 
dessä. Tämä johtui rannikkoseutujen harvasta asutuksesta ja liikenne- 
reittien vähäisyydestä. Hävitys keskittyi rajalta Metsäpirtin kirkonkylään 
ja sieltä edelleen Taipaleenjoelle johtaneen tien ympäristöön." 

Suurin hävitys Metsäpirtin alueella oli kirkonkylällä, joka tuhottiin 
pääosiltaa sodan ensimmäisenä aamuna. Raskaasta tehtävästä vastasi 
paikallisista suojelukuntalaisista koottu osasto. Vaikka oman paikkakun- 
nan kirkonkylän tuhoaminen oli osaston miehille henkisesti vaikeaa, he 
suorittivat tehtävänsä tehokkaasti, sillä kirkonkylän rakennuksista eh- 
jäksi jäi vain muutama. Kylän kirkkoa osasto ei onnistunut polttamaan, 
mutta senkin tuhosi myöhemmin suomalainen tykistö. 

Johtuen Metsäpirtin Osaston suojajoukkojen nopeasta vetäytymisestä 
sodan ensimmäisenä päivänä, suurin osa pitäjän rakennuksista jäi hävit- 
tämättä. Puna-armeijan hyökkäystoiminta oli verrattain passiivista, mikä 
antoi suomalaisille mahdollisuuden hävitysten täydentämiseen vihollis- 
linjojen taakse lähetettyjen hävityspartioiden avulla. Kiivaiten hävitys- 
partiot toimivat 2.—3.12.1939, jolloin suomalaispartiot polttivat ainakin 
Haapasaaren ja Koselan kylän rakennuksia. Hävitykset Metsäpirtin 
alueella päättyivät itsenäisyyspäivänä Neosaaren tukikohdan evakuointiin 
ja hävittämiseen sekä Taipaleenjoen lossin tuhoamiseen. Lossi oli ollut 
ainoa keino Taipaleenjoen ylittämiseen jo ennen sodan alkamista, sillä 
suomalaisjoukot olivat vieneet kaikki veneet joen itärannalta vaikeut- 
taakseen puna-armeijan vesistönylitystä. Kodeistaan sekasorron vallassa 
paenneet paikalliset joutuivat jonottamaan omaa lossivuoroaan pelok- 
kaissa tunnelmissa taisteluiden raivotessa jo Laatokan ranta-alueella. 


10 Kilkki 1978b, 38. 

11 SPK 3283, Metsäpirtin sk., 30.11.1939, jakso 10, KA, DA; Kilkki 1978b, 38; Sorko 1998, 129-130; Sorko 
2010, 95. 

12 SPK 3283, Metsäpirtin sk., 30.11.1939, jakso 10, KA, DA; Koponen 1999, 106; Sorko & Seppänen 2005, 42. 

13 SPK 262, 10.DE, tsto II, 3.12.1939, 6.12.1939, jaksot 43, 61. KA, DA; SPK 3283, Metsäpirtin sk., 30.11.1939, 
jaksot 11-12, KA, DA; Ahto 1978, 84; Oksanen 2010, 69; Sorko 1998, 129—130; Sorko 2010, 95. 

Tässä tapauksessa puolustustaisteluita tukenut joki muuttui hengen- 
vaaralliseksi esteeksi pakoon pyrkineille siviileille, joiden evakuointiin 
viranomaiset eivät olleet kiinnittäneet riittävästi huomiota. 

Laatokan itäpuolella sotatoimet etenivät vastoin suomalaisten ennakko- 
oletuksia. Järven rannalla olevan Salmin etelärajalta lähti sodan ensim- 
mäisenä päivänä etenemään kaksi neuvostodivisioonaa. Ennen sotaa 
suomalaiset olivat arvioineet, että teiden huonon kunnon vuoksi Suo- 
men puolelle voisi hyökätä vain murto-osa neuvostovoimasta. Salmin 
alueen puolustuksesta vastanneen 13. divisioonan komentaja pyysi lupaa 
tulenavaukseen saatuaan vahvistuksen vihollisuuksien alkamisesta. 
Pyyntöön vastattiin käskyllä aloittaa Suojärven, Salmin ja Uomaan pitä- 
jien evakuointi sekä hävittäminen." 

Laatokan rannikkopitäjien, kuten Salmin, raja-aluetta puolustivat 
heikot suomalaiset suojajoukot, jotka joutuivat irtautumaan viivytysase- 
mistaan nopeasti puna-armeijan ylivoiman takia. Sisämaahan johtanei- 
den teiden sillat räjäytettiin heti sodan alettua. Ensimmäisen sotapäivän 
aamuna tulipalot roihusivat jo Salmin itäisimpienkin kylien, Käsnäselän 
ja Orusjärven, suunnilla. Jalan kulkevien pelokkaiden siirtolaisten lisäk- 
si kaikilla teillä kuljetettiin länttä kohti myös evakkokuormastoja, jotka 
masensivat ja huolestuttivat taisteluun valmistautuvien kenttäarmeijan 
joukkoja.” 

Seuraavien päivien aikana taistelut siirtyivät Laatokan pohjoisrannan 
tiheämmin asutuille seuduille. Suomalaisjoukot vetäytyivät viivyttäen 
Laatokan rantatietä pitkin räjäyttäen siltoja ja polttaen rannikon asutus- 
keskuksia puna-armeijan etenemistä ja huoltoa vaikeuttaakseen. Man- 
tereella suomalaiset polttivat muun muassa Miinalan, Varpaselän, Tule- 
man, Uudenkylän, Tunnisenojan ja Uuksalonpään kyliä. Lisäksi hävi- 
tyksiä tapahtui Laatokan rannan välittömässä läheisyydessä sijaitsevalla 
suurella Lunkulansaarella. Saaren yhdisti rannikkoon silta, jonka suo- 
malaisjoukot onnistuivat räjäyttämään heikentäen ainakin hetkellisesti 


14 Perus-1233/2. I/JR 36. Esik. Tilannekatsaus N:o 8 ajalta 2.12.39—2.3.40. 1939-1940 KA; SPK 1325, 
JR 34,1.12.1939, jakso 7, KA, DA. 

15 Perus-1147/13. IV AK. Esik. tied. toim. 1939. [15] II/Il, Kapteeni Tarkan ilmoitus 30.11. klo 15.00, KA; 
SPK 325, 13.D/Toimisto III, 30.11.1939, jakso 14, KA, DA; SPK 1420, JR 37, 30.11.1939, jakso 11, KA, 
DA;SPK 1458, II/JR 37, 30.11.1939, jakso 4, KA, DA; Juutilainen 1985, 71. 

saaren käyttökelpoisuutta puna-armeijan majoitus- ja huoltoalueena. 
Viimeiset viivytystaisteluiden aikaiset hävitykset Salmin pitäjän alueella 
tapahtuivat 5.12.1939, mutta niitä täydennettiin partiotoiminnan avulla 
vielä myöhemmin. 

Suomalaisten asetuttua puolustukseen Uuksunjoki-linjalle ja torjuttua 
puna-armeijan ensimmäiset hyökkäykset sitä vastaan 5.12.1939 hiljeni 
hävitystoiminta hetkeksi. Puolustusasemasta jouduttiin kuitenkin luopu- 
maan kolmen päivän jälkeen, jolloin suomalaisjoukot polttivat Uuksun 
kylän. Samana päivänä poltettiin myös Laatokan keskeisin teollisuus- 
yhteisö, Pitkäranta. Taajaman hävitys oli valmisteltu jo ennakolta, mutta 
aamulla 8.12.1939 hävityskäsky peruttiin tuntemattomaksi jääneestä 
syystä. Tieto ei saavuttanut ajoissa hävitysvastuussa ollutta osastoa, joka 
aloitti taajaman polttamisen oletettuaan virheellisesti vihollisen päässeen 
sen läheisyyteen. Hävitysten alkamisesta kuultuaan 13. divisioonan pio- 
neerikomentaja lähti henkilökohtaisesti paikalle estääkseen taajaman 
laajemman polttamisen, mutta hän myöhästyi dramaattisesti huono- 
kuntoisten teiden hidastaessa hänen kulkuaan. Laatokan vilkas taajama 
tuhoutui Laatokan rannan puoleisilta osiltaan lähes täydellisesti. Tuholta 
säästyi sillan mantereeseen yhdistämällä Pusunsaarella sijainnut sellu- 
tehdas.” 

Uuksunjoki-linjan hylkäämisen jälkeen suomalaisjoukot vetäytyivät 
joulukuun 8. ja 9. päivän aikana puolustusasemaan, joka alkoi Laatokan 
rannalta Impilahden Haukkalahdesta jatkuen Kitelän, Ruokojärven, 
Sulkulammen ja Syskyjärven kautta Varpajärvelle. Viimeiset laajempi- 
muotoiset hävitykset keskittyivät näihin joulukuun 1939 päiviin. Suu- 
rimmaksi osaksi tuhoamista tapahtui Laatokan rantatien ympäristössä. 
Suomalaisten oli vaikeutettava puna-armeijan huollon liikennöintiä 
tiellä mahdollisimman paljon, jotta vihollisen hyökkäys ei onnistuisi 
murtamaan suomalaisten puolustusta." 


16 T-19168/9. Pm — Shist.tsto. Taistelukertomus, otteet. 1939-1940. [24]. Viivytystaistelut IV Armeijakunnan 
rintamalohkolla Laatokan pohjoispuolella, KA; SPK 1420, JR 37, 30.11.1939,jakso 11-12, 14, KA, DA;SPK 
1454, I/JR 37, 1.12.1939, jakso 13, KA, DA; Juutilainen & Vuorenmaa 1978, 27. 

17 SPK 277, Sotapoliisi/12.D, 8.12.1939, jakso 2, KA, DA; SPK 296, 13.D KSS-toimisto, 8.12.1939, jaksot 
122—123, KA, DA;SPK 305, 13. D Pion. kom, 8.12.1939, jakso 9, KA, DA; Juutilainen & Vuorenmaa 1978, 30. 

18 SPK 305, 13. D, Pion. kom, 8.12.1939, jakso 10, KA, DA; Juutilainen 1985, 89, 96-100; Juutilainen & 
Vuorenmaa 1978, 50-51. 

Viivytystaisteluvaiheen viimeiset hävitystoimet talvisodan aikana Laa- 
tokan pohjoisrannikolla olivat Kitelän, Hunukan ja Ruokojärven kylien 
alueilla tapahtuneet rakennusten polttamiset. Hunukan tapauksessa 
13. divisioonan pioneerikomentaja perui hävityskäskyn vedoten viivytys- 
taisteluvaiheen päättymiseen, mutta tuhoamistehtävän saanut osasto 
ehti kuitenkin polttamaan osan kylästä. Kitelän kylä oli suunniteltu sääs- 
tettäväksi hävitykseltä, mutta suomalaisjoukot eivät olleet noudattaneet 
käskyä. Kylästä oli joulukuun 9. päivänä 1939 pystyssä enää kirkko, jon- 
ka eräs suomalainen pioneeriosasto ansoitti. Kirkko räjähti eräänä yönä 
joulukuun puolivälissä neuvostosotilaiden mentyä sisään rakennukseen. 
Ruokojärvellä suomalaiset puolestaan polttivat illalla 9.12.1939 kylän 
eteläiset talot ilmeisesti raivatakseen lisää ampuma-alaa kylän alueella 
olleiden puolustusasemiensa eteen.'9 

Suomalaiset onnistuivat pääosin jouluun 1939 mennessä vakautta- 
maan puolustusasemansa puna-armeijan hyökkäyksistä huolimatta. 
Laatokan rantalohkolla puna-armeijan hyökkäyksen voima laantui uu- 
den vuoden vaihteeseen mennessä. Suomalaiset jatkoivat aktiivista par- 
tiointia vihollisen selustassa joulukuun loppupäivät. Partiot hävittivät 
erityisesti Kitelän eteläpuolella ja Laatokanniemen alueella. Esimerkiksi 
tapaninpäivänä partiot polttivat useiden kylien alueella yhteensä noin 
50 rakennusta.?* 

Laatokalle eristyksiin jäänyt suomalaisten hallussa ollut Mantsin lin- 
nake ei sekään jäänyt toimettomaksi, vaan häiritsi Laatokan rantatietä 
tykkitulellaan ja lähettämällä hävityspartioita, jotka katkoivat tietä räjäy- 
tyksin. Hävityspartiot polttivat ehjinä löytämiään rakennuksia muun 
muassa Lunkulansaaressa, jossa ne jouluyönä polttivat saarella 45 aiem- 
min hävityksiltä säästynyttä rakennusta.? Linnakkeen sijainti Laatokassa 
saarella oli sekä vahvuus että heikkous. Sodan alkuvaiheessa alkutalven 


19 SPK 305, 13. D, Pion. kom, 8.12.1939, jakso 10, KA, DA; Juutilainen & Vuorenmaa, 1978, 50; Kokkonen 
1971, 52-53; Partanen 1959, 56. 

20 Juutilainen 1978a, 50, 58-59, 64-65; Juutilainen 1978b, 91; Kokko 1950, 21. 

21 Perus-1147/13: IV Armeijakunta, Esikunnan tiedustelutoimisto (toimisto II): Tilanneilmoitukset: 1939. 
[15] 1/11. Ryhmä Olkkosen ilmoitus tilanteesta 26.12.39 klo 19.15. KA; T-19168/9. Pm — Shist.tsto. 
Taistelukertomus, otteet. 1939-1940. [25]. Liite n:o 445 IV AK:n sotapäiväkirjaan. Ryhmä Olkkosen 
ilmoitus tilanteesta 27.12 klo 8.50. KA; SPK 582, Er.P 23, 15.-19.12.1939, jaksot 6-8, KA, DA; Juutilainen 
1978, 64-65; Kalervo, Kansa taisteli 2/1966, 41; Kokko 1950, 21. 

petolliset jääolosuhteet suojasivat linnaketta voimakkailta hyökkäyksiltä 
jäätä pitkin, mutta toisaalta ne vaikeuttivat linnakkeen laivoilla toteutet- 
tuja huoltokuljetuksia. Jääpeitteen paksuuntuessa lisääntyi myös vihol- 
lishyökkäyksen mahdollisuus, joka tosin ei koskaan toteutunut.?? 

Tammikuun 6. päivänä 1940 suomalainen IV Armeijakunta aloitti 
Kitelän alueella suuren vastahyökkäyksen, joka johti niin sanottujen 
Lemetin mottien syntymiseen. Suomalaisten menestys johtui suurelta 
osin Kitelän alueella toimineiden neuvostojoukkojen huoltovaikeuksista. 
Niiden taustalla oli suomalaisten partioiden häirintäiskut sekä poltetun 
maan taktiikan käyttö Laatokan rantatien ympäristössä. Tuhot olivat 
mittavat: lähes kaikki kylät Laatokan rantatien ympäristössä poltettiin 
ainakin osittain, ja suuri määrä siltoja ja siltarumpuja räjäytettiin, minkä 
lisäksi suomalaiset pyrkivät muutenkin katkomaan tietä parhaansa mu- 
kaan. Sisämajoitusmahdollisuuksia oli puna-armeijan sotilaille erittäin 
vähän, mikä kasvatti paleltumisista johtuneiden tappioiden osuuden 
muutamissa osastoissa yli 20 prosentin. Laatokan jääpeitteen paksuun- 
tuminen kuitenkin vaikeutti neuvostomottien tuhoamista, sillä puna- 
armeija onnistui avaamaan jäälle huoltotien, joka kiersi suomalaisten 
puolustusasemat. Jäätietä pitkin kulkeneet kolonnat onnistuivat toimit- 
tamaan saarretuille neuvostojoukoille riittävästi tarvikkeita, jotta kaikkien 
mottien puolustusta ei onnistuttu sodan päättymiseen mennessä mur- 
tamaan.” 

Laatokan jääpeite oli tärkeä tekijä myös puna-armeijan etenemis- 
suunnitelmissa talvisodan loppuvaiheessa. Laatokan rantatie osoittautui 
jo sodan alkuvaiheessa liian haavoittuvaksi etenemisreitiksi syvemmälle 
Suomeen, joten neuvostojoukot ottivat tavoitteekseen jatkaa etenemis- 
tään jäätä myöden. Arvioiden mukaan jää olisi ollut riittävän kantava 
vielä useita viikkoja, mikäli sota olisi jatkunut maaliskuun alkupuolta 
pidemmälle. Rauhan saavuttaminen kuitenkin esti venäläisten suunni- 


22 Perus-1147/13: IV Armeijakunta, Esikunnan tiedustelutoimisto (toimisto II): Tilanneilmoitukset: 1939. 
[15] 1/11. Ryhmä Olkkosen ilmoitus tilanteesta 26.12.39 klo 19.15. KA; T-19168/9. Pm — Shist.tsto. 
Taistelukertomus, otteet. 1939-1940. [25]. Liite n:o 445 IV AK:n sotapäiväkirjaan. Ryhmä Olkkosen 
ilmoitus tilanteesta 27.12 klo 8.50. KA; SPK 582, Er.P 23, 15.-19.12.1939, jaksot 6-8, KA, DA; Juutilainen 
1978, 64-65; Kalervo 1966, Kansa taisteli 2/1966, 41-42; Kokko 1950, 21. 

23 Halsti 1955, 184; Juutilainen 1985, 147, 152, 156, 178-179. 

telman toteutuksen eikä puna-armeijaa ehtinyt hyödyntää löytämäänsä 
heikkoutta suomalaisten Laatokan rantaseutujen puolustuksessa.™ 


Kesän 1941 hyökkäysvaiheen aiheuttamat tuhot 


Laatokan rantapitäjät eivät säästyneet taisteluilta ja hävitystoimilta kesä- 
kuussa 1941 alkaneessa jatkosodassakaan. Lähtökohdat sotatoimille oli- 
vat talvisotaan verrattuna erilaiset, mutta tavoite poltetun maan taktiikan 
käytölle samanlainen. Aluetta puolustanut puna-armeija pyrki vaikeutta- 
maan hyökkäävien suomalaisten joukkojen etenemistä kaikin mahdolli- 
sin keinoin. Hävitystoimintaan vaikuttivat myös kesäolosuhteet, joiden 
takia perusteet poltetun maan taktiikan käytölle muuttuivat. 

Suomalaiset valtasivat talvisodassa menettämänsä alueet takaisin 
jatkosodassa kahdessa vaiheessa. Ensin suomalaisjoukot valtasivat Laato- 
kan Karjalan alueet jatkaen etenemistään vuoden 1939 rajan itäpuolelle. 
Tämän jälkeen vuorossa oli edellisen konfliktin päänäyttämö Karjalan- 
kannas. Talvisodan tapaan Laatokan ranta-alueet joutuivat laajamittaisten 
hävitysten kohteiksi niin Kannaksella kuin Laatokan Karjalassakin. 

Laatokan rannikkoalueet olivat kärsineet mittavia tuhoja jo talvisodan 
aikana, joten vain reilun vuoden kestäneen rauhan aikana neuvostoliitto- 
laisilla ei ollut mahdollisuutta eikä aikaa korjata sodan aiheuttamia tu- 
hoja. Näin ollen hävitettävääkään ei raunioituneissa rantakylissä ollut 
yhtä paljon kuin talvisodan aikana. Tärkeimmät liikenneyhteydet oli 
kuitenkin välttävästi korjattu ja edellisen sodan tapaan suurin osa hävi- 
tystoiminnasta keskittyi niiden ympäristöön. 

Suomalainen kenraaliluutnantti Erik Heinrichsin komentama Karja- 
lan Armeija aloitti 10.7.1941 hyökkäyksensä Laatokan Karjalaan. Sortava- 
lan suomalaisjoukot valtasivat 15. elokuuta ja saavuttivat Laatokan luoteis- 
rannan viisi päivää myöhemmin. Taisteluiden aikana puna-armeija rä- 
jäytti Sortavalassa ja sen ympäristössä useita siltoja sekä tulitti kaupun- 
kia raskaalla tykistöllä aiheuttaen lukuisia tulipaloja.” Samanaikaisesti 


24 Juutilainen 1985, 231—234. 
25 Nurmio, Juutilainen & Kallioniemi 1989, 14, 30-31, 37. 

Sortavalan valtaustaisteluiden kanssa etenivät IV Armeijakunnan jou- 
kot Laatokan rannikkoa pitkin kaakkoon. Suomalaiset saavuttivat Tuu- 
loksenjoen heinäkuun 24. päivänä ryhmittyen puolustukseen. Armei- 
jakunta jatkoi hyökkäystään 3.9.1941 tavoitteenaan Syvärin joki. Lähimpä- 
nä Laatokan rantaa hyökkäsi suomalaisten 5. divisioona, joka valtasi Au- 
nuksen kaupungin 5. syyskuuta, jonka jälkeen Osasto Lagus saavutti Sy- 
värin rannikon 7.9.1941, jolloin suomalaisten eteneminen pysäytettiin.?* 

Kun suomalaisjoukot saivat jatkosodan alkuvaiheessa valloitettua ta- 
kaisin talvisodassa menettämänsä seudut, selvitti sotilashallinto vuosina 
1941-1942 alueiden rakennuskannan tilan. Selvityksessä tutkittiin pa- 
lautettujen pitäjien rakennuskannan kunto luetteloiden tuhoutuneet ja 
vaurioituneet rakennukset sekä niiden prosentuaalinen osuus talvisotaa 
edeltäneestä rakennuskannasta. Tämä oli välttämätöntä jo pelkästään 
alueiden uudelleen asuttamisen vuoksi, sillä evakkoväestön paluumuut- 
toa vaikeuttivat asuinrakennusten tuhoutumiset, miinoitukset, räjähtä- 
mättömät ammukset sekä huoltovaikeudet.”” 


Taulukko 1. Luettelo tuhoutuneesta rakennuskannasta Laatokan rannikkopitäjissä 1939-1941. Rakennus- 
määrät perustuvat vuoden 1939 lukuihin. x = tiedot puuttuvat. Lähde: Virolainen 1989, 88-89. 


Kunta Asuin- Tuhoutunut % Vaurioitunut | % Säilynyt % 
rakennuksia täysin 

Harlu 1062 278 26,2 327 30,8 210 11,2 
Hiitola x x x x x x x 
Impilahti 1550 839 54,1 7" 45,9 x x 
Jaakkima x x x x x x x 
Kaukola 720 72 10,0 x x 648 90,0 
Kurkijoki 

Käkisalmi x x yli 80 x x x x 
Käkisalmen mlk 1029 285 27,7 x x 744 72,3 
Lahdenpohja x x x x x x x 
Lumivaara x x x x x x x 
Metsäpirtti 1040 800 76,9 240 23,1 x x 
Pyhäjärvi 1079 221 20,5 858 79,5 x x 
Sakkola 1104 598 54,2 191 17,3 315 28,5 
Salmi 2026 917 45,2 1109 54,8 x X 
Sortavala x x n. 50 x x x x 
Sortavalan mlk 2806 390 13,8 750 26,8 1666 59,4 


26 Niitemaa & Kallioniemi 1989, 280, 284, 291-294; Nurmio, Juutilainen & Kallioniemi 1989, 60. 
27 Takala 2017, 105-106; Virolainen 1989, 81-84, 87-89. 

Taulukko 1 kuvaa Laatokan ranta-alueiden pitäjien kärsimiä tuhoja 
suomalaisten tekemän selvityksen perusteella. Tiedoissa on monia epä- 
tarkkuuksia ja luotettavuusongelmia, mutta ne kuvaavat kuitenkin vä- 
hintään välttävästi sitä, miten talvisodan ja jatkosodan alkuvaiheen tuhot 
Laatokan lähiympäristössä kohdentuivat. Laatokan rantakaupungeista 
Sortavalan ja Käkisalmen rakennusmääristä sotilashallinnon viranomai- 
silla ei ollut tarkkoja tietoja, joten niiden tuhoutumisprosentit olivat kar- 
keita arvioita. Talvisodan aikainen, jatkosodan alkuvaiheen tapahtumia 
aktiivisempi, asuinrakennusten hävittäminen ilmenee luvuista hyvin. 
Suurimmat tuhot kärsineet Impilahti, Metsäpirtti ja Salmi sijaitsivat talvi- 
sodan puolustusasemien itäpuolella.” Taulukon mukaan näiden pitäjien 
kaikki asuinrakennukset joko tuhoutuivat tai vaurioituivat. Tämä on epä- 
todennäköistä johtuen pitäjien asutuksen hajanaisuudesta ja hävityksiä 
toteuttaneiden suomalaisjoukkojen vähäisyydestä. Vaurioituneiksi on 
todennäköisesti arvioitu myös kaikki rakennukset, jotka olivat kärsineet 
esimerkiksi sääolosuhteista oltuaan pitkään tyhjillään. Luvut kuvaavat 
kuitenkin hyvin sitä, millaiseksi suomalaiset viranomaiset kokivat ra- 
kennustilanteen vuonna 1942. 

Taulukosta voidaan havaita, kuinka suuri merkitys Laatokalla oli eri- 
tyisesti harvaan asutun Laatokan Karjalan asutuksen keskittymisessä. 
Suurin osa alueen merkittävimmistä asutuskeskuksista sijaitsi Laatokan 
rannan läheisyydessä, koska se mahdollisti muun muassa päätoimisen 
kalastuksen ja teollisuuden tuotteiden tehokkaan kuljettamisen vesiteit- 
se. Rauhan aikana rannan läheisyys sai alueet kehittymään ja kukoista- 
maan, mutta sodan tullen korostui alueiden infrastruktuurin herkkyys 
laajamittaisille tuhoille pommitusten ja poltetun maan taktiikan käytön 
vuoksi. 

Jatkosodan alkuvaiheessa rakennuksia ei hävitetty samassa mittakaa- 
vassa kuin talvisodassa. Sotatoimien alkaminen vuoden lämpimimpänä 
ajankohtana ja suomalaisjoukkojen kaikkiin vuodenaikoihin soveltuva 
telttamajoituskalusto merkitsivät sitä, että puna-armeijan ei kannattanut 
tuhlata rajallisia resurssejaan asuinrakennusten hävittämiseen. Neu- 
vostojoukkojen vetäytyessä ne keskittivätkin poltetun maan taktiikan 


28 Katso Liite 1. 

mukaiset hävitystoimensa liikenneyhteyksien mahdollisimman perus- 
teelliseen tuhoamiseen. Laatokan rantaseuduilla puna-armeija tuhosi 
mahdollisuuksiensa mukaan myös rantapitäjien satamalaitteita estääk- 
seen suomalaisia hyödyntämästä niitä sotatoimissaan.”9 

Laatokan pohjoisrannalla oleva Sortavalan kaupunki oli jäänyt talvi- 
sodan aikana rintaman taakse säästyen sen vuoksi suomalaisten hävi- 
tystoimilta. Jatkosodassa kaupunki ei kuitenkaan pelastunut tuhoilta, 
sillä sinne kohdistui laajahkoja punailmavoimien pommituksia ja sen 
hallinnasta käytiin ankaria taisteluja. Vetäytyvät neuvostojoukot räjäytti- 
vät siellä muun muassa useita siltoja sekä ampuivat kaupunkia raskaalla 
tykistöllä 3? Kaupungin rakennuksista tuhoutui karkean arvion mukaan 
puolet. Sortavalan maalaiskunnan tuhot olivat myös mittavat, sillä suo- 
malaisviranomaisten vuoden 1942 arvion mukaan noin 40 % rakennuk- 
sista oli tuhoutunut tai vaurioitunut (Kartta 5). 

Impilahden pitäjä kärsi Sortavalan seudun tavoin laajamittaisesti sekä 
talvi- että jatkosodan taistelutoiminnasta. Suomalaisten selvityksen mu- 
kaan pitäjän kaikki rakennukset joko tuhoutuivat tai vaurioituivat. Vaik- 
ka tämä luku onkin todennäköisesti liioiteltu, kuvaa se hyvin suomalais- 
ten kokemusta tuhojen laajuudesta. Kuten edellä todettiin, talvisodan 
aikana suomalaisjoukot polttivat Pitkärannan teollisuustaajaman sekä 
lukuisia pienempiä asutuskeskittymiä. Jatkosodan alkuvaiheen taistelut 
aiheuttivat seudulle uusia tuhoja. Muun muassa Pitkärannassa taistelu- 
toiminta sytytti tulipaloja, joita taajaman takaisinvallanneet suomalais- 
joukot joutuivat sammuttamaan. Sotien aikainen laajamittainen hävit- 
täminen kohdistui pitäjän keskusalueille, joten käsitys rakennuskannan 
täydellisestä tuhosta oli vallitsevissa olosuhteissa ymmärrettävä? 

Laatokan länsirannalla laajimpia tuhoja jatkosodan alkuvaiheen ai- 
kana kokivat Käkisalmen ja Pyhäjärven pitäjät. Neuvostojoukot polttivat 
Käkisalmen kaupungin niin perusteellisesti, että vain alle 20 % raken- 
nuskannasta jäi jäljelle. Kaupunkia ympäröivän maalaiskunnan alueella 


29 SPK 4630, VI AK, pion. kom., 21.-26.7.1941, jaksot 7-9, KA, DA; SPK 5468, 5.DE pion.tsto, 19.7.1941, 
jakso 5, KA, DA; Kuussaari & Juutilainen 1989, 167, 185. 

30 Nurmio, Juutilainen & Kallioniemi 1989, 27, 30; Pajari & Rantalainen 1979, 64, 67. 

31 SPK 6021, 11. DE. Pion.kom., 19.7.1941, jakso 25, KA, DA. 


176 JARKKO KOUKKUNEN 


Kartta 5. Laatokan ranta-alueiden kärsimät tuhot vuoden 1942 selvityksen mukaan. 
Lähde: Luovutettu Karjala -verkkopalvelu; Virolainen 1989, 88-89. 


rakennuksia tuhoutui selkeästi vähemmän johtuen alueen laajuudesta ja 
puna-armeijan ajoittain kaoottisesta vetäytymisestä. Pyhäjärven pitäjä 
oli talvisodassa jäänyt rintamalinjojen taakse eikä siksi ollut kärsinyt 
laajoja tuhoja. Kesällä 1941 vetäytyvät puna-armeijan joukot polttivat kui- 
tenkin tämänkin kirkonkylän rakennuksia laajalti. Taulukon 1 mukai- 
sesti viidesosa pitäjän rakennuksista oli tuhoutunut ja loput vaurioitu- 
neet vuoteen 1942 mennessä. Täysin tuhoutuneet rakennukset olivat 
tuhoutuneet taisteluissa, mutta vaurioituneiksi ilmoitetuista suurin osa 
oli kärsinyt vain pitkästä tyhjillään olosta. Viitteitä suurimittaisesta hä- 
vitystoiminnasta Pyhäjärven kirkonkylän ulkopuolella ei ole, eikä tietoi- 
nen tuhoaminen ollut mahdollistakaan ottaen huomioon puna-armeijan 
nopean vetäytymisen alueelta.33 


32 SPK 5929, 10.D, 21.8.1941, jakso 92, KA, DA; SPK 11724, JR 36, 21.8.1941, jaksot 24-25, KA, DA; SPK 
11726, JR 36, 21.-22.8.1941, jaksot 4-5, KA, DA; Kuussaari & Juutilainen 1989, 186. 
33 SPK 5929, 21.-22.8.1941, jaksot 93, 96-97. KA, DA. 

Kuva 15. Lohdutonta maisemaa Käkisalmessa loppuvuodesta 1941. Kuva: SA-kuva. 


Jatkosodan alkuvaiheen taistelut kasvattivat Laatokan ranta-alueiden 
jo ennestään suurimittaisia tuhoja. Monet asutuskeskukset olivat suo- 
malaisten 1942 tekemän selvityksen mukaan suurelta osin hävitettyjä. 
Lisäksi sekä suomalaiset että neuvostoliittolaiset joukot olivat hävittäneet 
liikenneyhteyksiä laajamittaisesti vaikeuttaakseen hyökkäävän osapuo- 
len etenemistä ja huollon toimintaa. Jatkosodan alkuvaiheessa Laatokan 
länsirannan asuinrakennuksia olivat hävittäneet vain suomalaiset, koska 
puna-armeija ei ollut edennyt siellä talvisodan aikana Taipaleenjokea 
kauemmaksi. Tällöin jatkosodan taisteluiden aikana Laatokan länsiran- 
nalla oli enemmän ehjiä rakennuksia tuhottavaksi. Laatokan itärannalla 
taistelut kulkivat samoja reittejä kuin talvisodassa, joten hävitettävää ei 
ollut enää paljon jäljellä. 

Kesän 1944 vetäytymistaisteluiden aikaiset hävitykset 


Puna-armeijan suurhyökkäys alkoi Karjalankannaksella 9.6.1944 joh- 
taen muutamassa päivässä suomalaisten puolustuslinjojen murtumi- 
seen ja vetäytymiseen Laatokan länsirannaltakin kohti länttä. Suoma- 
laisten päävoimat Laatokan itärannalla olivat puolestaan Aunuksen 
seudulla, josta joukkoja siirrettiin kiireisesti Kannakselle pysäyttämään 
Neuvostoliiton hyökkäystä. Voiman siirto Kannakselle johti viikon kulut- 
tua suurhyökkäyksen alkamisesta myös Aunuksen Ryhmän vetäytymi- 
seen. Vetäytymisen aikana käytiin ankaria taisteluita Laatokan molem- 
milla rantaseuduilla. Niihin liittyi jälleen laajaa hävittämistä voimakkaan 
ja nopeasti etenevän vihollisen liikkeen hidastamiseksi.4 
Suomalaisjoukot olivat valmistautuneet puna-armeijan suurhyök- 
käyksen torjuntaan verrattain heikosti. Hyökkäyksen voima yllätti 
suomalaiset, jotka vetäytyivät Karjalankannaksella kesäkuun aikana 
nopeaan tahtiin. Hävitystoiminnan järjestelyihin ei ollut aikaa eikä re- 
surssejakaan, joten hävitettiin ainoastaan tärkeimmät kohteet, joiden 
hävityksiä oli valmisteltu osin jo asemasotavaiheen aikana. Näitä oli- 
vat joukkojen liikkumiselle ja huoltoyhteyksien toimivuudelle kriittiset 
kohteet, kuten sillat, siltarummut ja rautatielinjat. Rautatielinjojen, 
siltojen ja siltarumpujen hävittäminen on ylipäätään haastava tehtävä, 
ja se vaatii oikeanlaisen koulutuksen sekä välineet. Tästä syystä kesän 
1944 hävitystehtävät olivat lähes täysin pioneerien vastuulla. Kannaksel- 
la Laatokan läntisellä rantaseudulla hävityskohteita oli vain muutamia 
mutta sitäkin tärkeämpiä. Tuhojen suppeutta selittää se, että Metsäpirtin 
alueella 19. prikaatin joukot vetäytyivät pääasemasta vain noin 20 kilo- 
metrin matkan Taipaleenjoelle ja pitivät asemansa tiukasti sodan lop- 
puun saakka. Prikaatin alueella oli 21 hävitettävää kohdetta, joihin käy- 
tettiin lähes 6 000 kg räjähdysaineita. Kohteet olivat suurimpien teiden 
varsilla sijainneita siltoja, ja ne hävitti prikaatin pioneerikomppania.'* 


34 Maunula & Vuorenmaa 1989, 16-19; Nevalainen 1994, 450. 

35 SPK 20660, 19. Pr. Pion.K, 15.-18.6.1944, jaksot 12-14, KA, DA; Saarinen 1975, 380, 383, 385, 387. 

36 SPK 20584, 19. Pr., 15.6.1944, jakso 3, KA, DA; SPK 20660, 15.-18.6.1944, 19. Pr. Pion.K, jaksot 12—14, 
KA, DA: Saarinen 1975, 384. 

Siltojen tuhoaminen oli tehokasta, koska Metsäpirtin alueella pionee- 
rit olivat valmistelleet tärkeimpien siltakohteiden hävitystä jo vuoden 
1944 helmikuusta. Tuolloin Viisjoen ja Taipaleenjoen siltoihin raken- 
nettiin panoskaivot sekä tehtiin valmiit panokset, ja maaliskuussa sillat 
myös koepanostettiin. Hyvien ennakkovalmisteluiden ansiosta ne olivat 
suurhyökkäyksen alkaessa nopeasti hävitettävissä. Siltojen räjäyttäminen 
oli tärkeää erityisesti neuvostojoukkojen panssarivaunujen ja muun ras- 
kaan kaluston hidastamiseksi.? 

Taistelut saavuttivat Laatokan itäpuolen rantaseudun kesäkuun 1944 
lopulla. Jo taisteluiden alkuvaiheessa Laatokka oli osoittanut vaarallisuu- 
tensa suomalaisten puolustusjärjestelyille, kun puna-armeija onnistui 
nousemaan Tuuloksessa järven kautta maihin suomalaisten selustaan. 
Aktiivisin vaihe hävitystoiminnalle oli heinäkuun alku, jolloin suoma- 
laisjoukot vetäytyivät viivytystaisteluja käyden Laatokan rantatietä pitkin 
luoteeseen kohti vuoden 1940 rauhansopimuksen rajaa. Hävitettyjen 
kohteiden määrä oli tällä alueella Karjalankannasta suurempi, koska 
joukkojen vetäytymismatka oli huomattavasti pidempi, yli 100 kilomet- 
riä 38 

Suomalaisjoukot aloittivat vetäytymisensä vuoden 1939 aikaisen itä- 
rajan takaa Aunuksesta Syvärin sillanpääasemasta, jonka tyhjentämisen 
jälkeen joukot kävivät ankaria viivytystaisteluita Laatokan ranta-alueilla. 
Siirtyminen viivytystaisteluihin ja lähtö puolustusasemista vihollisen 
suuren ylivoiman edessä oli nopeaa eikä laajamittaisia hävityksiä juuri 
suoritettu. Lähinnä hävitettiin Laatokkaan virtaavien jokien yli raken- 
nettuja siltoja ja muita kohteita, joiden tuhoaminen hidastaisi vetäytyviä 
suomalaisia seuraavaa puna-armeijaa.9 

Siltojen hävitykset oli Laatokan itäpuolellakin valmisteltu etukäteen 
asemasodan aikana, mikä nopeutti niiden tuhoamista. Hävitysten on- 
nistuminen oli suomalaisten puolustustaisteluita ajatellen kriittisen 
tärkeää. Vihollisen ylivoiman ja korkeasta mekanisointiasteesta johtu- 
van suuren etenemisnopeuden vuoksi olisi vesistöjen ylityspaikkojen eli 


37 Saarinen 1975, 387. 

38 SPK 4631, VI AK, pion.kom, 27.—29.6.1944, jaksot 20-27, KA, DA; Saarinen 1975, 389, 393-394. 

39 SPK 4631, VI AK, Pion. kom., 27.6.1944, jakso 29, KA, DA; SPK 20652, 15 Pr. Pion. K, 26.6.1944, jakso 
8, KA, DA; Saarinne 1975, 393. 

siltojen valtaaminen ehjinä saattanut johtaa suomalaisten puolustuksen 
romahtamiseen Laatokan Karjalassa. Onnistuneiden puolustustaistelui- 
den ansiosta suomalaiset saivat neuvostojoukkojen etenemisen pysähty- 
mään U-asemaan eli Pitkäranta-Loimola-linjalle.4* 

Laatokan rantatiellä oli siltojen lisäksi muitakin suomalaisia askarrut- 
taneita hävityskohteita. Karkun ja Rajakonnun välisellä tieosuudella suo- 
malaiset panostivat 20 puhelinpylvästä tavoitteenaan luoda niiden avulla 
tien sulkeva este. Uuksu-Pitkäranta-rautatieosuutta suomalaiset purkivat 
heinäkuun alkupuolella 1944 useiden kilometrien matkalta. Rataa myös 
tuhottiin repimällä ja räjäyttämällä, kun sen purkamiseen ei ollut aikaa. 
Rataa purkamalla joukot saivat talteen runsaasti käyttökelpoista raken- 
nusmateriaalia muun muassa puolustusasemiensa vahvistamiseen. 

Kesän 1944 ainoa laajamittaisempi asutuskeskukseen kohdistunut 
hävitys Laatokan rantaseuduilla tapahtui Pitkärannassa. Taajamaa oli 
jo talvisodassa ja jatkosodan alkuvaiheessa hävitetty laajalti, koska se 
oli sijainniltaan tärkeä teollisuuskeskus, jonka kautta taistelut talvi- ja 
jatkosodassa säännönmukaisesti etenivät. Heinäkuussa 1944 taistelut 
olivat jälleen saavuttaneet Pitkärannan alueen. Ensimmäisenä suoma- 
laiset polttivat 10.7.1944 Pitkärannan sahan lautatarhan ja hieman myö- 
hemmin vesitornin. Pitkärannan teollisuusalueella 15. heinäkuuta suo- 
malaiset tyytyivät teollisuuslaitosten sijaan tuhoamaan alueelle johta- 
neen sillan ja satamalaiturit sekä rannalta että läheiseltä Pusunsaarelta 
estääkseen puna-armeijaa ottamasta satamaa käyttöön.1? 

Laatokan rantaseutujen asutuskeskukset kärsivät kesällä 1944 hä- 
vitystoiminnan sijaan muun taistelutoiminnan ja lentopommitusten 
aiheuttamista vaurioista. Tuhot olivat kuitenkin summittaisempia kuin 
poltetun maan taktiikan mukainen hävitystoiminta. Kuten edellä on esi- 
tetty, Laatokan ranta-alueita oli hävitetty laajalti jo talvisodassa ja jatko- 
sodan alkuvaiheessa, joten tuhottavia kohteita ei asemasodan aikaisesta 


40 SPK 20562, 15. Pr. Pion.K., 26.6.1944, 30.6.—10.7.1944, jaksot 8, 14-17, 22-23, KA, DA; Saarinen 1975, 
389. 

41 SPK 4631, VI AK, Pion.kom, 9.7.1944, jakso 51, KA, DA; SPK 20562, 15 Pr. Pion.K., 30.6.1944, jakso 15, 
KA, DA. 

42 SPK 4631, VI AK. Pion.K., 3.7.1944, jakso 37, 64, KA, DA; SPK 20562, 15. Prik. Pion.K., 9.7.1944, jakso 23, 
KA, DA. 

jälleenrakennuksesta huolimatta ollut yhtä paljon kuin ennen toisen 
maailmansodan alkua. 

Kesän 1944 hävitystoiminnan päätavoite oli mahdollisimman suuren 
esteen rakentaminen vihollisen etenemiselle mahdollisimman pienellä 
aika-, tarvike- ja henkilöstöresurssien käytöllä. Määrällisesti huomatta- 
van ylivoimainen vihollinen tuli pysäyttää hyödyntämällä kaikkia mah- 
dollisia keinoja. Kesäolosuhteissa poltetun maan taktiikkaa sovellettiin 
tuhoamalla lähinnä siltoja, millä vaikeutettiin jokien ja järvien ylittämis- 
tä. Hyvän ennakkosuunnittelun ja -valmistelun sekä pioneerijoukkojen 
osaamisen ansiosta suomalaiset onnistuivat pyrkimyksessään pääosin 
hyvin. 


Lopuksi 


Laatokan rantaseudut kärsivät toisen maailmansodan aikana mittavia 
tuhoja. Poltetun maan taktiikan käyttö, tykistötuli, ilmapommitukset ja 
muu taistelutoiminta tuhosivat laajamittaisesti sekä rannikkoalueiden 
rakennuskantaa että liikenneinfrastruktuuria. Mitkään Laatokan ranta- 
alueet eivät täysin säästyneet sodan tuhoilta, mutta hävitysten laajuus 
vaihteli paljon riippuen siitä, kuinka tärkeiksi eri alueet sodankäynnin 
kannalta muodostuivat. 

Talvisodassa tuhoutui suuri osa Suomen vielä vuonna 1939 voimassa 
olleen itärajan ja pääpuolustuslinjan välisestä alueesta, kun suomalaiset 
suojajoukot käyttivät ensimmäisen kerran poltetun maan taktiikkaa osa- 
na viivytystaisteluitaan. Laatokan länsirannikolla tuhot olivat pahimmat 
rajapitäjä Metsäpirtin alueella. Laatokan itärannalla taas suomalaisten 
vetäytymismatka Salmista lähtien oli pidempi, jolloin tuhotkin ulottuivat 
useampien pitäjien alueelle. Suomalaisten onnistuttua pysäyttämään 
puna-armeijan etenemisen niin Karjalankannaksella kuin Laatokan Kar- 
jalassakin tarve poltetun maan taktiikan käytölle pääosin päättyi. Eri- 
tyisesti ilmapommitukset aiheuttivat kuitenkin tuhoja sodan loppuun 
saakka. 


43 SPK 17762, Laat. RPr., 1.7.1944, 8.7.1944, jaksot 211, 259, KA, DA; Virolainen 1989, 226-229; 246-248. 

Poltetun maan taktiikan käyttö talviolosuhteissa tieurien läheisyydes- 
sä oli perusteltua mekanisoituja puna-armeijan joukkoja vastaan omista 
raskaista menetyksistä huolimatta. Liikenneyhteyksien hävitykset vai- 
keuttivat vihollisjoukkojen etenemistä ja huoltamista, ja asuinrakennus- 
ten polttaminen puolestaan esti neuvostojoukkoja pääsemästä sisä- 
majoitukseen, mikä heikensi niiden toimintakykyä talvisodankäynnissä. 

Kesällä 1941 alkanut jatkosodan hyökkäysvaihe koetteli jälleen Laato- 
kan ranta-alueita. Tällä kertaa hyökkääjinä olivat suomalaiset ja taistelui- 
ta käytiin etenkin sodan alkuvaiheessa alueilla, joilla ei talvisodan aikana 
ollut taistelutoimintaa. Pommitukset ja tykistön käyttö tekivät jälleen 
tuhoa erityisesti tiheämmin rakennetuilla alueilla, kuten Sortavalassa, 
mutta kesäolosuhteet muuttivat poltetun maan taktiikan soveltamista. 
Laatokan länsirannalla tapahtui kylläkin asutuskeskusten polttamisia, 
mutta talvisotaan verrattuna huomattavasti vähäisemmän. Aiemmat 
asuinrakennusten polttamiset eivät jatkosodan alussa kesäkauden läm- 
pimän sään ja telttakaluston vuoksi merkittävästi vaikeuttaneet suoma- 
laisten etenemistä, joten venäläisten hävitysten kohteena olivat liiken- 
teen solmukohdat. 

Newvostoliiton aloitettua suurhyökkäyksensä Karjalankannaksella 
kesäkuussa 1944 joutui Suomi jälleen puolustuskannalle ja aloittamaan 
siviilien ja myös armeijansa vetämisen pois kesällä ja syksyllä 1941 val- 
taamiltaan alueilta. Huomattava osa jo talvisodan ja jatkosodan alkuvai- 
heen aikana sotatoimien kohteiksi joutuneista alueista jäi näin jälleen 
taistelukentiksi. Osin jo jälleenrakennetut alueet kohtasivat uudelleen 
laajoja tuhoja. Suomalaiset kohdistuvat hävitystoimintansa tällä kertaa 
lähes täysin liikenneyhteyksiin sekä muun muassa satamalaitteisiin 
välttäen asutuskeskusten tuhoamista. Tämä johtui pääosin resurssien 
puutteesta. Paras hyöty suhteessa käytettyihin resursseihin saatiin hidas- 
tamalla puna-armeijan etenemistä ja vaikeuttamalla sen huollon toimin- 
taa hävittämällä sillat sekä jossain tapauksissa purkamalla tai repimällä 
rautatielinjat. Rakennuskantaa sodan tässä vaiheessa tuhoutui lähinnä 
tykistötulessa ja ilmapommituksissa. 

Kaiken kaikkiaan Laatokan rantaseudut kokivat mittavia tuhoja sekä 
talvi- että jatkosodassa. Laatokan rannan läheisyydessä olleet maantiet 
olivat hyökänneille joukoille tärkeitä etenemisreittejä, mikä merkitsi tais- 

teluiden keskittymistä näille alueille. Yleisimmin käytettyjen liikenne- 
reittien varsilla sijaitsivat myös tärkeimmät hävityskohteet, kuten suuret 
sillat, tärkeät teollisuuslaitokset sekä merkittävät asutuskeskukset. Laato- 
kan rannat saivat toisen maailmansodan aikana kärsiä runsaasti siitä, 
että ne olivat, ja olivat olleet jo vuosisatoja, tärkeitä ihmisten sosiaalisen 
vuorovaikutuksen, liikkumisen, elinkeinoelämän ja kaupan keskittymiä. 
Toisen maailmansodan jälkeen Laatokan rantaseuduilla on vielä vuosi- 
kymmenien jälkeenkin nähtävissä sodan tuhoja, väkivallan jälkiä ranta- 
luonnossa ja rakennetussa ympäristössä. Viime vuosina arkeologit ovat 
käynnistäneet sodan ympäristöön jättämiä jälkiä kartoittavia tutkimus- 
hankkeita, jotka täydentävät historiantutkimuksen menetelmin rakenta- 
maamme kuvaa sodan tuhoista. 

Luonnonhistoriallisesta näkökulmasta Laatokan suurjärven tarina alkaa 
hyvin kaukaa menneisyydestä, kauempaa kuin edellä historiallisissa 
teksteissä on esitetty. Niissä järviseudun historiaa on arvioitu sekä kirjal- 
listen aineistojen että maastoretkien tuottaman havaintoaineiston valos- 
sa. Tässä luvussa katsomme Laatokkaa puolestaan ilmasta käsin, mutta 
sitä ennen muistutettakoon lyhyesti suurjärven alueen pitkän aikavälin 
fyysisistä muutoksista. 

Suurjärvi syntyi niin sanotun Yoldiameren valtavasta vesimassasta, 
josta nykyään Laatokkana tunnettu vesialue kuroutui omaksi kokonai- 
suudekseen noin 10 000 vuotta sitten. Järven varhaisin lasku-uoma kul- 
ki Suomenlahteen sittemmin Viipurin kaupunkina tunnetun seudun 
suuntaan Heinjoen Vetokallion kynnyksen kautta. Jääkauden jälkeinen 
maannousu, joka oli ja on edelleenkin nopeinta pohjoisessa, kallisti Laa- 
tokan järven niin, että sen eteläinen matala rantaviiva siirtyi. Tämä johti 
Nevajoen nykyisen lasku-uoman syntyyn noin 3300 vuotta sitten. Sa- 
masta syystä syntyi noin 9 500 vuotta sitten yhteys Äänisestä Laatokkaan 
Syvärin eli Svirjoen kautta. Nevan synnyn jälkeen Laatokan pinta laski 

Kuva 16. Olhavanjoen alava maisema Uusi-Laatokan edustalla Etelä-Laatokalla. 
Kuva: Alfred Colpaert 2019. 


nopeasti noin 12 metriä," ja se sai oman järvellisen muotonsa. Merkit- 
tävä maisemallinen mullistus Laatokan alueella tapahtui vuonna 1818, 
kun Kannaksen Suvantojärvestä puhkaistiin kapea kynnys Laatokkaan, 
jolloin suurjärven pinta laski jälleen runsaat 12 metriä. Väestön kannalta 
lasku oli sikäli hyödyllinen, että järven pohjasta paljastui runsaasti vilje- 
lyskelpoista maata. Vuonna 1857 puhkaistiin vielä Kiviniemen kosken 
uoma, minkä jälkeen Vuoksen vedet tulivat osaksi Laatokan valuma- 
aluetta. 


Monien rantatyyppien Laatokka 


Nyky-Laatokkaan laskevat näin ollen lännestä ylirajaisen Vuoksen vedet 
pitkin Taipaleenjoen näyttävää uomaa, kun taas idästä vyöryy suurjär- 
veen Äänisen vettä Syvärin kautta. Etelästä Laatokkaan virtaavat puo- 
lestaan Ilmajärven sekä Säsjoen vesiä Olhavanjoen (Kuva 16) kautta. 
Näiden lisäksi Laatokkaan laskee kymmeniä pienempiä jokia. Kokoa- 


1 Saarnisto 2003, 22—63. 

Kuva 17. Suomalaissotilaita Laatokan pohjoisrannan kallioisissa maisemissa seu- 
dun takaisinvaltauksen riemastuttamina. Kuva: SA-kuva 1941. 


mansa vesimassat Laatokka vapauttaa lopulta Nevajoen kautta Suomen- 
lahteen. 

Kuten käsillä olevan kirjan johdantoluvussa on todettu, nykyinen Laa- 
tokka on Euroopan suurin järvi, pinta-alaltaan 18 135 km2, keskisyvyydel- 
tään 51 metriä ja syvimmältä kohdaltaan 230 metriä. Järven tilavuus on 
908 km, veden viipymä on 12,3 vuotta, rantaviiva 1570 km ja kokonais- 
valuma-alue on 70 120 km”. Järven syvimmät kohdat ovat pohjoisissa ja 
matalimmat (13 metriä) järven eteläisissä osissa.? Järven pohjoisrannat 
ovat vuonomaisia jylhiä kalliorantoja (Kuva 17), kun taas läntiset, eteläi- 
set ja itäiset rannat matalia. Varsinkin itärannalla on luonnonkauniita 
hiekkarantoja (Kuva 18). Laatokassa elää Laatokan järvilohi, nieriä ja 
muita kalalajeja sekä uhanalaisena lajina laatokannorppa. 

Laatokkaa ovat kuormittaneet ensisijaisesti vedenääristen yhdyskun- 
tien jätevedet, puuteollisuus ja maatalous. Rantojen suurimmat kau- 


2 World Lake Database 2020. 

Kuva 18. Puhdas hiekkaranta Viteleen kylän lähellä Aunuksessa Laatokan itärannalla. 
Kuva: Alfred Colpaert 2019. 


pungit ovat Sortavala, Käkisalmi (nyk. Priozersk), Pähkinälinna (Slissel- 
burg), Uusi-Laatokka (Novaja Ladoga) ja Pitkäranta (Kuva 19), joiden 
yhteenlaskettu väkiluku on noin 100 000. Yhdyskuntavedet laskettiin 
vielä 2010-luvullakin lähes puhdistamattomana Laatokkaan Teollisuus- 
laitokset Laatokan rannoilla ovat olleet lähinnä puuteollisuutta. Kuten 
edellisistä luvuista on käynyt ilmi, Käkisalmen, Harlun ja Läskelän pa- 
peri- ja sellutehtaat perustettiin jo Suomen aikana, ja niiden toiminta 
jatkui Neuvostoliiton ja Venäjän aikana, kunnes ne suljettiin 1980-lu- 
vun loppupuolella. Pitkärannan sellutehdas perustettiin niin ikään jo 
1920-luvulla, ja sen tuotanto jatkuu yhä. Myös lähellä Uusi-Laatokan 
kaupunkia, Sjasstroissa, sijaitsee toimiva sellutehdas. Siellä tapahtui 
vuonna 1998 onnettomuus, jossa 700 000 kuutiometriä myrkyllistä jä- 
telietettä valui Säsjokeen, noin kilometrin päähän Laatokan rannasta.1 
Maatalouden fosfori- ja typpipäästöt ovat olleet merkittävä Laatokan ve- 
siä kuormittava tekijä, mutta niiden määrä on vähentynyt Neuvostoliiton 
romahduksen jälkeen. 


3 Laatokkaan virtaa yhä puhdistamatonta jätevettä. Yle 22.8.2019. 
4 Laatokan ympäristöonnettomuuden jälkihoito hoitamatta. MTV Uutiset 28.4.1999. 

Kuva 19. Satelliittikuva Pitkärannan tehdasalueesta. Jätevedenpuhdistamon pyöreät 
altaat erottuvat selvästi. Kuva: Google Earth 2020. 


Yksi ensimmäisistä Laatokan maantieteellistä pitkää kehityskaarta 
kuvaavista tutkimuksista on arkeologi Julius Ailion Die geographische 
Entwiklung des Ladogasees in postglazialer vuodelta 1915.5 Myöhemmistä 
samaa tematiikkaa käsittelevistä tutkimuksista mainittakoon Irina Delu- 
sinin Laatokan jääkauden jälkeisiä vaiheita kartoittava artikkeli A review 
of the research on the history of Lake Ladoga (1998),* pietarilaisten vesi- 


5 Ailio 1915, 159. 
6 Delusin 1998, 247-258. 

alan professoreiden Leonid Ruhovetsin ja Nikolai Filatovin teos Ladoga 
and Onego — Great European Lakes. Observations and Modelling (2010) 
sekä geologi Matti Saarniston esitys Laatokan ja Vuoksen vaiheet (2014). 
Laatokan luonnonhistorialliseen kartoitukseen merkittäviä kontribuu- 
tioita ovat neljän kansainvälisen ja monitieteisen Laatokka-symposiu- 
min julkaisut, jotka kertovat myös 1990-luvun suomalais-venäläisestä 
tiedeyhteistyöstä. Symposiumit järjestettiin Joensuussa 19937 ja 19965, 
Petroskoissa 19999 ja Novgorodissa 2002”. 


Lehtivihreän kaukokartoitus satelliittikuvin 


Tässä luvussa arvoimme Laatokan ekologisen tilan muutoksia satel- 
liittikuvien avulla. Ekologisella tilalla tarkoitetaan vesistön rehevyyttä, 
jota tutkimme tässä kasviplanktonin määrän muutoksia seuraamalla. 
Suurjärven vedenlaadun seuranta on kallista ja vaatii laboratoriovälineitä 
ja tutkimusveneitä. Tilannetta on kuitenkin helpottanut se, että 2000- 
luvulla on kehitetty useita satelliittipohjaisia järjestelmiä, joiden avulla 
saadaan luotettavia tietoja merien ja järvien tilastakuten veden kirkkau- 
desta ja kasviplanktonpitoisuuksista. Plankton eli keijusto koostuu 
kasvi-, eläin- ja bakteeriplanktoneista, jotka ovat yhteyttämiskykyisiä 
sinivihreitä mikroskooppisia eliöitä. Kasvit, kuten myös kasviplankton, 
sisältävät lehtivihreää eli klorofyllimolekyylejä, joissa yhteyttäminen ta- 
pahtuu. Yhteyttämisellä kasvi muuttaa ilmakehän hiilidioksidia aurin- 
gonvalon avulla sokeriksi ja hapeksi. Lehtivihreää eli klorofylliä on kahta 
tyyppiä, klorofylli-a:ta, joka käyttää violettivihreää ja oranssipunaista va- 
loa, ja klorofylli-b:tä, joka absorboi parhaiten sinistä valoa." 
Klorofylli-a:n määrä korreloi hyvin kasviplanktonin biomassan kans- 
sa,” ja se voidaan helposti havaita satelliittikuvista. Kaukokartoituksella 


7 Simola et alia 1995. 
8 Simola et alia 1997. 

9 Peltonen et alia 2000. 
10 Simola et alia 2003. 
11 Finch et alia 2014. 

12 Cullen 1982, 791-803. 

voidaan klorofylli-a:n määrä laskea käyttämällä empiirisiä kaavoja, jotka 
perustuvat violettivihreästä vedestä heijastuvan valon ja mitattujen klo- 
rofylli-a-määrien korrelaatioon. Kaukokartoitukselle perustuvat arviot 
ovat yleensä epätarkempia kuin paikan päällä tehdyt analyysit, mutta 
antavat rehevöitymisestä kustannustehokkaan ja riittävän luotettavan 
alueellisen kuvan. Rehevöitymisestä on huomattavan vaikea saada tietoa 
perinteisillä havaintomenetelmillä, kuten laivasta tehtävillä kartoituk- 
silla, näytteenotoilla ja laboratorioanalyyseilla. Lisäksi kaukokartoitus- 
menetelmillä saadaan ajallisesti vertailukelpoisia havaintoja, esimerkiksi 
Landsat-satelliittiaineistoja on saatavilla vuodesta 1972 ja MODIS-aineis- 
toja vuodesta 2000. Esimerkiksi Pozdnjakov (et alia, 2013) on käyttänyt 
SeaWiFS-satelliittikuvia tutkiessaan Laatokan biokemiallisia ominai- 
suuksia vuosilta 1998-2004.3 SeaWiFS-satelliittijärjestelmä toimi vuo- 
det 1998—2010, minkä jälkeen sen käyttöä ei enää jatkettu. 
Satelliittikuvat ovat nykyisin helposti saatavilla, yleensä maksuttomia 
ja sovellettavissa moniin käyttötarkoituksiin. Yksinkertaisuudessaan 
satelliittikuva vastaa digitaalikameran värikuvaa. Yleensä satelliittikuva 
sisältää paitsi näkyvän valon, myös tietoa näkymättömästä valosta, kuten 
infrapuna- ja lämpösäteilystä, sekä eri kanavia eli samaa aallonpituutta 
sisältäviä kuvarastereita, joita voi olla jopa kymmeniä. Tutkimuksessam- 
me olemme hyödyntäneet Copernicus Marine Environmental Monitor- 
ing Servicen (CMEMS:n) tuottamaa CHL-OC5-aineistoa, joka perustuu 
neljän satelliittijärjestelmän kombinaatioon (SeaWiFS, MERIS, MODIS, 
VIIRS&OLCI) ja 4 x 4 km:n resoluutiolla kuukausittain otettuihin, lä- 
hes pilvivapaisiin kuviin. CHL-OC5-data on nimenomaan suunniteltu ja 
luotu kuvaamaan klorofylli-a:n määrää sameilla ranta- ja jarvialueilla.“ 
CHL-OCs on tuottanut käytettävissä olevia kuvia nykyhetkeen saakka. 
NASA SeaDAS -ohjelmiston avulla lasketusta datasta taas on saatavissa 
kesäkausien klorofylli-a:n keskimääräisiä kuukausiarvoja.5 


13 Pozdnyakov et alia 2013. 
14 Garnesson 2019. 
15 NASA 2019. 

Laatokan veden asteittainen kohentuminen 


Muutos Laatokan veden laadun parantumisessa ei ole tapahtunut yht- 
äkkiä. Suurjärven ekologinen tila oli vielä 1950-luvulla pääosin erittäin 
hyvä, mutta tilanne muuttui selvästi 1960-luvun puolivälissä heikom- 
paan suuntaan.'* Vielä 1960-luvulla järven tila mainittiin oligotrofiseksi 
(karuksi), mutta jo 1970-luvulla vesi arvioitiin mesotrofiseksi (keskira- 
vinteiseksi), ja se lähestyi nopeasti eutrofista (rehevää eli runsasravin- 
teista) tasoa. Myös raskaita metalleja, torjunta-aineita ja muita haitallisia 
aineita oli päässyt runsaasti järveen ja sen sedimentteihin. Järven suu- 
ren valuma-alueen sekä kaikkiaan 594 teollisuuslaitoksen, 680 suuren 
maatalousyrityksen ja Vuoksen vesistön kautta virtaavien jätevesien 
vuoksi järven ravinnekuormitus oli 1980-luvulla kokonaisuudessa yh- 
teensä 0,4 km} vuosittain.” Laatokan eteläisessä Olhavanjoen lahdessa 
veden typen määrä oli vielä 1950- ja 1960-luvuilla 46 pg/l, mutta nousi 
dramaattisesti yli nelinkertaiseksi 1980-luvulla ollen 240 pg/l. Kuormi- 
tus on kuitenkin laskenut 1990-luvulta lähtien, jolloin pitoisuudet laski- 
vat paperitehtaiden sulkemisen ja jätevedenkäsittelyn käyttöönoton seu- 
rauksena tasoon 120 ug/l Sama laskeva kehitys voidaan todeta myös 
koko Laatokan osalta vuosina 1972-2000. Samaan aikaan kasviplankto- 
nin primäärituotanto ja fosforipitoisuudet alenivat merkittävästi.'9 

Eräs Laatokan vesistöä uhannut ympäristöongelma löytyi Käkisalmen 
Heinämaan saaristosta, jonne upotettiin 1950-luvulla toisen maailman- 
sodan aikainen saksalainen miinalaiva Kit, joka sisälsi radioaktiivista 
jätettä. Vasta vuonna 1991 hylky siirrettiin pois Laatokalta Venäjän ark- 
tiselle alueelle Novaja Zemljalle. Jätteiden määrästä ja laadusta ei ole 
tietoa, mutta nykyinen säteilytaso upotuspaikan ympärillä on matala.’° 

Vuoden 1992 suomalais-venäläinen tutkimusmatka Laatokalle tuotti 
kattavasti vesinäytteitä, joista selvisi suurjärven sen hetkinen ekologinen 
tila. Varsinkin pohjoisrannat lähellä Sortavalaa ja Pitkärantaa olivat hy- 


16 Drabkova et alia 1996, 1-3. 

17 Drabkova et alia 1996, 2. 

18 Naumenko et alia 2000, 75-87. 
19 Letanskaya 2000, 114-121. 

20 Gritchenko et alia 1996, 125-128. 

vin rehevöityneet: elokuun 1992 klorofylli-a:n (kasviplanktonin lehtivih- 
reän määrän) arvot Sortavalan lahdessa olivat 26 mg/m}. Korkeat arvot 
olivat myös Laatokan lounaisnurkassa, Metsäpirtin (Zaporozskoje) edus- 
talla (11,9 mg/m?) ja Uusi-Laatokan (Novaja Ladoga) kaupungin edus- 
talla (20-25 mg/m3).? Sen sijaan Laatokan ulapalla arvot olivat pieniä 
(2-7 mg/m’). Lehtivihreän arvot korreloivat hyvin kasviplanktonin 
biomassan ja jossain määrin myös fosforipitoisuuksien kanssa, joten 
klorofylli-a:ta voidaan pitää hyvänä indikaattorina veden ekologista tilaa 
arvioitaessa. 

Rantayhteisöjen tuottaman kuormituksen lisäksi myös ilmastomuu- 
tos on osaltaan vaikuttanut Laatokan veden muutoksiin. Keskimääräinen 
lämpötila alueella on vuosien 1950—2010 välisenä aikana kohonnut noin 
1,5 astetta. Myös Laatokan sulan veden aika on havaittavasti pidentynyt 
tuona ajanjaksona: 210 päivästä 230 päivään. Vertailun vuoksi kerrotta- 
koon, että Äänisen (Onegon) klorofylli-a:n arvot Petroskoin lahdessa 
vuosina 1999-2010 ovat ilman selvää trendiä vaihdelleet 1-7 mg/l välillä 
(keskiarvon ollessa 2-3 mg/l).?* Voidaan kuitenkin todeta, että Ääninen 
on kokonaisuudessaan huomattavasti puhtaampi kuin Laatokka. Ääni- 
sen suurin kuormittaja onkin vain yksi kaupunkiyhteisö eli Petroskoin 
kaupunki. 

Saadaksemme tietoa Laatokan veden tilasta laskimme vuosijaksolta 
1998—2019 kesä-, heinä-, elo-, syys- ja lokakuun klorofylli-a:n alueelli- 
set arvot. Klorofylli-a-rastereiden resoluutio on neljä kilometriä. Koko- 
naisaineistosta valitsimme havainnoitavaksi heinäkuiset satelliittikuvat 
(Kuva 20), joissa veden laadun erot ovat selvimmin nähtävissä. Kartoissa 
näkyvät heinäkuiset klorofylli-a:n arvot siten, että tummanvioletin sä- 
vyt ilmaisevat klorofylli-a:n matalia arvoja (< 5 mg/l), kun taas oranssi- 
punaiset sävyt kertovat korkeista arvoista (20-30 mg/l). Kartoissa näkyy 
vertailukohteina myös Suomenlahden itäosa sekä Ääninen. Maa-alueet 
näkyvät mustina ja puuttuvat tiedot harmaana. Tietojen puuttuminen 
johtuu yleensä pilvisyydestä. 


21 Holopainen et alia 1996, 9-16. 
22 Sharov et alia 2014. 

Elokuu on kesän lämpimin kuukausi, joten silloin myös veden kasvi- 
planktonin määrä on suurin. Koska klorofylli-a:n arvot eli lehtivihreän 
määrät ilmaisevat kasviplanktonin biomassan, ja kasviplanktonin määrä 
puolestaan on riippuvainen paitsi ravinteista, myös veden lämpötilasta, 
elokuiset mittaustulokset antavat vuoden suurimmat arvot. Muut vii- 
leämmät kuukaudet noudattavat samaa vuosittaiskehitystä, mutta lehti- 
vihreän määrä on huomattavasti pienempi. 

Aineistomme kesäkuisista arvoista päätellen eniten kasviplanktonia 
vuonna 2000 esiintyi Laatokan matalissa eteläosissa ja vähiten järven 
pohjoisosissa. Suomenlahden tila oli huono, ja myös Äänisen itäosissa 
oli runsaasti kasviplanktonia. Satelliittiaineiston perusteella kesäkuun 
klorofylli-a:n arvot paranevat kuitenkin huomattavasti nykypäivään tul- 
taessa sekä Laatokan että Äänisen osalta. Vuonna 2019 lähes kaikki 
Laatokasta mitatut arvot — lukuun ottamatta kapeaa rantavyöhykettä jär- 
ven eteläosassa — olivat alle yhden mg/l. Äänisenkään arvot eivät enää 
ylittäneet havaintokynnystä kuin muutamassa paikassa. 

Heinäkuiset klorofylli-a:n arvot ovat korkeamman lämpötilan vuoksi 
huomattavasti suuremmat kuin kesäkuisissa otoksissa. Korkeita arvoja 
käsittävien vesialueiden määrä kuitenkin vähenee vuosien 2007—2008 
jälkeen. Laatokan eteläisten rantavesien kuormitus on todennäköisesti 
peräisin pohjasedimenteistä vapautuvasta fosforista, joka on varastoitu- 
nut sinne 1950-1990-lukujen aikana. Myös Oltavanjoen vaikutus on 
ilmeinen, onhan joki suuren valuma-alueensa takia Laatokan suurin 
ulkoinen kuormittaja. Elokuun, vuoden lämpimimmän kuukauden, tu- 
lokset antavat nekin korkeita klorofylli-a:n arvoja. Vuosien 2000-2007 
elokuina kasviplanktonin määrä oli korkea ja lähes koko järvi on tuon 
ajan satelliittiotoksissa oranssinpunainen. Vaikka kuormitusarvot Laato- 
kalla yleisesti laskivat 2010-luvulle tultaessa, joinakin vuosina on levä- 
kukintoja esiintynyt runsaimmin kuin toisina, kuten oli esimerkiksi 
vuosina 2013, 2015 ja 2019 (Kuva 20). 

Ilmojen ja vesien viiletessä syyskuiset klorofylli-a:n arvot alkavat otok- 
sien mukaan hitaasti laskea järven pohjoisosissa, mutta muualla arvot 
ovat edelleen korkeita, varsinkin vuosina 2000-2007. Vuoden 2008 


23 Ks. Ignatieva 1996, 129—136. 

jälkeen alemmat arvot yleistyvät myös järven länsi- ja keskiosissa. Loka- 
kuiset klorofylli-a:n arvot, aivan kuten kesäkuiset, ilmaisevat taas veden 
laadun paranemista. Veden lämpötila on lokakuun otoksissa alhainen, 
mutta myös pilvisyys on huomattava, mikä vaikuttaa puuttuvan tiedon 
ruutujen laajuuteen. Vuoden 2017 jälkeen lokakuun pilvisyys on ollut 
niin runsas, että kuvissa Laatokasta on vain pieni osa nähtävillä. 

Kaiken kaikkiaan 2000-luku oli lämmin vuosikymmen - itse asiassa 
koko ilmaston mittaushistorian lämpimin kausi. Niin ikään vuodet 
2000 ja 2015 olivat poikkeuksellisen lämpimiä. Korkea lämpötila edistää 
levien kasvua ja lyhentää myös jääpeitteen kestoa, minkä seurauksena 
valoisuus lisääntyy ja pintaveden lämpötila on korkeampi, mikä puoles- 
taan taas lisää levien kasvua. 

Kuvasta 20 näkyy myös se, että korkeiden klorofylli-a:n arvojen vuosia 
esiintyy yleensä sarjoina, esimerkiksi 2005—2007 sekä 2018 ja 2019. 
Vuodet 2008—2012 olivat selvästi parempien arvojen periodi, jolloin 
korkeita arvoja ilmeni lähinnä Laatokan itä- ja eteläisillä rannoilla. Syy 
kasviplanktonin keskittymiseen näille alueille on todennäköisesti se, 
että niitä kuljettavat kesällä ja syksyllä järven vastapäiset virtaukset, jot- 
ka syntyvät länsituulen ja maapallon pyörimisliikkeen eli niin sanotun 
Coriolis-ilmiön vaikutuksesta. 

Toinen ilmiö, joka vaikuttaa kasviplanktonin keskittymiseen rannoille 
on suurille järville ominainen, niin sanottu terminen kynnys (thermal 
bar), joka muodostuu keväällä ja alkukesällä.” Tällöin kylmän ulapan ja 
lämpimän rantaveden välillä muodostuu neliasteisesta vedestä koostuva 
lämpövalli. Vallin rakentuminen juontuu siitä, että neliasteisena vesi on 
tiheimmillään ja siksi raskaampaa kuin sitä kylmempi tai lämpimämpi 
vesi. Valli on havaittavissa jopa satelliittikuvissa.” Termisen kynnyksen 
vuoksi lämpimät ja ravinteikkaat sulamisvedet eivät pääse sekoittumaan 
puhtaampaan veteen ja näin syntyy tyypillinen sykloninen rannikko- 
virtaus. 


24 Ks. Korhonen 2002; Rukhovets & Filatov 2010. 
25 Esim. Malm ja Jönsson 1993. 

Kuva 20. Heinäkuiset klorofylli-a:n alueelliset arvot Laatokalla 1998-2019. Musta 
= maa-alue. Harmaa = ei tietoa. Tummanvioletti = klorofylli-a:n matalat arvot. 
Oranssi-punaiset sävyt = klorofylli-a:n korkeat arvot. Kartoissa näkyvät Laatokan 
lisäksi Ääninen ja itäinen Suomenlahti. Lähde: Copernicus Marine Environmental 


Monitoring Service 2020. 

Lopuksi 


Laatokan suurjärven ekologisesta tilasta voidaan hyödynnetyn kuva- 
aineiston perusteella todeta, että vesialtaan eteläisin ja matalin osa on 
rehevöityneintä. Siellä kasviplanktonin kasvu saa ravinteita pohjasedi- 
menteistä, ja siksi eteläosassa ei ole havaittavissa paranemista kauko- 
kartoituksen menetelmiä käyttäen. Toisaalta tilanne ei ole myöskään 
huonontunut viimeisimpien kymmenen vuoden aikana (2009-2019). 
Kyseisenä aikana Laatokan syvemmissä pohjoisosissa tilanne on parem- 
pi ja kasviplanktonia vähemmän, joskin sielläkin esiintyy paikallisia 
eroja: etenkin koillisrannalla eli Pitkärannan tehdasalueen edustalla ja 
myös pohjoisessa Sortavalan rannoilla kasviplanktonia on enemmän 
jätevesikuormituksen takia. Koko järven kattava klorofylli-a:n arvojen 
lineaarinen regressioanalyysi (1998-2019; kesä-, heinä-, elo-, syys- ja 
lokakuun arvot) antaa kuitenkin selvän, maltillisen negatiivisen trendin, 
eli klorofylli-a on vähentynyt ja näin ollen keskimääräinen vedenlaatu 
on parantunut. 

Ihmisen toiminnasta johtuvan kuormituksen väheneminen ei ko- 
vin nopealla aikataululla heijastu kasviplanktonin vähenemiseen ja sitä 
kautta Laatokan veden paranemiseen, koska myös ilmastonmuutoksen 
vaikutukset, lähinnä lämpeneminen ja jään väheneminen, edistävät jär- 
ven rehevöitymistä. Ilmastonmuutoksen vaikutus sademääriin on hie- 
man epävarmempaa, mutta yleensä oletetaan sademäärän lisääntyvän, 
mikä tarkoittaa maasta tulevien ravinteiden hautoutuman lisääntymistä. 
Myös valuma-alueen metsähakkuut lisäävät veden kuormitusta, ja näin 
ollen on epävarmaa, tuleeko nykyinen positiivinen trendi Laatokan ve- 
den laadun kehityksessä jatkumaan. Laatokan veden tilaa voidaan enti- 
sestään parantaa vähentämällä yhdyskuntien jätevesien ja kalankasva- 
tuksen kuormitusta sekä lisäämällä perinteistä kalastusta. 

IV 
Fi vettä rantaa rakkaampaa 

Kuva 21. Miikula Jerisekoff, 81-vuotias kyläsuutari Viteleestä, Aunuksesta. Hänen 
esivanhempansa olivat asuneet seudulla vuosisatoja. Kuva: SA-kuva 1942. 

Sortavalan Vakkosalmen kylässä varttuneen Eila Kivikk'ahon runo 
Nocturne (1942) on varhainen esimerkki karjalaisen kaipuun symbo- 
liksi nimetystä tekstistä, jossa keskiöön nousee aistikokemuksen väli- 
tyksellä kuvattu Laatokka. Vaikka runon sitomista Laatokan maisemiin 
on arvioitu myös poissaoloa kuvaavaksi tyylikeinoksi,' leimaa tuota kol- 
lektiivisesti tärkeäksi muodostunutta runoa kaipuu omalle kotilahdelle: 
”Vaivu uneen, niin et muista / saman tuoksun huokuvan / tuhansista 
tuomipuista / rantamilta Laatokan”? 

Laatokka muisti- ja aistikokemuksena on myös tämän luvun aiheena. 
Esittelemme ja arvioimme Laatokkaan sitoutuneita kokemuksia ranta- 
asukkaiden kertomuksista, muistelmista ja aikalaiskirjoituksista. Poh- 
dimme sitä, miten Laatokasta ja sen rannalla elämisestä on kerrottu 
moniaistillisena luontokokemuksena ja ihmisen ja vesistön välisenä 


1 Kainulainen 2011. 
2 Kivikk’aho 1942. Eila Sylvia Sammalkorpi, os. Lamberg (1921-2004) käytti kirjailijanimeä Eila 
Kivikk'aho. 

suhteena. Mitä jälkiä rantaan lokalisoitunut elämä on jättänyt ihmisten 
muistoihin, ja miten vesistö on vaikuttanut heidän tapoihinsa käsittää 
elinympäristöään? 


Aistihistorian jäljillä 


Tämän luvun teoreettinen viitekehys asettuu luonnon ja ihmisen suh- 
detta ja siinä etenkin vesisuhdetta arvioivaan kansainvälisestikin nouse- 
vaan monitieteiseen tutkimussuuntaukseen 3 johon sisältyy elementtejä 
kokemuksen historian (history of experience) ja aistien historian (sensory 
history)* tutkimusperinteistä. Näistä tulosuunnista historiantutkijat ovat 
1990-2000-luvulta lähtien tulkinneet aikaisempaa syvällisemmin men- 
neisyyden ihmisiä toimijoina sekä sosiaalisissa ja kulttuurisissa miljöis- 
sään että fyysisissä luonnonympäristöissään. 

Kokemuksen käsitteen on nähty sisältävän sekä menneen ajan että 
nykyisyyden, aineellisen ja aineettoman, yksityisen ja yhteisöllisen. Sen 
on arvioitu heijastavan aina kokijan taustaa, kaikkea sitä, mitä häneen 
on elämän varrella kerrostunut.5 Sekä kokemus että aistit linkittyvat 
ranskalaisen filosofin Maurice Merleau-Pontyn hahmottelemaan ha- 
vaitsemista ja havaintoa (perception) korostavaan tulkintaan. Kokemus 
syntyy ihmisen kehollisessa vuorovaikutuksessa ympäristönsä kanssa 
ja muodostuu aistihavannoista.* Kehollisen tajunnan teoriassa koroste- 
taan, että tajunnan rakentuminen ja toiminta ovat aina riippuvaisia ke- 
hon toiminnasta, ja mieli on kytkeytynyt kehon mahdollisuuksiin aistia 
ja olla vuorovaikutuksessa ympäristönsä kanssa.” 

Luvun tavoitteena on nostaa visuaalisuuden rinnalle myös muut ih- 
misen aistit ja niiden merkitys menneisyyden ihmisten tapoihin selittää 
ja kuvittaa ympäristöään. Tutkimuksessa on usein korostettu aistiha- 


3 Veden ja vesistöjen tutkimuksesta esim. Lauren 2006; Korjonen-Kuusipuro 2012; Lehtimäki, Meretoja 
& Rosenholm 2018; Hastrup 2013. 
Aistihistoriasta Smith 2010; Classen, Howes & Synnoth 1994; Corbin 2005. 

5 Perttula 2005, 115-119. 

6 Merleau-Ponty hahmotteli teoriaa ensi kerran vuonna 1945 ilmestyneessä teoksessaan Phénoménologie 
de la perception. Ks. Merleau-Ponty 1998. 

7 Kähkönen 2018, 132—134. 

vaintoihin suhtautumisen kulttuurisidonnaisuutta. Toisaalta yhdysvalta- 
lainen historioitsija Peter Charles Hoffer on kritisoinut ajatusta, että 
ruumiillinen kokeminen olisi niin aika- ja kulttuurisidonnaista, ettei 
tutkija kykenisi sitä ymmärtämään. Hän korostaa aistihistorian olevan 
lähteiden lukua uudesta näkökulmasta, ja toteaa tien menneisyyden ais- 
teihin olevan nykytutkijoille avoin. Tästä lähtökohdasta on luontevaa 
tarkastella myös aistikokemusten värittämiä muistelu- ja kokemuskerto- 
muksia ja pitää niitä ainakin jossain määrin relevantteina viitteinä ker- 
tojan luontosuhteesta nostalgisen muistelun rinnalla. 

Nostalgisen muistamisen laukaisee usein aistikokemus, ja näin myös 
vesielementti voi toimia ärsykkeenä muistelemiseen. Vesi voi nostaa 
esille vanhoja kokemuksia veden äärellä työskentelystä, rannan tuoksu- 
ja makuelämyksiä, nähtyjä maisemia tai uimisen ja hiekan tuottamia 
tuntoaistimuksia, mutta myös kuuloaistein havaittavan vedellisen ääni- 
maiseman. Veden äänten on kansainvälisissä kyselytutkimuksissa todet- 
tu olevan ihmisille miellyttävimpien äänten joukossa.? Vesi johtaa ääntä 
erityisen hyvin ja kuljettaa sitä pitkiäkin matkoja. Äänimaiseman (sound- 
scape) käsite on yleistynyt suomalaisissakin tutkimuksissa 1990-luvulta 
lähtien, ja sillä tarkoitetaan kaikkien kuultavissa olevien äänten kenttää: 
melun ja hiljaisuuden suhdetta, ihmisen ja luonnon tuottamien ään- 
ten kulloistakin kokonaisuutta. Äänet myös tunnetaan värähtelyinä 
kehossa. On esitetty, että äänet edesauttavat emotionaalista kiinnitty- 
mistä paikkoihin. Menneisyyden ääniä voi myös menettää. Äänet tulevat 
artikuloiduksi usein vasta silloin, kun ne ovat uhattuina, muulloin ne 
hukkuvat arjen kokemusmaailman jokapäiväisyyteen." 

Myös tuoksuaistimus on liitetty sekä pitkäkestoiseen muistiin että 
tunteisiin. Neurologisen tutkimuksen mukaan tietyn tapahtuman 
muisto sijoittuu aivoissa useisiin sensorisiin paikkoihin, minkä vuoksi 
tietty tuoksu voi palauttaa mieleen hyvin monisäikeisen kuvan mennees- 
tä kaikkine koettuine tuntemuksineen. Tämä toimii myös toisin päin: 


8 Hoffer 2003, 1-4. 

9 Järviluoma 2017, 126. 

10 Schafer [1992] 2015, XII; R. Murray Schafer esitteli soundscape-käsitteen 1960-luvun puolivälissä. 
11 Järviluoma & Piela 2016, 7; Uimonen 2016, 15; Järviluoma & Wagstaff 2002, 9. 

12 Löfström 2010, 13. 

Kuva 22. Pojat rakentavat hiekkalinnoitusta Kalliosaaren hiekkarannalla Käkisal- 
messa. Kuva: SA-kuva 1941. 


muisteleminen voi herättää henkiin entiset aistikokemukset aktivoimal- 
la ne aivojen osat, jotka reagoivat esimerkiksi hajuun tai tuoksuun.” 
Metodeina tässä tutkimuksessa on hyödynnetty muistitiedon tiheää 
monikertaista lukemista" ja teemoittelua.5 Lähiluvun käyttökelpoisuu- 
desta kertoo se, että sen avulla on mahdollista tavoittaa sekä yleinen 
juonellinen narratiivi että muistelun pienet osatekijät.'* Kokemukselliset 
muistelutarinat eli teemakirjoitukset, joita tässä tutkimuksessa hyödyn- 
netään, perustuvat keräys- tai kilpailukutsuihin. Niissä ei ole tarkasti 
strukturoituja kysymyksiä, vaikka aihepiiri on etukäteen rajattu. Tällöin 
kirjoittajilla on mahdollisuus tehdä enemmän omia valintojaan kuin 


13 Gottfied et al. 2004, 687-695. 

14 Clifford Geertzin (1973) mukaan aineiston konteksteja ja merkityksiä tarkasti erottelemalla pyritään 
pääsemään mahdollisimman lähelle kertojanääntä. Lähiluvun menetelmässä tekstit luetaan moneen 
kertaan, jolloin jokaisella kerralla avautuu mahdollisuus uusille huomioille ja tulkinnoille. Mm. Pöysä 
2015, 25—32, passim. 

15 Teemoittelu analyysimenetelmänä etenee teemojen ryhmittelystä niiden yksityiskohtaisempaan 
arviointiin. Lähemmin mm. Aronson 1994. 

16 Pikkanen 2012. 

haastattelutilanteessa. Kirjoittajan ei tarvitse miellyttää haastattelijaa, 
ja muisteluun voi käyttää enemmän aikaa. Toisaalta tämän tyyppinen 
kirjoittaminen saattaa edistää fiktiivisyyttä. Teemakeruissa kirjoittaja si- 
toutuu joka tapauksessa moniin niin kerääjätahon kuin oman yhteisön- 
sä lausumattomiin odotuksiin, jotka muokkaavat tekstin rakennetta 
ja sisältöä.” Kansainvälisen ja monitieteisesti hyödynnetyn suullisen 
historian (oral history) lähtökohta on paitsi suullisen myös kirjallisen 
tai haastatteluaineiston käytössä ja analyysissä. Suomalaisessa muisti- 
tietotutkimuksessa kirjoitetulla muistitiedolla on ollut poikkeuksellisen 
keskeinen rooli. 

Tutkimuksen päälähteenä on Suomalaisen Kirjallisuuden Seuran 
arkiston keruuaineisto ”Karjalaiset elämäkerrat” vuosilta 1983-1984. 
Tavoitteena on ollut arvioida jo aikaisemmin hyödynnettyä aineistoa 
uudella tavalla, niin sanotusti aistit valppaina. Keruun organisoi Uuden- 
maan Karjalaisseurojen piiri ja Karjalan liitto. Aineistoa on täydennetty 
Karjalan liiton keruilla vuosina 1997-1998 (Karjalaiset naiselämäkerrat) 
ja 2001-2002 (Karjalaiset mieselämäkerrat).? Näistä kokonaisuuksista 
tarkastelumme kohteeksi on valikoitunut Laatokkaan ja vesiluontoon 
liittyvillä avainsanahauilla 42 kirjoitusta. Muisteluista 22 (52 %) kos- 
kee naisia ja 20 (48 %) miehiä. Eniten (50 %) muistelijoita oli syntynyt 
1910-1920-luvulla, 24 % 1890-1900-luvulla, ro % ennen 1890-lukua ja 
5 % 1930-luvulla; loppujen osalta syntymävuosi ei ole tiedossa. Kertojien 
ikä tekstin kirjoittamisaikana vaihteli vajaasta kuudestakymmenestä yli 
yhdeksäänkymmeneen. Kertoja oli 17 muistelmassa (40 %) joku muu 
kuin henkilö, jota muistelma koskee. Useimmiten kirjoitus käsitteli 
tällöin omaa vanhempaa ja siihen sekoittui kertojan omaa kokemus- 
kerrontaa. Muutamassa tapauksessa tuotettu teksti oli perustunut haas- 
tatteluun tai kerronnan päähenkilön aikaisemmin laatimaan tekstiin 
— identifioituja toisen käden kertojia oli kuusi.?° 


17 Pöysä 2006, 221-231. 

18 Portelli 2006, 50-51. 

19 Näistä keräyksistä on koottu antologia, ks. Kilkki 2004. 

20 Luvussa hyödynnetyistä muistikertomuksista 26 on Karjalaiset elämäkerrat -aineistosta (1984), seitse- 
män Karjalainen nainen -keräyksestä ja seitsemän Karjainen mies -keräyksestä. Sen lisäksi on hyödyn- 
netty yksittäistä kertomusta vuonna 2008 järjestetystä Luontokokemuksia-keräyksestä ja yhtä yksityistä 
lahjoitusta, KRA S Hjördis Lukka. 

Aineistoksi siivilöityneet kirjoitukset keskittyvät ajallisesti ja paikalli- 
sesti Suomen hallinnassa vuosina 1812—1944 olleeseen Laatokan poh- 
joisosaan. Eniten ne lokalisoituvat Impilahdelle (24 %) ja Sortavalan 
maalaiskuntaan (24 %), mutta myös Harluun (10 %), Jaakkimaan 
(10 %) ja Hiitolaan (10 %). Laatokan länsirannan kylistä mainitaan 
Pyhäjärven (2 %) ja Metsäpirtin (2 %) tienoot sekä idässä Salmin (14 %) 
alue. Loppujen muistelijoiden osalta ei ole tiedossa paikkakuntaa, mutta 
kerronta paikantuu niissäkin pohjoisen Laatokan alueelle. Kertojat ovat 
asuneet mainittujen pitäjien rantakylissä tai suurissa saarissa. 

Hyödynnetty aineisto on syntyhetkellään tuotettu elämäkertakirjoi- 
tusten muotoon, joissa vastaajalla on vapaus kertoa omasta elämästä 
valitsemallaan tavalla. Tästä syystä ne ovat tutkimuksellisesti antoisia.?? 
Otoksen kirjoittajat ovat omaehtoisesti nostaneet Laatokan kotiseutunsa 
ja muistamisensa keskeiseksi rakennusaineeksi. Teemakirjoituksista 
esiin nousevat aistikokemuksiin perustuvat kuvakset voidaankin nähdä 
arkipäiväisen vesisuhteen avaimina. Niihin ei liity samanlaista muista- 
misen ja ajallisen välimatkan problematiikkaa kuin niin sanotun autent- 
tisen todellisuuden rekonstruoimisessa. 

Vuonna 1944 luovutettua Karjalan aluetta koskevaa muistitietoa on 
tutkittu suhteellisen paljon, ja sillä on vakiintunut kaava. Kertomuksis- 
sa toistuu lapsuuden tai nuoruuden elinpiirin kuvaaminen, karjalaiseksi 
miellettyyn elämäntapaan liittyvien piirteiden esiin nostaminen ja on- 
neton loppu: evakkomatka, mahdollinen paluu, toinen lähtö ja ikuinen 
diasporinen kaipaus paitsi fyysiseen paikkaan myös kadotettuun (kuvi- 
teltuun) heimoyhteyteen.?t Ulla Savolaisen mukaan muistelijat viittaa- 
vat todellisiin menneisyyden tapahtumiin ja tarkoittavat kirjoituksensa 
totuudenmukaisiksi menneisyyden kuvauksiksi. Kyse on muistoista, 
jotka ovat muodostuneet merkitykselliseksi ja kertomisen arvoisiksi. 


21 Jaakkimaan sijoittuvat myös kaksi hyödyntämäämme Kotimaisten kielten keskuksen murrenäytettä. 

22 Pöysä 2015, 23. 

23 Menneisyyden muistelemisessa tapahtuvasta juonellistamisesta ja tarinallistamisesta mm. Pöysä 2015, 
79-80. 

24 Armstrong 2004, 32—45; Armstrong nostaa pyhän tilan rinnalle arkielämän tason. Aineistosta havaitta- 
van draaman kaaren (aurinkoinen nuoruuden onnela vs. sodan kauhut) mainitsee myös Kilkki 2004, 7. 

25 Savolainen 2015, 56. 

Kuva 23. Verkkojen kuivatusta Salmin Miinalan kylän rannassa 1930-luvulla. Kuva: 
Jukka Kokkosen yksityiskokoelma. 


Kulttuurintutkimuksessa totuudellisuus ei ole tutkijalle itseisarvo, vaan 
juuri muistitietoaineiston subjektiivisuuden vuoksi kerronnassa koros- 
tuvat mielikuvitus, symboliikka ja halut.?* 


26 ”Se mihin kertojat uskovat (se, että he uskovat sen) on historiallinen tosiasia aivan yhtä lailla kuin se, 
mitä todella tapahtui.” Portelli 2006, 55-57. 

Laatokan erityispiirteet muistojen raameina 


Järven rannalla eläminen poikkeaa merenrantaelämästä,? vaikka niillä 
onkin monia yhtäläisyyksiä, etenkin kun puhutaan suurista järvistä. 
Hallitsevana diskurssina muistelmissa korostuvat Laatokan luonnon- 
kauneus, luonnon vehmaus ja vaihtelevuus, jyrkkien kallioiden ja 
vuonomaisten lahtien merkitys sekä vesistön moni-ilmeisyys eri vuo- 
denaikoina. Suojaisat, kalastukselle suotuisat lahdet ja pienet, mutta he- 
delmälliset maanviljelykselle sopivat maakaistaleet ovat luoneet pohjan 
useiden kertojien perheiden elannolle. Laatokka koettiin luontevana 
kulkuväylänä heikkojen tieyhteyksien rajamailla. Vesitieverkosto liittyi 
ajatukseen Laatokan laajuudesta: vesi yhdisti enemmän kuin erotti. Pai- 
kallisväestö kutsui Laatokkaa karjalaisten mereksi, jonka rannat koettiin 
paljon jylhempinä kuin mikään Suomen varsinainen merenranta. Pai- 
kallisten näkökulmasta Suomenlahti kalpeni Laatokan rinnalla: ”Ellei 
Suomenlahti voisi kehua vettään suolaiseksi, saisi se kauniisti pyytää 
Laatokalta lupaa käyttää nimitystä meri.” 

Luonnonkauneuden ohella toinen erityispiirre on Laatokan luonne 
raja-alueena — halkaisihan valtionraja Laatokan kahtia Metsäpirtti-Salmi- 
linjalla jättäen etelän Neuvostoliiton alueeksi vesistön pohjoisen osan 
jäädessä Suomen puolelle. Aikaisempaa tiukemmin kontrolloitu, Tarton 
rauhan (1920) jälkeen vahvistettu itäraja oli monella tasolla Laatokan pii- 
rin elämään vaikuttanut tekijä. Se katkaisi keisarivallan aikaisia kulku- ja 
kalastusreittejä, lopetti alueen talouteen keskeisesti vaikuttaneen Pieta- 
rin kaupan ja hävitti maisemasta niin keisarikunnan sota- ja huvialukset 
kuin Valamoon matkanneet pyhiinvaeltajat ja venäläiset lomanviettä- 
jätkin. Ennen rajan sulkemista esimerkiksi vientikalasta lähes kaikki 
oli viety Pietariin.3° Pietarin kaupan loppuminen heikensi merkittävästi 
Kannaksen seudun ja koko Laatokan piirin elinmahdollisuuksia vaa- 


27 Ainakin kansainvälisyyden, vuoroveden, satamakaupunkien, satama-ammattien ja -liikenteen laajuuden 
näkökulmista. Ks. Maria Lähteenmäen johdantoluku tässä kirjassa. 

28 Wartiainen Eliel: Laatokka ja Valamo. Suomen Urheilulehti 1.9.1905, 500. 

29 Laatokka puhuu... (kirj. aluepäällikkö Rautavaara). Laivastolehti 1.10.1928, 282; Myös Rautavaara 
Antero: Laatokka — Puolustuksemme paha omatunto. Suomen sotilas 17.11.1928, 972-974. 

30 Hellevaara 1927. 

tien paikallisilta sopeutumista uudenlaiseen kontrolloituun raja-arkeen, 
mikä on jättänyt jälkensä myös muistitietoon.* Aluksi rajaa ylitettiin sa- 
laa yön hämärissä, ja venäläiset saattoivat palauttaa pelikentältä väärälle 
puolelle eksyneen pallon,” mutta pian rautaesirippu asettui ylittämättö- 
mästi sekä maastoon että järvenselälle. 

Rajansulkemisen vuosia kutsuttiin kalastajien hallavuosiksi, sillä 
Laatokalla liikkuminen oli entiseen vapaaseen kulkemiseen verrattuna 
rajoitettua, majakoita oli sammutettu ja kalastusmahdollisuudet kaiken 
kaikkiaan heikkenivät. Myrskyissä kalastajia ajautui toisinaan rajan 
väärälle puolelle 34 ja kesti aikansa ennen kun he pääsivät takaisin kotei- 
hinsa. Kalastajien vaikea tilanne johti vuodesta 1922 alkaen paikallisten 
kalastajaseurojen perustamiseen ja Laatokan kalastajaseurojen liiton 
organisointiin 1924.5 Suomalaiskalastajien aseman huolestuttava hei- 
kentyminen aluevesien kaventumisen ja kalakaupan tyrehtymisen takia 
näkyi vahvana myös Suomenlahden rantakylissä ja saarilla° Valtio neu- 
votteli Tarton rauhaan perustuvan Laatokkaa koskevan kalastussopimuk- 
sen, jossa määriteltiin muutamia sallittuja maihinnousupaikkoja rajan 
molemmin puolin. Valtioiden välillä kirjattiin myös sopimus koskien 
kauppa- ja tavara-alusten kauttakulkua Nevalla. Raja teki Laatokasta Suo- 
men näkökulmasta entistä tiukemmin ”eristetyn rajameren”, sillä Nevan 
pitäminen auki suomalaiselle laivaliikenteelle oli venäläisten käsissä. 

Laatokan piirin erityispiirteenä on ollut myös teollisen/urbaanin ja 
maalaismaisen/agraarin kohtaaminen monikulttuurisessa ympäristössä. 


31 SKS KRA KE MIEHET I1:1034; SKS KRA KE 88:018312. 

32 SKS KRA KE 14:3065. Liikkumisesta ja uudesta rajasta myös esim. SKS KRA KE MIEHET IV:2530; SKS 

RA 88:1746; SKS KRA KE 14:3065; SKS KRA KE 99:1027; SKS KRA KE 100:1040; Hämäläinen 2002, 19. 

33 Lampi K.: Laatokan kalastajain yhteistoiminnasta. Rajaseutu 1.4.1929, 84. 

34 Mm. SKS KRA KE 14:3066; SKS KRA KE 88:1745; SKS KRA KE 100:1040—1041. 

35 Lampi K.: Laatokan kalastajain yhteistoiminnasta. Rajaseutu 2/1929 1.4.1929, 84-86. 1920-luvun lopulla 

Laatokan ympäristön kalastajaseuroja oli 14 ja niissä oli jäseniä vajaa 900 henkeä. 

36 Lähteenmäki 2020. 

37 Näitä olivat Venäjän puolella muun muassa Viteleen, Tuuloksen ja Miikkulaisenjoen suut. Suomalaiset 

alastajat eivät olleet tyytyväisiä sopimuksessa määriteltyihin paikkoihin ja kirjelmöivätkin kalapaikko- 

jen lisäämiseksi. Rajan toisella puolen sijaitsi heidän mukaansa useita paikkoja, joissa kalastajat olivat 

tottuneet nousemaan maihin ja yöpymään. Suomalais-venäläiset neuvottelut. Kansan voima 5.7.1924; 

Laatokan kalastussopimuksen täydentäminen. Suomen kalastuslehti 3 1925, 45; Jääskeläinen Vilho: 

Laatokka kalavetenä, Suomen matkailijayhdistyksen vuosikirja 1927, 60; Kalastus Laatokalla. Karjalan 
ääni 10.3.1925. 

38 Rautavaara Antero: Laatokka. Puolustuksemme paha omatunto. Suomen sotilas 17.11.1928, 973. 

Pohjoisten rantojen 1700-luvun teollistumisen jäljet Pitkärannassa, ajal- 
lisesti vieläkin kaukaisempi Käkisalmen linnoitus, Sortavalan pikkukau- 
pungin kadut, suistoseutujen viljelysmaat ja piensatamat sekä toisaalta 
eteläisten venäläisalueiden suurten jokisuiden, Nevan, Olhavan ja Syvä- 
rin ikiaikaiset asuinsijat ja teollisuuskeskittymät vuoropuhelivat suur- 
järven piirissä suomalaisen, karjalaisen ja venäläisen kulttuurin äänin, 
tavoin ja painotuksin. Elantoa Pohjois-Laatokalla antoivat yhtäältä pienet 
ja sirpaleiset peltopalstat, toisaalta kauppa, kalastus ja vesiliikenne sekä 
monipuolinen teollisuus. Käsillä olevan tutkimuksen muistelijat eivät 
olleet vain pientilallisten lapsia, vaan joukossa oli myös työläisperheiden 
jälkeläisiä, jotka olivat työskennelleet muun muassa Laatokan rannalla 
Lahdenpohjan vaneritehtaassa? ja Jänisjoen Läskelän paperitehtaalla.1* 
Laatokan moni-ilmeiseen rantakylien elämäntapaan sopii ranskalaisen 
historioitsijan Gerard Le Bouédecin ja Isaac Landin määritelmät puoli- 
merellisistä (paramaritime) yhteisöistä, joissa asukkaiden elinkeinot ja 
identiteetit muotoutuvat maan ja veden välissä — kirjaimellisesti rannal- 
la. Monet ranta-asukkaat työskentelevät kausiluontoisesti merellisten 
elinkeinojen parissa, vaikka samalla viljelevätkin maata. Vaikka vesistön 
kutsu romantisoidaan usein vastustamattomaksi seireeninlauluksi, on 
ihmisen elinkeinonhankinta Le Bouédecin mukaan perustunut aikaan 
ja paikkaan sidottuihin mahdollisuuksiin ja realiteetteihin, ja käytäntö 
on sanellut elinkeinonmuodostumisen myös rantakylissä.*' 
Paikallisesta sekataloudesta kertoo jaakkimalaisella pientilalla kasva- 
neen muistelijan kuvaus perheensä elinkeinonhankinnasta, joka muo- 
dostui pienimuotoisesta viljelyksestä, kalastuksesta, metsätuloista sekä 
sivutoimista, kuten metsästyksestä ja hylkeenpyynnistä.4 Salmissa pien- 
viljelystilalla vuonna 1906 syntynyt nainen on kertonut Pietarin-kauppaa 
harjoittaneesta isästään, joka rajan sulkeuduttua ja vakuuttamattoman 
proomun upottua Laatokan myrskyssä ryhtyi kalakauppiaaksi myyden 
nuottakunnilta ostettua kuhaa.# Samankaltainen on kuvaus 1800-luvun 


39 SKS KRA KE 13:02826-02827. 

40 SKS KRA KE MIEHET V:3311—3312, 3316. 

41 Le Bouédec 2009; Ks. Maria Lähteenmäen kirjoittama johdanto tässä kirjassa. 
42 SKS KRA KE 88:018407. 

43 SKS KRA KE 88:018312. 

lopun elannonhankinnasta Jaakkimassa. Sen lisäksi, että kertojan isä oli 
viljellyt neljään saareen jakautunutta pientilaansa, hän oli perustanut 
meijerin, kuljettanut meijerituotteet ja metsästyssaaliit purjeveneellään 
Pietariin ja vaihtanut ne siellä elintarvikkeiksi, jotka hän myi kotipuo- 
lessa paikallisille. Kaupankäynnissä oli tosin vaaransa ”kuoppaisen” Laa- 
tokan ylittämisen vuoksi,# ja rajan sulkemisen jälkeen laatokkalaisten 
leivänhankintaretket kapenivat. 

Kaikkiaan Laatokan ranta-asukkaiden suhde omaan järveensä näyttää 
käytetyn tutkimusaineiston perusteella olevan suhteellisen yhteneväinen 
ja kertojan taustasta riippumaton. Erontekemisen politiikka rantaihmis- 
ten identiteetinmuodostuksessa konkretisoituu siihen, että ranta-asuk- 
kaiden ja kuivan maan asukkaiden elämänpiirit nähtiin erilaisina. Tämä 
korreloi merenrantayhteisöistä tehtyjen tutkimusten kanssa: Michael 
Pearson on osoittanut, että (meren) rannikolle sijoittuvilla yhteisöillä 
(littoral societies) ja ranta-asukkailla on kansallisuudesta riippumatta 
enemmän yhteistä toistensa kuin läheisten kuivan maan yhteisöjen 
kanssa. Pearsonin mukaan rannikkoyhteisöille on tyypillistä merellis- 
ten ja mantereellisten vaikutusten sekoittuminen: ranta-ihmiset näyttä- 
vät liikkuvan luontevasti veden ja maan välillä sekä elinkeinojen että 
kulttuurin näkökulmista. Laatokan piirissä eroavaisuudet ilmenivät 
muun muassa erilaisista elämänpiireistä tulevien avioliitoissa. Erään 
muistelijan äiti ei koskaan sopeutunut elämään eristettynä saaressa, kun 
taas isälle Laatokka oli kaikki kaikessa. Kertoja mainitsee ”saarelaisten” 
ja ”salolaisten” välillä olleen jännitettä, kun kumpikin piti itseään toista 
parempana. Toisen kertojan sisämaassa kasvaneelle äidille Laatokan 
rannalla asuminen tarkoitti kylmiä tuulia ja jatkuvaa pelkoa vesillä ole- 
vista läheisistä. ”Meri oli ja pysyi äidilleni tuntemattomana ja kauhistut- 
tavana. Alusta asti hän pelkäsi sitä.” 


44 SKS KRA KE 100:018388. 

45 Pearson 2006, 353—373. 

46 SKS KRA KE 25:5362—5365. 

47 Hämäläinen 2002, 16—17; Myös KE MIEHET V:3317. 

Armoton ja kostava tenhotar 


Vesielementti on erottamaton osa niin maailmansyntymyyttejä kuin 
luonnonfilosofioitakin. Veteen on liitetty fyysisiä aistikokemuksia, mutta 
myös ihmisen psyyke ja mielikuvitus.48 Vesi on metaforana läsnä kaik- 
kialla ihmisten kielissä ja kulttuureissa, ja luonnon ja vesistöjen per- 
sonoiminen on yleistä.5? Toisaalta vesi on itsenäinen, luova ja tuhoisa 
toimija, joka pakenee ihmisen järkeä ja toimintaa.” 

Metaforapuhe ja vesistön personoiminen pätevät myös Laatokka- 
kuvaukseen, jolle on tyypillistä vesistön käsittäminen elävänä olentona 
ja usein feminiininä. Kuten feminiinisistä olennoista usein, myös Laato- 
kasta puhutaan vuoden kierrossa ja rytmissä elävänä olentona, jonka 
mieliala vaihteli armottomasta lempeään. Vesistöä kuvataan vaikeasti 
tulkittavana feminiininä: oikukkaana tenhottarena, joka parhaimmillaan 
saattoi olla haaveksiva, tyyni ja herkkä, mutta hetkessä taas vihainen, 
raskasmielinen ja vaarallinen.’ Laatokasta on käytetty muistelmissa 
muun muassa seuraavia luonnesanoja: oikukas, itsepäinen, vihainen, 
kopea, julma, armoton, raju, ärtynyt, raivoava, tyyni, haaveksiva, raskas- 
mielinen, herkkä ja hyväsydäminen, kuohahtelevainen, vallaton, rau- 
hoittunut, lempeä, mahtava, vaarallinen, salaperäisen loistava, riehahte- 
leva ja antelias. 


48 Lehtimäki, Meretoja & Rosenholm 2018, 11-13; von Bonsdorff 2002, 220-221, passim. 

49 Kielikuvatutkimuksen keskiössä on ajatus siitä, että ihmiset tulkitsevat maailmaa kulttuurisidonnaisten 

metaforien välityksellä. Metaforia käytetään etenkin elämänalueista, jotka ovat vaikeita konkreettisesti 

määritellä. Yrjö Hosiaisluoman mukaan metafora on epäsuora kuvailmaisu, joka merkitsee enemmän 
uin suoraan sanoo. Tieteen termipankki 10.12.2019: Kielitiede: metafora. https://tieteentermipankki. 

fi/wiki/Kielitiede:metafora (luettu 20.1.2020); Hosiaisluoma 2003, 577; Palmgren 1986, 112-113. 

50 Esimerkiksi Vuoksen varrella asuneet ovat antaneet joelle inhimillisiä piirteitä, ja sen toimintaa on 

pidetty ihmisen toiminnan kaltaisena. Korjonen-Kuusipuro 2012, 104-105. 

51 Lehtimäki, Meretoja & Rosenholm 2018, 17—18. 

52 Muistelukerronnalle on tyypillistä, että samassa virkkeessä kerrotaan sekä vesistön vaaroista että sen 

empeydestä. Esim. SKS KRA KE 93:19335; SKS KRA KE 35:07388; SKS KRA KE 20: 4466-4467; SKS KRA 

E 57:12133. 

53 Matkakuvauksia II: Valamo (kirj. V. J.). Nuori voima 1.3.1908, 36—37; Patokoski P.: Karjalan meri. 
Toukomies 1.5.1925, 59; Hämäläinen 2002, 31, 34; Laatokka (kirj. Maria). Työläisnaisten urheilulehti 
1.11.1926, 210; Forsman 1894, 14; SKS KRA KA 20:4467; T. Haaranen: Katoavaa Mantsinsaarta. Laatokka 
11.11.1947; Laatokka, (kirjoittanut O. R.). Kylväjä 15.5.1923, 131; SKS KRA 54:12133; SKS KRA S Lukka, H., 
480; Rauha Kuusalo: Lapsuuteni kultamailta. Sinulle — Pitkäranta. Sisämaa-Laatokka 4.3.1947; SKS KRA 
76: 015741; Laatokka puhuu. Laivastolehti 1928, 1.10.1928, 282; Suomen Naisten Liikuntokasvatus Liiton 
retkeilyllä 6-7 p. kesäk. (kirj. Panna). Laatokka 6.7.1922; Wartiainen Eliel: Laatokka ja Valamo. Suomen 

Laatokka-kerronta asettuu osaksi historiallista jatkumoa, jossa luonto 
hedelmällisenä ja epärationaalisena toimijana ymmärretään feminiinik- 
si ja vastakohdaksi miehiselle järjen ja hallinnan maailmalle.5t Tämä 
pätee erityisesti vesielementtiin. On sanottu, että vesi symboloi elämää 
ja (uudelleen)syntymää, mutta myös kuolemaa ja kadotusta; se on peili, 
josta nainen syntyy ja johon hän katoaa. Myös luonnon haavoittuvuus, 
alistaminen ja hyväksikäyttö rinnastuvat usein naisen asemaan. Kukku 
Melkas on tulkinnut Aino Kallaksen romaanin Pyhän Joen kosto (1930) 
kritiikiksi luonnon hyödyntämiselle ja teknologiselle ajattelulle sekä 
kannanottona naisen itsemääräämisoikeuden puolesta. Teoksessa joki 
on pyhä ja feminiininen, ja kirjan miespuolinen päähenkilö tuhoutuu 
yrittäessään padota sitä.5* 

Ankaraksi määriteltyyn luontoon on liitetty myös uskomusolentoja. 
Tässä mielessä vesi yhdistyy ajatukseen luonnonoloissa hengestään 
taistelevaan ihmiseen, jolle luonto on arvaamaton, vaarallinen paikka.” 
Vesistö voidaan käsittää vesialueen nimeä kantavana yksittäisenä per- 
soonana, mutta myös erilaisten henkiolentojen (Ahti, Näkki) kotina. 
1800-luvun lopulla eurooppalaisessa kirjallisuudessa ja maalaustaiteessa 
esiintyi aggressiivisia seireenejä ja merenneitoja, jotka saattoivat heit- 
täytyä kalaverkkoihin tai vetää ihmisiä aaltoihin. On tulkittu, että fyysi- 
syydessään uskomusolennot symboloivat naisen uhkaavaksi koettua sek- 
suaalisuutta.59 Suomalaisia vedessä eläviä feminiinisiä taruolentoja ovat 
muun muassa vetehinen (Kalevalan Vellamo), vedenneito ja havruuva 
(paha-ääninen pohjoinen seireeni). Nämä olivat vahvatahtoisia olentoja, 
jotka kostivat, jos luonnon ja ihmisen välistä tasapainoa rikottiin. Suut- 
tuessaan he rankaisivat nostattamalla huonon sään.** Laatokankarjalai- 


Urheilulehti 1.9.1905, 501; Härkönen livo: Laatokalla. Kyläkirjaston kuvalehti 1.12.1912, 151; Laatokka 
ja sen ympäristöt. Helsingin kuvalehti 30.9.1911, 177; Laatokka (kirj. O. R.) Kylväjä 15.5.1923, 131-135; 
SKS KRA KE 93:19335; Rautavaara Antero: Laatokka. Puolustuksemme paha omatunto. Suomen sotilas 
17.11.1928, 972; Huomiota Laatokallekin (kirj. A. L.). Karjala 26.8.1928, 230; SKS KRA KE 76: 015741. 

54 Dijkstra 1986, 82-83, 237. 

55 Etenkin 1900-luvun taitteen kirjallisuudessa vesi ja nainen liitettiin tiukasti yhteen. Parente-Capkovä 
2006, 189. 

56 Melkas 2006, 254-301. 

57 Partanen 2009, 41-42. 

58 Sepänmaa 2002, 13. 

59 Dijkstra 1986, 258—271. 

60 Timonen 1988, 31-33; Lauluveikko: Viikon viestit. Jaakkiman Sanomat 21.5.1924. 

sissa loitsuissa on mainintoja Vetehisestä (veineukko), joka saatettiin 
nähdä esimerkiksi ennen onnettomuutta. Sitä kuvailtiin pitkäkätiseksi, 
tummaksi hahmoksi, jonka hiukset olivat pitkää meriheinää.*' 

Hyvällä päällä ollessaan vedenhaltijat saattoivat myös auttaa ja antaa 
hyviä kalasaaliita.*? Lahjat piti kuitenkin ansaita ahkeruudella ja sinnik- 
kyydellä: ”Laatokka oli antelias uutterille kalastajille.”% Kalastustaiat ovat 
eläneet pitkään suullisessa perinteessä: kalaa saadakseen oli saatava ve- 
denhaltija puolelleen.st Usko vedenhenkiin ja persoonalliseen veteen, 
joka antoi ja otti, palkitsi ja kosti, liittyy osaltaan ihmisen ja luonnon vä- 
lisen tilan tasapainoon. Jos saastutti (likasi) vettä ja sen asukkaita, saattoi 
itse sairastua.* Uskottiin, että ylimielisyys luonnon edessä kostautui. 
Paikallisperinteessä kerrottiin rikkaan miehen kerskailleen omaisuu- 
dellaan, jolloin Laatokka oli syysmyrskyssä tuhonnut niin paljon tämän 
laivoja lasteineen, että mies köyhtyi yhdessä yössä." 

Personoituna olentona Laatokka liikkui ja äänteli — ja myös söi ajoit- 
taiset uhrinsa. Järvi vaati saaliinsa, ja siihen oli sopeuduttava. ”Toisinaan 
Laatokka oli sellainen kiehuva hornankattila ken lie silloin ollut vesillä 
niin harvoinpa enää kotiin selvis vesi vei omansa”, kertoo veljensä Laato- 
kalle menettänyt mies.” Laatokan uhreista on muistitiedossa koskettavia 
kuvauksia. Eräs mies menetti molemmat vanhempansa, jotka syksyllä 
olivat naapureineen palaamassa Sortavalasta kotiin. Tuulen kaadettua 
veneen jauhosäkkien päällä nukkuneet naiset hukkuivat heti, isä sai- 
rastui menehtyen myöhemmin. Menetyksestä huolimatta kertoja kuvaa 
kirkasvetistä Laatokkaa rakastavasti ja kertoo kaivanneensa tuota aavaa 
sisävesistöä, jolle ei tunnu muualta löytyvän korvaajaa.*8 Toisen mies- 
kertojan Riekkalansaaren kotilaiturista siikaverkoille lähtenyt isä ei kos- 
kaan palannut, ja kertoja pelkäsi pitkään vettä toivoen jokaisen laivan 


61 Toiviainen Eino: Totta ja tarua Laatokan Karjalasta. Salaperäiset olennot, haltijat ja henget. Veden- 
haltijoista. Laatokka 19.10.1946; ks. myös Haaranen T.: Katoavaa Mantsinsaarta Laatokka 11.11.1947. 

62 Timonen 1988, 31-33; Myötämäki 2019. 

63 SKS KRA KE 76:015741. 

64 Juhannustaikoja. Lemmentaiat, metsästystaiat. Laatokka 22.6.1922. 

65 Toiviainen Eino: Totta ja tarua Laatokan Karjalasta. Salaperäiset olennot, haltijat ja henget. 

Vedenhaltijoista. Laatokka 19.10.1946. 

66 Tolvanen J.: Laatokan merenkulusta. Muistitietoa. Laatokka 16.6.1951, 3-4. 

67 SKS KRA KE 53:11247. 

68 SKS KRA KE 99:020811-020832. 

tuovan isän takaisin. Kertomuksessa nousee esille kokemuksen arvos- 
taminen; naapurissa asunut Laatokan sääolosuhteet tunteva kalastaja 
oli varoittanut isää lähtemästä tuona päivänä ”merelle”. Veneen osia ja 
kalastustarvikkeita löydettiin myöhemmin, mutta aaltoihin jääneet vai- 
najat siunattiin Laatokkaan hukkuneina. Kerronnassa korostuu veneen 
irtautuminen rannasta ja kotilaiturista, missä lapset vilkuttivat isälleen 
viimeisen kerran.*9 


Veden selättäjät 


Laatokan myrskykuvaukset ovat edellä kuvatun mukaisesti osin traagi- 
sia, mutta myös sankaritarinoita ihmepelastumisista. Suuren veden ran- 
nalla eläminen oli luonnon ja ihmisen rinnakkaiselon lisäksi taistelua 
elämästä. Selviytymispuhuntaan liittyy kaikuja maskuliinisesta sanastos- 
ta ja ajatuksesta miehestä vesistön kesyttäjänä: ”Maamme karuimpana 
ja vaarallisimpana merenä Laatokka ansaitsee miehisen miehen, meri- 
miehen — — kunnioituksen.””° 

Veden selättäjät ja vaarallisista tilanteista selvinneet olivat todellisia 
Laatokan-kävijöitä: Euroopan suurimman järven yli taivaltamisen kerrot- 
tiin vaativan ”aikamiehen otteita”. Helmikuussa 1915 kerrottiin salmi- 
laisten kalastajien jääneen talvinuottaa vetäessään myrskyn jalkoihin ja 
ajelehtimaan rikkoutuvalle jäälle. Neuvokkaina merenkävijöinä he olivat 
tehneet kalastusvälineistä nuotion. Omaiset olivat jo ehtineet varautua 
pahimpaan, mutta kuin ihmeen kaupalla kalastajat saatiin pelastettua, 
tosin niin kangistuneina, ettei kukaan enää kyennyt omin voimin kiipeä- 
mään pelastusveneeseen.? Lokakuun 1916 myrskyssä proomuun ajeleh- 
timaan jääneet kolme ihmistä pelastuivat roikuttuaan aluksen upottua 


69 SKS KRA KE MIEHET V:3270—3282; Myös SKS KRA 88:1745. 

70 Rautavaara Antero: Laatokka — Puolustuksemme paha omatunto. Suomen Sotilas 17.11.1928, 972. 
Puhetavasta myös Hämäläinen 2002, 31. 

71 SKS KRA KE MIEHET:018388. 

72 Salmilaisia kalastajia tuuliajolla Laatokalla. Sortavalan Sanomat 27.2.1915; Samankaltaisia uutisia myös 
mm. Laatokan kulkijain vaarat. Miehiä ajelehtimassa jäälautoilla. Karjalan ääni 02.04.1925; Söivät he- 
vosen jäälautalla nälissään ajelehtiessaan Laatokalla. Neljä venäläisen kalastajan seikkailu. Käkisalmen 
Sanomat 2.3.1937; 4 kalastajaa vaarallisessa seikkailussa Laatokalla. Käkisalmen Sanomat 26.2.1938. 

puunrungon varassa vedessä 17 tuntia.? Edellisenä talvena muuan impi- 
lahtelainen mies oli harhaillut puolitoista vuorokautta pyryssä jäällä ja 
pelastunut löydettyään vihdoin rantaan ja lähdettyään kiertämään kotiin- 
sa mantereen kautta. Hänen suistamolainen matkakumppaninsa — kui- 
van maan asukas — oli lähtenyt kielloista huolimatta palamaan jäätä 
myöten tuhoisin seurauksin. 

Siihen, millaiseksi ranta-asukkaan ja Laatokan suhde muodostui, vai- 
kutti ihmisen nöyryys luonnon edessä. Se linkittyi ihmisen ja luonnon 
väliseen rajanvetoon, ajatukseen lepyttämisestä, johon liittyi kaupan- 
tekoa yliluonnollisten voimien asuttaman luonnon kanssa.” Pohjoisen 
Laatokan rannat ovat äkkisyviä ja karikkoisia, joten paikalliset tiesivät 
rannikolla navigoimisen ja kalastamisen sekä talviteillä kulkemisen vaa- 
tivan tottumusta. Ranta-asukkaat elivät tuulten ja säänvaihteluiden ar- 
moilla. Aikalaislehdistöön on kirjattu paikallisten huolet muun muassa 
kalastusvälineiden menettämisestä syysmyrskyissä 7* jääteiden kestävyy- 
destä, usvien ja sumujen eksyttämistä ihmisistä sekä saariin viedyn kar- 
jan hoidosta. Jäätiet olivat tärkeitä polttopuiden ja rehun kuljetukselle, 
ja leuto talvi vaikeutti saaristossa asuvien elämää viljelysmaiden ollessa 
mantereen puolella.” Paikallislehdet tiedottivatkin säännöllisesti Laato- 
kan sääoloista, jään kantavuudesta ja laivojen kuluista.” 

Eräs kertoja on kuvannut eläneensä koko ikänsä Laatokan rannalla: 
”Tiä Luatokka on oikeen oikulline järv, ken sen tarkkua tuntoo. Touko- 
kuust elokuun loppuu, tiä kyl on oikeen tyyn ja rauhalline... Mut ku 


73 Äskeinen myrsky Laatokalla. ”Georgin” proomuun jääneet pelastuneet. Sortavalan Sanomat 26.10.1916. 

74 Mies eksynyt pyryssä Laatokalla ja paleltunut kuoliaaksi. Sortavalan Sanomat 29.1.1916. 

75 Stark 2002. 

76 Mm. Vahinkoja kalastajille, pyydysten menetyksiä. Suomen kalastuslehti 2 1929, 25. Tässä kyse oli harvi- 
naisen suuresta menetyksestä; lohiverkot olivat jääneet myrskyn takia järvelle ja jääneet sen jäätyessä 
kiinni. Metsäpirttiläiset menettivät 969 lohiverkkoa, pelastettua saatiin 46. 

77 Saaristolaiset ja leuto talvi. Kansan voima 14.2.1925. 

78 Mm. Jääsuhteet Laatokalla. Jaakkiman Sanomat 8.2.1911; Laivaliikenne Laatokalla alkanut. Laatokka 
26.4.1910; Jääsuhteet Laatokalla. Käkisalmen Sanomat 28.4.1911; Hiidenselän jää kantaa. Sortavalan 
Sanomat 16.12.1915; Jääsuhteet Laatokalla. Sortavalan Sanomat 6.5.1916; Laatokan jääsuhteet ja ka- 
lastus. Sortavalan Sanomat 11.1.1917; Jääsuhteet Laatokalla. Pohjois-Laatokka vahvassa jäässä. Karjala 
17.5.1917; Heikot jäät Laatokalla. Kansan voima 31.01.1924; Jääsuhteet Laatokalla. Karjala 10.4.1925; 
Laatokan jääsuhteet. Isolla Laatokallakin jäät liikkeessä. Laatokka 22.5.1926; Jääsuhteet Laatokalla. 
Karjala 28.4.1927; Laivaliikenne jatkuu Laatokalla. Laatokka 13.1.1934; Laatokan jäät repeilevät. Laatokka 
21.3.1936; Laivaliikenne Laatokalla alkanut. Käkisalmen Sanomat 5.5.1936. 

männiä ja syyskuuhun, ni sillo on jo hauskuuvet pois.”?? Hän painotti, 
että omassa kylässä hukkumisia oli tapahtunut vähän, koska paikalliset 
tunsivat vetensä. Paikallistuntemus ja vuodenkierron vaikutusten tie- 
täminen määrittävät ranta-asukkaiden vesisuhdetta lukuisissa kokemus- 
kertomuksissa. Suurjärven kanssa pärjäsi vain henkilö, joka tunsi Laa- 
tokan ja jonka järvi tunnusti omaksi ihmisekseen. Paikalliset arvelivat 
osaavansa tulkita veden äänensävyjä, ennustaa säätä ”sen mouruavasta 
äänestä” ja ennakoida järven ylle syksyisin nousevasta höyrypilvestä, 
minkälainen talvi oli tulossa.*° Myös ranta-asukkaiden käyttämässä kie- 
lessä on viittauksia veden äärellä elamiseen.*' Vesistön tuntemuksesta 
todistivat muassa lausahdukset ”Laatokan hevoset ajavat yhdeksällä ka- 
violla”8? ja ”yhdeksäs laine on suurin”. 

Syksyisin ja talvisin harjoitetun koukkukalastuksen kuvaus kertoo se- 
kin paikallisten vesisuhteesta: järvi on siinä aktiivinen toimija. Tarinan 
kertoja oli tovereineen laskemassa siimaa, kun talvinen myrsky alkoi 
nousta. Miehet eivät kuitenkaan malttaneet keskeyttää työtään: 


Siiman laskemisessa oli pidettävä kiirettä, sillä jos Laatokka rupesi 
”puhaltelemaan sieraimiinsa” oli äkkiä pantava rihma poikki ja 
lähdettävä pyrkimään kotirantaan. — — Jos ehdittiin kotirantaan, 
olivat siellä jo miehet vastassa, sillä useimmiten se juuri tässä ran- 
taan tulossa, kareen matalassa vedessä särkyessä, löi nurin tai iski 
vesilastiin. Jos niin tapahtui, oltiin mennyttä miestä.$4 


Myrskyn yltyessä ja veneen lopulta paiskautuessa rantakiviin kertoja 
oli onnistunut kiskomaan itsensä veneen päälle muiden menehtyessä 
aaltoihin. Hän oli uinut kovin ponnistuksin saareen ja sytyttänyt viimei- 
sellä tulitikulla kalastajamajan saunan kiukaan vain herätäkseen siihen, 


79 Luatokasta ja sen tavosta. Koljunen Hilda, Jaakkima (tullut 15.4.1939). KOTUS. 

80 SKS KRA S Lukka, H., 481. 

81 Eräs kertoja mainitsee tätinsä käyttäneen sanontoja ”myrskyn merkki” ja ”ruakkilainen”, joka viit- 
tasi ruotsin kielen sanaan hylky (vrak), ja toteaa myös hylky-sanaa käytetyn voimasanana. SKS KRA 
MIEHET:1075. 

82 SKS KRA KE 90:18728. 

83 SKS KRA KE 30:6307. 

84 SKS KRA S Lukka, H., 471—472. 

että sauna oli tulessa. Tämän jälkeen kertoja toteaa värjötelleensä kolme 
päivää pelastusta odottaen. Kertomus päättyy siihen, että kokemukses- 
taan — ja hylkeenpyyntiretkellä tapahtuneesta toisesta vaaratilanteesta — 
huolimatta mikään ei pitänyt kertojaa poissa Laatokalta: ”Sinne se paloi 
vaan mieli, antoi tai otti. Se oli kaikki kaikessa.”85 

Laatokka ei ollut vain miehisten kalastajien maailma, vaan myös ran- 
takylien naiset ja lapset elivät tiiviissä kehollisessa vuorovaikutuksessa 
veden kanssa. He soutivat pitkiä välimatkoja arkisissa askareissaan, oli- 
vat mukana raskaassa nuotanvedossa%* ja tunsivat vesistön yhtä hyvin 
kuin merimiehet tai ammattikalastajat. Naiskertoja on muistellut lap- 
suutensa yöllisiä kalanostoretkiä enonsa kanssa. Hän ajoi venettä enon 
nukkuessa hytissä ja osallistui myös nuotanvetoon ja pitkille kalastus- 
matkoille.87 Laatokan tavoille opittiin vanhempien ihmisten esimerkkiä 
seuraten. Impilahdella syntynyt naiskertoja on muistellut soutumatkaa 
isoisän kanssa, joka olisi päättynyt huonosti, jollei hän vaistonvaraisesti 
olisi osannut seurata kokeneen merenkävijän esimerkkiä. Toisessa ker- 
tomuksessa eräs tyttö oli isoisänsä kanssa soutamassa kauniilla, tyynellä 
ilmalla. Ukko ennusti pian myrskyn nousua. Kysyttäessä mistä hän sen 
tiesi, vastaus kuului: ”Katsoha, mite on Valamo suaret ylhäällä, se tietää 
myrskyy.” Odotettu myrsky myös saapui.39 

Suurjärven ja ilmaston ailahteleva luonne opittiin tuntemaan joka- 
päiväisessä liikkumisessa, ja syksyisin ja talvisin yhteys veteen oli erityi- 
sen fyysinen. Koulutiellä paleltiin vaatteet märkinä, ja pöksyt saattoivat 
jäätyä veneen penkkiin kiinni. Kelirikon aikana kuljettiin jäätietä pitkin 
”kengät vettä täynnä, jää ympärillä hölskyen ja sydän pamppaillen.” 9° 
Jääteillä avantoon putoamisia sattui etenkin lapsille ja nuorille.” Läske- 
län sahalla 15-vuotiaana aloittaneen naisen työmatka kulki ensin kaksi 


85 SKS KRA S Lukka, H., 481-482. 

86 Mm. SKS KRA KE 30:6308; SKS KRA KE 25: 5223-5224; SKS KRA KE 69:2906—2908, 2911; SKS KRA 
KE MIEHET II 1035; Kuva ja kuvateksti: ”Mursulan tormakat naiset lähdössä nuotanvetoon.” Pitäjä 
pitäjältä: Impilahti. Karjala 39/1973 (liite 21), 8. 

87 SKS KRA KE 69:2906-2911. 

88 SKS KRA KE 90:18728-18729. 

89 SKS KRA KE NAISET II1:1252. 

90 Helynen Senja ja Lindruus Sina: Muisteluksia Pitkärannan saaristosta. Pitäjä pitäjältä: Impilahti. Karjala 
39 1973 (liite 21), 12 

91 Esim. SKS KRA KE 88:018408; SKS KRA KE 69:2911-2912. 

Kuva 24. Brandtin perhe lähdössä ajelulle Laatokan jäätiellä Salmissa 1914. Kuva: 
Julius Brandt. Metsämuseo Lusto. 


kilometriä laiturille ja siitä neljä kilometriä veneellä tehtaalle: ”Syksyllä 
piti olla paksut vaatteet, sillä laineet löivät yli veneen perän. Jäiset vaat- 
teet oli kiskottava irti vastarannalla.” Syys- ja talvinuottauksessa ranta- 
kylien asukkaat joutuivat kahlaamaan jää- ja vesisohjossa, ja vaikka jalki- 
neita ja käsineitä tervattiin ja rasvattiin, ei kastumista voinut välttää. 
Eräässä murremuistelmassa kerrotaan, kuinka neljä 12—15-vuotiasta lasta 
lähetettiin syksyllä nieriän pyyntiin, kun isännät eivät itse ehtineet. Lap- 
set purjehtivat kalasaunalle, jossa he viettivät pitkiä aikoja kalastaen ver- 
koilla ja joutuivat myrskyyn, josta vaivoin selvisivät. 


92 SKS KRA KE NAISET VII:4782. 
93 Mäkisalo (Aarne Penttinen). Impilahtea kylittäin. Pitäjä pitäjältä: Impilahti. Karjala 39 1973 (liite 21), 8. 
94 Rosti Maija, Jaakkima: Nieriin pyytö (tullut 14.4.1939). KOTUS. 

Levon lempeä syli 


Laatokan hengellistävä ja virkistävä puoli kiteytyy sinisen tilan raamitta- 
maan maisemaan. Sininen tila ja merellinen paikan tuntu (seasideness) 
yhdistyvät pyhyyteen ja palautumiseen. Rannan ja henkisyyden suhdetta 
tutkineen David Jarrattin mukaan ylevyyden tunteen voi tavoittaa suuren 
vesistön rannalla helpommin kuin missään muussa ympäristössä. Suuri 
mittakaava ja rajattomaksi mielletty maisema tuovat tunteen jatkuvuu- 
desta. Kaukomaisemaa katsoessaan katsoja kokee olevansa yhteydessä 
menneeseen maailmaan. Laatokka-puhunnan keskeinen piirre on 
kaukomaisema, jonka aistiminen on oppikirjaesimerkki sinisen tilan 
tuottamasta ylevyyden tunteesta. Vesi nähdään yhdessä taivaan kanssa, 
ja elementtien liitto on kuin suuri sininen avaruus." Erästä tuossa mai- 
semassa koettua juhannusretkeä verrataan tunnelmaltaan lapsuuden 
joulukirkkoon.9? Lempeys ja palautuminen olivat osa ranta-asukkaiden 
elämää, aina kuitenkin yhdistettynä suuren veden arvaamattomuuden 
tunnistamiseen: ”Vesi — kas se on jotain, joka vaatii kunnioitusta. — 
Ulappa — se on jotain, johon liittyy hartautta kunnioitukseen. — Oletteko 
olleet koskaan kesäöinä Laatokalla tuntematta sielussa suurta sunnun- 
taita ”98 

Sunnuntai- ja joulukirkkovertaukset kuvaavat hyvin kesiin liittyvää 
metaforista kerrontaa. Kesäinen luontosuhde ja vesi antavat mielikuvis- 
sa levon, tauon syksyisestä ja talvisesta taistelusta armottomamman 
luonnon keskellä: ”Laatokan niemet ja lahdet, kuvastuu Laatokan pin- 
taan — — Siellä ihanassa luonnon rauhassa, koko olemuksemme sai le- 
vähtää.”99 Rantakansan elämää rytmitti vuoden kierto ja sen vaikutus 
suurjärven kulloisiinkin olomuotoihin. Talvisin jäätyvä syvä vesi oli ke- 
säisin rauhoittavan viileä, mutta syksyllä pitkään lämmin: suuren veden 


95 Vesistö yhdistyy spirituaaliseen kokemukseen neljän kategorian, esteettisen, voimakkaan, aavan sekä 
ikuisen ja ajattoman veden välityksellä. Jarratt 2015, 3. 

96 Esim. Sepänmaa 2002, 10-12. 

97 Pohjois Laatokan saaristossa. Syksyllä 1909 (kirj. esko). Suomen matkailijayhdistyksen vuosikirja 1/1911, 
34735. 

98 Suomen Naisten Liikuntokasvatus Liiton retkeilyllä 6-7 p. kesäk. (kirj. Pännä). Laatokka 6.7.1922. 

99 SKS KRA KA 69:2898. 

lämpötilat muuttuivat hitaasti ja vaikuttivat ympäristöönsä leudontavas- 
ti.'*% Keväällä ranta-asukkailla alkoi uusi aika: 


Tiukan talven jälkeen Saaroisissa odotettiin hartaasti kevättä ja jäi- 
den lähtöä merestä. — — Sopiva tuuli ajoi jäät liikkeelle. Romana- 
luodon jääröykkiöt Törötin takana olivat jylhä näky ja niiden ka- 
saantuminen piti huumaavaa jylinää. Sitä minä jäin kaipaamaan. 
Myöhemmin näin keväisin usein unta jäiden lähdöstä. — — Ranta- 
asukkaiden elämä heräsi Laatokan aaltojen vapautuessa.'*" 


Kevääseen liittyi arkisia muutoksia. Ennen rautatietä, autoistumista ja 
kunnollisia tieyhteyksiä'*? Laatokka toimi tieverkostona, jolla liikkuivat 
matkustajalaivat ja paikallisten veneet. Talvella kirkkoon, kouluun ja 
työhön kuljettiin jääteitä pitkin, keväällä ja kesällä sukset vaihtuivat ve- 
neisiin. Jäiden lähdettyä monissa perheissä eläimet uitettiin veden yli 
saariin ja mantereelle metsäpalstoille ja hakoihin.'s Enemmistö souti, 
monesti kymmenienkin kilometrien matkoja, toiset saivat vähitellen 
hankittua moottoriveneitä tai lainasivat sellaista naapureilta.'*4 Työ- ja 
huvimatkalaisia kuljettivat höyrylaivat, jotka tarjosivat paikallisille paitsi 
liikenneyhteyksiä myös työtä. Näitä olivat muiden muassa Janaslahti, 
Pitkäranta, Otava, Ostro, Sergij, Valamo ja Konkordia." Laivat toivat 
mukanaan myös Valamon munkkeja myymään omenia ja muita luosta- 
rin puutarhan antimia.'*$ 

Sinisen tilan lisäksi Laatokan pohjoisrannikon mystisyyttä lisäsivät 
jyrkkäseinäiset kalliot, kaiut ja Laatokan ääntely, heijastukset sekä Vala- 


100 Ulko- ja sisäsaariston sekä rannikon sääoloissa saattoi olla suuriakin eroja. Vanhatalo 2008, 93; 
urkisalo V. J.: Laatokan-Karjalan luonnosta. Pitäjä pitäjältä: Sortavalan maalaiskunta. Karjala 48/1971 
iite (21), 8. 

101 SKS KRA KE 88:1744. 

102 Viipurista Sortavalan kautta Joensuuhun kulkeva rataosuus oli avattu 1894, ja etenkin vuonna 1924 
avautunut rautatieyhteys Ruskealasta Suojärvelle vähensi autojen yleistymisen ohella matkustajalaiva- 
liikennettä. Tolvanen J.: Laatokan merenkulusta. Laatokka 16.6.1951, 4. 

103 SKS KRA KE 25:5363; SKS KRA KE 99:020816; SKS KRA KE 100:012096. 

104 Ks. esim. SKS KRA KE 20:1083; SKS KRA KE 54:12093,12097; SKS KRA KE 88:018408; SKS KRA 
E 92:019269; SKS KRA KE MIEHET V 3274; SKS KRA KE 13:02829; Laatokanveneeseen liittyvästä 
perinteestä myös SKS KRA KE 20:1054. 

105 SKS KRA KE 25:5363; SKS KRA KE 54:12088; KE NAISET I11:2813. 

106 Ks. esim. SKS KRA KE 63:13308. 

mon luostarin tuomat visuaaliset ja akustologiset vivahteet, kuten maise- 
maan elimellisesti kuuluva kirkonkellojen kumu järvenselällä. Ajoittain 
Laatokalla havaittiin kuuluvan mystistä, barantidaksi kutsuttua jyri- 
sevää vedenalaista huminaa." Luonnonpaikkojen ulkonäkö ja äänet, 
kuten jyrkät kallionkielekkeet ja kaiut, ovat saaneet ihmiset pitämään 
niitä pyhinä ja taianomaisina. Kaiku on esimoderneissa kulttuureissa 
ollut tapana personoida, ja ääntä heijastavat kalliot on käsitetty henkien 
asuinpaikoiksi. Pohjois-Suomen esihistoriallisia kalliomaalauksia ja 
seitapaikkoja tarkastellut arkeoakustologinen tutkimus on osoittanut 
kohteiden olevan äänimaisemaltaan muusta ympäristöstä poikkeavia. 
Veden äärellä olevat niin sanotut pyhät kalliot synnyttivät kivestä toiseen 
kimpoilevaa tärykaikua luoden tunteen siitä, että ääni — kuten nauru, 
keskustelu tai askeleet — kuului samaan aikaan kahdesta suunnasta tai 
jopa kallioon maalatuista kuvista." Äänimaailman lisäksi keväällä ja 
alkukesällä veden ja ilman lämpötilaerosta johtuneet kangastukset'*? 
ovat kerronnassa tärkeä osa Laatokka-suhteen maagisuutta: maisema oli 
kuin taikalaatikko, jossa sen osaset vaihtoivat paikkaa keväisen päivän 
lumossa."° 

Lapsuuden onnenhetkiä kuvaavien muistikertomusten viitekehys on 
yleisimmin kesä, ja niihin liittyy aistimuistoja, kuten luostarinkellojen 
ääni, lintujen laulu, tulen rätinä, veden liplatus, rantakalan ja kahvin 
tuoksu nuotiolla tai juuri poimittujen marjojen maku.™ Muistitiedossa 
on Laatokasta kirjoitettuja runoja, joissa toistuu lapsen joka aistillaan 
kokema kesäinen maisema."? Lasten suussa maistuivat metsänantimet, 
kuten ketunleipä, suolaheinä, tuomenmarjat, mustikat ja vaapukan- 
lehtiin käärityt metsämansikat.'5 Laatokka kuvataan rentoutta tuovana 


107 Assinovskaya & Nikonov 1998; Belyakov, Lavrov & Nikolaev 2017; Myös Kasatkin 2011. 

108 Rainio, Äikäs, Lahelma & Lassfolk 2017, 186—188, passim. 

109 Vanhatalo 2008, 93. 

110 Kangastuksista mm. Laatokka (kirj. Maria). Työläisnaisten urheilulehti 1.11.1926, 210; Wartiainen Eliel: 
Laatokka ja Valamo. Suomen urheilulehti 1.9.1905, 499-503; Härkönen livo: Matkailijatie Viipuri — 
Vuoksenseudut — Valamo. Otava: kuvallinen kuukausilehti 7/1916, 292-293; Laatokka. Kylväjä 15.5.1923, 
131—135. 

111 SKS KRA KE 35: 07381-07382. 

112 Esim. SKS KRA KE 76:015737 (Runot ”Laatokka ja ”Karjala” 1946); SKS KRA KE 54:12133 (”Laatokkaa 
ikävöidessä”, 1970-luvun loppu); SKS KRA KE 69:2898—2901 (Kirjoitelma ”Laatokka”, useita runoja). 

113 SKS KRA 81:016981. Ks. myös esim. SKS KRA KE 76:015746. 

vesistönä, lapsuuden leppeiden kesäpäivien merenä. Muistelmissa 
puhutaan Laatokan laineiden lempeästä laulusta", ja meren tuottamaa 
musiikkia saattoi kuulla myös muina vuodenaikoina: jäiden soitto ja 
helinä, Laatokan tyrskyt sekä muut luonnon äänet yhdistyivät perheen- 
jäsenten musisointiin.'5 Vesi kantoi ääniä niin, että tyynellä säällä oli 
mahdollista kuulla naapureiden keskustelut ja lähtö rannasta."'* 

Laatokka-kuvausten kirjo kertoo siitä, että vesi ja rantaelämä olivat 
varallisuudesta riippumatonta nautintoa. Monet kesäiset toimet liittyivät 
elinkeinonhankintaan, mutta tuottivat samalla mielihyvää. Tällaisia oli- 
vat esimerkiksi saariretkeilyyn liittyvä marjojen ja sienien poimiminen, 
pajunkuoren tai linnunmunien kerääminen sekä kalastus ja onkiminen. 
Arvokalat, kuten siika, nieriä, kuha ja lohi, menivät usein myyntiin, 
mutta itsellekin jäi saaliista tuoretta syötävää."? Voimakas kehollinen 
elämys saattoi syntyä arkiselta tuntuvassa yhteydessä. Salmilainen orpo- 
poika, myöhemmin Salmin Feodorina tunnettu muusikko, pääsi lasten- 
kodista kalamajalle seuraamaan yökalastusta, kokemaan aamuvarhaisen 
nuotanvedon ja nauttimaan vastapyydettyä kalaa." Myös Pitkärannan 
tehtaalla työskennelleet virkistäytyivät vesillä ja saarissa: 


Tehtaassa viikon ahertaneet ihmiset mielellään viikonloppuisin 
suuntasivat veneidensä keulat saariin. Lauantai-iltaisin lipui venei- 
tä vesillä ja tyyninä iltoina kantautui hanurin — — soitto vesiä pitkin. 
Rannoilla kiehui kahvi ja rantakala tai paistui hiilloksella ahven."9 


Laatokan rannalla eläneiden luontosuhde näyttää kiinnittyneen muiste- 
luissa paikan omalaatuiseen henkeen (genius loci). Fenomenologisessa 
tutkimuksessa korostetaan havainnoinnin ja kokemisen synestesiaa, 


114 SKS KRA KE 76:015737, 015746. 

115 SKS KRA Luonto 2008: Kokko Salme; SKS KRA KE 100:012096 (Vihavainen Kalle). Kevätjäiden soi- 
tosta myös O. R.: Laatokka. Kylväjä 15.5.1923, 133; Meidän kotikylämme Sinilän rantakylä (kirj. Sinilän 
rannan tyttö). Pitäjä pitäjältä: Sortavalan maalaiskunta. Karjala 48/1971 (liite 21), 18. 

116 KRA KE NAISET II1:1252 (Peltonen). 

117 SKS KRA KE 20:4324 (Jalava); SKS KRA KE 99: 020816; SKS KRA KE 69:2913; SKS KRA KE; 76:015741; 
SKS KRA KE 13:02828. 

118 SKS KRA KE 14:3062. 

119 Senja Helynen ja Sina Lindruus: Muisteluksia Pitkärannan saaristosta. Pitäjä pitäjältä: Impilahti. 
Karjala 39 1973 liite (21), 12—13. 

paikan kokemista koko ihmisruumiilla sekä kehon kykyä muistaa. Ke- 
hon kytkeytyminen kotipaikkaan synnyttää kehollisen sisäpuolisuuden 
tunteen, ja siksi identiteettiä määrittääkin usein se, ”missä olemme 
ruumiinemme kotonamme”. Paikka sekä nähdään, kuullaan että tun- 
netaan. Pintojen koostumus, mittasuhteet, valo ja varjo, maut, äänet ja 
tuoksut ja paikan ”tunnelmalliset ominaisuudet” ovat kaikki merkittävä 
osa paikkakokemusta.™ 


Lopuksi 


Laatokan suurjärven rannoilla asuneiden menneisyyden suomalaisten 
vesisuhde oli läheinen, suorastaan intiimi. Suhteen emotionaalinen sy- 
vyys ja pysyvät muistijäljet palautuvat vedestä saatuihin moniaistisiin 
kehollisiin kokemuksiin. On sanottu, että vedellä on esteettisiä ominai- 
suuksia, jotka liittyvät sen makuun, väriin, hajuun, lämpötilaan, mutta 
myös sen virtauksiin, vedenkalvoon ja ääniin.'? Vesi mahdollistaa mon- 
ta nautintoa: juomisen, peseytymisen ja kehon ja veden yhteydessä syn- 
tyvän tuntoaistimuksen.' Toisaalta se on ihmisen alkukoti, toisaalta 
vieras ympäristö, jolla liikkuminen edellyttää taitoa, paikallistuntemusta 
ja varustautumista." Näin oli laita myös moni-ilmeisellä ja -äänisellä 
Laatokalla, joka muuttui kertomuksissa eläväksi olennoksi, persoonaksi, 
Janus-kasvoiseksi omaiseksi, ystäväksi ja luontoäidiksi. 

Laatokan rannoilla kasvaneiden ja eläneiden kertomuksissa korostu- 
vat hallitsevina puhetapoina rakkaus kotirannan rikkaaseen vesiluon- 
toon, unohtumattomaan lapsuudenmaisemaan ja kadotettuun yhteisöl- 
lisyyteen. Vesiluonto kirvoitti muistelijat puhumaan järven esteettisistä, 
feminiinisistä ja spirituaalisista ominaisuuksista, kangastuksista, vesi- 
olennoista sekä luontoäidin hyvistä ja pahoista päivistä. Lapsuuden- 
maisema taas romantisoitui uimaretkiin, eväisiin, rantanuotioihin ja 


120 Forss 2007, 95. 

121 Forss 2007, 78-80, 115-119. 
122 Sepänmaa 2002, 16. 

123 von Bonsdorff 2002, 222. 
124 Sepänmaa 2002, 14. 

auringonlaskuihin. Keskeistä kertomuksissa on nostalgia menneisyyden 
rantaelämään, kadotettuun laatokkalaisuuteen ja yhteisöön, jota Laatok- 
ka vuoroin helli ja vuoroin kuritti. Suurjärvi oli halutessaan julma, armo- 
ton ja ankara. 

Muistelijoiden erityisestä laatokkalaisesta identiteetistä kielivistä 
kertomuksista nousee esille erontekemisen politiikka. Rantaelämä oli 
sekä fyysisesti että mentaalisesti rajalla asumista, vesi- ja maaelementin 
välisessä liminaalisessa tilassa olemista ja selviytymistä. Suurjärven 
asukkaat katsoivat olevansa enemmän merellisiä kuin järvellisiä, olihan 
Laatokka heidän merensä, ei pieneksi ja rajalliseksi koettu järvi. Keskei- 
nen rajapinta on sisämaan asukkaiden ja ranta-asukkaiden välillä, mikä 
näkyy kulttuurisina ja elinkeinollisina eroina ja erontekemisinä. Kerto- 
musten varjoista nousee lopulta myös suurempi rajalinja: Suomen ja 
Neuvostoliiton välinen valtionraja, joka halkaisi ”meidän meremme” ja 
hankaloitti kulkuja avarammille vesille, Suomenlahdelle ja maailmalle 
tehden pohjoisen Laatokan ihmisistä rantojensa vankeja. 

Ulkoilmaelämää Sortavalan saaristossa 


Ismo Björn 
O https://orcid.org/0000-0001-9876-994X 


Sortavalaissyntyinen maantieteilijä ja runoilija Aleksandr Izotov' uskoo, 
että Laatokan maisema muokkaa ihmisiä. Näin toisen maailmansodan 
jälkeen eri puolilta Neuvostoliittoa (erityisesti Valko-Venäjältä) Sortava- 
lan saariin asettuneista uudisasukkaista tuli saaristolaisia niin heidän 
omasta mielestään kuin myös mantereen (Sortavalan) asukkaiden mie- 
lestä. Siitä lähtien saaristo luonnonympäristönä ja kulttuurisena tekijä- 
nä sääteli heidän elämäänsä. Izotovin ”maisema” on ymmärrettävissä 
saaristolaisten kannalta siten, että heillä on enemmän yhteistä toistensa 
kuin kuivan maan asukkaiden kanssa. Kuten jo edellisissä luvuissa on 
esitetty, rantayhteisöjä yhdistää veden — Laatokan — ja maan symbioosi. 
Jos ranta on veden ja rannan moni-ilmeinen ja joustava kohtaamispaik- 
ka, niin saaristo tuo mukaan omaa erityistä identiteettiä muokkaavaa 
vaikutusta ja omaperäistä elinkeinorakennetta. Saaristolaiset ovat kausi- 
luontoisesti harjoittaneet sekä veden (kalastus, kauppa) ja että maan 
(karjanhoito, maa- ja metsätalous) elinkeinoja.? 

Ajassa muuttuvaa Sortavalan saaristolaisuutta on jäsentänyt saarten 
asutuksen radikaali muutos. Syksyllä 1944 suomalaisen asutuksen kor- 
vasi venäläinen siirtoväki, alueen yhteiskuntajärjestelmä mullistui ja 


1 Izotov 2001, 91. 
2 Tämä tulkinta tukee Maria Lähteenmäen tämän kirjan johdantoluvussa esille nostamaa, ranskalaisen 
historioitsijan Gerard Le Bouédecin lanseeraamaa ideaa puolimerellisistä yhteisöistä. 

raja-alueasemassa tapahtui muutoksia. Viimeisimpiä vastaavia muutok- 
sia ovat Neuvostoliiton hajoaminen (1991), Suomen liittyminen Euroo- 
pan unioniin (1995) ja Sortavalan piirin julistaminen raja-alueeksi 
(2011). Yhteiskunnallisissa muutoksissa saariston luonnonolosuhteet 
ja vuodenajan vaihtelut kelirikkoineen ovat pysyneet ennallaan, mutta 
ihmisvaikutus ympäristössä on monelta osin muuttunut. Paljon on silti 
pysynyt samana. Saaristo on mantereen asukkaille edelleen alueen ulko- 
puolelta määriteltynä luonto- ja retkeilyparatiisi sekä vahvasti vapaa-ajan 
aluetta datSoineen eli mökkeineen, lomakylineen ja erilaisine suojelu- ja 
rajoitusalueineen. Asukkailleen saaristo on ennen kaikkea jokapäiväisen 
elämän kehys, jota rajaa Laatokan ulappa ja Valamon saaristo luostarei- 
neen, jonka erottaa mantereesta ja Sortavalan kaupungista arvaamaton, 
alinomaa muotoaan muuttava vesielementti. 

Tämän luvun keskiössä ovat saariston pysyvien ympärivuotisten asuk- 
kaiden (paikallisten) sekä sesonkiaikaisten huvila-asukkaiden, satunnais- 
ten matkailijoiden ja vierailijoiden (ei-paikallisten) saaristokokemukset 
ja toisistaan eriytynyt saariston käyttö. Tarkastelen kronologista muu- 
tosta, jossa lomittuvat eriaikaiset, eri yhteiskuntajärjestelmiin sekä eri 
etnisiin ryhmiin liittyvät ilmiöt. Lähtökohtanani on teoriaohjaava sisäl- 
lönanalyysi, jossa teoria ja aineiston analyysi kulkevat käsi kädessä, ja 
aineistosta esiin nousevia teemoja tarkastellaan aikaisemman tutkimuk- 
sen viitekehyksessä.? Teemoittelun' kautta Sortavalaa käsittelevästä ai- 
neistostani nousee esiin sekä samankaltaisuuksia että eroja suhteessa 
saaristolaisuuteen. Ulos lähteminen, ulkona olo ja ulkoilmaelämä kaik- 
kine muotoineen on saanut ja saa erilaisen merkityksen lomailijan ranta- 
huvilalla, satunnaisen melojan kanootissa, Laatokasta elantoaan pyytä- 
vän kalastajan aluksella, naapurisaarelle kyyditettävän lypsäjän proomul- 
la tai saaristossa datSaansa hoitavan kaupunkilaisen elämässä. Tulkitsen 
saaristolaisuuden Eva Lettisen, Monica Nerdrumin ja Maria Suutalan 
tapaan (etnografisesti) asukkaita yhdistävänä, muokkaavana ja määrittä- 
vänä käsitteenä, joka hallitsee saarelaisten suhdetta ulkopuoliseen.” 


3 Esim. Pöllänen 2013; Lehto 2020; Tuomi & Sarajärvi 2002. 
4 Teemoittelusta mm. Aronson 1994, 1-3. 
5 —Lettinen 2004; Nerdrum 1998; Suutala 2008. 

Lettinen tiivistää saaristolaisuutta määritteleviksi tekijöiksi omavaraisen 
elämän, liikkuvuuden ja riippumattomuuden muusta yhteiskunnasta." 

Lähestyn Laatokan rantaelämää arvioiden saariston asukkaiden moni- 
ilmeisyyttä sekä ulko- ja sisäpuolisutta eri tieteenalojen lähestymistapoja 
hyödyntäen. Tarkastelen ja analysoin sitä, 1) miten Sortavalan saaristoa 
on kuvattu suomalaisessa, neuvostoliittolaisessa ja venäläisessä julki- 
suudessa, ja 2) mitkä teemat ovat ajassa pysyviä ja yhteisiä etnisestä 
taustasta tai yhteiskuntajärjestelmästä riippumatta. Pohdin myös työn 
ja vapaa-ajan, asutuksen, matkailun ja suojelun käyttöä elävässä saa- 
ristossa. Käsittelemällä rinnan suomalaisten ja neuvostoliittolaisten/ 
venäläisten kausia alueella pyrin hahmottamaan jatkuvuuksia murros- 
ten sijaan, jolloin arvioitavaksi nousee saaristolaisuuden ja etnisyyden 
välinen suhde. 

Suomalaisessa tutkimuksessa Sortavalan saaristo on useimmiten esi- 
tetty kulissina Sortavalan kaupungin aktiviteeteille ja Valamon matkai- 
lulle. Suomalaista historiakirjoitusta on pitkään hallinnut kansallinen 
tarina Laatokan Karjalan taloudellisesta ja sivistyksellisestä noususta 
1800-luvun lopulla ja 1900-luvun alussa. Tähän kertomukseen yhdiste- 
tään perinteisesti Sortavalan seminaari ja laulu- ja soittojuhlat sekä teol- 
lisuuden, kaupan ja maatalouden uudistukset.” Saaristo on näyttäytynyt 
näissä tulkinnoissa hengellis-isänmaallisena retkimaisemana. Muistel- 
missa veneet täyttyvät nuorista retkeilijöistä ja hengelliset laulut kajah- 
tavat voimakkaasti kirkkaassa kevätilmassa, kunnes taas hiljennytään 
Jumalan sanan ääreen. 


Kotimatkalla pysähdyttiin Rautkaarteeseen, talousopettaja Helmi 
Hannulan huvilalle, joka aurinkoisella rinteellä viehättävän piene- 
nä oli kuin sadun piparkakkutalo, Siellä monet opettajista ja jotkut 
oppilaista viettivät keväisiä ja syksyisiä virkistyshetkiä. Naapurissa 
Jamilahden kansanopisto, jonne tehtiin potkurilla retkiä silloin, 
kun Laatokan peitti kirkas jää.$ 


6 Lettinen 2004, 24. 
7 Mäkinen 1956; Karttunen 1979; Pajamo 1985; Lintunen et al. 1998; Huovinen et al. 2007; Björn 2018. 
8 Seppänen 1960, 57. 

Sortavala saaristoineen on vahvasti suomalaiskansallisten muistojen 
paikka. Viime vuosikymmen aikana suomalaiset ovat aika ajoin yrittä- 
neet kirjoittaa Sortavalan seudusta myös ilman kansallisia silmälaseja 
— ilman ”meitä” ja ”heitä” — mutta myös niissä teksteissä ovat mukana 
muistot.? Tämäkään luku ei pääse kansallisesta katsannosta irti. Katson 
saaristoa suomalaisin silmin, mikä johtuu taustastani Suomen historian 
tutkijana ja koulutukseni tuottamasta vahvasta kansallisen kulttuurin 
kytköksestä, mutta myös käyttämäni lähdeaineiston suomalaispaino- 
tuksesta. 

Aineistoni perustuu Sortavalan saaristoa koskevaan monipuoliseen 
suomalaiseen ja tätä vähäisempään venäläiseen kirjallisuuteen. Digitoi- 
duista Suomessa ilmestyneistä sanomalehti- ja aikakauslehdistä on kes- 
keisillä avainsanoilla (Laatokka, Sortavala, Sortavalan saaristo) ja saarten 
nimillä (kuten Riekkalansaari, Tulolansaari, Orjatsalo, Honkasalo, 
Markatsima, Sammatsaari, Haavus, Pellotsalo ja Tamhaka) hyödynnetty 
kaikki aihepiiriä koskevat uutiset ja artikkelit. Neuvostoliiton ja Venäjän 
puolelta mukaan on poimittu Punalippu- ja Carelia- aikakauslehtien tee- 
maa käsitelleet artikkelit sekä määrävuosin Karjalan Sanomat -lehden 
vuosikerroista löytyneet tekstit. Sortavalan saaristoa ja laajemmin Laa- 
tokkaa käsittelevää kirjallisuutta on haarukoitu systemaattisella kirjalli- 
suushaulla Finna-, Fennica- ja Arto-tietokantojen kautta. Suomessa, 
Neuvostoliitossa ja Venäjällä ilmestyneiden tutkimusten, matkaoppai- 
den ja Sortavalan saaristoa käsittelevien kuvakirjojen sekä muistelmien, 
luontokirjojen, kaunokirjallisuuden ja retkikuvausten ohella lähteinä on 
käytetty valokuvia sekä tutkimusraporttien ja matkapäiväkirjojeni tuot- 
tamaa aineistoa. Olen vieraillut kenttäretkillä Karjalassa ja erityisesti 
Sortavalassa vuosittain parinkymmenen vuoden ajan ja havainnoinut 
seudun muutosta.' 

Sortavalan saaristolaiselämästä saatava kuva on aina rakentunut ulko- 
puolisten kuvauksille, sanomalehtiuutisten ja kirjojen sivulauseissa ja 


9 Heikkilä 2008, 8-10; Röyhkä 2011, 7, 22; Björn 2018, 7988; Itkonen 2018, 59-60; Uusimmassa 
Sortavala-historiassa, Tapio Hämysen ja Hannu Itkosen toimittamassa teoksessa Sortavala. Muutosten 
ja muistojen kaupunki (SKS 2020) muistot esiintyvät jo nimessä. 

10 Björn 2001, 2002, 2017, 2018 ja 2019. Käsillä olevassa luvussa on mukana myös tutkijan oma reflektio 
ja autoetnografinen kokemusvaranto. Autoetnografisesta metodista ks. Rannikko 2012; Myös Uotinen 
2010. 

valokuvissa esiintyvien välähdysten varaan." Saariston asukkaiden omia 
tekstejä, arkielämästä kertovia valokuvia eikä liioin ryhmä- ja juhlakuvia 
ole käytössä paljon. Joitain otoksia silti löytyy. Viime vuosina on saa- 
riston neuvostoaikaisesta arjesta kertovia kesäisiä, yksityiskokoelmista 
saatuja valokuvia tuotu julki muun muassa Sortavalassa ilmestyvässä 
Serdobol-aikakauslehdessä sekä museoiden näyttelyissä.” Näissä kuvissa 
arkea kehystää työ. Työkuvissa miehet ajavat traktoreita ja työkoneita tai 
kuljettavat veneillä heinäkuormia. Naiset ovat kumartuneina joko pese- 
mään pyykkiä, nostamaan maitopystöjä tai valmistautumassa lypsyyn. 
Saaristomuistoja on kerätty arkistoihin ja museoiden kokoelmiin, mutta 
julkaistaviksi ovat päässeet lähinnä näyttelijä-professori Lasse Pöystin 
tapaisten huvila-asukkaiden ja satunnaisten kävijöiden tunnelmoivat 
tekstit, muistot, matkakuvaukset ja runot." 


Kertautuva, nostalginen ja ulkopuolinen saaristokuva 


Tutkimuksen aineistosta nousevat esille toistuvat teemat: luonto, saaris- 
to, muutos, kalastus, työ, vapaa-aika ja suojelu. Sortavalan saaristo esite- 
tään Karjalaa käsittelevässä suomalaisessa muistelma- ja myös myöhem- 
mässä matka-, kauno- ja luontokirjallisuudessa ainutlaatuisena luonto- 
paratiisina, jonne matkailijan toivotaan suuntaavan. Vuonomaisten 
lahtien, jyrkkien ja syvien kalliorantojen sekä suojaisien järvenselkien 
hekumoivissa kuvauksissa toistuvat saariston kalliorantojen karuus ja 
saarten sisäosien lehtojen vehmaus, kesän lämpö ja talven ankarat olo- 
suhteet. Alati kauniissa ja valoisissa suomalaismuistoissa saaristo on 
luontoidylli, jonka lahtirantamilla monet heleäväriset huvilat seisovat 
puutarhojensa keskellä. Keväiset retket vievät sisäsaariston sinivuokko-, 
kullero- ja ukonhattulehtoihin, jyrkille riuttavuorille ja lopulta kauas 
Laatokan rannattomalle ulapalle. Matkalla vuorottelevat saarten metsäi- 


11 Ks. Pöysti 1990, 25. 

12 Ks. Serdobol 2014 (Laatokan saaret); Karjalan kansallinen museo, Petroskoi; Pohjois-Laatokan museo, 
Sortavala; Aunuksen karjalais-livviläinen kansallinen museo, Aunus. 

13 Serdobol 2014, 93, 119—120; Ismo Björnin matkapäiväkirjat 5.5.2017, 14.—17.5.2019 ja 19.-24.8.2019. 

14 Stork 1979; Myllylä 2010; Sihvonen 2010. 

Kuva 25. Naisia Laatokan saaristossa 1920-luvulla. Kuva: Matkailun edistämiskes- 
kuksen kuvakokoelma/Historian kuvakokoelma. Museovirasto. 


set kummut ja hedelmälliset viljelysmaat. Kaiken yllä, auringon kilossa, 
kukkuu käki, helkkyy laulurastas ja urisee kehrääjä rauhoittavaa virttään. 
Vastustamattomasti ottaa Karjalan kaunis luonto tulijan valtoihinsa.5 
Luontokirjallisuudessa jokaisen mahdollisen vierailijan toivotaan liikku- 
van ja käyttäytyvän saaristossa hillitysti ja arvokkaasti. Vaikka kasveista 
kerrotaan paljon, saariston valioluonnon todellinen tähti on ähisevä, pu- 
hiseva ja purputtava laatokannorppa.'* 


15 Sortavalan maalaiskunta 1953, 22, 24; Seppänen 1960. 54; Poikkeuksellisesti talvista ja arvaamatonta 
Laatokkaa kuvaa Erkki Rekimiehen nuorten kirja Laatokan lentäjät vuodelta 1966. 

16 Useat kirjoittajat nostavat esille professori Kaarlo Linkolan kasvillisuustutkimukset 1910- ja 1920- 
luvuilta. Jaloja lehtipuita, kuten lehmusta, vaahteraa, vuorijalavaa ja pähkinäpensasta, tavataan yhä 
yleisesti Reikkalansaaren, Tulolansaaren, Mäkisalon, Honkasalon, Pellotsaaren ja Puusaaren sisäosis- 
sa. Kotiluodolta mainitaan tavatun 230 jäkälälajia, Karelia 2007, 47; Siilahti 2008, 87; Lehtipuu 2004, 
72; Taskinen 1998, 59, 100; Vartiainen 1927, 151; Sortavalan kaupunki. Kylväjä 1.6.1923, 5; Suomen mat- 
kailijayhdistyksen vuosikirja 1925, 200; Sortavalan maalaiskunta 1953, 258; Lindström 1979, 71; Heikkilä 
2006, 110; Rosberg 1923, 265; Lahikainen 1993, 45; Viljanen et al. 1996, 115; Lintunen et al. 1998, 16, 
47, 140—142; Myös Rugojev 1982, 69. 

Neuvostoliiton aikaiset ja myöhemmät venäläiset Sortavalan saariston 
kuvaukset ovat yhtä tunnelmoivia. Uusimmissa venäläisissä teksteissä 
tuodaan kauneuden ja luonnon ohella vahvasti esille myös alueen kallio- 
perä ja seudun kivet, joista on veistetty patsaita ja muistomerkkejä ja 
joita on käytetty kymmeniin rakennuksiin Moskovassa ja Pietarissa 
metroasemia myöten. Kivet sitovat Sortavalan seudun osaksi Venäjää.” 
Matkailun saaristolaispuheessa — molemmin puolin rajaa — puhutaan 
näin yhtä aikaa kauneudesta ja luonnonrauhasta mutta myös villin saa- 
riston tarjoamista mahdollisuuksista seikkailuun. 

Jos saaristoa ylistävien kirjoittajien tyyli on aiempaa kuvausta kertaava 
ja sanankäänteet toistuvia, niin valokuvaajat ovat puolestaan useimmi- 
ten I. K. Inhan jäljillä Riekkalansaaren Riuttavuorella ja Kaarnetsaarella. 
Valokuvissa Laatokan saaristolaismaisemassa on ikuinen kesä, ja taus- 
talle voi kuvitella ulapalla välkkyvät Valamon luostarin kupolit. Sorta- 
valan saaristo maisemana rakentaa suomalaisille Karjala-kuvaa aivan 
kuten Terijoen hiekkarannat tai Salmin kirkon rauniot. 

Laatokkaa verrataan mereen ja Karjalan merestä kirjoitetaan niin suo- 
malaisissa, neuvostoliittolaisissa kuin venäläisissä teksteissä ja puheissa. 
Samalla Laatokan saariston osoitetaan poikkeavan sisämaan järvien saa- 
ristoista, joista merellisyyden ja eristyneisyyden katsotaan puuttuvan. 
Laatokka vertautuu mereen myös järven aiemman rajavesiaseman vuok- 
si. Meren tapaan myös Laatokka personoidaan, kuten edellisessä luvussa 
on osoitettu. Laatokan saaristoa verrataan usein Norjaan ja saarten mää- 
rän kautta vaikkapa Turun ja Ahvenanmaan saaristoon, ja silti eri saaris- 
tojen todetaan olevat ainutlaatuisia niin pinnanmuotojensa, luontonsa 
kuin elämäntapansa suhteen. Kaikkialla saaristolaisia luonnehditaan 
omaehtoisiksi, itsenäisiksi ja riippumattomiksi. Myös Laatokalla heidän 


17 Borisov 2014a, 203-204, 213; Borisov 2014b, 217; Borisov 2014c, 112—113; Borisov 2014d, 129—131. 

18 Esim. Suomi 1923, 424; Siilahti 2008, 24, 227; Myllylä 2010, 124; Mikkola 2012, 114; Borisov 2014a, 89, 
91; I. K. Inhan asemasta suomalaisen Karjala-kuvan rakentajana kertoo se, että kokonaisia kyliä on ha- 
luttu rekonstruoida hänen kuvaamaansa kuosiin. Tällaisia ovat esimerkiksi Vuottoniemi ja Venehjärvi, 
jossa jopa heinähaasia oli syksyllä 2017 pystytetty samalla paikalle ja samanlaisena kuin se oli Inhan 
käydessä kylässä 1894. Ismo Björnin matkapäiväkirja 4.-6.9.2017; Lehtipuu 2017, 446; Myös Mikkola 
2012, 92, 94. 

19 Kanervo, Kivistö & Kleemola 2018, 210; Salmin kirkon rauniot, ks. http://www.salmi-saatio.fi/ (luet- 
tu 20.11.2020); Salmin historiasta Kokkonen 2015; Ismo Björnin muistiinpanot Laatokan matkalta 
19.—24.6.2019. 

on elättävä rauhassa naapureidensa kanssa, koska oma elämä saattaa 
olla eristyksissä asuessa, ja etenkin kelirikon aikana, naapureiden va- 
rassa. Saaristolaista elämää kuvaavat käsitykset niukkuudesta, omava- 
raisuudesta, luonnon (meren tai järven) armoilla elämisestä ja omista 
tavoista ja oikeuksista. Tätä puhetta viljelevät myös saaristolaiset mie- 
lellään itse. Laatokalta kerrotaan esimerkiksi nieriöitä pyydettävän tar- 
vittaessa, ja jos hirvi nähdään uimassa, niin kohta se on lihoina, eikä 
kukaan ole kieltämässä.?* Saariin työhön tai virkistäytymään karannei- 
den ihmisten sanotaan olevat hengenheimolaisia. Juha Taskisen sanoin 
”— -sopukoihin eivät eksy huligaanit tai kriminaalit, ja laiskurit pysyvät 
kaupungissa”. 

Laatokan ulkosaaria, kuten Sortavalan edustan Mustasaarta ja Honka- 
saarta, pidetään saaristomaisempina kuin mantereen läheisiä suuria si- 
säsaaria.?* Suurissa ja väkirikkaissa sisäsaarissa oli 1930-luvulla useita 
kyliä, esimerkiksi Riekkalansaaressa kaikkiaan 14 ja koulujakin neljä. 
Asukkaita oli yli 2000. Viereisen Tulolansaaren neljässä kylässä asui 
myös lähes 2 000 asukasta. Ulkosaaristossa talot olivat hajallaan. Siellä 
asukkaat joutuvat sinnittelemään talven yli omien varastojensa varassa, 
sillä Laatokalla ulappa jäätyy hevosen tai auton kestäväksi vain noin joka 
kolmas vuosi. Ulkosaaret ovat aina olleet eräänlaisia tee-se-itse-saaria.? 
Nykyisin vakituista asutusta — noin 200 henkeä — on käytännössä vain 
Riekkalansaaressa. 

Yhteistä niin vanhoille kuin nykyisille Sortavalan saariston kuvauk- 
sille on ulkopuolisen kirjoittajan enemmän tai vähemmän saaristoa ja 
saaristolaisia suojelevan asenteen ohella se, että saariston elämänmuoto 
esitetään niissä säännönmukaisesti vanhana ja väistyvänä. Saaristo 
rinnastetaan maaseutuun ja esitetään taantuvana. Kaupunkimainen 


20 Monissa raja-alueiden saaristolaiskulttuurissa, jollainen myös Sortavalan saaristo Suomen aikana oli, 
salakuljetusta on pidetty saaristolaiseen elämänmenoon kuuluvana ja hyväksyttävänä asiana. Yksin 
vuonna 1908 oli Sortavalan ja Viipurin raastuvanoikeuksissa lähes 200 salakuljetustapausta. Senaatin 
lausunto kielilakiasiasta. Raittiuslehti 10.3.1909; Lettinen 2004, 190, 197—198. 

21 Taskinen 1998, 132. 

22 Riekkalansaaren laajuus on 41 neliökilometriä. Suuria ovat myös Tulolansaari 26 km?, Sammatsaari 
9,5 km? ja Orjatsaari 8,5 km?. 

23 Esim. Pelkonen 1961; Rekimies 1966, 15; Lintunen et al. 1998, 68-69, 73; Siivonen 2008, 153, 156-157, 
206; Kasatkin 2011, 14, 24; Lavrov & Kuleshevich 2014, 87. 

eteenpäin menevä, moderni elämäntapa on saavuttamassa saariston 
ja syrjäyttämässä sen vanhat elinkeinot ja luonnonkäytön, kalastuksen, 
metsästyksen ja elämisen vapauden. Käsinkudotut verkot vaihtuvat val- 
misverkoiksi, vanhat pyyntitavat korvautuvat uusilla, suotu- ja purjeve- 
neet väistyvät moottoriveneiden tieltä. Maanviljely menee kalastuksen 
edelle. Muutos koskee myös saaristolaismaisemaa. Laiduntamisen 
ja niiton loputtua pellot, niityt, ahot ja kedot umpeutuvat hiljalleen.” 
Nostalgia esiintyy myös Nerdrumin Turun saaristoa, Lettisen Kustavin 
saaristoa ja Suutalan Ahvenanmaan saaristolaiselämää koskevissa tut- 
kimuksissa.?* Mennyt aika näyttäytyy parempana kuin nykyinen, oli 
kirjoittaja akateemista opinnäytettä tekevä tutkija, kotiseutumatkailija, 
luontoihminen, meloja tai vierailija.” 

Uusien työvälineiden ja tapojen tuleminen sekä vanhan väistyminen, 
murros kaikkineen on keskeinen teema myös venäläisessä Karjala-kirjal- 
lisuudessa. Laatokan saaristo esitetään modernisoituvalle maailmalle 
vastakkaisena ulkoilmamuseona, suojelualueena ja tieteen ja taiteen 
temppelinä.? Uhkakuvia saariston luonnolle ja kehitykselle luovat joi- 
denkin kirjoittajien mukaan myös saaristolaiset itse, sillä he eivät ym- 
märrä saariston merkitystä laajemmassa mitassa.?? 

Saariston pysyvien ja väliaikaisten (huvila-) asukkaiden ero nousee 
esille suomalaisessa muistelmakirjallisuudessa monella tasolla. Erot nä- 
kyvät esimerkiksi säätyaseman mukaisessa puhuttelussa. Sukunimellä 
ja titteleillä esitellään vaikkapa ”johtaja Niskanen” ja ”opettaja Untolah- 
ti”, mutta saaristolaiset ovat ”Eljas-ukkoja” ja ”Lambergin talon vanhoja 
emäntiä”. Vanhat suomalaiset saaristolaiskuvaukset ovat usein opettajien 
ja pappien tekemiä, joten niissä on vahva isänmaallis-uskonnollinen 
sävy. Saariston asukkaista kerrotaan muistelmissa koulun ja kirkon 
kautta ja näitä painottaen. Esimerkiksi Tulolansaaren kansakoulunopet- 
taja Niikon?° mukaan saarelaiset olivat uskonnollismielisiä. He pyhittivat 


24 Sortavalan maalaiskunta 1953, 307; Lettinen 2004, 135. 

25 Siilahti 2008, 87. 

26 Nerdrum 1998; Lettinen 2004; Suutala 2008. 

27 Saaristotutkimuksista kokoavasti Siivonen 2008, 30—33. 

28 Esim. Stork 1979; Semjonoff 1999; Ahonen 2014, 15; Borisov 2014b, 215. 
29 Borosov 2014c, 96-97. 

30 Niikko 1960, 82. 

pyhäpäivät, mutta monenlaiset taianomaiset tavat ja uskomukset olivat 
saarella vallalla. Toisaalta myös juopottelu oli yleistä ja korttia pelattiin, 
kuten Niikko on muistellut sivistämistehtäväänsä Tulolansaarella.3" 

Runsas alkoholin käyttö ja päihtyneenä vesillä ja maalla liikkuminen 
näyttävät kuuluneen saaristossa miehisyyden ilmenemismuotoihin. Juo- 
pottelu nousee esille yleensä sivulauseissa ja hienovaraisina vihjeinä.? 
Harvinainen kuvaus löytyy Sortavalan saaristossa 1970-luvulla lapsuut- 
taan viettäneen Viktor Kasantkinin valokuvateoksesta, jossa hän kertoo 
Sortavalan saariston miesten kesään kuuluneista venesodista. Alumii- 
niveneiden kyljet olivat lommoilla, kun veneet ja niiden humalapäiset 
miehistöt yritettiin voittaa, ja naiset ja lapset kauhistelivat rannalla mies- 
ten toilailuja. Kilpailun tauottua ja humalan häivyttyä metalliveneiden 
kyljet hakattiin taas suoriksi. 


Kalastajien saaristo 


Saariston asukkaille Laatokka on ollut elämisen kehys ja ulkosaariston 
asukkaille suorastaan elinehto. Suomen aikana 1934 Sortavalan saaris- 
tossa laskettiin olevan 831 kalastajaruokakuntaa eli sellaista taloutta, jos- 
sa kalastus oli joko pääasiallinen tai huomattava sivuelinkeino. Se mer- 
kitsi, että käytännössä lähes jokainen saariston vakituinen asukas sai 
osan elannostaan Laatokasta, ja että kalaa oli päivittäin ruokapöydässä. 
Suolattu muikku oli saaristolaisten tunnusomaisin ruoka. Tutkija Jukka 
Sihvonen kertoo Sortavalan Niemisessä eläneen mummonsa huokail- 
leen, että ”olis edes yksi sellainen aamu, ettei tarvitsisi muikkusaalista 
perata”.34 

Saaristolaisille järvelle lähteminen tarkoitti ennen muuta kalastamis- 
ta. Eniten kalastettiin siikaa ja muikkua, mutta määrällisesti saatiin run- 
saasti myös särkikaloja sekä kuoretta, ahventa, haukea, kuhaa, madetta 


31 Myös Sortavalan maalaiskunta 1953, 5, 249, 282-283; Myllylä 2010, 124; Isänmaallisuudesta kertoo 
myös se, että Rekimies (1966) päättää Laatokalle vuoteen 1933 sijoittuvan nuorten romaaninsa vii- 
meisessä virkkeessään talvisotaan. 

32 Siivonen 2008, 73; Ismo Björnin matkapäiväkirja Suitsansalossa 5.8.2018. 

33 Kasatkin 2011, 34. 

34 Suullinen tiedonanto kirjoittajalle 6.11.2019. 

ja lahnaa.% Ulkosaariston ammattikalastajat pyysivät kalaa ympäri vuo- 
den, joten he viettivät järvellä joko veneissään tai luodoilla suurimman 
osan koko valveillaoloajastaan. Pyynti oli tuottoisinta heinäkuun puoli- 
välistä kuuden viikon ajan. Ulkosaariston kalasaunat olivat tukikohtia, 
joihin kertyi kalastajia laajalta alueelta. Yksin Pienellä Rasisaarella asui 
36 kalastajaa kesällä 1915.36 

Sisäsaariston tilalliset, jotka harjoittivat myös maataloutta, kalastivat 
pääosin talvisin Laatokan jäältä. He olivat osakkaita suurissa siikanuotis- 
sa, joita jäälle vetämään tarvittiin kymmenen miestä. Talvinen nuotan- 
veto alkoi heti, kun jää kantoi nuottavorokan kiertävän hevosen eli 
yleensä tammikuun alusta ja loppui maaliskuun loppuun jäiden heikke- 
nemiseen.? Kun Pohjois-Laatokalla laskettiin 1900-luvun alussa olleen 
noin sata nuottakuntaa, se merkitsi lähes kaikkien saariston miesten ja 
naisten osallistumista nuotanvetoon ja kalanperkuuseen.* 

Keväällä jäiden lähdettyä oli vuorossa norpanpyynti. Venekunnittain, 
etenkin ulkosaariston norppamieskunnittain, soudettiin jäälauttojen 
sekaan norppia ampumaan. Norpanpyyntiä kesti pari kolme viikkoa. 
Kymmenen norppaa mieheen oli jo hyvä saalis. Hylkeitä ammuttiin 
pitkin kesää maanittelemalla. Norppien tapporahat toivat lisäansioita. 
Vuosittain Laatokalla tapettiin tuhannesta puoleentoista tuhanteen 
norppaa. Sortavalan saariston osuus oli tästä lähes puolet. Esimerkiksi 
vuonna 1928 Laatokan 1385 ammutusta norpasta 501 oli tapettu Sorta- 
valan saaristossa. Vertailun vuoksi, Saimaalla tapettiin samana vuonna 
18 norppaa.3 


35 Lisäksi saatiin lohta, taimenta, nieriää, harjusta ja vähäisiä määriä ankeriaita. Käytössä olivat itsekudo- 
tut lohi, muikku- ja siikaverkot ja pitkäsiimat. Laatokan kaloista ja kalastuksesta kattavasti Jääskeläinen 
1917. 

36 He muodostivat yhdeksän neljän hengen venekuntaa. Kullakin venekunnalla oli kaksisataa 50 metrin 
pituista verkkoa, jotka koettiin kolmen päivän välein. Saalis myytiin Pietariin. Ulkosaariston Kotiluodon 

alasauna oli kooltaan nelisen neliötä. Korkeutta oli puolitoista metriä, mutta siiankalastusaikaan 

siihen majoittui toistakymmentä miestä. Nieriää kalastettiin uloimpien saarten läheltä pitkäsiimalla. 

ääskeläinen 1917, 285. 

37 Parhaat apajat olivat nimetty, kuten Orjatsaaren edustan ”Kynä” ja ”Emäntä”. Nuottakalastus oli tar- 

oin säädeltyä. Kukin nuotta jakaantui 10 osaan, joista samalla talolla sai olla vain kolme osakkuutta, 

eikä talo saanut olla osakkaana muissa nuotissa. Jääskeläinen 1917, 228; Nuottavorokka on kelalaite, 
jonka ympärille nuottaa vetävät narut kiertyvät. 

38 Kesäinen muikkunuotta hoitui muutamalla vetäjällä. Kalat myytiin tuoreina joko suoraan ostajille tai 

välittäjille; Sortavalan maalaiskunta 1953, 421—426. 

39 Jääskeläinen 1909, 195-198; Gottberg 1929, 110-111. 

Suomen itsenäistyminen ja rajan sulkeutuminen merkitsivät uhkaa 
kokonaiselle elämäntavalle. Kalastus oli ollut talollisille lähinnä lisäelin- 
keino, mutta myös Sortavalan lähivesillä kymmenen nuottakuntaa kalas- 
ti ja kuivatti kuoretta ”kirshkukalaksi” Sortavalan ja Pietarin markkinoil- 
le. Ammattikalastajien määrä vähenikin saaristossa nopeasti. Päämark- 
kinoiden menetyksen lisäksi kalastaminen oli käynyt yhä kalliimmak- 
si, sillä markkinoille oli tullut uusia tehdasvalmisteisia kalastusvälineitä 
ja moottoriveneitä, joihin sijoittamiseen ei tilattomilla kalastajilla ollut 
varaa. Samaan aikaan Suomen sisäpolitiikassa painotettiin maataomis- 
tavien oikeuksia esimerkiksi kalastusoikeuksia määriteltäessä. 

Kalavesille oli 1920- ja 1930-luvuilla tulossa myös saariston osavuo- 
tisia huvila-asukkaita. He kalastivat lähivesillään katiskoilla, verkoilla ja 
pitkällä siimalla. Heille kalastus oli vapaa-aikaa, jolla ei ollut merkitystä 
toimeentulon kannalta. Kala toki maistui myös heille, mutta heidän ei 
tarvinnut lähteä kalaan huonolla säällä tuiskussa tai pakkasella, kuten 
vakituisten saaristolaisten. Kalastajaryhmien kokoaminen yhteen orga- 
nisaatioon, Laatokan kalastusyhdistykseen, ei ollut ulkosaariston am- 
mattikalastajien kannalta onnistunut ratkaisu, sillä yhdistys toimi lopul- 
ta aatteellisena eikä ammattikalastajien etuja ajavana yhdistyksenä. 

Rajan sulkeutuminen 1918 merkitsi myös, että Sortavalan saaristolle 
tärkeä kivi- ja halkokauppa Pietariin ja muualle Venäjälle loppui. Esi- 
merkiksi Tulolansaaren ja Kalkkisaaren suuret louhimot hiljenivät. 
Suojärven radan valmistumisen vuoksi myös rahdinajo Salmin suun- 
taan estyi, ja näin saadut lisäansiot tyrehtyivät. Saariston nuorten oli ha- 
keuduttava mantereelle, ja heille olikin enenevässä määrin töitä Sortava- 
lan seudun kasvavissa teollisuuslaitoksissa. Riekkalansaaresta oli mah- 
dollista Vorssun lossin vuoksi käydä kotoa käsin töissä, mutta ulommis- 
ta saarista oli muutettava Sortavalan esikaupunkeihin. Tiet saaristosta 
vesitse tai jäitse olivat liian pitkiä työmatkoihin ja katkesivat kelirikkoon 
syksyisin ja keväisin. * 

Rajan sulkeutumisen ohella sotavuodet ja asutuksen vaihdos mer- 
kitsivät heistä riippumattomia muutoksia saariston asukkaiden arkeen. 


40 Borisov 2014b; Borisov 2014c. 
41 Kuujo 197, 26-27. 

Toisen maailmansodan jälkeen saariston suomalaiset asukkaat sijoitet- 
tiin muiden Sortavalan maalaiskunnan asukkaiden tavoin Jyväskylän 
seudulle.4* Saariston uuden isännän Neuvostoliiton taloussuunnitelmis- 
sa Sortavalan seutu määriteltiin kalastusta lukuun ottamatta karja- ja 
maitotalouden alueeksi. Tulolansaareen oli siirretty jo talvisodan jälkeen 
Astrakanin ja Kubanin alueilta ja muualta Neuvostoliitosta kaikkiaan 
97 perhettä, jotka asutettiin suomalaisilta jääneisiin taloihin. He muo- 
dostivat kaksi kalastuskolhoosia. Suuremmassa Leninin tie -nimisessä 
kolhoosissa oli 62 perhettä ja pienemmässä Sosialismin majakka -kol- 
hoosissa 35 perhettä. Sortavalassa oli tuolloin moottorikalastusasema ja 
kalatehdas. Jatkosodan aikana perheet evakuoitiin Vologdan alueelle ja 
aiemmat suomalaiset asukkaat palasivat. Asutus muuttui jälleen 1944, 
kun suomalaiset lähtivät. Jo talvisodan jälkeen saariin asutetut venäläis- 
perheet palautettiin ja sinne sijoitettiin myös uusia asukkaita, etenkin 
Valko-Venäjältä. 

Sortavala oli jälleen yhteydessä Leningradiksi muuttuneeseen Pie- 
tariin, osa sen talousaluetta.14 Parinkymmenen vuoden tauon jälkeen 
Pohjois-Laatokalla pyydetyt kalat päätyivät jälleen Nevan suiston suur- 
kaupunkiin. Myös laivaliikenne Sortavalasta Laatokkaa ja Nevajokea pit- 
kin Leningradiin ja Itämerelle alkoi uudelleen. Stalinin kanavia pitkin 
päästiin Ääniselle ja pohjoiseen Vienanmerelle saakka. Sortavalan sul- 
ku mereen jäi lopulta todella lyhyeksi, sillä Tarton rauhansopimuksen 
(1920) mukaan suomalaisilla laivoilla oli ollut oikeus kulkea Nevaa pit- 
kin Suomenlahdelle. 

Sortavalan saaristo nähtiin Neuvostoliiton taloussuunnitelmissa va- 
jaakäyttöisenä mahdollisuutena, joka tarjosi edellytykset kalastuksen 
kehittämiselle. Kalastuskolhoosit ja Sortavalan kalatehdas (ZAO) toi- 
mivat kohtalaisen menestyksellisesti suljetussa järjestelmässä, mutta 


42 Sortavalan maalaiskunta 1953, 101. 

43 Pohjois-Laatokalla oli kaksi muutakin kalastuskolhoosia. Mantisinsaarella oli Punainen kubanilainen 
ja Kurkijoen Saarelassa Stalinille nimitetty tila. Verigin 2020, 284, 293; Borisov 2014b, 214-215. 

44 Sortavalan saaristossa puhuttiin valantkasiiasta ja mustasiiasta, jota kutsuttiin myös luutokka- ja 
luotosiiaksi. Mustasiika kuti loka-marraskuussa. Vaalea valantkasiika oli kooltaan pienempi. Sen pää- 
kutupaikka on 20-25 km vesialue Sortavalan ja Valamon saarten välillä. Laatokan kalojen nimitykset 
ja eri lajien erottelu säilyivät myös Neuvostoliiton ja Venäjän aikana. Valkea siika tunnetaan nykyään 
nimellä valmka ja pieni tummaselkäinen on paravoi; Jääskeläinen 1917, 222-224; Taskinen 1998, 50. 

yritykset ajautuivat 1980-luvun lopulla vaikeuksiin kuten koko neuvosto- 
talous. Vielä edellisellä vuosikymmenellä kalakombinaatin molemmat 
kalastusprikaatit olivat täyttäneet vuositehtävänsä puolitoistakertaisena, 
mutta nyt kalasaaliit romahtivat. Tärkeimpien kalalajien muikun ja 
siian saalismäärät kasvoivat uudelleen 1990-luvulla, jolloin kalastusta 
järjestettiin uudelleen." 

Tarkoin säädelty Laatokan kalastus vapautui kaikille 1992. Kalastus- 
luvan perusteella jokainen sai pitää 70 metriä verkkoja, ja vapaa-ajanka- 
lastajat pääsivät samoille apajille ammattikalastajien kanssa. Kalastuksen 
kerrotaan olleen 1990-luvulla villiä. Verkkoja ja muita arvokkaita pyyntö- 
jä varastettiin. Niinpä sekä kalastuksenvalvojat että kalastajat pitivät ve- 
sillä ollessaan aseita mukanaan. Laatokalla puhuttiin totena, että lohien 
kutujokia hallitsisi tuolloin eräänlainen ”kalamafia”.47 


Sovhoosien ja kolhoosien työn saaristo 


Neuvostojärjestelmässä Sortavalan saariston suurten lähisaarten pel- 
lot ja kylät tarjosivat mahdollisuuden suurisuuntaiselle maataloudelle. 
Yksittäistaloja siirrettiin suuremmiksi kokonaisuuksiksi, mutta pie- 
nempien kylien ja ulkosaarten talot ja mökit jäivät asuttamatta, ja niitä 
purettiin 1950- ja 1960-luvuilla.4$ Neuvosto-oppien mukaan kansaa kas- 
vatettiin ja sivistettiin asutuskeskuksissa, joista jokaiseen rakennettiin 
kerhotalo tai muu yhteinen tila, jossa voitiin kokoontua, näyttää elokuvia 
ja järjestää yhteisiä tilaisuuksia. Näin kyliin saatiin koulu, terveystalo, 
klubitalo ja kauppa. 

Saaristoon perustettujen kolhoosien ja sovhoosien pelloilla kasvatet- 
tiin viljan ohella perunoita, juureksia, ja kaaleja sekä pidettiin karjaa, 
sikoja, lampaita sekä kanoja. Vaikka Tulolansaaren pellot olivat hyvää 


45 Sortavala. Neuvosto-Karjala 12.11.1978; Kalaa saatiin 1980-luvun alussa 5 000 tonnia vuosittain. Kuhan 
osuus oli tästä viidennes. Laatokalla oli yksi suuri ja kaksi pientä kalaviljelylaitosta; Tiitola Vappu: Ei 
kuolemansairas. Aamulehti 12.12.1993; Shikalov 2020, 337—339. 

46 Gurova et alia 2001, 162; Ryzhkov & Kuchko 2003, 560-561. 

47 Taskinen 1998, 100, 185; Myös Europeus 2012. 

48 Izotov 2016, 47; Taskinen 1992, 21. 

savimultaa ja Laatokan leudontavan vaikutuksen ansiosta hallalta turvas- 
sa, ne olivat kolhoosille liian pieniä. Tulolanaareen perustettu kolhoosi 
Leninin tie lopetettiin sähköistämisen myötä 1956. Tämän jälkeen saa- 
rella toimi muutaman vuoden Sortavala-niminen aputila. Tulolansaari 
alkoi tyhjentyä 1960-luvun alussa asukkaiden muuttaessa mantereelle ja 
viereiseen Riekkalansaareen. Viimeinen pysyvä asukas lähti Tulolansaa- 
resta 1968. Viljelykset muuttuivat Riekkalansaaren Lambergin kylässä 
sijainneen Vorosilovin kolhoosin karjalaitumiksi ja niityiksi.*9 
Lambergin lypsäjät kuljetettiin moottoriveneellä laidunkauden aikana 
joka aamu Tulolansaareen lypsylle. Iltalypsyn jälkeen maito vietiin en- 
sin kolhoosin keskustilalle ja sieltä maitoautoilla Vorssun lossin ja sit- 
temmin ponttonisillan kautta Sortavalan meijeriin. Lambergin lypsäjille 
saariston ulkoilmaelämä oli raskasta ja likaista työtä ja tarkoitti pitkää 
työpäivää. Lehmät oli lypsettävä kaksi kertaa päivässä seitsemänä päivä- 
nä viikossa. Työmatka oli pitkä ja kotona Lambergissa odottivat kotityöt, 
miehet, lapset ja muut huollettavat. Matkaan oli lähdettävä säästä välittä- 
mättä. Moottorivene oli epävarma ja samoin saaren tiestö. Lypsykoneita 
ei saarella ollut, joten lehmät lypsettiin ulkoilmassa käsin sinkkisankoi- 
hin, joista maito siivilöitiin noin 40-50 litran vetoisiin maitopystöihin 
eli rumpakoihin. Lypsyasemalla oli katos ja lattia, mutta sen ympäristö 
liejuuntui lannasta ja virtsasta.’ Lypsäjän arkisen työn kohdalla puhe 
saariston kauneusarvoista asettuu arkisempaan valoon. 
Riekkalansaaren Nukuttalahteen vuonna 1947 perustettu Kominter- 
nille omistettu kolhoosi kasvatti nautakarjaa ja hevosia sekä tuotti kaalia, 
juureksia ja viljaa. Kolhoosi yhdistettiin jo 1953 Lambergin kylän kol- 
hoosiin. Niistä muodostettiin PriladoZski-niminen kanasovhoosi, joka 
toimi suurena karjatilana tuottaen sekä lihaa että maitoa. Sovhoosi oli 
yksi ”syyllinen” lähivesien likaantumiseen. Ojavoisessa toimi sovhoosin 
alainen vasikkanavetta, ja näin kylän pellot saivat uudet käyttäjät. Lam- 
bergin kukoistuskautta olivat 1970- ja 1980-luvut, jolloin rakennettiin 
uusia kivinavetoita ja kivisiä asuintaloja. Sovhoosissa on laskettu olleen 
tuhansia eläimiä. Asukkaiden omat kasvimaat ja hedelmätarhat moni- 


49 Kornishenko 2014, 116—124; Borisov 2014b, 214—215; Borisov 2014c, 96. 
50 Kuva lypsyasemasta. Serdobol 2014, 119. 

puolistivat ruokavaliota. Ulkoilmaelämä oli vahvasti työntekoa ja ravin- 
nonhankkimista.5" 

Riekkalansaari tunnettiin neuvostoaikana turkiksistaan. Saarelle tuo- 
tiin vaaleansinisiä ja hopeanharmaita kettuja sekä alkujaan (1958) myös 
kaneja. Muutamasta kymmenestä Virosta tuodusta yksilöstä kasvoi yli 
10000 eläimen turkistarha. Eläimille syötettiin kaalia, lähikolhoosien 
teurastusjätteitä ja Laatokan pikkukalaa, jota kalastuskolhoosi toimitti. 
Turkistarhaus tarkoitti saaristolaiselämässä eläinten ruokintaa ja häkkien 
puhdistusta. Hajuun tottuminen vaati aikansa, samoin eläinten tappoon 
ja nylkyyn. Turkistarhaus päättyi Neuvostoliiton hajoamiseen 1991.” 

Riekkalansaaren kolmas kolhoosi sijaitsi Hakalan kylässä. Se oli ni- 
metty V. I. TSapajeville. Kolhoosin toiminta jäi lyhytaikaiseksi. Kunnol- 
lista tietä ei kylään koskaan saatu, ja kylä autioitui. Sen sijaan Rantueen 
kylä saaren pohjoisosassa jatkoi elämäänsä kylän muuttuessa datSakyläksi 
1990-luvun alussa. Tuolloin perustettu kooperatiivi Granit käsitti lähinnä 
sortavalalaisten dat8oja, jotka olivat sekä vapaa-ajanasuntoja että turvasi- 
vat omistajilleen tarpeellista lisäravintoa, kuten mahdollisuuden kalan- 
pyyntiin sekä marjojen ja sienien keruuseen. Granitin kaltaisia datSakyliä 
syntyi 1990-luvulla eri puolille Sortavalan saariston rantoja, mutta ei itse 
saaristoon. Rannoilla asui 2010-luvulla satakunta vakituista asukasta. 

Lähimpänä mannerta olleiden suurten saarten peltoja ja niittyjä lai- 
dunnettiin 1990-luvun puoleen väliin saakka. Viikatteilla niitettiin hei- 
nää, jotka nostettiin haasioille kuivumaan ja kuljettiin veneillä mante- 
reelle tai Riekkalansaareen. Yksittäisiä rehunkerääjiä on käynyt saarilla 
satunnaisesti vielä 2000-luvulla. Laiduntamisen päättyminen ja rehun- 
korjuun loppuminen vaikuttivat Pohjois-Laatokan saaristolaismaiseman 
yleisilmeeseen. Viljelymaisema kasvoi umpeen ja saarille muotoutui 
ensin kukkaniittyjä, mutta lopulta pensaat ja puuryhmät peittivät vanhat 
raiviot.54 


51 Borisov 2014c, 96. 

52 Borisov 2041c, 96. 

53 Lintunen et alia 1998, 20. 

54 Nykyisellään pihapiirit ovat kasvaneet umpeen ja entiset hedelmätarhat ja kasvinmaat villiintyneet, 
mutta vanhojen raunioiden ympärillä kasvaa edelleen hedelmäpuita, marjapensaita, koriste- ja hyöty- 
kasveja. Juhannusruusu, ruohosipuli ja isoritarinkannus ovat osoittautuneet sitkeiksi kulttuurikasveik- 
si; Siilahti 2008, 19, 84. 

Matkailun saaristo 


Sortavalan kaupunkilaisten ja saaristolaisten arki erosi toisistaan ja 
sen myötä puheet Laatokan ja sen saarten merkityksistä. Perinteisten 
saaristolaiselinkeinojen, kalastuksen, hylkeenpyynnin, karjanhoidon ja 
maatalouden sekä veneenteon ja rahdinkuljetuksen merkitys on Laato- 
kalla vähentynyt, mutta monen saaristossa asuvan toimeentulo perustuu 
edelleen useiden toimeentulolähteiden varaan, ulkona liikkumiseen ja 
työntekoon. Maantieverkoston ja autoliikenteen kasvaessa aiemmin yh- 
distävästä vedestä on tullut eräänlainen kehityksen este, mutta se on 
myös saariston mainosvaltti, joka houkuttelee väliaikaista asutusta saa- 
rille. Mannerta lähellä olevan suuren Riekkalansaaren saaristoluonne 
poikkeaa muista, sillä saari on yhdistetty ponttonisillalla (1974, uusittu 
2012) mantereeseen. Saari on kasvanut datSakylineen ja asutuksineen 
osaksi Sortavalaa, eikä elämä juurikaan poikkea mantereen elämästä. 
Ainoastaan sillan kunto aiheuttaa ajoittain ongelmia ja palauttaa ”puh- 
taan” saaristoaseman. 

Mantereen puolelta katsottuna etenkin matkailuväki näkee saariston 
mahdollisuutena, vajaasti hyödynnettynä alueena, joka kaipaa löytäjään- 
sä. Nykyisessä venäläisessä matkailukuvastossa Laatokan saaristo on 
samaan aikaan luonnonrauhan kehto, villi luoto että aikuisten leikki- 
kenttä. Sortavalan matkailumahdollisuuksia ja luonnon kauneutta esitte- 
levä mainosvideo on suunnattu varakkaille venäläismatkailijoille. Nuoret 
pariskunnat lapsineen hiihtävät, uivat, keräävät marjoja ja sieniä ja naut- 
tivat auringosta, mutta seuraavassa kuvastossa siirrytään jo moottorilait- 
teisiin. Moottoriveneillä, -kelkoilla ja -pyörillä, laivoilla, ilmatyynyaluk- 
silla ja muilla laitteilla ajetaan kilpaa vedessä, jäällä ja maalla. Vauhtia 
riittää, oli Laatokalla kesä tai talvi. Lapset eivät näissä nuorten aikuisten 
hurjastelukuvissa enää näy. Ristiriita luonnon rauhan ja moottoreiden 
pauhun välillä on ilmeinen, mutta se on kohdeyleisöä ajatellen tietoinen 
ratkaisu. Kiihkeän menon rauhoituttua videon nuoret perheet illastavat 
Taruniemellä Winterin huvilalla ja ihailevat, kuinka aurinko laskee tyy- 
neen Laatokkaan.5* 


55 Ks. Siivonen 2008, 154, 204-206. 
56 Ismo Björnin matkapäiväkirja 17.5.2019. 

Karjalan luonnon varaan suunniteltiin matkailua jo neuvostoaikana 
1970-luvulla.” Neuvostoliiton aikaisissa kuvateoksissa ja matkaoppaissa 
myös itse Sortavalan kaupunki esitettiin Laatokan kautta. Winterin hu- 
vila oli Karjalaa esittelevässä kuvakirjassa kuvatekstillä ”Metsähuvila 
Laatokan rannalla” ja Karjalan silta oli silta Laatokan salmen yli. Sorta- 
valan saaristo oli suosittu matkailukohde. Siellä vieraili 1970-luvulla 
vuosittain 45000 matkailijaa eri puolilta Neuvostoliittoa. Valmiita 15—21 
päivän matkailureittejä oli kaikkiaan kuusi.9 

Venäjän siirtyminen markkinatalouteen merkitsi matkailun uudel- 
leenarviointia.°° Sortavalan seudun matkailuviranomaisten katseet kään- 
tyivät ensin Suomeen. Samaan aikaan myös suomalaiset matkailuviran- 
omaiset kiinnostuivat Venäjän mahdollisuuksista. Historialliset paikat ja 
perheen ja suvun muistot toivat Sortavalan seudulle vierailijoita ja avasi- 
vat Suomessa suoranaisen muistelmien tulvan. Karjala tuli takaisin kau- 
nokirjallisuutta myöten.“ Sortavalassa puhe suomalaismatkailijoiden 
paluusta Laatokalle alkoi 1980-luvun lopulla.s? Kaupunkilaisten keskuu- 
dessa heräsi huoli rikkaiden suomalaisten tulosta, sillä heidän pelättiin 
esittävän vaatimuksia niin kaupunkitilaan kuin yksittäisiin rakennuk- 
siinkin liittyen. Hotelli Laatokan avaaminen ja Värtsilän ja Sortavalan 
välisen tien parantaminen 1995 olivat suomalaismatkailun merkki- 
paaluja. Oli kuitenkin ilmeistä, että nostalgiaturismi ei yksin riittäisi 
kannattelemaan seudun matkailuelinkeinoa. Markkinoinnin suuntaa 
Sortavalassa muutettiinkin kohti Venäjän vaurastuvaa keskiluokkaa. Sa- 
malla luontomatkailu nostettiin uudelleen Sortavalan seudun matkailun 
vetovoimatekijäksi. Turismin kehittämistä tuki ajatus saaristoon perus- 
tettavasta suuresta luonnonpuistosta.% 

Sortavalan seudun turismin markkinointi kääntyi Moskovaan ja Pie- 
tariin 2000-luvun alussa. Yksin Pietarissa oli enemmän asukkaita kuin 


57 Lindström 1979, 8-9, 81. 

58 Björn 2018, 82. 

59 Matkailukausi päättynyt. Neuvosto-Karjala 23.7.1978; Sortavala. Neuvosto-Karjala 13.9.1978. 

60 Karjalan matkailuopas 1995, 2. 

61 Tiainen 1992. 

62 Salmenkallio 1988, 4. 

63 Izotov 2016, 40; Venäjällä ”rikas (moskovalainen tai pietarilainen) turisti” on myyttinen “toinen”. 
64 Izotov & Laine 2013, 101-103. 

koko Suomessa. Kohentuvien kulkuyhteyksien (Pietarin ja Sortavalan 
maantien ja radan kunnostus) ohella venäläismatkailun kasvua tukivat 
yhteinen kulttuuri, kieli ja myös ortodoksisen kirkon vaikutuksen kasvu. 
Kiinnostus aluetta kohtaan kasvoi edelleen presidentti Vladimir Putinin 
toistuvien vierailujen myötä. Kun hänet yhdistettiin yhä tiiviimmin 
Valamoon ja Sortavalan saaristoon, lisäsi se seudun markkina-arvoa. 
Winterin huvilan alueen ja sen eteläpuolisen tontin huhuttiin olevan vä- 
hintään Putinia lähellä olevien tahojen hallussa. Arvelut ja uutiset siitä, 
tuleeko ”hän itse” joko Marjalahteen tai Valamoon lomailemaan herätti- 
vät kiinnostusta myös Suomessa.** Putinin tai jonkun muun hänen kal- 
taisensa merkkihenkilön kiinnostus alueella vierailuun oli jo itsessään 
osoitus siitä, että paikka oli arvokas, mutta vierailukäynti entisestään 
korosti paikan arvoa ja teki sitä ainutlaatuisen, suorastaan pyhän." 


Vapaa-ajan kesäinen saaristo 


Saariston merkitys sortavalalaisten virkistys- ja vapaa-ajan kannalta on 
ollut keskeinen. Varakkaimmat kaupunkilaiset niin Sortavalasta kuin lä- 
hialueelta rakennuttivat Suomen aikana saariin huviloita, ja vähemmän 
varakkaatkin majoja. Haavaksessa oli Suomen kirjatyöntekijöiden Sorta- 
valan osaston huvila. Myös Jamilahden ja Louhelan kesäkodit lupasivat 
lepoa ja virkistystä kesävieraille. Tarjolla oli radion, kirjojen ja gramofo- 
nin ohella ”Sortavalan luonnonihanan saariston” lisäksi mahdollisuus 
suotuun, uintiin ja tenniksen peluuseen. Jamilahden kesäkotia markki- 
noitiin erityisesti työn rasittamille kansakoulun opettajille, jotka aurinko- 
kylpyjen ohella saattoivat kerätä harvinaisia kasveja lajirunsaudesta tun- 


65 Lehtipuu 2017, 234. 

66 Björn 2018, 92-93; Putin vierailee Laatokan Valamossa. YLE 26.4.1914; Täällä Putin rauhoittuu. Iltalehti 
29.4.2014; Laatokalla on kolme Putiniin yhdistettyä huvilaa. Helsingin Sanomat 25.10.2015; Putin ei 
jää Suomeen yöksi. Ilta-Sanomat 6.4.2016; Venäläiskanavalta rohkea paljastusjuttu. Ilta-Sanomat 
5.10.2016. 

67 Tästä kertoo esimerkiksi uudessa Suomalainen Karjala -matkaoppaassa Valamon Pyhityssaaren esitte- 
lyssä oleva huomautus, että Mannerheim on vieraillut saarella. Mannerheim on muutekin yhdistetty 
Sortavalaan ja hänen nimellään on kohotettu Putinin tapaan vielä 1990-luvulla yleisesti niin Winterin 
kuin Jääskeläisen huvilan arvoa ja samalla kasvatettu näiden rakennusten kiehtovuutta; Lehtipuu 2017, 
285; Lahikainen 1993, 49. 

Kuva 26. Huvila Sortavalan maalaiskunnassa. Kuva: A. Pietinen 1938. Historian 
kuvakokoelma. Museovirasto. 


netulla seudulla. Hermolepoa tarjosivat työskentely puutarhassa, metsän 
raivaaminen, heinänteko ja polkujen raivaaminen.® 

Lasse Pöysti kuvaa muistelmissaan 1930-luvun Sortavalan saariston 
kesäistä huvilaelämää. Huvilalla vietetyn ulkoilmaelämän kiintopisteet 
olivat savusauna ja Laatokka, lähiseudun kukat, isän rakentama leikki- 
mökki, hiekkaranta, perhosentoukat, rantakalat, verkot, moottoriveneet, 
soutaminen ja uinti. Huvilassa oli kaksi mansikkamaata, vadelma- ja 
kirsikkatarha, vihannes- ja perunamaa, viinimarjapensaita ja tomaatteja. 
Kesällä riitti kitkemistä, ja syksyllä oli mitä säilöä. Lasse Pöystin isä, 
”kamreerina” tunnettu Eino Pöysti oli innokas kalastaja, jonka moottori- 
purjehtijalla matkattiin naapurihuviloille. Sortavalan saariston kymme- 
net huvilat muodostivat verkoston, jossa kestittiin niin kesävieraita kuin 
juhlissa käyneitä kyläisiäkin. Yhdessä veivattiin jäätelöä ja maisteltiin 
makoisia puutarhamansikoita. Nuoriso kokoontui lauantaisin pelaa- 
maan nelimaalia, ja pojat kävivät partiossa. Pöysti kuului Laatokan 


68 Suomen matkailijayhdistys 1938, 11. 

Veikot -lippukuntaan, jonka omistamalla veneellä viiletettiin pitkin Laa- 
tokkaa.9 Kolmekymmentä vuotta myöhemmin samoilla vesillä purjehti 
Sortavalan venäläisten nuorisokerholaisten alus Kaimanov ja talvisin 
opiskeltiin navigointia, on Aleksandr Izotov muistellut 1960-luvun Sor- 
tavalaa.?* Laatokka tarjosi erinomaiset mahdollisuudet vesiurheilulle. 
Sortavalan soutukoulussa ja Laatokalla leireilivät myös Moskovan ja Le- 
ningradin urheiluseurojen soutajat.” 

Suomalaisaikana tonttikauppa ja rakentaminen toivat rahaa, mikä 
näkyi saaristolaistalojen ulkoisessa vaurastumisessa. Varallisuuserojen 
kasvu vaikutti väistämättä saaristolaisten sisäisiin suhteisiin. Maanomis- 
tuksen arvo korostui, ja maattomat menettivät käyttöoikeuksiaan saaris- 
sa ja kalavesillä. Tohtorit, vuori- ja talousneuvokset, johtajat, kauppiaat, 
puuliikkeiden omistajat, varatuomarit, pormestarit ja muut huvila-asuk- 
kaat hoitivat kasvimaitaan ja puutarhojaan. Varsinaiset maatyöt, kuten 
kylvö ja puinti, olivat heille kesäistä leikkiä, josta ansio ei ollut kiinni. 
Aikaa oli makoilla yläkerran eteisen lattialla ja selailla Allers Familj- 
Journalia.? Saariston vakituiset asukkaat eivät yleensä Laatokalla huvik- 
seen liikkuneet. Heille Laatokka oli ensisijaisesti elannon lähde. Matkal- 
la oli aina syy. Sama koski heinätekoa, marjastusta ja sienestystä. 

Kaikilla kaupunkilaisilla ei ollut varaa omiin mökkeihin. Sortavalan 
kaupungin edustalla oleva pieni Kukkassaari oli kaupunkilaisten avoin 
retkipaikka ja monien kokoontumisten kohde. Saarella oli Nuorten Nais- 
ten Kristillisen Yhdistyksen ulkoilmaravintola. Neuvostoliiton aikana 
saari yhdistettiin mantereeseen pitkällä kävelysillalla, ja saaren käyttö 
lähivirkistysalueena jatkui. Kukkassaaren vierellä oleva huvittelupaikka 
Pormestarinsaari tunnettiin neuvostoaikana Rakkaudensaarena, sillä 
tapana oli, että nuoret parit viettivät avioitumisen jälkeen ensimmäisen 
yönsä siellä. Sortavalan edustan likaantuneesta vedestä pyydettiin ver- 
koilla ja rantanuotilla pasureita eli latukkaa keittokalaksi niin Suomen, 
Neuvostoliiton kuin sittemmin Venäjän aikana. Kutemaan nousevaa 


69 Pöysti 1990, 7—37; Seppänen 1960, 57-58. 

70 Izotov 2001, 97; Izotov 2016, 28. 

71 Chikalov 2020, 377-388; Sortavala. Neuvosto-Karjala 13.8.1978. 
72 Ks. Lettinen 2004, 194-196. 

73 Ks. Pöysti 1990, passim. 

kuoretta pyydettiin nuotilla ja lipottiin haaveilla. Talvikalastus jäältä ja 
onkiminen rautatiesillalta sekä oluttehtaan läheltä olivat sekä harrastus 
että leivanlisa.” 

Moottoriveneiden määrä kasvoi 1960- ja 1970-luvuilla, ja matkoja voi- 
tiin ulottaa yhä kaukaisempiin saariin. Marjoille ja sienille oli yhä enem- 
män ottajia. Jotkut vesilintukannat taantuivat pesimärauhan rikkoutues- 
sa yhä useammin. Laatokka oli eräänlaista ei-kenenkään maata, mikä 
näkyi välinpitämättömänä käytöksenä. Nuotioita jätettiin kytemään ja 
toisinaan kuloja näytti sytytetyn tahallaan. Saarten paloja ei edes yri- 
tetty sammuttaa, ja luodot ja pikkusaaret saattoivat palaa kokonaan.” 
Neuvostoviranomaisten mukana sortavalalaiset harjoittivat laajamittais- 
ta salakalastusta ja suoranaista kalakantojen tuhoamista. Sitä yritettiin 
saada kuriin, ja 1960-luvun lopulla ehdotettiin viiden kilometrin levyis- 
tä suojavyöhykettä, jossa kaikenlainen kalastus olisi kielletty. Laatokan 
merkityksestä paikallisille asukkaille kertoo, että Sortavalassa saattoi 
olla ilman autoa, mutta ilman venettä oli jo vaikeampi tulla toimeen. 
1990-luvulla Sortavalassa laskettiin olevan noin 2000 venettä eli yksi 
vene jokaisella perheellä 7* 

Sortavalan saariston rooli mantereen asukkaiden vapaa-ajan käytössä 
säilyi suomalaisten lähdettyä entisellään. Laatokan rantojen hulppeim- 
mat huvilat luovutettiin neuvostojärjestelmän käyttöön.” Riekkalan- 
saaren Louhelan kesäkodin yhteyteen perustettiin pioneerileiri Lager 
Ladoga, jonka ohjelma ei poikennut suomalaiskaudesta. Pääruokana oli 
edelleen kalasoppaa ja savustettuja Laatokan muikkuja. Sittemmin saa- 
reen perustettiin lomakylä Lamberg, joka tarjosi kalastus- ja metsästys- 


74 Izotov 2001, 95-96, 104; Izotov 2016, 89; Lintunen et alia 1998, 140; Jääskeläinen 1917, 272. 

75 Siilahti 2008, 90. 

76 Kasatkin 2011, 52. 

77 Winterin huvila toimi aluksi puolueen keskuskomitean lepokotina vuoteen 1951, minkä jälkeen se 
muutettiin Karjalais-suomalaisen neuvostotasavallan alaiseksi Sortavalan parantolaksi. Parantolana 
huvila toimi vuoteen 1991, jonka jälkeen rakennus oli Nuorten merimiesten klubin harjoitusasema- 
na, kunnes 2000-luvun alusta se siirtyi yksityiseen käyttöön ja läheisen lomakylän omaisuudeksi. 
Jääskeläisen huvilasta tuli Säveltäjien talo, joka erikoisen arkkitehtuurinsa lisäksi sai myös kulttuuripe- 
rintökohteen statuksen, sillä huvilalla vieraili taitelijoita, säveltäjiä, runoilijoita ja kulttuuriväkeä kaik- 
kialta Neuvostoliitosta. Huvilan vieraisiin kuuluivat mm. ballerina Maija Plisetskaja ja neuvostohittejä 
säveltänyt Aleksandr Kolker; Izotov 2016, 90; Sortavala. Neuvosto-Karjala 13.9.1978; Björn 2018, 99. 

78 Lintunen et alia 1998, 176—177; Salmenkallio 1989, 29. 

retkiä sekä moottorikelkkoja matkailijoiden käyttöön." Riekkalansaa- 
ren Tokkarlahdessa oli kalateollisuuden keskuskomitean lomakoti. Se 
muutettiin Sortavalan lomakyläksi 1990. Lomakylässä oli parikymmentä 
mökkiä. Kylä markkinoi kymmenen vuorokauden veneretkiä Laatokan 
vuonoille ja kapeikkoihin. Viime vuosina lomakylässä on ollut maja- 
talo.8° 

Neuvostoliiton hajotessa ja uuden Venäjän synnyttyä markkinatalou- 
den voittajat rynnistivät rakentamaan saaristoon huviloitaan. Hulppeim- 
mat niistä, kuten Winterin huvila ja Marjalahti, yhdistettiin presidentti 
Vladimir Putiniin ja hänen lähipiiriinsä. Huviloita perustettiin erityisesti 
Sortavalan lähisaariin. Saaristolaisten ja huvila-asukkien sosiaalisen ase- 
man ja yhteiskunnallisen statuksen erot näyttäytyvät edelleen suurina, 
kuten Suomenkin aikana. DatSakylien mökit ovat verrattavissa suo- 
malaisajan keskiluokan viikonloppumajoihin niin omistuksensa kuin 
funktionsa mukaan. Suurin osa Laatokan rannoista oli silti asutuksesta 
vapaata, eikä vastaavaa rantarakentamista, mitä Suomessa 1960-luvulta 
lähtien on tapahtunut, Laatokalla ole koettu. Suomalaisturistien keskei- 
nen puheenaihe Valamon laivamatkoilla onkin ollut pohtia rantatonttien 
hintoja. 


Uhatun luontoparatiisin saaristo 


Luontoväki rajan molemmin puolin on seurannut matkailun kasvua 
ja puhunut hallitsemattomasta turistimäärästä, joka uhkaa saaristoa. 
Sortavalan eteläpuolelle perustettiin vuonna 1978 pieni 100 hehtaarin 
suuruinen kasvillisuuden suojelualue. Venäläinen luonnonsuojelu- 
näkemys ei ole poikennut suomalaisesta. Norppatutkija Juha Taskisen 
haastatteleman ja Laatokalla ikänsä liikkuneen kalastuksenvalvoja Boris 

80 Borisov 2014c, 94. 

81 Forss 2010, 69; Ismo Björnin matkapäiväkirja 17.5.2015. 
82 Karelia 2007, 164. 

83 Esim. Gurova et al. 2001, 164; Izotov 2018, 56. 

Vaismanin mukaan järvi muuttui rauhattomaksi 198o0-luvulla.** Kuva- 
taiteilija Georgi Stork on ajoittanut muutoksen 1970-luvulle. Hänen 
mukaansa oli yhä vaikeampi löytää hiljaisuutta, jossa voisi olla yksin 
ja johon ei kantautuisi moottoreiden surina. Stork ehdotti kieltoalueita 
moottoriveneille, jotta voitaisiin varjella saariston hiljaisuutta ja vesistön 
puhtautta. 

Luonnonsuojelijoiden mielestä Sortavalan saariston paras lumovoima 
oli 2000-luvun alussa häviämässä. Saariston luonto olisi heidän mieles- 
tään paras sellaisenaan ja ilman ihmistä (paitsi luontoihmistä itseään). 
Pertti Siilahti on kirjoittanut, että vielä 1990-luvulla Laatokalla saattoi 
liikkua päiväkausia häiriöttä ja näkemättä muita ihmisiä. Parasta aikaa oli 
hänen mukaansa Newvostoliiton hajoamisen aika, jolloin edes paikallisil- 
la ei ollut lupa liikkua saaristossa. Tilanne muuttui nopeasti 1990-luvun 
kuluessa, jolloin veneily lisääntyi. Elintason noustessa Laatokalle han- 
kittiin aiempaa isompia, nopeampia ja äänekkäämpiä veneitä. Talvella 
jäällä liikkuivat moottorikelkat sekä omatekoiset telaketju- ja suuripyö- 
räiset ajoneuvot.3* 

Suomalaiset ympäristöviranomaiset sekä akateemiset tutkijat olivat 
1990-luvulta aina 2000-luvulle saakka ajamassa venäläisen luonnon- 
suojelijoiden rinnalla Laatokan saariston luonnonsuojeluhanketta. Suo- 
malaiset osallistuivat näin Venäjän ympäristöpolitiikkaan. Samalla he 
kytkivät Laatokan suojelun Suomessa harjoitettavaan luontopolitikkaan, 
sillä Laatokkaa koskevan suojelun yhteydessä tehtiin suunnitelmia myös 
saimaannorpan, valkoselkätikan ja liito-oravan suojelemiseksi Suomen 
puolella rajaa.** Luonto ymmärrettiin yhteiseksi ja toimittiin ylirajaisesti. 
Laatokan luontopuiston perustamista kannatti myös matkailuväki, joka 
uskoi matkailijamäärien kasvavan rauhoituksen myötä. Saaristoon suun- 


84 Taskinen 1998, 14. 

85 Stork 1979, 71-72. 

86 Siilahti 2008, 118-119. 

87 Ks. Aleksandr Osipovin luku tässä teoksessa; Lintunen et al. 1998, 12: Siilahti 2008, 107; Suomalaiset 
rakensivat jätevedenpuhdistamon Lahdenpohjaan. Tutkimusalus Muikku oli lähdössä 1992 Laatokalle, 
mutta Venäjän turvallisuusneuvosto esti luvan. Karjalainen 28.7.1993, 4.12.1993 ja 20.8.1994; Viljanen 
M. & Niinioja R.: Laatokka on pahoin saastunut. Helsingin Sanomat 19.8.1996; Tiitola Vappu: Ei kuo- 
lemansairas. Aamulehti 12.12.1993. 

88 Siilahti 2008,105; Vastaavasti suomalaiset rakennusperinteen suojelijat laativat ohjelmia Sortavalan 
seudun rakennusten kunnostamiseksi ja säilyttämiseksi. 

niteltiin muun muassa useita hotelleja.89 Sen sijaan saaren vakituiset 
asukkaat, huvila-asukkaat ja datsanomistajat vastustivat luonnonsuo- 
jelualuetta, koska he pelkäsivät puiston vievän heiltä mahdollisuuden 
luonnon käyttöön ja heikentävän heidän asemaansa." 

Matkailun ohella saariston uhkaksi nähtiin myös saasteet. Sortavalan 
lähivesien saastumisen saattoi nähdä paljain silmin. Lähivesien saasteet 
sekä rannoille ajelehtivat roskat, pöllit, pullot ja muu roina saivat Sor- 
tavalassa aikaan pienen ympäristöherätyksen 1980-luvulla.” Laatokkaa 
rasittivat myös näkymättömät myrkyt. Pahinta saastuminen oli 1980- 
luvulla, jolloin Laatokan fosforipitoisuus oli kohonnut kolminkertaiseksi 
aiemmasta.9? 

Neuvostoliiton hajoamisen jälkeen julkisuudessa nostettiin avoimesti 
esille Laatokan sotilassaaret Lahdenpohjan edustalla ja Valamon saa- 
ristossa, ja niissä tehdyt, järveä rasittaneet salaiset kokeet. Armeijan 
omavaltainen ja vastuuton luonnonkäyttö oli tullut esille myös Suomen 
aikana. Varsin erikoisia hankkeita olivat esimerkiksi uusien lajien istut- 
tamiset Sortavalan seudun luontoon. Seudulla oli runsaasti matelijoita, 
kuten kyitä ja vaskitsoja. Kasinhännän lentotukikohtaan lennätettiin 
Helsingin seudulta kymmenittäin siilejä, koska oli kuultu, että siilit 
tappaisivat kyitä. Mökerikossa rannikkotykistön tykkimiehet kasvattivat 
puolestaan kaneja, jotka kaivoivat saaren täyteen tunneleitaan ja kalusi- 
vat saaren paljaaksi. Armeijan ja saaristolaisten välejä hiersivät rajoi- 
tusalueet ja kulkeminen. Muutamiin saariin kulku vaikeutui, kun armei- 
jan alukset syksyisin ja keväisin särkivät asukkaiden jäätien. 


89 Izotov & Laine 2013, 101. 

90 Borisov 2014c, 96-97. 

91 Izotov 2016, 91-92. 

92 Viljanen et alia 1996, 118; Tiitola Vappu: Ei kuolemansairas. Aamulehti 12.12.1993. 

93 Lahdenpohjan edustalla Heinäsenmaalla lojui radioaktiivinen laiva Kit, joka neljän vuosikymmenen 
ajan vuodatti Laatokkaan myrkkyjään, kunnes se 1991 nostettiin pois. Samaan aikaan ryhdyttiin sii- 
voamaan myös muita sotilastoiminnan sotkemia saaria. Tiitola Vappu: Ei kuolemansairas. Aamulehti 
12.12.1993; Taskinen 1998, 15, 135; Myös Lehtipuu 2004, 174-177; Lehtipuu 2017, 284. 

94 Pöysti 1990, 21. 

95 Sortavalan maalaiskunta 1953, 286—287. 

Lopuksi: Asukkailleen arkea, kaupunkilaisille vapaa-aikaa 


Puhe saariston kauneudesta ja luonnosta on muistelijoiden, matkailijoi- 
den, kaupungin asukkaiden, mutta myös poliittisen eliitin puhetta, jolla 
ei ole aina suoraa sidosta saariston todellisuuteen, vuodenaikojen ja 
säiden armoilla oloon ja eristyneisyyteen. Tutkimusaineistoni osoittaa, 
että Sortavalan saaristosta puhutaan ja kirjoitetaan lähes samoin sanoin 
vuosikymmenistä tai kansallisuudesta riippumatta. Toistuvia teemoja 
ovat olleet kauneus, luonto, vapaus ja saariston matkailun vajaakäyttö. 
Saaristo on asukkailleen samanlainen olemassaoloa ja identiteettiä 
muokkaava ja määrittävä tekijä kansallisuuksista ja yhteiskuntajärjes- 
telmistä huolimatta. 

Katseessa saaristoon on nähtävissä myös sen käytön maanomistuk- 
seen ja valtaan perustuva luokkaluonne. Saariston asukkaille ulkoilma- 
elämä on ollut elettyä arkea ja työtä elämisen eteen. Ulos on lähdetty 
ennen kaikkea töihin ja pääosin pakon vuoksi. Lomailijalle, huvila-asuk- 
kaalle tai satunnaiselle kävijälle Sortavalan saaristo on ollut ennen kaik- 
kea vapaa-ajan aluetta. Osin se on merkinnyt myös lisäsärvintä, mutta 
elämä ei ole ollut Laatokasta ja sen annista kiinni. Vapaa-ajan asukas voi 
pysytellä sateella ja tuiskulla sisällä, mutta Laatokalla kalastavan tai kar- 
jaa hoitavan on ollut lähdettävä ulos säästä riippumatta. Ajan myötä asia 
on kuitenkin muuttunut. Nykyään Sortavalan saaristo ei ole enää paikal- 
lisestikaan samalla tapaa työn saaristo, jollainen se vielä 1980-luvulla oli. 
Nykyisin saaristossa harjoitettu ruumiillinen ulkotyö on suurimmalta 
osin datSaelämää, palstanhoitoa, polttopuuntekoa ja kotitarvekalastusta. 
Uutena elementtiä saaristoon, veden ja rannan vaihtumisvyöhykkeelle, 
ovat tulleet lukuisat kalankasvattamot. 

Yhteiskunnallis-taloudelliset lainalaisuudet ovat seuranneet toisiaan 
ja vaikuttaneet saariston käyttöön ja muutoksiin. Suomalaisten lähdettyä 
monet saaret saivat uudet asukkaat, jotka mukautuivat saaristolaiselä- 
mään neuvostojärjestelmässä. Sortavalan suuret saaret olivat osa Neu- 
vostoliiton suljettua talousjärjestelmää. Hyväkuntoiset pellot tarjosivat 
riittävästi ravintoa suurtiloille. Ilmasto oli sopiva turkistarhalle, joka 
saattoi hyödyntää viereisten maito- ja lihakolhoosien teurasjätteitä ja 
kalastuskolhoosien Laatokasta pyytämää kalaa. Asutus keskittyi muuta- 

maan neuvostokylaan. Saariston erityisasema silti säilyi, samoin saaris- 
tolaisuuteen liittyvät vastakkaisasetelmat, jossa mantereelta käsin on 
pyritty kautta aikain määrittelemään saariston käyttöä. Neuvostoliiton 
hajottua ja uuden, markkinatalouteen suunnanneen Venäjän myötä 
saariston sovhoosit ja kolhoosit hiljenivät: asuintalot, vajat ja korjaamot 
jäivät tyhjilleen ja navetat ja muut eläinsuojat turkistarhoja ja kanaloita 
myöten lahosivat paikoilleen. Nykyään rauniot ja umpeen kasvaneet 
raiviot kulttuurikasveineen ovat olennainen osa Sortavalan saariston 
maisemaa. 

Pysyvä asutus on keskittynyt Sortavalan lähisaarista Riekkalansaareen, 
sillä kaupungin lähellä on mahdollista yhdistää palkkatyö ja saaristolais- 
elo. Muut saaret tyhjenivät vakituisista asukkaista, eikä esimerkiksi Tulo- 
lansaaressakaan ole asunut ketään vuosikymmenin. Kaupunkilaisille 
Riekkalansaaren lempeä luonto ja hedelmälliset pellot tarjoavat oivan 
paikan datsoille. Ulompi saaristo on muuttunut asutuksen suhteen peri- 
feriaksi, mutta vapaa-ajan kannalta mahdollisuudeksi. Jo Neuvostoliiton 
aikana Laatokan hulppeimmat huvilat saivat uudet käyttäjät. Laatokan 
saariston käyttötarkoitus on pysynyt samana: lepona ja virkistyksenä, 
veneretkinä Laatokalle. Venäjän taloudellinen nousu näkyy saaristossa 
uusina, näyttävinä huviloina ja tarinoina presidentti Putinin vierailuista. 

Ladoga Skerries: Suomen kansallis- 
maisemasta venäläiseksi kansallispuistoksi 


Aleksandr Osipov 
O https://orcid.org/0000-0002-6237-4425 


Tässä luvussa tarkastelu kohteena on Laatokan pohjoisrantoja ja saaria 
käsittävän Ladoga Skerries -kansallispuiston pitkäaikaiseksi venynyt ra- 
kentamishanke vuosilta 1989-2017. Robert Keiterin mukaan nimitys 
kansallispuisto herättää monenlaisia mielikuvia: koskematon erämaa, 
houkutteleva turistikohde, valtava leikkipuisto, talouden moottori, luon- 
nonlaboratorio, luonnonsuojelualue, elävän ekosysteemin ydin.* 

Fi ole sattumaa, että luonnonolosuhteet huomioon ottaen juuri ame- 
rikkalainen tutkija luettelee ensin koskemattoman luontoon liittyvät 
mielikuvat. Kansallispuiston alkuperäinen amerikkalainen konsepti 
pohjautui luonnon säilyttämisen periaatteeseen, mutta Euroopan puit- 
teissa ideaan kuului myös luonnon taloudellinen hyödyntäminen.? Kan- 
sallispuistojen konseptin kehittäminen on ollut pitkä ja moni-ilmeinen 
prosessi. Riikka Puhakan mukaan esimerkiksi 1920-luvulla luonnon- 
suojelualueille kohdistuvaan matkailuun ei suhtauduttu pelkästään 
myönteisesti. Kansainvälisen luonnonsuojeluliiton (IUCN, Internatio- 
nal Union for Conservation of Nature) määritelmän mukaan kansallis- 


1 Keiter 2013, 5, 10. 
2 Bell & Stockdale 2015, 214, 215. 
3 Puhakka 2007, 99. 

puistot ovat suuria luonnontilaisia tai lähes luonnontilaisia alueita, jotka 
on perustettu laajamittaisten ekologisten prosessien sekä alueelle tun- 
nusomaisten lajien ja ekosysteemien suojelemiseksi. Ne muodostavat 
samalla perustan ympäristön ja perinteisen kulttuurin kannalta kestä- 
vän tutkimuksen ja opetuksen sekä henkisen hyvinvoinnin, virkistyskäy- 
tön, retkeilyn ja matkailun mahdollisuuksille.t 

Oheista määritelmää käytetään myös Venäjällä puhuttaessa kansal- 
lispuistoista, vaikka itse konsepti on siellä melko uusi. Neuvostoliiton 
ensimmäinen kansallispuisto — Lahemaa — perustettiin vuonna 1971 
Viron tasavallassa. Se säilyi pitkään ainoana, koska Neuvostoliiton luon- 
nonsuojelualuejärjestelmän pohjana olivat luonnonpuistot ja rauhoitus- 
alueet. Kansallispuistojen yleistyminen alkoi perestroikan aikana 1980- 
luvulla ja eteni niin, että vuonna 1994 puistoja oli 27. Näistä kaksi (Votla- 
järvi ja Paanajärvi) olivat Karjalan tasavallassa lähellä Suomen rajaa. 1980- 
luvulla alkanutta uudistuskautta kutsutaan suojelupuheessa integrointi- 
vaiheeksi, mikä tarkoittaa Venäjän luonnonsuojelualueiden liittämistä 
kansainväliseen suojeluverkostoon.5 Kansallispuistoidean omaksumi- 
nen merkitsi työmuotojen uudelleenmäärittelyä Venäjälläkin siten, että 
luonnon suojeleminen ei ollut enää ainoa toimintaa motivoiva tekijä. 


Kansallispuiston pitkä kehityshistoria 


Käsillä oleva luku on ensimmäinen suomenkielinen historiaesitys, joka 
käsittelee vuonna 2017 perustetun Ladoga Skerries -kansallispuiston 
(suom. Laatokan luodot) (ks. Kartta 6) kehittämisvaiheita, taloudellista 
merkitystä ja puiston mahdollista vaikutusta Pohjois-Laatokan alueelle.$ 
Tehtäväni Laatokka-teoksessamme on kartoittaa ja arvioida Laatokan 
pohjoiselle ranta-alueelle suunnitellun kansallispuiston rakentamista 
ja toteuttamista kolmen intressipiirin — paikallisten, viranomaisten ja 
tutkijoiden — osin ristiriitaisten näkemysten ja odotusten kehyksessä. 


4 Heinonen & Juvonen 2013, 15. 
5 —Tiskov 2017, 736; Haastattelut 1, 2. 
6 Ks. myös Osipov, Lähteenmäki, Ilmolahti & Karhu 2019. 

Kartta 6: Ladoga Skerries -kansallispuisto. Piirros: Augustine-Moses Gbagir 2020. 


Paikallisilla tarkoitetaan Laatokan pohjoisrannikon sijaitsevien kau- 
punkien ja kylien (kuten Sortavalan, Pitkärannan ja Impilahden) asuk- 
kaita, joiden talot ja kesämökit päätyivät osaksi kansallispuistoa. Viran- 
omaiset puolestaan koostuvat tässä yhteydessä Karjalan tasavallan sekä 
Sortavalan ja Pitkärannan piirien virkamiehistöstä. Akateemista tutkija- 
kuntaa edustavat Karjalan tasavallan tiedekeskuksen biologit, ekologit 
ja maantieteilijät sekä viitteellisesti myös suomalaiset yliopistotutkijat. 
Eri toimijapiirit ajautuivat kansallispuistokysymyksessä vastakkain ja 
voidaankin puhua ryhmien välisestä sosioekologisesta konfliktista. Sillä 
tarkoitetaan yksilöiden, organisaatioiden, yksityisten yritysten ja valtion 
välisiä riitoja luonnonvarojen saatavuudesta ja käytöstä. Tunnettu venä- 
läinen sosiologi Oleg Janitski on todennut, että moderni sosioekologi- 
nen konflikti on kulttuuriristiriitojen suoraa seurausta, kuluttamisen ja 
säästämisen kulttuurien törmäys? 


7 Janitski 2016, 303. 

Tutkimuksessa pohditaan, millä argumenteilla toimijapiirit vastusti- 
vat tai puolsivat puiston perustamista, ja mikä intressiryhmä loppujen 
lopuksi voitti ja mikä hävisi käydyssä kamppailussa. Näiden kolmen ryh- 
män lisäksi neljäntenä toimijana kentällä ovat ollut metsäalan yrittäjät, 
joiden asenne kansallispuistoon oli yksiselitteisen kielteinen. 

Ladoga Skerries -kansallispuistohankkeen lähtökohtana oli Neuvosto- 
liiton tiedeakatemian Karjalan tiedekeskuksen luonnonsuojelun labora- 
torion johtajan Aleksandr Kut8kon (Kuchkon) raportti 16. maaliskuulta 
1989. Siinä hän ehdotti Karjalaan perustettavaksi kolme kansallispuistoa: 
Pohjois-Laatokalle, Ääniselle ja Paanajärvelle. Laatokan luotojen puis- 
ton perustaminen toteutui vasta lähes 30 vuotta KutSkon syntysanojen 
jälkeen. 

Maatieteellisenä tutkimusalueena oleva Pohjois-Laatokan ranta- ja 
saaristoalue ulottuu läntiseltä Kurkijoen rannoilta Sortavalaan ja sieltä 
edelleen itäiseen Impilahden seutuun (Kartta 6). Alue kuului vielä en- 
nen toista maailmansotaa Suomelle. Laatokan pohjoisrannikko on tun- 
nettu harvinaisista kasveistaan, laatokannorpasta ja korkeilla mäenhar- 
janteilla sijaitsevista muinaislinnoistaan. Tätä ylevää rantaa kehuttiin 
yhdeksi Suomen matkailun helmistä, paikaksi, jossa näköalapaikat ja 
-tornit tarjosivat satalukuiseksi kasvaneelle matkailijajoukolle upeita 
maisemakokemuksia. Laatokan rantamaisemaa pidettiin niin ainutlaa- 
tuisena, että se korotettiin jopa Suomen kauneimmaksi.? Vaikka Karjala 
sijaitsi Suomen valtioalueen reunalla ja sivussa, koettiin Vienan Karja- 
lan ohella myös tämän eteläisen Karjalan luonto kansalliseksi omaisuu- 
deksi kansallismaisema-ajattelun mukaisesti.'* Termejä kansallismaise- 
ma, kansallisesti arvokas maisema ja kansallisen kulttuurin peili käytettiin 
jo 1800-luvulla, jolloin tarkoituksena oli ”hakea sellaisia ympäristöjä, 
jotka parhaiten edustavat isinmaamme koko kuvaa”." Laatokan saaristo 
nimettiin kansallismaisemaksi viimeistään I. K. Inhan panoraama- 


8 SoobStSenie ot zavedujustSego Laboratorijei ohrany prirody A. A. KutSko. 1989. F. 3741. Op. 1. D. 5. L. 
38-39. Karjalan tasavallan kansallisarkisto, Petroskoi. 

9 Lintunen, Hytönen, Ikonen & Kivimäki 1998, 16, 134, 138. 

10 Ilmolahti, Lähteenmäki, Karhu & Osipov 2019, 101. 

11 Kansallismaisema 1993, 4. 

valokuvien ansiosta.” Kun Pohjois-Laatokan alue siirrettiin syksyllä 
1944 Neuvostoliiton osaksi, se menetti kansallismaiseman statuksensa. 

Tutkimuksen teoreettisena kontekstina on uudesta rantahistoriasta 
käyty keskustelu, jossa suurjärvien rantahistoriaa on avattu muun 
muassa luonnonympäristön, eri toimijapiirien ja modernisoitumisen 
historiasta käsin. Isaac Landin mukaan perinteinen rannikkohistoria on 
vesielementtiin painottunutta valtamerten historiaa, 3 kun taas uusi ran- 
tahistoria nostaa tutkimuskohteiksi, kuten käsillä olevan kirjan johdanto- 
luvuissa on esitetty, laaja-alaisesti rantojen historian. Rannalla, maan 
ja veden kohtaamispaikassa, on perimiltään kyse ihmisen ja luonnon 
ajassa muuttuvasta suhteesta, ja etenkin ihmisen luonnolle antamista 
merkityksistä. Tämä käy ilmi myös eri intressipiirien taistelussa Pohjois- 
Laatokan ranta- ja saaristoalueesta. Rantaseutua ei tyydytty pitämään 
vain kauniina paikkana ja maisemana tai suojelualueena, vaan sekin on, 
Doreen Masseyta soveltaen, sosiaalisesti rakentunut ja ajassa muuttunut 
tila. 

Päälähdeaineistoina tutkimuksessani hyödynnän arkistolähteitä, sa- 
nomalehtiä ja sosiaalisen median materiaalia. Keskeisiä lähteitä ovat 
Karjalan tasavallan kansallisarkistossa ja Karjalan tiedekeskuksen tie- 
teellisessä arkistossa olevat Laatokan luotoja koskevat dokumentit, 
joista suurin osa on tutkimuskäytössä ensimmäistä kertaa. Laatokan 
kohtaloista on keskusteltu aktiivisesti lehdissä, kuten Leninskaja pravda 
(Leninin totuus) -sanomalehdessä, jota julkaistiin vuodesta 1991 lähtien 
nimellä Severnyi kurjer (Pohjoinen kuriiri). Vuosina 1989-1999 se oli 
Karjalan tasavallassa ilmentynyt vapaamielinen päivittäisjakelulehti. 
Tutkimuksessa on hyödynnetty myös muun muassa Punainen lippu 
(myöh. Laatokka) -sanomalehteä, joka on Sortavalan aluepiirin lehti 
sekä Komsomolets-lehteä. 2010-luvulla väittely Laatokan luodoista siirtyi 
internetiin: erityisesti paikallisväestö esitti luonnonsuojeluyhdistysten 


12 |. K. Inha teki ensimmäisen kuvausmatkansa Sortavalaan ja sen ympäristöön loppukesällä 1893. 
Kesällä ja talvella 1895 hän kuvasi uudelleen mm. Laatokan rantoja ja Raja-Karjalaa. Näiden alueiden 
kuvastoaan hän täydensi vielä seuraavinakin vuosina. Kuvia ilmestyi Suomen maisemia -teoksissa. Ks. 
Nyström 2011. 

13 Land 2017, 32. 

14 Massey 2005, 10, 11. 

Kuva 27. Turistilaiva Valamon satamassa 1988. Kuva: JOKA Journalistien kuva-arkisto. 
Jaakko Julkusen kokoelma. Museovirasto. 


foorumeilla sekä sosiaalisessa mediassa henkilökohtaisia mielipiteitä 
kansallispuiston perustamisesta ja tulevaisuudesta. Viimeisenä aineisto- 
kokonaisuutena hyödynnän akateemisten tutkijoiden, viranomaisten 
sekä luonnonsuojeluaktivistien haastatteluita. Käytän artikkelissani viit- 
tä haastattelua vuosilta 2013 ja 2019. Vanhemmat ovat politologi Gleb 
Jarovoin tekemiä, kolme jälkimmäistä kirjoittajan. 


Luonnonsuojelualue vaihtoehtona hakkuille 


Osa venäläisistä tutkijoista on moittinut Laatokan ekologista tilannetta 
1970-1980-luvulla katastrofaaliseksi,5 vaikka, kuten Alfred Colpaert ja 
Augustine-Moses Gbagir osoittavat edellä, tilanne oli jo kohentumassa 
1960-luvun notkahduksesta. Yksimielisesti ollaan oltu sitä mieltä, että 
ekologisen tilanteen pahenemisen syinä ovat olleet maatalouden sekä 


15 Pavlovskaja 2017; Rumjantsev 2012, 9. 

selluloosa- ja paperitehtaiden päästöt Käkisalmessa, Pitkärannassa ja 
Sjasstroissa.'* 

Saastuttajiksi nimettiin lisäksi kaksi tekijää, jotka vaikuttivat suoraan 
kansallispuiston kohtaloon. Ensinnäkin Laatokan luoteisrannalla sijait- 
sevan Kurkijoen luodoille suunniteltiin öljyvaraston rakentamista Venä- 
jältä Länsi-Eurooppaan suuntautuvaa öljynvientiä ajatellen. Sekä luon- 
nonsuojeluaktivistit, tutkijakunta, paikalliset asukkaat kuin monet 
journalistitkin vastustivat varaston rakentamista. Pelättiin, että onnetto- 
muuden sattuessa voisi syntyä paikallinen öljykatastrofi. Hanketta 
ryhdyttiin tästä huolimatta edistämään, ja ensimmäiset öljytuotteet lä- 
hetettiin jo vuonna 1992 vaikka viranomaislupa oli vielä saamatta. Pai- 
kallislehdet kritisoivat vientiä räväköillä otsikoilla: ”Öljysaatanan sylei- 
lyssä”, ”Laatokka: haluaisitteko kulauksen öljyä?”, ”Miksi Laatokasta 
uusi Persianlahti?”.7 Tärkein tulos kiivaista keskusteluista oli se, että 
Laatokan luodot tunnustettiin julkisuudessa ainutlaatuiseksi kansallis- 
rikkaudeksi, ja luonnonsuojelualueen idea nostettiin esiin näyttävänä 
vasta-argumenttina öljyvaraston perustamiselle. Myös Paanajärven kan- 
sallispuiston perustaminen Karjalassa samana vuonna (1992) sai alkun- 
sa nimenomaan alueelle suunnitellun vesivoimalaitoksen ja laskettelu- 
keskuksen vastustuksen seurauksena.” Intressiryhmien näkökulmasta 
sekä paikallisten, viranomaisten että tutkijoiden argumentit olivat sa- 
mansuuntaisia. 

Toinen uhka Laatokan luotojen ainutlaatuiselle maisemalle nähtiin 
olevan metsänhakkuut: vuonna 1990 perustettu suomalais-venäläinen 
yhteisyritys Ladenso tavoitteli juuri Pohjois-Laatokan metsäresursseja. 
Jopa eräät metsänhoitajat väittivät, että Ladenson toiminta toteutettiin 
lainsäädännön vastaisesti. Monien lehtimiesten mielestä taas puunjalos- 
tus olisi tullut järjestää tasavallan sisäisenä asiana eikä lähetellä arvokas- 
ta puumateriaalia ulkomaille." Tiedeyhteisössä taas otettiin hakkuiden 
ja kansallispuistosuunnitelman ristiriitaisuus. Jos puisto perustettaisiin, 


16 Krasnoe znamja 12.4.1989, 3. 

17 Karelija 3.3.1993, 1-2; Severnyi kurjer 18.7.1992, 1, 3; Severnyi kurjer 20.3.1993, 1-2. 

18 Karhu & Osipov 2017, 100. 

19 Komsomolets 29.5.1990, 3; Leninskaja pravda 9.1.1991, 3-4; Leninskaja pravda 30.5.1991, 2-3. 

ei hakkuita saanut sallia.?? Näiden konkreettisten ekologisten ongelmien 
esiin nostaminen alkoi vähin erin kasvattaa paikallisissa piireissä luon- 
nonsuojelun ja luonnonsuojelualueen kehittämisen suosiota. 

Laatokan suojelualueesta keskusteltiin myös viranomaistasolla 1980- 
1990-luvun taitteessa. Lahdenpohjan, Pitkärannan ja Sortavalan kau- 
punginneuvostot hyväksyivät luonnonsuojelualueen perustamisen Poh- 
jois-Laatokan alueelle. Ensimmäinen tärkeä askel otettiin 28. kesäkuuta 
1990, jolloin Sortavalan kaupunginneuvosto hyväksyi päätöslauselman 
Laatokan luotojen alueellisen luontopuiston perustamisesta.” Paikallis- 
viranomaisten päätöksen lisäksi Karjalan tasavallan ministerineuvosto 
määräsi 12. toukokuuta 1991, että Laatokan luotojen luontopuisto tul- 
laan perustamaan vuosien 1993-1995 aikana.” 

Karjalan tasavallan ministerineuvoston päätöksissä puhutaan nimen- 
omaan luontopuiston eikä luonnonpuiston perustamisesta. Venäjällä 
luonnonsuojelualueet voivat olla joko federaatiotasoisia, alueellisia tai 
paikallisia suojelualueita. Luonnonpuistojen (gosudarstvennye prirodnye 
zapovedniki) tarkoituksena on suojella alkuperäisiä ekosysteemejä sekä 
alueelle tyypillisten tai harvinaisten kasvien sekä villieläinten geneettisiä 
varantoja. Kansallispuistot (natsionalnye parki) taas ovat alueita, joilla on 
ekologisia, historiallisia tai esteettisiä arvoja. Alueet on tarkoitettu luon- 
nonsuojelun, koulutuksen, tutkimuksen sekä kulttuurin ja säädellyn 
matkailun tarkoituksiin. Alueelliset luontopuistot (prirodnye parki) puo- 
lestaan ovat maakuntatasolla perustettuja luonnonsuojelualueita, jotka 
vastaavat suomalaisia kansallispuistoja.? 

Kansallispuistojen ja alueellisten luontopuistojen välillä on kolme 
erottavaa piirrettä, jotka liittyvät puiston perustamiseen, rahoittamiseen 
ja vaikuttavuuteen. Alueelliset luontopuistot perustetaan paikallis- 
viranomaisen valtuutuksilla, kun taas kansallispuistot säädetään valtion 
keskushallinnollisella tasolla. Toiseksi, kansallispuistojen rahoitus tulee 
valtion budjetista, mutta paikallisten luonnonsuojelualuiden rahoitus on 


20 Severnyi kurjer 19.1.1990, 3; Severnyi kurjer 6.3.1992, 2. 

21 Severnyi kurjer 6.3.1992, 2. 

22 Ekologo-ekonomitSeskoe obosnovanie dlja obrazovanija natsionalnogo parka “Ladozskie Shery” 
2011, 4. 

23 Luonnonsuojelualueet Luoteis-Venäjällä 2015. 

otettava tasavallan rahoituslähteistä. Kolmas ero on se, että alueellisilla 
luontopuistoilla on merkittäviä pitkäaikaisvaikutuksia ennen muuta 
lähiyhteisöihin: niiden tavoitteena on matkailun kehittäminen, joten 
luonnonsuojelu jää usein sivuosaan. Kansallispuistojen vaikuttavuutta 
arvioidaan taas laajemmassa puistoverkoston kehyksessä. 

Laatokan luotojen alueellista luontopuistoa koskeva suunnitelma tee- 
tätettiin Karjalan tiedekeskuksen tutkijoilla Aleksandr KutSkon johdolla 
vuonna 1990. Suunnitelmassa pohditaan alueen metsien, luotojen sekä 
biodiversiteetin arvoa. Sen perusteella 850 neliökilometrin laajuinen 
Pohjois-Laatokan maisema-alue Lahdenpohjasta Läskelään siirrettäisiin 
pois taloudelliseksi toiminta-alueeksi nimetystä kokonaisuudesta. Laato- 
kan vesialueesta alueellisen luontopuiston suunnitelma kattoi kaikki 
alueen saaret (kuten Putsaari, Siikasaari, Mustasaari), ja maalla puisto ra- 
jautui Pietari-Sortavala-Pitkäranta-maantiehen.?* Seudulla oli jo Neuvos- 
toliiton aikana muutamia luonnonsuojelualueita, joista suurin oli vuon- 
na 1972 perustettu ”Pohjois-Laatokan eläintieteellinen rauhoitusalue”. 
Suunnitelman mukaan rauhoitusalue tulisi olemaan tulevan alueelli- 
sen luontopuiston ydin.” Siihen suunniteltiin liitettäväksi myös Taru- 
niemessä sijaitseva Sortavalan kasvitieteellinen rauhoitusalue, joka lo- 
pulta jätettiin kuitenkin alueellisen luontopuiston ulkopuolelle. Luonto- 
puistoon ajateltiin liitettävän myös Impilahden ja Lahdenpohjan metsän- 
hoitoalueilla olevat ainutlaatuiset koivu- ja mäntymetsät,” mutta aietta 
ei toteutettu. Kaikissa näissä suunnitelmissa asetettiin etusijalle luon- 
nonsuojelun, ei matkailun vahvistaminen. 

Karjalan tasavallan tiedekeskuksen tutkijat valmistelivat vuonna 1993 
suunnitelmaa kokonaisvaltaisen luonnonsuojelualuejärjestelmän ke- 
hittämiseksi. Suunnitelma sisälsi ajatuksen, että ehdotetun Laatokan 


24 Predlozenija po formirovaniju seti osobo ohranjajemyh prirodnyh territori v Respublike Karelija. 1993. 
F. 3741. Op. 1. D. 174. L. 11. Karjalan tasavallan kansallisarkisto, Petroskoi. 

25 Protokol zasedanija Prezidiuma Karelskogo filiala Akademii Nauk SSSR. 1990. F. 2. Op. 2. D. 399. 
L. 84. Karjalan tiedekeskuksen tieteellinen arkisto, Petroskoi. 

26 Leninskaja pravda 9.1.1990, 3-4. 

27 Ekologo-ekonomitseskoe obosnovanie dlja obrazovanija natsionalnogo parka "LadoZskie Shery” 2011, 
106. 

28 Ekologo-ekonomitSeskoe obosnovanie dlja obrazovanija natsionalnogo parka "LadoZskie Shery” 2011, 
106—108. 

luotojen puiston lisäksi puistoverkostoon kuulusivat myös muut valtion 
kansallis- ja luonnonpuistot. Valtion tasolla oli niin ikään käynnistetty 
luonnonsuojelualueiden hallintouudistus. Neuvostoliiton korkeimman 
neuvoston antamassa päätöslauselmassa (1990) tavoitteena oli kasvattaa 
suojelualueiden pinta-alaa kahdesta kolmeen prosenttiin vuoteen 2000 
mennessä" Varsinaisesti Laatokan luotojen suojeleminen sai alkunsa 
paikallisten asiantuntijoiden aloitteesta öljyvarastosuunnitelmien sekä 
metsähakkuiden hillitsemiseksi, mutta se vastasi myös korkeimman 
hallintovallan tavoitteisiin suojelualueiden lisäämiseksi. 

Karjalan tasavallan korkein neuvosto hyväksyi vuonna 1992 kaksi 
suojelutoiminnan ja alueen matkailun kehittämisen kannalta tärkeää la- 
kia. Tässä suhteessa Karjala oli ensimmäisiä Venäjän tasavalloista, joissa 
suojelu- ja matkailusäätely punottiin yhteen. Säädösten mukaan mat- 
kailutoiminta siirrettiin Karjalan tasavallassa Matkailun valtiokomitean 
valvontaan, ja muutoinkin suojelutoiminnan järjestämisessä tuli ottaa 
huomioon taloudellinen hyöty. Pääsy kansallis- ja luonnonpuistoihin tuli 
maksulliseksi, ja pääsymaksun suuruuden määräsivät yhdessä luonnon- 
suojelualueet, matkatoimistot ja paikalliset hallintoelimet. Näin luon- 
tomatkailu katsottiin paikallistasolla alusta alkaen matkailua edistäväksi 
tuotteeksi. Myöhemmin samana vuonna säädetty laki ”Ainutlaatuisista 
historiallisista alueista ja luontomaisemista” antoi Karjalan tasavallan 
korkeimmalle neuvostolle oikeuden määritellä suojelualueet ja kehittää 
niiden infrastruktuuria sekä niihin liittyvää matkailua. 

Pohjois-Laatokan rantojen korkea asutustiheys huomioon ottaen 
historiallista ainutlaatuisuutta koskeva laki olisi soveltunut Laatokan 
luodoille suojelulakia paremmin, mutta laki historiallisista alueista sää- 
dettiin vasta loppuvuodesta 1992, jolloin päätös luontopuistosta oli jo 
tehty. Erot kansallispuistojen ja alueellisten luontopuistojen välillä kyt- 


29 Predlozenija po formirovaniju seti osobo ohranjajemyh prirodnyh territori v Respublike Kareliya. 1993. 
F. 3741. Op. 1. D. 174. L. 11. Karjalan tasavallan kansallisarkisto, Petroskoi. 

30 Postanovlenie Verhovnogo Soveta SSSR ”O neotloznyh merah ekologitSeskogo ozdorovlenija strany”. 
1989. F. 3741. Op. 1. D. 59. L. 2. Karjalan tasavallan kansallisarkisto, Petroskoi. 

31 Zakon Respubliki Karelija o turizme 1992, 5; Zakon Respubliki Karelija ob unikalnyh istoritSeskih 
i prirodno-landSaftnyh territorijah 1992, 3. 

32 Zakon Respubliki Kareliya ob unikalnyh istoritSeskih i prirodno-landshaftnyh territorijah 1992, 3. 

33 Leninskaja pravda 9.1.1990, 3-4; Leninskaja pravda 19.1.1990, 3. 

keytyivät keskusteluun Laatokan luodoista 1990-luvun jälkipuoliskolla 


ja jarruttivat kansallispuiston perustamista. 


Puistohanke hyytyy vaikeuksiin 


Aleksandr KutSko, Laatokan puistosuunnitelman alkuunpanija sekä 
Luonnonsuojelun ja matkailun kehittämisen toimikunnan johtaja, ra- 
portoi Karjalan tasavallan ministeriön neuvostolle toukokuussa 1993, 
että luonnonsuojeluprojektin ensimmäinen vaihe oli toteutettu: vuosina 
1991 ja 1992 oli perustettu Votlajärven ja Paanajärven kansallispuistot 
Karjalan itä- ja pohjoisosiin. Samaan aikaan valtion metsäkomitea oli 
kuitenkin vähentänyt tulevien luonnonsuojelualueiden määrää 34 Tämä 
vaikutti erityisesti Laatokan luotojen puistoon, joka oli suunnitelmien 
vastaisesti jäänyt toteuttamatta. Syyksi hankkeen viivytykseen nimet- 
tiin metsäkomitean toiminnan hitaus ja rahoituksen puute. Rahoitus 
oli ongelma myös jo aiemmin perustetuille Kostamuksen ja Kivatsun 
luonnonpuistoille. Karjalan tasavallan hallituksen puheenjohtaja Viktor 
Stepanov ilmoitti Venäjän hallitukselle, että luonnonsuojelualueiden 
rahoitustilanne oli kriittinen, muun muassa palkkojenmaksu oli vii- 
västynyt. Myös uudet kansallispuistot kärsivät samoista ongelmista: 
esimerkiksi Paanajärven kansallispuisto sai vuonna 1995 vain 65 % tar- 
vitsemastaan rahoituksesta.3° 

Tämän seurauksena Pohjois-Laatokan osalta keskusteluihin nousi 
myös puiston tuleva status. Projektin alkuunpanijat Karjalan tiedekes- 
kuksesta väittivät, että jos puisto saisi kansallispuiston statuksen, sen 
rahoitus olisi turvattu valtion budjetista. Heidän lausuntonsa mukaan 
esimerkiksi Paanajärven kansallispuiston budjetti vuonna 1997 oli noin 
miljardi ruplaa, joka olisi Sortavalan kaupungin ja Karjalan tasavallan 


34 SoobstSenie Komissii po voprosam ohrany prirody i razvitija turizma v Sovet Ministrov Respubliki 
Karelija. 1993. F. 3741. Op. 1. D. 174. L. 38. Karjalan tasavallan kansallisarkisto, Petroskoi. 

35 Pismo Predsedatelja Pravitelstva Respubliki Karelija V. Stepanova Zamestitelju Predsedatelja 
Pravitelstva Rossijskoi Federatsii A. H. Zaverjuhe. 1996. F. 3741. Op. 1. D. 318. L. 36. Karjalan tasavallan 
kansallisarkisto, Petroskoi. 

36 Severnyi kurjer 1.2.1995, 3; Severnyi kurjer 18.1.1997, 1. 

37 Noin 250 000 euroa vuoden 2021 rahassa. 

budjeteille liian kallis. Sekä Karjalan tasavallan ekologian ja luonnon- 
varojen ministerin varajohtaja Aleksandr Syrlin, Sortavalan kaupungin 
hallinto että paikallisluonnonsuojelun komitean puheenjohtaja yhtyivät 
tähän näkemykseen. 

Karjalan tiedekeskuksen geologina toiminut Ylo Systra kannatti suo- 
jelualueen statusta luontopuistona. Hän väitti, että ”Laatokan luotojen 
kansallispuiston status rajoittaa jyrkästi kymmenien tuhansien Pohjois- 
Laatokan omistajien oikeuksia. Heidän kohtalonsa on epämääräinen. 
Tarvitaanko vielä kymmeniä vartijoita tulevalle puistolle?”4* Lahdenpoh- 
jan, Pitkärannan ja Sortavalan kunnanjohtajat lähettivät heinäkuussa 
1997 tasavallan hallinnolle oman päätöksensä, jossa he pyysivät nimen- 
omaan alueellisen luontopuiston perustamista. Ehdotuksen mukaan 
puisto ei tulisi käsittämään maatalousalueita, taajamia, maatiloja eikä 
maanteitä, ja kalastusoikeus säilytettäisiin koko puiston alueella. 

Julkiset väittelyt Pohjois-Laatokan puistosta paikallislehdistön sivuilla 
käytiin pääasiassa kaupungin ja Karjalan tasavallan viranomaisten sekä 
tutkijoiden välillä. Paikallisväestön asenteet puistohankkeeseen ilmes- 
tyivät julkiseen keskusteluun ensimmäistä kertaa vasta vuonna 1998 
paljon puhuvilla otsikoilla: ”Laatokan luodot: varo, suuruudenhulluus”. 
Elisenvaaralainen Vladimir Malkovski kirjoitti, että ”ei kukaan kysynyt 


paikallisväestön mielipidettä”, ”valtaenemmistö on puistoa vastaan, sen 


jokaisessa muodossa”, ”pääsy metsään tavallisilta ihmisilta suljetaan”, 
”maa tuotteistetaan” ja ”Laatokan maalauksellisesta rannikosta tehdään 
tulonlähde suppeaa piiriä varten”.#? Protestoinnit puistoa vastaan eivät 
olleet yleinen ilmiö vielä 1990-luvulla, mutta paikallisten vastalauseet 
kertovat, ettei asennoituminen puistoon ollut alun perinkään yksimie- 


listä. 


38 Severnyi kurjer 21.8.1997, 3. 

39 Severnyi kurjer 4.2.1997, 3; Severnyi kurjer 15.5.1999, 5. 

40 Severnyi kurjer 26.4.1997, 5. 

41 Postanovlenie glav administratsi gg. Pitkäranta, Sortavala i Lahdenpohskogo rajona 1997. 
42 Severnyi kurjer 14.2.1998, 5. 

TACIS-apu ja kompromissien aika 


Karjalan tasavallan luonnonsuojelualueiden verkoston kehittäminen sai 
uutta energiaa vuonna 1999, kun TACIS- hankkeet aloitettiin Luoteis- 
Venäjällä. TACIS (Technical Assistance for the Commonwealth of Inde- 
pendent States) oli Euroopan unionin avustusohjelma, joka toteutettiin 
vuosina 1991-2006 entisen Neuvostoliiton tasavalloissa. Karjalan luon- 
nonsuojelualueilla toteutettiin tällä kaudella viisi projektia, joista suurin 
oli ”Karjalan tasavallan kansallispuistojen kehittämisprojekti”. Hank- 
keen budjetti oli noin 3,5 miljoonaa euroa, ja sen toimeenpanijoina oli- 
vat Suomen Metsähallitus, Karjalan tasavallan hallitus, yksityisyritykset 
sekä suomalaiset ja venäläiset tutkijat. Euroopan unionin avustaman 
hankkeen tuloksena tuotettiin viisi kansallispuistoja koskevaa suunni- 
telmaa. Projektin toteuttajat suunnittelivat Paanajärven kansallispuiston 
kehittämisohjelman ja ehdottivat vielä neljän kansallispuiston perusta- 
mista Karjalan tasavallan alueella: Kalevalan, Koitajoen, Laatokan luoto- 
jen ja Tuuloksen. 

Ladoga Skerries -kansallispuiston hankkeen promoottori oli Karjalan 
tiedekeskuksen tutkija Aleksei Kravtsenko. Hänen raporttinsa ”Fhdotuk- 
set Laatokan luotojen kansallispuiston perustamisesta” oli ensimmäi- 
nen esitys, jossa Pohjois-Laatokan kansallispuiston idea esitettiin seikka- 
peräisesti. Hänen mukaansa puiston perustaminen oli tärkeää, koska 
kyseessä oli ainutlaatuinen luotomaisema, jossa oli erityisiä kivilajeja 
ja jääkauden merkkejä, uhanalaisia eläin- ja kasvilajeja sekä arvokkaita 
historiallisia ja kulttuurisia kohteita. Erityisperusteluina oli alueen hyvin 
kehitetty infrastruktuuri ja keskeinen sijainti Suomen rajan läheisyydes- 
sä. Kravtsenkon mukaan kyseiset tekijät lisäisivät alueen vetovoimai- 
suutta, ja siksi nimenomaan kansallispuiston status alueellisen luonto- 
puiston sijaan sopisi sille erityisen hyvin.# 

Kansallispuiston perustamisen tavoitteena oli luonnon sekä historial- 
listen ja kulttuuristen kohteiden säilyttäminen, ekologisen tiedon edis- 


43 Rouge-Oikarinen 2009. Liite 5; Hankkeesta mainitaan myös Ralf Buckleyn teoksessa Case Studies in 
Ecotourism, vaikka annetut tiedot eivät olekaan täsmällisiä. Buckley 2003, 185. 
44 Kravtšenko 2001, 9. 

täminen ja matkailun kehittäminen. Erityisesti matkailun arveltiin ole- 
van tärkeää tulevalle suojelualueelle ja sen menestykselle. KravtSenkon 
mukaan matkailijoiden määrä kasvaisi vuoteen 2010 mennessä 5 000 
henkilöön ja vuoteen 2020 mennessä 15 000 henkilöön. KravtSenko pai- 
notti, että arvioitu kasvu olisi mahdollista, jos suunnitellut investoinnit 
— noin 1,5 miljoonaa euroa — toteutettaisiin vuosina 2001-2010. Budjet- 
tiin kuuluisivat matkailutoimiston, mökkien ja saunojen rakentaminen, 
leirintäalueiden kunnostus ja kävelypolkujen raivaaminen sekä autojen, 
veneiden ja työkalujen hankkiminen puiston käyttöön. 

Suomesta lähetettiin vuonna 2001 Venäjälle projektiin liittyen mitä 
erilaisimpia tuotteita kaikkiaan 182 000 euron arvosta, kuten toimisto- 
laitteita, kaksi autoa, laiva ja kolme moottorivenettä, viisi telttaa ja seka- 
laisia työkaluja.4* Avustuksia varten Sortavalaan perustettiin kunnallinen 
yritys Ladoga Skerries. Vaikka kansallispuistoa ei ollut vielä virallisesti 
edes perustettu, sen infrastruktuurin kehittäminen ja matkailijoiden 
palveleminen oli jo alkanut. Karjalan tasavallan kansallispuistojen ke- 
hittämisprojektin johtajan Jouko Högmanderin mukaan vuonna 2000 
puistossa vierailleet olivat viettäneet alueella yhteensä noin 15000 päi- 
vää ja keskimääräinen oleskeluaika alueella oli ollut pari päivää. Nämä 
kaikki olivat omatoimisia matkailijoita. Vuonna 2000 Laatokan luotojen 
puistossa vieraili noin kolme prosenttia seudun matkailijoiden koko- 
naismäärästä.1$ 

Frimanin ja Högmanderin arvion mukaan 1990-luvun loppupuolella 
tulevan Pohjois-Laatokan kansallispuistoalueen matkailijoiden matka- 
suunnitelmiin kuuluivat kalastus (30 %), ”merimatkat” (20 %) ja huvi- 
ja uintiretket sekä seudun nähtävyyksillä vierailu (35 %). Projektin to- 
teuttajat eivät käyttäneet rannikkomatkailusta termiä ekomatkailu 9 
vaikka suunnitelmassa puhuttiin kasvitieteellisestä toiminnasta sekä 


45 KravtSenko 2001, 61. 

46 Kravtšenko 2001, 81-90; OttSet o rabote v oblasti fizkultury, sporta i turizma za 2000 god 2001, 5. 

47 Friman & Högmander 2001, 70. 

48 Friman & Högmander 2001, 76. 

49 Termi ekomatkailu ilmestyi Karjalan tasavallan lehtiin vuonna 1997 ja tuli suosituksi 2000-luvulla. 
Yleensä tämä käsite sisältää kestävän kehityksen, luonnon observoinnin, opetuksen ideat sekä talou- 
delliset edut paikallisväestölle. 

”ekosivistyksestä”.5? Matkailijoiden määrän seudulla arvioitiin vuoteen 
2020 mennessä kasvavan 15 ooo maksavaan kävijään. Oletettiin, että 
jokainen kävijä hyödyntäisi joitakin puiston maksullisista palveluista, 
vaikka puisto itsessään pidettäisiin padsymaksuttomana™ Vaikka projek- 
tin suunnittelijat pohtivat kansallispuiston kauppapotentiaalia, päärahoi- 
tuksen suunniteltiin tulevan Venäjän valtion budjetista. 

Karjalan tasavallan kansallispuistojen kehittämisprojektin puitteissa 
laadittiin strategiat puiston kehittämiseksi ja henkilökunnan koulutta- 
miseksi. Puistoihin liittyvien matkatoimistojen rakentaminen aloitettiin 
Paanajärven kansallispuistosta5? Laatokan puiston suunnitelman toteu- 
tuksen uudeksi uhaksi nousi se, että alue oli alustavasti varattu suojelu- 
käyttöön vain vuoden 2001 loppuun saakka. Toinen uhka ilmeni lisään- 
tyneestä kesimokkeilysta.3 On hieman erikoista, ettei tasavallan leh- 
distössä ei juurikaan näistä ongelmista kirjoitettu. Kunnallinen yritys 
Ladoga Skerries palveli turisteja eikä kontrolloinut koko aluetta, jolloin 
paikallisväestö jatkoi suojelualueella tavalliseen tapaansa kalastamista, 
marjastamista, sienestämistä sekä aurinkokylpyjä. Vuoden 2001 jälkeen 
suunniteltu luonnonsuojelualue ei saanut edelleenkään mitään virallista 
statusta ja puistoidea jäi paperille. 

Jälkikäteen on vaikea arvioida, miksi EU:n rahoittama hanke ei to- 
teutunut suunnitellusti. Oliko syynä kenties valtion, tasavallan vaiko 
paikallisviranomaisten ristiriitaiset toimet. On myös arveltu, että todelli- 
nen syy kansallispuiston idean jäädyttämiseen oli metsäteollisuuden 
ja louhintayrityksien puistonvastainen lobbaus.’ Vuonna 2006 uusi 
toimija — Komileszagotprom-yritys Komin tasavallasta — ilmestyi Karja- 
lan metsämarkkinoille, ja suurin osa Pohjois-Laatokalle suunnitellun 
kansallispuiston sisältämistä metsäresursseista joutui kyseisen metsä- 
teollisuusyrityksen haltuun. Valinta luonnonsuojelun, turismin ja teol- 
lisuuden kehittämisen välillä oli käytännössä tehty, ja Pohjois-Laatokan 


50 Friman & Högmander 2001, 71. 

51 Friman & Högmander 2001, 77; Kravtšenko 2001, 64. 

52 Rezultaty dejatelnosti proekta Tacis 2001. 

53 Rezultaty dejatelnosti proekta Tacis 2001; Gromtsev & Kravtšenko 2019, 9. 

54 Ekspert Severo-Zapad 28, 23.7.2007. 

55 Ekspert Severo-Zapad 28, 23.7.2007; Svedenija po dejstvujutSim dogovoram arendy utSastkov lesnogo 
fonda v 2006 godu. 

metsien tuotteistaminen jatkui. Laatokan luodot -hanke lopetettiin vuon- 
na 2007 ja kaikkien kokoon saatujen tarvikkeiden ja kalusteiden kohtalo 
jäi epäselväksi." 

Komileszagotprom-yrityksen toiminta Pohjos-Laatokan metsissä vi- 
ritti kuitenkin uutta keskustelua kansallispuistosta. Maaliskuussa 2007 
Sortavalan paikallislehti Laatokka ja Karjalan tasavallan TV-kanava Nika+ 
ilmoittivat metsien tulevista hakkuista suunnitellun kansallispuiston 
alueella. Yllättäen Karjalan tasavallan lakeja säätävä kokous reagoi uu- 
tiseen viivyttelemättä: kansanedustajat käsittelivät asiaa ja laativat vetoo- 
muksen Karjalan tasavallan johtajalle. Kansanedustajat ehdottivat luon- 
nonsuojelualueen perustamista, vaikka kokivatkin omatoimimatkailun 
vakavaksi uhaksi Pohjois-Laatokan luonnolle, ennen muuta matkailun 
saastuttavan vaikutuksen ja tulipalojen takia’ Karjalan tasavallan johtaja 
Sergei Katanandov hyväksyi uudelleen idean puistosta, mutta huomautti 
”Laatokan luotojen” luonnonsuojelualueen perustamisen olevan kyseen- 
alainen ratkaisu: ”Se aiheuttaisi ongelmia niille ketkä asuvat alueella. 
He eivät saisi vapaasti käyttää metsien rikkauksia tai kalastaa, ja alueen 
suojeleminen rajoittaisi heidän oikeuksiaan muutenkin. Luulen, että 
asiassa ei tulla tekemään mitään ilman kansanäänestystä ”59 

Tilanne muuttui myös paikallistasolla. Asukaskokoukset Sortavalan, 
Pitkärannan ja Lahdenpohjan piireissä äänestivät nyt luonnonsuoje- 
lualueen perustamisen puolesta. Kokouksissa arvosteltiin metsäteolli- 
suuden ja kaivosten toimintaa ja vastustettiin järjestämätöntä matkailua 
Pohjois-Laatokan luodoilla. Arvioni mukaan vuonna 2007 pidettiin 
vähintään viisi kokousta Pohjois-Laatokan kaupungeissa ja kylissa.°° 
Seuraava tärkeä päätös tehtiin elokuussa 2007, kun tuleva suojeltavaksi 
suunniteltu alue poistettiin Komizagotles-yrityksen käyttöalueesta.* 
Kansallispuiston idea sai kannatusta jopa valtakunnan tasolla, kun Ve- 
näjän luonnonvaraministeri Juri Trutnev vieraili Karjalan tasavallassa. 


56 Haastattelut 1, 2; Park ne sozdan. O pritSinah i sledstvijah 2000. 
57 Ladoga 9.3.2007, 3; Uutiset, Nika+, 16.3.1997. 

58 Ladoga 9.3.2007, 3; Regnum 26.4.2007. 

59 Karelija 7.6.2007. 

60 Ladozskaja hronika 2007. 

61 Ofitsialnyi internet-portal Respubliki Karelija 8.8.2007. 

Laatokan luotojen kansallispuiston perustamisen työsuunnitelma laadit- 
tiin pian hänen vierailunsa jälkeen. Työsuunnitelman mukaan kansallis- 
puistohanke oli saatava päätökseen heinäkuuhun 2009 mennessä. 

Tilanne rauhoittui paikallistasollakin, kun valtiollinen suojelu Poh- 
jois-Laatokan ainutlaatuiselle luonnolle oli nyt turvattu. Suunniteltu kan- 
sallispuisto tulisi rajoittamaan suurisuuntaisia metsähakkuita ja kaivos- 
toimintaa, mikä sopi useille intressiryhmille. Samalla saatiin aikaan heik- 
ko kompromissi paikallisten, viranomaisten, tutkijoiden ja metsäteol- 
lisuuden sekä muiden yrityksien välillä. Tästä huolimatta heti kun luon- 
non tuotteistamisen uhka jäi pois, kysymys kansallispuiston tarkoituk- 
senmukaisuudesta palasi jyrkkänä lehtien sivuille. Suunniteltu luon- 
nonsuojelualue nimettiin ”keskitysleiriksi” ja ”reservaatiksi”, jossa kaikki 
toiminta olisi kielletty. 

Episodi oli vastaava kuin kymmenen vuotta aikaisemmin, kun suu- 
rimpana uhkana Laatokan luonnolle pidettiin Ladenson-yrityksen toi- 
mintaa ja öljyvaraston rakentamista. Kansallispuisto esitettiin vaihtoeh- 
tona yritysten harjoittamalle luonnon riistolle, mutta kun yritystoiminta 
kiellettiin alueella, kansallispuiston kriitikot ilmestyivät jälleen lehtien 
palstoille. Arvelen, että paras tilanne paikallisväestön näkökulmasta oli 
epämääräinen keskusteleva kompromissivaihe, jolloin alue oli varattu 
luonnonsuojelualueelle ja metsäteollisuus oli suljettu pois. Kuvattua 
epämääräistä tasapainon tilaa kesti noin neljä vuotta (2007-2010). Kar- 
jalan luonnonsuojeluaktivistit väittivät, että Karjalan tasavallan hallinto 
ei ollut kiinnostunut projektista ja että yrityksien lobbaus oli esteenä 
suojelun virallistamiselle. 


Uhat puhututtavat laajasti 


Vuoden 2011 viimeisinä päivinä Venäjän hallitus allekirjoitti määräyksen 
valtiollisen luonnonsuojelualuejärjestelmän uudesta konseptista. Tämä 


62 Rabotsi plan meroprijati po obrazovaniju natsionalnogo parka ”Priladoze” 2007. 
63 Konkretno.ru 8.11.2007. 
64 Izvestija 27.7.2008. 

asiakirja ohjaisi maan viranomaisten ja luonnonsuojelijoiden toimia 
vuoteen 2020 saakka. Vuoden 2011 lopussa Venäjällä oli 102 luonnon- 
puistoa ja 42 kansallispuistoa, jotka yhdessä valtion muiden luonnon- 
suojelualueiden kanssa käsittivät 2,7 % maan kokonaispinta-alasta.° 
Samanlainen tilanne oli Karjalan tasavallassa, jossa valtion luonnon- 
suojelualueet (Votlajärven, Paanajärven ja Kalevalan kansallispuistot 
sekä Kivatsun ja Kostamuksen luonnonpuistot) käsittivät 2,2 % tasaval- 
lan kokonaispinta-alasta. Tasavallan kaikkien luonnonsuojelualueiden 
pinta-ala oli 5,7 %.°° Uuden valtiollisen konseptin päätavoitteena oli 
luonnonsuojelualueiden ketjun kehittäminen: vuoden 2020 loppuun 
mennessä suunniteltiin perustettavaksi 11 uutta luonnonpuistoa ja 20 
kansallispuistoa. Lisäksi suunniteltiin 11 vakinaisen luonnonsuojelu- 
alueen pinta-alan laajentamista.9 Näin korkeisiin tavoitteisiin ei päästy, 
sillä vuoteen 2020 mennessä Venäjällä oli perustettu vain kolme uutta 
luonnonpuistoa ja kymmenen kansallispuistoa. 

Venäjän lainsäädännössä määriteltiin entistä tarkemmin myös luon- 
nonpuistojen ja kansallispuistojen erot. Luonnonpuistojen tehtävä on 
ennen muuta luonnon suojelu ja tutkimus, ja ne ovat yleensä suljettuna 
tavallisilta kansalaisilta. Koskemattoman luonnon säilyttäminen luon- 
nonpuistoissa edellyttää niiden etäisyyttä asutuskeskuksista, kun taas 
kansallispuistoissa voi olla kyliä ja taajamia tai ne voivat jopa sijaita 
suurien kaupunkialueiden sisällä. Tästä johtuen nimenomaan kansal- 
lispuistojen perustaminen tai laajentaminen herätti sosioekonomisia 
konflikteja. Kansallispuistojen perustamista koskevat aineistot todista- 
vat, että Venäjällä on viime vuosina tapahtunut useita vastaavia eri 
intressipiirien välisiä konflikteja eikä Laatokan luotojen esimerkki ole 
tässä suhteessa ainutlaatuinen. Arvioni mukaan vuodesta 2011 lähtien 
kansallispuistojen perustamisen yhteydessä Venäjällä on esiintynyt huo- 
mattavia ristiriitoja seitsemässä tapauksessa kahdestakymmenestä. 

Paikallislehdistön ja ennen kaikkea verkkolehtien analyysi osoittaa, 
että ihmiset eivät tiedä, miten kansallispuiston perustaminen itse asiassa 


65 Rasporjazenie Pravitelstva Rossijskoi Federatsii 2011. 

66 NautSnoe obosnovanie razvitija seti osobo ohranjajemyh prirodnyh territori v Respublike Karelija 
2009, 17-18. 

67 Rasporjazenie Pravitelstva Rossijskoi Federatsii 2011. 

vaikuttaa heidän elämäänsä tai mitä eroja on kansallispuiston ja luon- 
nonpuiston välillä. Tämän ymmärtämättömyyden tai tietämättömyy- 
den syynä on mahdollisesti se, että kansallispuistokonsepti on melko 
uusi Venäjällä. Neuvostoliiton aikana oli pitkän aikaa toiminnassa vain 
muutama kansallispuisto: Baltian tasavalloissa sekä Moskovan ja Sotsin 
kaupungeissa. Ymmärtämättömyys ja epäluottamus johtavat ikäviin 
vastakkainasetteluihin. Niinpä konflikteja on tullut esiin Venäjän eri 
alueilla — Luoteis-Venäjältä Kaukasiaan ja Keskus-Venäjältä Siperiaan. 
Kaikista tapauksista on löytynyt samankaltaisia paikallisen ja alueellisen 
konfliktin ylittäviä piirteitä kuin Laatokan tapauksessa, kuten taulukosta 
2 on nähtävissä. Ennen kaikkea paikalliset asukkaat ovat arvelleet, että 
kansallispuisto rajoittaa heidän oikeuksiaan, kieltää sienien, marjojen ja 
yrttien poimimisen sekä kalastuksen, metsästyksen ja muun taloudel- 
lisen toiminnan. Toisin kuin Suomessa, Venäjällä ei ole virallistettuja 
jokamiehenoikeuksia. Paikallisten ennakkoluulot kohdistuvat myös 
turisteihin, erityisesti varakkaisiin ”kultaturisteihin”, jotka paikallisten 
asukkaiden mielestä valtaavat heidän alueensa. Toisena uhkana paikal- 
lisille näyttää yleisesti olevan metsäteollisuuden rajoittaminen, josta väi- 
tetään, että hakkuualueiden supistaminen johtaa työntekijöiden erotta- 
miseen ja työttömyyteen. 

Näin sosioekologinen konflikti Laatokan luotojen ympärillä on ai- 
noastaan yksi lukuisista konflikteista Venäjän ympäristöpolitiikasta kes- 
kusteltaessa Laatokan puisto -projektista väiteltiin paikallislehdistössä 8 
tapaamisissa sekä verkossa. Esimerkiksi vuodesta 2012 lähtien Sorta- 
valan kaupungin VKontakte-verkkosivulla®? on kirjoitettu yli 10 500 
viestiä kansallispuiston puolesta ja vastaan? Myös luonnonsuojelujär- 
jestö SPOK:n keskustelufoorumilla puitiin aktiivisesti kansallispuiston 
perustamista.? Keskustelua on ollut runsaasti, vaikka aikanaan puiston 
perustaminen sai laajaa kannatusta. 


68 Gorod 812 23.7.2018; 7x7. Gorizontalnaja Rossija 11.1.2018. 

69 Vkontakte tai VK on Venäjän sekä muiden entisen Neuvostoliiton maiden suosituin sosiaalinen media. 

70 Sozdanie parka ”LadoZskie Shery”. Golosuem! 2020. 

71 ObstSestvennye sluSanija v Sortavale po voprosu sozdanija natsparka prevratilis v nesanktsionirovannyi 
miting 2011; Ks. myös Osipov, Lähteenmäki, Ilmolahti & Karhu 2019. 

Taulukko 2. Uusien kansallispuistojen uhat paikallisväestölle 


Kansallispuisto Vuosi Uhat 

ja sijainti (suunniteltu) 

Atarskaja Luka 2013 Metsäteollisuuden vastustus, 

(Kirovin alue) työttömyyden uhka? 

Pridesnjanski 2014 Paikallisväestön oikeuksien rajoittaminen 
(Brjanskin alue) (kalastus, metsästys, marjojen 


poimiminen). ”Kultaturistien” invaasio. 
Palveluiden muuttuminen maksullisiksi ?? 


Zigalga 2014 Paikallisväestön oikeuksien rajoittaminen 

(TSeljabinskin alue) (kalastus, metsästys, marjojen 
poimiminen). Työttömyyden uhka 
metsäteollisuusalueella.* 


Gornaja Kolyvan 2017 Paikallisväestön oikeuksien rajoittaminen 
(Altain aluepiiri) (yrttien poimiminen). Neuvottelut 
metsäteollisuuden edustajien kanssas 


Togul 2017 Paikallisväestön taloudellisen toiminnan 
(Altain aluepiiri) rajoittaminen. Työttömyyden uhka? 
Samurski 2018 Paikallisväestön taloudellisen toiminnan 
(Dagestanin rajoittaminen. Pääsyn estäminen pyhälle 
tasavalta) paikalle? 


Suurimpana syynä kansallispuiston vastustamiseen oli huoli luonnon 
yksityiskäytön rajoittamisesta. Paikallisväestö, erityisesti Sortavalan kau- 
pungin asukkaat, lomailevat Pohjois-Laatokan alueella kesämökeillään 
ja marjastavat, sienestävät ja kalastavat. Mökkeilijöiden pelkona on, että 
kansallispuisto rikkoo heidän oikeuksiaan. ”Katsoessani [kansallispuis- 
ton] karttaa erilaisine vyöhykkeineen näen, ettei saarille saa rantautua, 


leiriytymisestä puhumattakaan. Entäpä kalastaminen? Totta kai, mutta 


72 Gorodkirov 20.11.2014. 

73 Nasbrjansk.ru 2.3.2016; Brjanskaja ulitsa 4.3.2016; Ks. myös artikkelin keskustelu sekä Brjanskin kau- 
pungin foorumi; Brjanskonlain 14.3.2014. 

74 Internet-gazeta Znak 6.7.2018; 74. RU TSeljabinsk onlain 29.11.2018. 

75 Politsib.ru 22.8.2019; Zmeinogorski vestnik 14.6.2013. 

76 Bankfaks 9.7.2019. 

77 Bezformata 29.11.2018; RIA Derbent 14.11.2018; RIA Derbent 23.12.2018. 

se on maksullista tai luvan takana.””* Toinen kommentoija toteaa: ”Kan- 
sallispuisto tai alueellinen luontopuisto — se kaikki on ihan joutavaa vii- 
sastelua. Joka tapauksessa on niitä jotka saavat käyttää alueita ja niitä 
jotka eivat”.79 

Jo vuonna 1995 voimaan tulleen lain mukaan taloudellinen toiminta 
kansallispuistoissa onkin kiellettyä tai merkittävästi rajoitettua.*° Sen 
vuoksi Pohjois-Laatokan alueen statuksen muutos nähtiin vaikuttavan 
paikallisyhteisön toimintaan. Toisaalta paikallisasukkaat eivät ottaneet 
huomioon sitä, että Laatokan luotoja ympäröi jo Neuvostoliiton aikainen 
vesiensuojelualue, jonka taloudellista käyttöä on jo rajoitettu. Paikallis- 
väestön, pääasiassa sortavalalaisten, mielestä Sortavala, Läskelä, Haapa- 
lampi ja muut kylät joutuisivat eristyksiin Laatokasta suojelun myötä: 


Ihmisille jäi vain yksi rikkaus — kesämökit ja oma talous. Alueella 
täytyy tukea tuotantoa ja maataloutta eikä tehdä reservaattia ”nor- 
pan suojeluun”. 


Te tuotte paikallisväestön reservaattiin, nimenomaan reservaattiin, 
rajoitatte ihmisten oikeuksia tietämättä yksityiskohtia. 


Sortavalan hallinnon edustaja väitti, että kansallispuiston vastainen tais- 
telu yhdisti sortavalalaisia ja paikallisissa viranomaisia: 


Nykyään melko suuri joukko ihmisiä on puistoa vastaan. Minulla 
on 10000 allekirjoitusta, mutta tiedän, että niitä on 30 000, ja vain 
3000 ihmistä oli puiston puolesta.”& 


78 ObéstSestvennye sluSanija v Sortavale po voprosu sozdanija natsparka prevratilis v nesanktsionirovannyi 
miting 2011; Ks. myös artikkelin kommentointi. 

79 ObsStSestvennye sluSanija v Sortavale po voprosu sozdanija natsparka prevratilis v nesanktsionirovannyi 
miting 2011. 

80 Federalnyi zakon ot 14 marta 1995 g. N 33-FZ ”Ob osobo ohranjajemyh prirodnyh territorijah”. 

81 ObStSestvennye sluSanija v Sortavale po voprosu sozdanija natsparka prevratilis v nesanktsionirovannyi 
miting 2011; Ks. myös artikkelin kommentointi. 

82 ObStSestvennye sluSanija v Sortavale po voprosu sozdanija natsparka prevratilis v nesanktsionirovannyi 
miting 2011. 

83 Haastattelu 5. 

Toisena syynä kansallispuiston vastustamiseen oli jo aiemmin mainittu 
”kultaturistien” uhka. Paikallisväestön mielestä isoimmat ”pohatat” ja 
vallanpitäjät, joille oli sallittua kaikki, ostaisivat maa-alueet ja saaret Poh- 
jois-Laatokalla. Tässä tapauksessa kysymys ei olisi paikallisten omista 
kesämökeistä, vaan huviloista ”niille ihmisille”, jotka tulisivat Moskovas- 
ta ja Pietarista. Kansallispuistojen suunnittelijat osoittivatkin, että monet 
maa-alueet myytiin 2000-luvulla Pietarin alueen asukkaille:34 


Kuka osti Putsaaren? Kuka oli Winterin huvilan rakennuttamisen 
takana? On vieläkin monta esimerkkiä, kuuluista sukunimeä, jotka 
asuvat luodoissa.% 


Toistan tuhatta kertaa: luonnonsuojelualueita koskevaan lakiin täy- 
tyy tehdä lisäyksiä, joissa otetaan huomioon kaikkien osapuolien 
intressit.*° 


Vuonna 2o11 olin kansallispuistoa vastaan. Tällä hetkellä lainsää- 
däntömme on epätäydellinen — se toimii yksipuolisesti Moskovan 
herrasmiesten eduksi. 


Kiista Laatokan luotojen kansallispuistosta on klassinen esimerkki risti- 
riidasta maaseudun ja kaupungin sekä paikallisyhteisön ja keskusvallan 
välillä. Kesäkuun 8. päivänä 2011, väittelyn ollessa kiihkeimmillään, Sor- 
tavalan kaupungin urheilukentällä pidettiin kokous, joka muodostui lo- 
pulta vastalausekokoukseksi. Sortavalalaiset vastustivat kansallispuistoa 
ja vaativat kansanäänestystä. Näin samat ihmiset, jotka neljä vuotta 
aikaisemmin olivat hyväksyneet kansallispuiston perustamisen, vas- 
tustivat sitä nyt. Heikko kompromissi oli taas rikkoutunut ja sortavala- 
laiset keskustelivat vilkkaasti Laatokan luotojen kohtalosta internetissä 


84 Ekologo-ekonomitseskoe obosnovanie dlja obrazovanija natsionalnogo parka ”LadoZskie Shery” 2011, 
6. Myös Ekspert Severo-Zapad 28, 23.7.2007. 

85 ObStSestvennye sluSanija v Sortavale po voprosu sozdanija natsparka prevratilis v nesanktsionirovannyi 
miting 2011. 

86 ObStSestvennye sluSanija v Sortavale po voprosu sozdanija natsparka prevratilis v nesanktsionirovannyi 
miting 2011. 

87 Haastattelu 4. 

88 Uutiset, Nika+, 14.6.2011; ObStSestvennye sluSanija v Sortavale po voprosu sozdanija natsparka 
prevratilis v nesanktsionirovannyi miting 2011. 

ja kokouksissaan vuosina 2011-2013. Kaiken lisäksi Sortavalan kaupun- 
ginneuvosto teki oman päätöksensä, joka kielsi Karjalan tasavallan halli- 
tusta perustamasta kansallispuistoa Sortavalan kuntaan. Karjalan tasa- 
vallan lakiasäätävän kokouksen edustaja Aleksandr FeditSev (Fedichev), 
joka edusti Sortavalaa paikallisessa eduskunnassa, agitoi niin ikään kan- 
sallispuistoa vastaan. Tämä ei muuttanut tilannetta, sillä suojelupäätös 
oli kuitenkin jo tehty valtion korkeimmalla tasolla. 

Laatokan suojelualueen historia palasi lähtöpisteeseensä, kun kävi 
ilmi, että metsäteollisuusyritykset olivat jälleen ryhtyneet vuokraamaan 
Pohjois-Laatokan metsiä. Ilmeisesti syynä tälle oli sekaannus Karjalan 
tasavallan johdossa. Keskusvallan toimijat, kuten Venäjän luonnonvaro- 
jen ja ekologian ministeriö, puuttuivat asiaan ja ehdottivat yrityksille 
vuokrattujen alueiden vaihtamista.9* Oikeudenkäynti metsänvuokraajia 
vastaan pitkittyi ja Pohjois-Laatokan alue oli jälleen kerran ”ei kenen- 
kään maata”. 

Laatokan julkiset suojelukeskustelut hiljenivät hetkeksi, kun Venäjän 
luonnonvarojen ja ekologian ministeri Sergei Donskoi ilmoitti vuon- 
na 2015, että puistosuunnitelman tarkastus oli valmis, oikeuskäsittelyt 
oli lopetettu ja kansallispuisto perustettaisiin vuonna 2016.” Taistelu 
alueellisella tasolla kuitenkin jatkui. Viimeiseksi esteeksi kansallispuis- 
ton perustamiselle koitui Karjalan tasavallan johtajan Aleksandr Hudi- 
laisen odottamaton päätös. Hän lupasi Rautalahden, Sammatsaaren ja 
muut alueet Sortavalan läheisyydessä Rosneft-öljy-yhtiölle, joka suun- 
nitteli virkistyskeskuksen rakentamista alueelle.” Laatokan maiseman 
peittelemätön kauppaaminen nostatti uuden suuttumuksen aallon sekä 
Venäjän että Suomen paikallisessa ja valtakunnallisessa lehdistössä. 
Muiden muassa Helsingin Sanomat kirjoitti asiasta.” Julkisen keskuste- 
lun seurauksena yritysidea hylättiin ja kansallispuiston rajat jäivät suun- 
nitelman mukaisiksi. 


89 Ob otkaze v soglasii vkljutSenija territorii Sortavalskogo munitsipalnogo rajona v granitsy natsionalno- 
go parka LadoZskie Shery 2011. 

go Protokol soveStSaniya u ministra prirodnyh resursov i ekologii Rossijskoi Federatsii S. E. Donskogo 
2014. 

91 Interfaks 12.03.2015. 

92 Bellona 17.3.2016; Novaja gazeta 14.3.2016. 

93 Helsingin Sanomat 22.3.2016. 

Kuva 28. Uutta rantahotellirakentamista helikopterikenttineen Laatokan länsiran- 
nalla lähellä Konevitsan luostarisaareen vievää laituria. Muutos on huikea verrattu- 
na Laatokan 1930-luvun rantamaisemiin (ks. Kuva 1 s. 9). Kuva: Maria Lähteenmäki 
2019. 


Lopuksi 


Vuoden 2017 loppupäivinä Venäjän pääministeri Dimitri Medvedev alle- 
kirjoitti määräyksen Ladoga Skerries -kansallispuiston perustamisesta, 
mikä oli meneillään olleen ympäristövuoden päätös Karjalassa. Puiston 
saama kansallispuiston status ei kuitenkaan ratkaissut kaikkia prosessin 
aikana ilmenneitä ongelmia. Ensinnäkin kansallispuiston infrastruk- 

tuuri oli edelleenkin heikkoa, ja puistoa johdettiin Kivatsun luonnon- 
puistosta käsin eli noin 300 kilometrin päästä Sortavalasta.9t Toinen 
ongelma liittyi paikallisväestön kesämökkeilyyn. Siitä huolimatta, että 
kansallinen laki luonnonsuojelualueista salli kansallispuiston ja asu- 
tusalueen rinnakkaiselon, Laatokan luotojen tapauksessa tehtiin erityi- 
nen päätös: kansallispuiston alue ei saa sisältää kesämökkejä tai muita 
rakenteita. Tämän selvittely on kestänyt kolme vuotta, minkä takia kan- 
sallispuistopäätös on jäänyt pitkälti paperille. Nykyinen epämääräinen 
tilanne tyydyttää paikallisväestöä, koska Pohjois-Laatokan alue on suo- 
jelun alaisena, mutta puisto ei rajoita mitenkään paikallisten oikeuksia 
alueella. Tämä kompromissi ei kuitenkaan tarkoita, että konfliktista olisi 
päästy. 

Kansallispuiston perustamisprosessi on ollut toistuvien sosioeko- 
logisten konfliktien sarja eri intressipiirien kesken. Yksittäisen kon- 
fliktin syntyä ja etenemistä voidaan kuvailla seuraavasti: Laatokan 
luotojen luontoa uhataan ulkopuoleltaesimerkiksi metsäteollisuuden, öljy- 
yhtiön, rakentamisen tai omatoimisen matkailun muodossa. Paikallis- 
väestön mielestä uhka on lähtöisin ennen kaikkea suurista kaupungeista 
— Moskovasta ja Pietarista. Uhka herättää vastustusta, ja ratkaisuna näyt- 
täytyy luonnonsuojelualueen perustaminen uhkatekijän rajoittamiseksi. 
Kuitenkin heti kuin uhkatekijä väistyy, puisto tai luonnonsuojelualue 
muuttuu itse uhaksi ja paikallisasukkaat keräävät jälleen allekirjoituksia, 
pitävät kokouksia ja lähettävät mielipidekirjoituksia sanomalehtiin. Pro- 
sessi ”uhka — vastustus -luonnonsuojelualue — luonnonsuojelualueen 
vastainen kampanja — epämääräinen kompromissi” on toistunut Laa- 
tokka-hankkeessa jo muutaman kerran. 

Näyttää siltä, että puiston perustaminen oli tappio paikallisviranomai- 
sille, jotka menettivät hallinnan Pohjois-Laatokan ranta-alueeseen, ja 
voitto valtion keskushallinnolle. On vaikeaa arvioida puiston taloudelli- 
sia vaikutuksia paikalliseen talouteen. Mitä seuraamuksia suojelusta 
tulevat kokemaan Lahdenpohjan, Pitkärannan ja Sortavalan kunnat, 
jotka ovat jo pitkään vastustaneet puiston perustamista? Kuten edellä 


94 Haastattelu 3. 

on esitetty, kansallispuistojen rahoitus tulee valtion budjetista, joten 
paikalliset viranomaiset eivät käytä rahaa sen ylläpitoon, mutta eivät 
myöskään saa voittoa. Toteutuessaan onnistuneesti kansallispuisto voi 
houkutella turisteja ja luoda alueelle uusia työpaikkoja sekä lisätä töitä 
myös käsityöläisille, joten sikäli yksittäiset paikalliset hyötyvät puistosta. 
Puiston tehokkaampi tuotteistaminen vaatii kuitenkin panostusta infra- 
struktuuriin, mihin ratkaisuna olisi voinut olla TACIS-apu vuonna 2001. 
Avustukset hyödynneet, mutta niiden vaikutukset jäivät hetkellisiksi, 
toisin kuin niiden tavoite oli. 

Kansallispuiston perustaminen oli suuri voitto karjalaisille ja suoma- 
laisille tutkijoille ja luonnonsuojelijoille. Kansallispuiston pinta-ala on 
122 000 hehtaaria, mikä on jopa enemmän kuin alun perin suunnitel- 
tiin. Kysymys puiston tarkoista rajoista jäikin keskusteluissa toissijaisek- 
si. Kuten tiedetään, kansallispuistolla on kaksi päätehtävää — luonnon 
suojelu ja väestön ympäristökasvatus matkailun lisäämisen kautta. En- 
nen matkailun kehittämistä olisi kuitenkin määriteltävä selvästi, miten 
saaria, vuonoja ja vesialueita suojellaan, ja mille alueille kävijät eivät 
edes pääse. Siksi tutkijoiden ja luonnonsuojelijoiden työtä voidaan pitää 
vielä keskeneräisenä. Sinällään jo kansallispuiston avaaminen kertoo 
sekä hallinnollisen johdon että muiden kansalaisten aikaisempaa myön- 
teisimmiksi muuttuneista ympäristönsuojelua koskevista asenteista 
Venäjällä. 

Jää myös nähtäväksi, toimiiko Ladoga Skerries -kansallispuisto tule- 
vaisuudessa suunnitellusti ja niin, että paikallisväestö oivaltaa suojelun 
ja asutuksen yhteensovittamisen olevan mahdollista, vai tarvitseeko sa- 
maa konfliktiprosessia toistaa yhä uudestaan. Ladoga Skerries -puiston 
rakentamisprosessi poikkeaa muun muassa suomalaisesta tavasta to- 
teuttaa suojelualueita, ja siksi on perusteltua puhua venäläisestä kansal- 
lispuistosta, vaikka idea ja toteuttamisraami onkin kansainvälisyydessään 
ylirajainen. 

Lopuksi: Monien rantojen Laatokka 


Maria Lähteenmäki 
O https://orcid.org/0000-0001-9142-659X 


Olemme edellä esitelleet ja arvioineet ensimmäistä kertaa maailmassa 
Euroopan suurimman järven, Laatokan (ven. Ladozskoje ozero, karj. 
Luadogu) rantavyöhykkeiden muutoksia yli sadan vuoden aikajänteellä. 
Valittu, kansainvälisesti nousussa olevan rannikkohistorian ja siitä mu- 
kailemani rantahistorian tulokulma on avannut huikeita mahdollisuuk- 
sia seudun monietnisen, osin kipeän ja osin valoisan menneisyyden 
sekä järviseudun arjen, työn ja muistelukulttuurin uudelleen arvioin- 
nille transnationaalisessa ja kansainvälisessä viitekehyksessä. Kuten 
käsillä olevasta teoksesta voidaan nähdä, nousee Laatokan historiasta 
esille monitasoisia yhteiskunnallisia prosesseja ja rakenteita, jotka liit- 
tyvät taloudellisiin, poliittisiin, ympäristöllisiin ja sosiaalis-kulttuurisiin 
muutoksiin ajassa ja paikassa. 

Käsillä olevassa kokoelmassa olemme avanneet Laatokkaan liittyen 
neljä tutkimuspolkua (rantahistorian tärkeys, teollistuminen, pilaantu- 
minen, ihminen luonnossa). Kuten näistä painoaloista jo nähdään, 
kirjamme on kallistunut tutkimusgenreltään laajaan ihminen-luonto- 
suhdetta ja ympäristöhistoriallista muutosta koskevaan tutkimusperin- 

teeseen. Suuntaus alkoi kehittyä monimuotoiseksi 1970-luvulta lähtien ' 
ja se on viimeisen parinkymmenen vuoden aikana saavuttanut laajem- 
paa jalansijaa myös suomalaisella historiantutkimuksen kentällä. 


Ihminen-luonto-suhde näkyväksi 


Jos olisi mahdollista nimetä ainoastaan yksi Laatokan rantahistoriaan 
liittyvä muutosprosessi, se on viimeisen 150 vuoden aikana koskenut 
— sekä paikallisesti, alueellisesti että maailmanlaajuisesti — ihmisen ja 
luonnon suhdetta, sen tunnistamista ja tunnustamista sekä siihen lii- 
tettyjen arvojen (puhtaus, rauha, henkisyys, kestävä kehitys?) asteittais- 
ta korostumista ajassa. Vesiluontoa, kuten Laatokkaa laajoine valuma- 
alueineen, arvotettiin 1800-luvulla ennen muuta taloudellisena resurssi- 
na (kulku- ja kuljetusväylä, kala- ja norppajärvi, juomavesi- ja vesivoima- 
lähde) sekä yhteiskuntaa ja valtiota rakentavana elementtinä (niin sanot- 
tu luonnollinen rajalinja, kansallinen maisema), mutta ei luontoarvona 
sinänsä. 

Luonnonsuojeluun arvona sinänsä herättiin Suomessakin toki jo 
1800-luvulla ennen muuta metsien säästämisen, kruununpuistojen ja 
metsänhoitolaitoksen perustamisen myötä? sekä laajemmassa mielessä 
kansainvälisten suojelu- ja kansallispuistoesimerkkien innostamana.* 


1 Mm. Hughes 2008. 

2 Kestävä kehitys tarkoittaa tiivistettynä sitä, että taloudellinen ja sosiaalinen kehitys sovitetaan luonnon- 
varojen määräämiin puitteisiin niin, että luonto ja inhimillisen kehityksen edellytykset säilyvät myös 
tuleville sukupolville. Kestävä kehitys ottaa näin ollen huomioon ympäristöarvot, talouden edellytykset 
ja sosiaaliset tarpeet. Mm. Rosenström & Palosaari 2000, 7. 

3 Ensisijaisesti lähdettiin suojelemaan juuri metsäluontoa ja kansallismaisemaa. Muun muassa 
Punkaharjun metsiä suojeltiin vuodesta 1802 lähtien, ja Suomen ensimmäinen tiedeseurakin fokusoi 
toimintansa luontoon: Societas pro Fauna et Flora Fennica perustettiin 1821. Imatran kruununpuisto 
perustettiin 1842 ja Punkaharjun 1843. Metsänhoitolaitos avattiin 1859 ja ensimmäinen paikalli- 
nen luonnonsuojeluyhdistys perustettiin Itä-Suomeen, Kuopioon, 1887. Suomessa ensimmäiseksi 
kansalliseksi suojelukohteeksi nimettiin Lapista Mallan tunturialue vuonna 1916, ja ensimmäinen 
luonnonsuojelulaki säädettiin 1923. Vuoteen 2017 tultaessa Suomessa oli 40 kansallispuistoa sekä 
19 luonnonpuistoa ja lähes 500 pienempää suojelukohdetta. Ks. Lähteenmäki 2017, 136-139. 

4 Maapallon vanhimpia luonnonsuojelualueita on sanottu olevan Puolan Bialowiezan alue, jota on 
suojeltu 1400-luvulta ja Sveitsin Kaipfstockin alue, joka suojeltiin 1569. Saksassa rauhoitettiin 
1836 Drachenfelsin kallio maisema- ja kulttuurikohteeksi. Vastaavia suojelualueita nimettiin myös 
Ranskassa, Iso-Britanniassa ja Yhdysvalloissa 1800-luvun aikana. Yellowstonen kansallispuisto (1872) 
on maailman ensimmäinen kansallispuisto. Borg 1984, 710. 

Kuva 29. ”Norpanmaanittaja” Juho Pöllänen Laatokan rannalla 1909. Kuva: V. Jääs- 
keläinen. Kansatieteen kuvakokoelma, Museovirasto. 


Metsien suojelun lisäksi vesiensuojelun edistysaskeleet otettiin niin 
ikään 1800-luvulla, kun suurimmat Euroopan kaupungit ryhtyivät esi- 
merkeillään innostamaan pienempiäkin yhteisöjä investoimaan vesi- 
johtoihin ja viemäreihin ehkäistäkseen kulkutautien leviämistä. Myös 
herkkiä perifeerisempiä seutuja alettiin suojella pilaantumiselta. Muun 
muassa Läskelänjoen vettä tutkittiin vuonna 1908 ja samoihin aikoihin 
tehtiin varhaisimpia selvityksiä Laatokan veden tilasta. Myös Terijoen 
matkailurantojen huonontunutta tilaa käsiteltiin paikallisesti vuonna 
1908. Osa Tammisaaren saaristoalueesta rauhoitettiin vuonna 1912 ja 
osa Karjalan Tolvajärven järvialueesta vuonna 1913.5 

Vesialueet, jotka Suomessa 1900-luvun alkupuoliskolla arvioitiin ole- 
van erityisen suojelun tarpeessa, sijaitsivat kuitenkin harvaanasutuilla 
seuduilla, jotka koettiin taloudellisesti vähempiarvoisiksi. Vallinneen 
ajattelutavan mukaan periferiaa voitiin suojella, mutta rintamailla ei sii- 


5 Borg 1984, 12, 13. 

hen katsottu olevan varaa. Jäämereen laskevan Paatsjoen laakso ja niin 
ikään Jäämerellä olevat Heinäsaaret pyrittiin saamaan suojelualueeksi jo 
1926, ja ehdolla olivat myös Ounasjokivarren, Pallasjärven ja Oulanka- 
joen seudut. Osin paikallisten vastustuksesta hankkeet jumiutuivat ko- 
miteatyöskentelyasteelle, ja ensimmäiset neljä virallista kansallispuistoa 
ja kuusi luonnonpuistoa saatiin nimettyä vasta vuoden 1938 laissa luon- 
nonsuojelualueista. Kaakkois-Suomi ei jäänyt aivan paitsi suojelusta, sil- 
lä yksi luonnonpuistoista, Hiisjärvi, sijaitsi Laatokan alueella Salmissa.* 


Suojelusta ympäristöliikkeeksi 


Vesiluontoon liittyvä asenneilmasto alkoi muuttua 1950-luvulla kun 
sekä Suomessa että Neuvostoliitossa vesiensuojeluun alettiin kansain- 
välisen suuntauksen mukana ja uuden tutkimustiedon ansiosta suun- 
nata huomiota. Selvitykset johtivat radikaalimpiin ohjeistuksiin aikana, 
jona amerikkalainen biologi Rachel Carson kirjoitti kemianteollisuus- 
kriittisen bestsellerinsä Äänetön kevät (Silent Spring, 1962). Keskustelu 
hyönteismyrkkyjen käytöstä ja kemikaalipäästöistä kiihtyi maailmalla, ja 
luonnonsuojelu alkoi kasvaa laajemmaksi ympäristönsuojeluksi myös 
Euroopan pohjoisessa. Laatokallakin ennen toista maailmansotaa har- 
joitettu luonnosta piittaamaton tehdastuotanto, uitot ja jokiin lasketut 
kemkaalipäästöt sekä rantoja pilanneet maatalouden ja asutuskeskusten 
jätevesijuoksutukset havahduttivat sekä tutkijat, paikalliset aktiivit, 
luonnonsuojelijat että viranomaiset tehokkaampaan kansalliseen, yli- 
rajaiseen ja kansainväliseen säätelyyn. 

Suomessa asetettiin vesistöjen tilaa pohtiva komitea, jonka esityksestä 
nimettiin vesiensuojelun neuvottelukunta 1962 ja perustettiin Vesihalli- 
tus 1970. Sama vuosi nimettiin Euroopan luonnonsuojeluvuodeksi. 
Aikalaistutkijat totesivat, että vesien, soiden ja metsien ”kovakourainen 


6 Kansallispuistoiksi nimettiin Pallas- ja Ounastunturin alue, Pyhätunturin seutu, Petsamon Heinäsaaret 
ja Suomenlahdelta Storlandetin saari. Luonnonpuistoiksi nimettiin Kutsa Sallasta, Mallatunturi 
Enontekiöltä, Pääskypahta ja Pummanki Petsamosta, Rovaniemen ja Kemijärven kuntien alueella oleva 
Pisavaara ja Hiisjärven luonnonpuisto Salmissa. Lähteenmäki 2017, 31-84. 

7 Huoli koski myös Itämeren kriisiytynyttä tilaa. Mm. Räsänen 2015. 

kohtelu” sai aikaan paineita, jotka käynnistivät laajemman suojelutoi- 
minnan. Taustalla vaikutti rantamaiseman jyrkkä muutos 1960-luvun 
vesistöjen rakentamisten, patoamisten, pengerrysten, perkausten, ruop- 
pausten ja uomien muuttamisten sekä veden korkeuksien ja virtaamis- 
ten säännöstelyn, vesien likaantumisen ja uittojen sekä metsänojitusten 
vuoksi.$ 

Transnationaalinen ympäristöliike, pro-Laatokka, nosti Laatokan veden 
tilan julkiseen keskusteluun sekä Suomessa että Neuvostoliitossa 1980- 
luvulla. Etenkin Joensuun yliopiston ja Karjalan tasavallan tiedeakate- 
mian tutkijoiden toimesta järjestettiin 1990-luvulla lukuisia kansainvä- 
lisiä seminaareja ja organisoitiin tutkimushankkeita suurjärven suoje- 
lemiseksi, pääosin Euroopan unionin tuella. Viime vuosikymmenen 
kuluessa maailmanlaajuinen puhe ilmastomuutoksesta, kestävästä 
kehityksestä, Dbiodiversiteetistä eli biologisen elämän monimuotoisuu- 
desta? ja luontomatkailusta konkretisoitui Laatokalla 122 000 hehtaaria 
käsittävän Ladoga Skerries -kansallispuiston avaamiseen Sortavalan saa- 
ristoon joulukuussa 2017. Jo se, että puisto avattiin — vaikka sen käytöstä 
ei vielä olekaan päästy yksimielisyyteen — kertoo ympäristöajattelussa 
tapahtuneesta muutoksesta. 

Vesistöjen ja maa-alueiden suojelukeskustelu on sittemmin kasvanut 
ennennäkemättömäksi globaaliksi vihreäksi käänteeksi ja osalle ideolo- 
giaksikin (vihreät puolueet ja ympäristöliikkeet), vaikkakin käytännössä 
puheet ja teot saattavat olla yhäkin kaukana toisistaan, mitä vuosikym- 
meniä kestänyt Sortavalan saaristoalueen suojelualueprosessikin osoit- 
taa. Paikallisten, viranomaisten, teollisuuden ja kansalaisaktiivien intres- 
sit kohtaavat harvoin, satunnaisesti tai ei ollenkaan. Yhteisesti kirjatut 
yhteiskuntavastuut,'* suojelustrategiat, julkilausumat ja ohjelmat eivät 


8 Uusi suojeluohjelma toteutettiin 1982 ja ympäristöministeriö perustettiin 1983. Borg 1984, 17—18; 
Alapassi et alia 1984, 238—239. 

9 Mm. Kauppinen 2019. 

10 Käsite syntyi 1990-luvulla YK:n maailmankomission (Brundtlandin komission) vuonna 1987 laatiman 
Yhteinen tulevaisuutemme -raportin seurauksena ja kestävän kehityksen ajatuksen siivittämänä. Tässä 
sillä tarkoitetaan nimenomaan yritysten vastuuta, joka voi olla esimerkiksi taloudellista, sosiaalista ja 
ympäristöstä kannettavaa vastuuta. Esimerkiksi matkailuyrityksissä on puhuttu myös kulttuurisesta 
vastuusta. Viime vuosina näkyvin vastuun muoto on vastuu ilmastonmuutoksesta. Mm. Tapaninen 
2010, 3-4. 

konkretisoidu koskaan sellaisinaan, vaan neuvotteluiden jälkeen seuraa 
toivottua lievempi kompromissi itse käytännön työssä. 

Tästä huolimatta Laatokan osalta edistymistä on tapahtunut 1960-lu- 
vun aallonpohjasta. Muun muassa satelliittikuvista on nähtävissä, että 
Laatokan veden tila on 2000-luvulla kohtuullisen hyvä. Koska järvi on 
niin suuri (noin 200 km pitkä ja 100 km leveä), ja kun tiedämme, että 
suurjärven eteläosa on matalaa ja pohjoisosa syvää, on Laatokan elonkirjo 
ja rantojen hyvinvointi vaihtelevaa. Teollisuusyhteisöjen ja suurimpien 
asutuskeskusten (Novaja Ladoga, Pähkinälinna, Käkisalmi, Sortavala, 
Pitkäranta) ranta-alueet voivat huonommin kuin autiompien rantojen 
ekosysteemit. Fi ole vain yhtä Laatokan rantaa, vaan monien rantojen 
Laatokka. 


Teollinen työ muuttaa rantoja laajasti 


Vesiluontoon liittyvän asenne- ja arvosiirtymän ja sitä seuranneiden toi- 
menpiteiden taustalta löytyy toinen rantojen tilaan ja maisemaan voi- 
makkaasti vaikuttanut muutosilmiö, teollistuminen. Se kehityskulku, 
mikä on tapahtunut Laatokalla viimeisen 150 vuoden aikana, on nähtä- 
vissä pääpiirteissään myös Amerikan, Siperian ja jopa Afrikan suurilla 
järvillä. Asutuksen keskittyessä rannoille seutu otetaan viljelyskäyttöön 
ja sitä aletaan teollistaa, ja koko prosessin ajan käydään armotonta kil- 
pailua järven rantojen ja valuma-alueiden resurssien hyödyntämisestä. 
Tämä on tuottanut eri intressipiirien välisiä konflikteja. 
Teollistumisen historiaa 1800-1900-luvulla on myönteisen arvo- 
sidonnaisesti ja kansallisvaltioita tukevasti kutsuttu modernisaatioksi: 
rakensihan teollistuminen, eli tuotannon siirtäminen ihmiseltä koneille 
ja tuotantovoimien keskittäminen yhteen paikkaan, modernin yhteis- 
kunnan kivijalan. Teollistumisen tuottaman hyvän (kuten työpaikat, 
kaupan kasvu, elintason nousu, kansainvälistyminen) varjossa on kui- 
tenkin tapahtunut myös kielteisiä ilmiöitä, kuten vesistöjen saastumista. 
Pilaantuminen on noussut viimeisen vuosisadan aikana merkittäväksi 
ongelmaksi lähes jokaisessa vesistössä, jonka valuma-alueella on ollut 
asutusta. Laatokan ympäristön saastuttamisprosessit mallintavat tutun 

oloisesti vesiresurssien hyväksikäyttöä. Samanlaisia pilaantumisen on- 
gelmia kohdataan muillakin suurjärvillä, ja sitä kautta Laatokka on osa 
maailman suurjärvien kohtaloperhettä. 

Laatokka on myös osa pohjoista kulttuuripiiriä. Satelliiteista katsottu- 
na Laatokka muodostaa Euroopan pohjoisen suurjärvialueen yhdessä 
Saimaan, Päijänteen, Äänisen sekä Ruotsin ja Viron suurjärvien kanssa. 
Laatokan suurjärven tarina on tärkeä osa Euroopan kulttuuriperintöä ja 
luonnonhistoriaa siitäkin syystä, että se sijaitsee Euroopan halki kulke- 
valla vihreällä vyöhykkeellä (European Green Belt). Konseptia ylläpitävän 
organisaation slogan on ”rajat erottavat, luonto yhdistää”. 


Moniaikaiset, lomittaiset prosessit 


Historiallisten muutosprosessien aikajänne järvenrantojen asuttami- 
sesta suojelutoimiin ja vihreään käänteeseen on pitkä. Laatokan ran- 
noillekin ensimmäiset asukkaat tulivat todistettavasti jo varhaisella kivi- 
kaudella eli noin 8 000 eaa. Näin ollen on kestänyt noin 10 000 vuotta 
siitä, kun ihminen alkoi muokata ympäristöään siihen historialliseen 
vaiheeseen, jolloin Laatokan pohjoinen seutu sai ensimmäisen kansal- 
lispuistonsa. Muutosprosessit voivat olla ajallisesti hyvin pitkiä, mikä ei 
kuitenkaan poista nopeiden historiallisten ilmiöiden nousuja ja laskuja, 
kuten suomalaisen Pitkärannan, Jänisjoen ja Käkisalmen teollistumis- 
hypyt 1800—1900-luvun vaiheessa osoittavat. 

Sen lisäksi että Laatokan rantahistoria ei avaudu tuntematta sen laa- 
jan valuma-alueen sekä laajempien poliittisten ja ilmastollisten muutos- 
ten vaiheita, suurjärven historiassa lomittuu myös moniaikainen ker- 
rostuneisuus. Kun ei oteta huomioon geologisten muutosprosessien 
erittäin pitkää, jääkausien, maankohoumien ja vesistöjen puhkeamis- 


11 Europan vihreä vyöhyke on kylmän sodan (1947-1991) rautaesiripun kulkua 12 500 kilometrin pituu- 
delta seuraava vyöhyke, josta kehittyi merkittävä ekologinen verkosto ja elävä muistojen maisema. 
Se on rajat ylittävän yhteisen eurooppalaisen luonnon ja kulttuuriperinnön symboli. Pitkin Euroopan 
vihreää vyöhykettä on 40 kansallispuistoa ja yli 3200 luonnonsuojelualuetta merien, jokien ja järvien 
rantoineen. European Green Belt. https://www.europeangreenbelt.org/ (luettu 2.11.2020). 

Kuva 30. Puusta tehty Laatokan kalastajien kivisilmäjumala edustaa vuosisatoja 
vanhaa kalastajien kulttuuriperintöä. Patsaan silmiksi on upotettu kivet. Vuoden 
1907 tekstin mukaan patsas oli onnea tuottava jumala, ”taikauskon” jäänne alku- 
jaan Vossenoin saarelta, mutta sittemmin kalastajien mukana Mantsinsaareen pää- 
tynyt. Patsas on valmistettu arviolta 1625-1715. Kuva: Museovirasto. 

ten rytmittämää tuhansien vuosien aikajännettä (longue durée)”, voi- 
daan Laatokan rantahistoriassa nähdä kolme ihmisten toimiin liittyvää 
aikadimensiota. Pitkien kehityskulkujen (kuten eriaikaiset karjalaiset, 
suomalaiset ja venäläiset asutusaallot) rinnalle lomittuvat keskikestoiset 
ilmiöt (kuten eri elinkeinojen elinkaaret) ja lyhytkestoiset ilmiöt (kuten 
poliittiset kriisiajat, sodat ja pulat). 


Rakkaudella muistetut rannat 


Laatokan rantojen historia kertoo paitsi teollistumisesta ja saastumises- 
ta, sodanajan tuhoista ja vesiluonnon hitaasta elpymisestä, myös Laato- 
kan rannan ihmisistä. Teoksemme viimeisessä osassa nousee esille ran- 
taihmisten rakkaus ja kiintymys Karjalan mereensä, sen materiaaliseen 
ja immateriaaliseen antiin: rantoihin, saariin, kalamajoihin, veneisiin, 
laitureihin, uimapoukamiin sekä vedenääriseen herkistävän henkiseen 
tilaan. Kiintymystä kuvataan ihmisen ja vesiluonnon moniaistisena 
suhteena. Laatokan suurjärven rannoilla asuneiden menneisyyden suo- 
malaisten vesisuhde oli läheinen, suorastaan intiimi. Suhteen emotio- 
naalinen syvyys ja pysyvät muistijäljet palautuvat vedestä saatuihin ke- 
hollisiin kokemuksiin, joissa ihminen (kulttuurin edustajana) palautui 
osaksi luontoa. Aina 1970-luvulle saakka kulttuuri ja luonto on mielletty 
erillisiksi entiteeteiksi. Tämä näkyi konkreettisesti muun muassa toi- 
sistaan erillistetyissä kulttuurisissa ja luonnontieteellisissä museois- 
sa. Muisteluaineiston perusteella näyttää siltä, että näiltä osin veden 
ja maan välissä — liminaalisessa, sinisessä tai puolimerellisessä tilassa 
— luontosuhteen on koettu olevan läheisempi kuin sisämaassa. 
Onnellisten muistojen rinnalla on Laatokan ranta-arjessa nähtävissä 
myös vahva luokkaluonne. Rantojen ja saarten yksityisomistus, suojaa- 
minen yleiseltä käytöltä ja sulkeminen paikallisilta ovat varjostaneet Laa- 
tokan rantaelämästä nauttivia sekä ennen että nyt. Mitä tulee Laatokan 


12 Aikadimensioista ks. Braudel 2009; Lee 2012. 
13 Ihmisen (kulttuurin) ja luonnon erosta, yhteenkuroutumisesta ja siihen liittyvän politiikan muuttumi- 
sesta ks. Ilmolahti, Lähteenmäki, Karhu & Osipov 2018, 1-20. 

nykyiseen luontomatkailuun, suomalaiset maksukykyiset turistit yhdes- 
sä pietarilaisen ja moskovalaisen eliitin kanssa ovat ottaneet omakseen 
järven virkistävät pohjoiset saaristorannat. Myös Laatokan kiertomatkat, 
joko veneillä, kajakeilla tai maanteitse, ovat suositumpia kuin koskaan 
aiemmin. Huomionarvoista on, että Sortavalan saaristosta puhutaan ja 
kirjoitetaan lähes samoin sanoin ajasta ja kansallisuudesta riippumatta. 
Matkailijoiden toistamia teemoja sadan vuoden perspektiivillä ovat olleet 
kauneus, luonto, vapaus ja saaristomatkailu. 

Suomalaisessa kerronnassa traagisin ja pitkään tulehtunut viilto- 
haava Laatokan historiassa on sen pohjoisosan menettäminen keväällä 
1940 ja uudestaan syksyllä 1944 Neuvostoliitolle. Väkivaltainen viilto 
on pysähdyttänyt seudulla asuneiden kokemustarinat äkisti katkeavan 
filminauhan tavoin sotaa edeltäneisiin tapahtumakuvauksiin. Kun suo- 
malaisevakot pääsivät tutustumaan Laatokan rannan kotiseutuihinsa 
vuosikymmeniä sodan jälkeen, he eivät välttämättä enää tunnistaneet 
niitä. Osin syynä olivat kultautuneet lapsuuden ja nuoruuden ranta- 
muistot, mutta ennen muuta rakennetun ympäristön perusteelliset 
muutokset. 

Laatokan rantaseudut kärsivät toisen maailmansodan aikana mittavia 
tuhoja. Lähes kaikki kylät ja keskustaajamat teollisuuslaitoksineen sekä 
Laatokan itä- että länsirannalla poltettiin tai niitä vaurioitettiin pahoin. 
Vetäytyvät suomalaisjoukot tuhosivat poltetun maan taktiikan mukaises- 
ti myös satamia, siltoja ja teitä. Venäläisten asukkaiden myötä seudulle 
alettiin rakentaa suurtiloja, kolhooseja ja sovhooseja sekä korjaamaan 
neuvostomallisesti teollisia laitoksia, kyliä ja kaupunkeja. Luonto kui- 
tenkin muistaa: vain harvoin joenuomat muuttavat kulkuaan, ja kalliot, 
poukamat ja ulappa pysyvät saarten tavoin paikoillaan. Vaikka asutus 
katoaisi tai muuttuisi toiseksi, ne kantavat satojen vuosien muistoja. 


Irti kansallisesta katseesta 
Transnationaalinen ympäristöajattelu, rantahistorian tulokulma mukaan 
lukien, kyseenalaistaa tiukkoihin kansallisvaltoihin rajatut historiatulkin- 


nat, mutta myös luonnonperinnön kansallisen luonteen. Ylirajainen Kar- 

jalakin on kautta vuosisatojen edustanut enemmän kuin vain Suomea, 
Neuvostoliittoa tai Venäjää. Yksistään Laatokankin suurjärven sosio- 
ekonominen vaikutus on ulottunut siihen laskevia ja siitä pois virtaavia 
vesistöjä pitkin satojen kilometrien päähän itse järvestä ja laajemmalle 
kuin vain yhteen valtioon: Kolin kansallispuiston maisema avautuu Pie- 
liselle, jonka virtaus puskee Pielisjokea pitkin Joensuun halki, etenee 
Saimaalle, jatkaa kulkuaan Vuoksessa läpi Imatran, sieltä Laatokalle 
ja edelleen Olhavanjokea myöden syvälle etelään Valko-Venäjälle kohti 
Dneprin latvoja. Näin nähtynä ylirajainen Laatokka on yhteinen kulttuuri- 
perintömme"t, johon on liitetty yhteisesti hyväksi kokemiamme arvo- 
ja. Sitä voi hyvin verrata vaikkapa Claudio Magrisin kuvaamaan rajat ja 
aikakaudet ylittävään Tonavan mahtavaan virtaan. 

Filosofi Erik Ahlman kirjoitti juuri ennen talvisotaa, että kulttuuri on 
arvojen ilmaus ja arvojen kannattaja, ja että arvot ”tajutaan” tunteella. 
Näin näyttää tapahtuneen myös Laatokkaan liitetyissä kulttuurisissa 
arvoissa. Kulttuurien moninaisuus on maailman kansojen yhteinen 
rikkaus ja sen turvaaminen globaalistuvassa maailmassa on kestävän 
kehityksen keskeinen periaate. Suomen vuoden 1995 hallitusmuodossa 
mainitaan erityisesti, että kaikki kansalaiset ovat vastuussa kulttuuripe- 
rinnöstä.'* Laatokka on myös yhteinen luonnonperinnén” kohde, josta 
meillä ihmisillä yleensä — ei vain yksittäisten valtioiden kansalaisilla — 
on vastuu siinä missä kulttuuriperinnöstäkin. 

Mitä tulee ylipäätään suurjärvien rooliin ympäristöliikkeiden syn- 
nyssä, Isaac Landin mukaan järvien valtameriä itsenäisempi luonne sai 


14 Kulttuuriperintö tarkoittaa niitä menneisyydestä perittyjä voimavaroja niiden omistajasta riippumatta, 
jotka ihmisten mielestä kuvastavat heidän jatkuvasti muuttuvia arvojaan, uskomuksiaan, tietojaan ja 
perinteitään. Tähän kuuluvat kaikki ihmisten ja paikkojen vuorovaikutuksesta aikojen kuluessa raken- 
tuneen ympäristön osat. Kulttuuriperintö määrittyy tässä alhaalta ylöspäin, ja siihen kuuluvat mm. 
yhteisölähtöisyys, ihmiskeskeisyys, yhteiskunnallinen merkitys ja kestävyys, jotka kuuluvat 2000-luvun 
eurooppalaiseen kulttuuriperintöpolitiikkaan. Suomi ratifioi Unescon yleissopimuksen maailman kult- 
tuuri- ja luonnonperinnöstä 1987 ja aineettoman kulttuuriperinnön suojelemisesta 2013. Mm. Salmela 
et al. 2014, 17. 

15 Altman 1939, 15, 21. 

16 Mm. Rosenström & Palosaari 2000, 109. 

17 Luonnonperinnöksi voidaan määritellä luontoarvot, jotka edustavat poikkeuksellisen kaunista maise- 
maa, tai kertoo maapallon historian tärkeästä kehitysvaiheesta, tai on esimerkki käynnissä olevasta 
ekologisesta tai biologisesta muutoksesta, tai on uhanalaisen eläinlajin tyyssija. Unescon kansain- 
väliset kulttuuriperintösopimukset. Ks. Museovirasto https://www.museovirasto.fi/fi/tietoa-meista/ 
kansainvalinen-toiminta/kansainvalisia-sopimuksia (luettu 12.11.2020). 

ympäristökriisin näkymään ensimmäisenä järvissä 1900-luvun jälkim- 
mäisellä puoliskolla. Juuri läheisten järvien muuttuminen sai ihmiset 
liittymään yhteen sekä vihreän että sinisen ympäristönsuojelun mer- 
keissä. 

Abstract 


For the first time worldwide, this collection brings together analyses 
of the last two centuries of historical change around the shores and 
drainage basin of Lake Ladoga, Europe's largest lake. The main focus 
of the narrative is the Northern Ladoga region, which was a Finnish 
administrative area between 1812 and 1944. After the Second World 
War, the entire shoreline of Lake Ladoga was incorporated into the 
northeast part of Russia's border region, the Autonomous Republic of 
Karelia and the Leningrad Province. 

The main theme uniting this collection is how the relationship 
between humans and nature is shaped by industrialization and 
modernization in society. Other key issues include protecting nature 
and perspectives on particular places and times, which are reflected in 
the methodological and thematic choices made in this volume. 

The research framework set by the editor, Professor Maria 
Lähteenmäki, is the new lakefront history (Finn. uusi rantahistoria), 
focusing on approaches to environmental, economic and sensory history 
of lakes. To draw broad conclusions, on the one hand, the multilevel 
changes on the lakefront cannot be understood without knowledge 
of the history of the wider drainage basin, and awareness of the 
geopolitics of the region and the climate changes. On the other hand, 
the human relationship to natural waters has changed significantly in 
200 years. Thinking in terms of economic benefit has gradually given 
way to principles of sustainable development. Lake Ladoga is also being 
redefined from a spatial perspective, as nationalist ownership of the 
region is coupled with global concern about the state of Europe's largest 
lake. 

